
„Prakeiktieji karaliai“ — garsi istorinė 7 tomų freska. 


„Prakeiktieji karaliai“ — romanų ciklas, kurio visi veikėjai 
kadaise gyveno. Veikalas tiksliai atskleidžia kasdieninį gyvenimą, 
politines ir meilės dramas, kuriose susiduria karaliai, karalienės, 

popiežiai, ministrai, didikai neramiu, iki šiol mažai pažįstamu 


paskutinių Kapetingų valdymo laikotarpiu. 


Pagrindiniai šios knygos veikėjai 


PRANCŪZIJOS KARALIUS 
KAROLIS IV, vadinamas Gražiuoju, keturioliktasis Hugo Kapeto įpėdinis, 
Liudviko Šventojo provaikaitis, trečiasis ir paskutinis Pilypo IV Gražiojo 
ir Žanos Navarietės sūnus, buvęs Blanšės Burgundės vyras, Maršės grafas, 


dvidešimt devynerių metų. 


PRANCŪZIJOS KARALIENĖS: 


MARIJA LIUKSEMBURGIETĖ, Vokietijos imperatoriaus Henriko VII ir 


Margaritos Brabantietės vyresnioji duktė, devyniolikos metų. 


ŽANA D'EVRĖ, Prancūzijos Liudviko, Evrė grafo, Pilypo Gražiojo brolio, 


ir Margaritos, Artua grafienės, duktė, aštuoniolikos metų. 
Prancūzijos našlaujančios karalienės: 


VENGRIJOS KLEMANSA, Anžu ir Sicilijos princesė, Neapolio karaliaus 
Roberto dukterėčia, karaliaus Liudviko X antroji žmona ir našlė, trisdešim- 


ties metų. 


ŽANA BURGUNDĖ, karaliaus Pilypo IV Ilgojo našlė, Burgundijos grafo 
Otono ir Artua grafienės Mao duktė, trisdešimties metų. 


ANGLIJOS KARALIUS 


EDVARDAS II Plantagenetas, devintasis Vilhelmo Nukariautojo įpėdinis, 


Edvardo I ir Eleonoros Kastilės sūnus, trisdešimt devynerių metų. 


PAGRINDINIAI ŠIOS KNYGOS VEIKĖJAI 


ANGLIJOS KARALIENĖ 


PRANCUŪZIJOS IZABELĖ, Edvardo II žmona, Pilypo Gražiojo duktė ir 


Prancūzijos karaliaus sesuo, trisdešimt vienerių metų. 


ANGLIJOS SOSTO ĮPĖDINIS 


EDVARDAS, Edvardo II ir Prancūzijos Izabelės sūnus, būsimasis karalius 


Edvardas III, vienuolikos metų. 


VALUA GRAFO DVARAS: 


MONSENJORAS KAROLIS, Liudviko Šventojo vaikaitis ir Pilypo Gra- 
žiojo brolis, Prancūzijos karaliaus dėdė, VALUA, Meno, Anžu, Alansono, 
Sartro, Peršės apanažų grafas, karalystės peras, Konstantinopolio tituluota- 


sis eksimperatorius, Romanijos grafas, penkiasdešimt trejų metų. 
MONSENJORAS PILYPAS, VALUA ir Meno grafas, Karolio Valua ir jo 
pirmosios žmonos Anžu-Sicilijos Margaritos vyresnysis sūnus, būsimasis 
Pilypas VI, trisdešimties metų. 


ŽANA VALUA, ENO grafienė, Karolio Valua ir Anžu Margaritos duktė, 


Pilypo Valua sesuo, Eno grafo Gijomo žmona, dvidešimt septynerių metų. 


ŽANA VALUA, BOMONO grafienė, Karolio Valua ir jo antrosios žmonos 
Kotrynos de Kurtenė duktė, Pilypo Valua ir Žanos Valua, Eno grafienės, netik- 


ra sesuo, Robero III, Artua ir Bomono grafo, žmona, devyniolikos metų. 


MAO DE ŠATIJON SEN POL, VALUA grafienė, trečioji monsenjoro Ka- 


rolio žmona. 


ŽANA, vadinama RAIŠĄJA, VALUA grafienė, Burgundijos kunigaikščio ir 
Prancūzijos Agnesės duktė, Margaritos Burgundės sesuo, Liudviko Švento- 


jo vaikaitė, monsenjoro Pilypo žmona, dvidešimt aštuonerių metų. 


NAVAROS KARALIAUS DVARAS: 


ŽANA NAVARIETĖ, Liudviko X ir Margaritos Burgundės duktė, Navaros 
Karalystės sosto paveldėtoja, dvylikos metų. 


PAGRINDINIAI ŠIOS KNYGOS VEIKĖJAI 


PRANCŪZIJOS PILYPAS, EVRĖ grafas, Žanos Navarietės vyras, Prancū- 
zijos Liudviko sūnus, Karolio Gražiojo pusbrolis, būsimasis Navaros kara- 


lius, penkiolikos metų. 


ARTUA GRAFO DVARAS: 


MAO, ARTUA GRAFIENĖ, karalystės perė, vietininko Otono IV Burgun- 


do našlė, Žanos ir Blanšės Burgundės motina, penkiasdešimt ketverių metų. 


ROBERAS III, ARTUA GRAFAS, Artua grafhenės Mao sūnėnas ir prieši- 
ninkas, Bomon le Rožė grafas, Konšų senjoras, Karolio Valua žentas, tris- 
dešimt šešerių metų. 

TJERI LARŠJĖ D'IRSONAS, kanauninkas, grafienės Mao kancleris, pen- 
kiasdešimt trejų metų. 


BEATRISĖ D'IRSON, Tjeri Laršjė d'Irsono duktė, grafienės Mao dvaro 


dama, dvidešimt devynerių metų. 


ENO GRAFO DVARAS: 


ŽANAS DE ENO, Gijomo Gerojo brolis, Eno, Olandijos ir Zelandijos 


grafas. 


PILYPA DE ENO, jo dukterėčia, Gijomo Gerojo ir Žanos Valua antroji 
duktė, Anglijos sosto įpėdinio Edvardo sužadėtinė, devynerių metų. 


PRANCŪZIJOS KARALIAUS DVARO AUKŠTIEJI PAREIGŪNAI: 


LIUDVIKAS DE KLERMONAS, BURBONO senjoras, vėliau pirmasis 
BURBONO kunigaikštis, Liudviko Šventojo vaikaitis, didysis karalystės 
iždininkas. 

GOŠĖ DE ŠATIJONAS, Krevkero senjoras, Porsjeno grafas, Prancūzijos 
konetablis nuo 1302 metų. 


ŽANAS DE ŠERŠMONAS, kancleris. 
HIUGAS de BUVILIS, buvęs Pilypo IV Gražiojo didysis kamerheras, pa- 


siuntinys. 


PAGRINDINIAI ŠIOS KNYGOS VEIKĖJAI 


ANGLIJOS KARALIAUS GIMINAIČIAI: 


TOMAS BRATERTONAS, NORFOLKO grafas, Anglijos maršalas, An- 
glijos karaliaus Edvardo I ir jo antrosios žmonos, Prancūzijos Margaritos, 
sūnus, karaliaus Edvardo II netikras brolis ir Prancūzijos karaliaus pusbro- 
lis, dvidešimt trejų metų. 

EDMONDAS, KENTO grafas, jaunesnysis Tomo Bratertono brolis, Duv- 


ro valdytojas, Penkių Vartų saugotojas, dvidešimt dvejų metų. 


HENRIKAS, LESTERIO IR LANKASTERIO grafas, vadinamas KREI- 
VAKAKLIU, Anglijos karaliaus Henriko III vaikaitis, karaliaus Edvardo II 


pusbrolis, keturiasdešimt dvejų metų. 


PATARĖJAI: 
HJU DISPENSERIS Senasis, Vinčesterio grafas, šešiasdešimt vienerių metų. 
HJU DISPENSERIS Jaunesnysis, jo sūnus, Glosterio grafas, karaliaus 


Edvardo II favoritas, trisdešimt trejų metų. 

BALDOKAS, arkidiakonas, Edvardo II kancleris. 

VOLTERIS STEIPLDONAS, Ekseterio vyskupas, lordas iždininkas. 
ERENDLIO ir VORINO grafai. 


KARALIENĖS IZABELĖS DVARO DAMOS: 


Ledi ŽANA MORTIMER, mergautine pavarde Žuenvil, senešalo de Žu- 
envilio brolio vaikaitė, Rodžerio Mortimerio Vigmoriečio žmona, trisde- 


šimt septynerių metų. 


Ledi ALIENORA DISPENSER, mergautine pavarde Kler, Hju Dispense- 


rio Jaunesniojo žmona. 


BARONŲ OPOZICIJA: 


RODŽERIS MORTIMERIS Vyresnysis, Čirko lordas, buvęs Velso krašto 


Didysis teisėjas, šešiasdešimt septynerių metų. 


PAGRINDINIAI ŠIOS KNYGOS VEIKĖJAI 


RODŽERIS MORTIMERIS Jaunesnysis, aštuntasis Vigmoro baronas, 
buvęs karaliaus vietininkas ir Airijos Didysis teisėjas, Rodžerio Mortimerio 


Vyresniojo sūnėnas, trisdešimt septynerių metų. 


DŽONAS MELTREVEZAS, TOMAS BERKLIS, TOMAS GVERNIS, 
DŽONAS KROMVELIS ir kiti anglų senjorai. 


ANGLIJjJOS LORDAI VYSKUPAI: 
ADAMAS ORLETONAS, Heriferdo vyskupas. 
VOLTERIS REINOLDSAS, Kenterberio arkivyskupas. 
DŽONAS STRETFORDAS, Vinčesterio vyskupas. 


TAUERIO SARGYBA: 
STIVENAS SIGREIVAS, Tauerio viršininkas. 
DŽERARDAS OLSPĖJUS, jo padėjėjas. 
OGLAS, barzdaskutys. 


AVINJONO DVARAS: 


POPIEŽIUS JONAS XXII, buvęs kardinolas Žakas DIUEZAS, išrinktas 
1316 metų konklavoje, septyniasdešimt devynerių metų. 


BERTRANAS DIU PUŽĖ, GOSLENAS DIUEZAS, GAJARAS DE LA 
MOTAS, ARNO DE VIA, RAIMONAS RUDASIS, popiežiaus giminai- 


čiai kardinolai. 


LoMBARDAI: 


SPINELAS TOLOMĖJUS, Sjenos bankininkas, gyvenąs Paryžiuje, šešias- 


dešimt devynerių metų. 


GUČAS BALJONIS, Spinelo Tolomėjaus sūnėnas, Tolomėjaus kompani- 


jos sjenietis bankininkas. 


BOKAČAS, Bardžių kompanijos agentas, rašytojo Bokačo tėvas. 


10 


PAGRINDINIAI ŠIOS KNYGOS VEIKĖJAI 


KRESĖ ŠEIMA: 


PJERAS ir ŽANAS DE KRESĖ, Kresė velionio senjoro sūnūs, trisdešimt 
vienerių ir dvidešimt devynerių metų. 
MARI, jų sesuo, Gučo Baljonio slapta žmona, dvidešimt penkerių metų. 


ŽANAS, vadinamas Žano arba Džaninu, Gučo Baljonio ir Mari de Kresė 
tariamas vaikas, iš tiesų —- JONAS POMIRTINIS, Liudviko X ir Vengrijos 


Klemansos sūnus, septynerių metų. 


Visi vardai yra istoriniai, amžius nurodytas 1323 m. 


Prologas 


J. Ir bausmės, tamplierių didžiojo magistro pagarsintos nuo laužo, 
mesti jo prakeikimai ritosi kaip ritęsi per Prancūziją. Lemntis šlavė 
karalius lyg šachmatų figūras. 

Mirė Pilypas Gražusis, smūgio ištiktas, po pusantrų metų mirė 
vyresnysis jo sūnus Liudvikas X, nuodais apduotas, ir antrasis sūnus 
Pilypas V. regėjosi, ilgai viešpataus. Praslinko šešeri metai, ir Pilypas V 
taip pat atsisveikino su gyvenimu, trisdešimties metų nesulaukęs. 

Peržvelkime jo valdymo laikotarpį, kuris tik atrodo kaip li- 
kimo duota atlyda, palyginti su vėlesniųjų metų dramomis ir ne- 
gandomis. Blankus valdymo laikotarpis, pasakytų tas, kas Istori- 
jos puslapius sklaido nerūpestingai, be abejo, nepastebėdamas, jog 
susitepė rankas krauju. O vis dėlto... Pažiūrėkime, koks likimas 
lemtas didžiam karaliui, kai laimė nusigręžia nuo jo. 

Taigi Pilypas V Ilgasis buvo didis karalius. Naudodamasis jėga 
ir klasta, įstatymais ir smurtu, jis, dar jaunas būdamas, užgrobė 
karūną, dėl kurios varžėsi trokštantieji valdžios. Ikalinta konklava, 
šturmu paimti karaliaus rūmai, išgalvotas įpėdinystės įstatymas, 
dešimties dienų žygiu numalšintas provincijos maištas, belangėn 
įmestas prakilnus senjoras, lopšy nužudytas karaliaus vaikas - bent 


taip manyta,- štai kokiais sparčiais žingsniais jo eita prie sosto. 

Tūkstantis trys šimtai septynioliktųjų metų sausio rytą, visiems 
varpams gaudžiant išėjęs iš Reimso katedros, antrasis Geležinio 
karaliaus sūnus galėjo manyti esąs nugalėtojas ir turįs valią toliau 
varyti didžiąją politiką, kuria žavėjosi valdant tėvui. Pareigos ve- 
dama, visa giminė nusilenkė jam. Baronus jis pažabojo, Parla- 
mentui darė didelę įtaką, o buržuazija sveikino jį, džiūgaudama, 
jog pagaliau gavo tvirtą valdovą; jo žmona nusivalė Nelio bokšto 
nešlovę, ir sostą, rodės, privalėjo paveldėti ką tik gimęs sūnus; galų 
gale vainikavimas suteikė jam nepaneigiamą didybę. Nieko netrū- 
ko Pilypui V. kad jis galėtų mėgautis sąlygiška karalių laime, net 
sumanumo siekti taikos, kurios kainą jis gerai išmanė. 

Po trijų savaičių mirė jo vaikas. Tai buvo vienintelis jo sūnus, 
ir karalienė Žana, tapusi nevaisinga, daugiau jam nepagimdys. 

Vasaros pradžioje badas nusiaubė kraštą, nuklodamas miestus 
lavonais. 

Neilgai trukus visoje Prancūzijoje pakilo beprotybės vėjas. 

Koks aklas, lyg ir mistinis impulsas, kokios naivios godos apie 
šventumą ir nuotykius, koks beribis vargas, koks pasiutęs geismas 
naikinti ūmiai pastūmėjo kaimo bernus ir mergas, aviganius, jau- 
čiaganius, kiauliaganius, smulkius amatininkus ir audėjas — be- 
maž visus nuo penkiolikos iki dvidešimties metų amžiaus — staiga 
palikti savo šeimas, savo kaimus ir klajoti būriais, basus, be pinigų 
ir maisto? Dingstis šiam gaivališkam tautos kraustymuisi buvo mig- 
lota mintis apie kryžiaus žygį... 

Beprotybė, tiesą pasakius, gavo pradžią Tamplierių ordino 
griuvėsiuose. Daugelį senųjų tamplierių bemaž iš proto išvarė ka- 
lėjimai, teismai, kankinimai, įkaitinta geležimi išplėštas išsižadė- 
jimas ir laužai, ryjantys jų brolius. Geisdami keršto, ilgėdamiesi 
prarastos galybės ir žinodami vieną kitą magišką burtažodį, iš- 
moktą Rytuose, jie pasidarė fanatikai, juo baisesni, kad dangstė- 

si kukliu vienuolio abitu arba smulkaus amatininko palaidiniu. 
Jie vėl susibūrė į slaptą draugiją ir klausė įsakymų, paslaptingai 
perduodamų nuo įsislaptinusio didžiojo magistro, pakeitusio ant 
laužo sudegintą didįjį magistrą. 

Tai tie žmonės vieną žiemą staiga tapo kaimo pamokslinin- 
kais ir nelyginant Pareinės legendų fleitininkas nusivedė iš paskos 
Prancūzijos jaunimą. Jų žodžiais tariant, į Šventąją žemę. Bet iš 
tikrųjų jie siekė sužlugdyti karalystę ir pražudyti popiežių. 

Ir karalius, ir popiežius buvo bejėgiai prieš tas pranašų ordas, 
kurios dūmė keliais, prieš tas žmonių upes, tvinusias kiekvienoje 
kryžkelėje, tarsi Flandrijos, Normandijos, Bretanės ir Puatu žemė 
būtų buvusi apkerėta. 

Dešimt tūkstančių, dvidešimt tūkstančių, šimtas tūkstančių... 
„Piemenėliai“ traukė paslaptingų susitikimo vietų link. Prie jų 
šliejosi atskirtieji nuo Bažnyčios kunigai, atskalūnai vienuoliai, 
plėšikai, vagys, elgetos ir kekšės. Tų eisenų priešaky buvo nešamas 
kryžius, tačiau bernai ir mergos be saiko siautėjo ir paleistuvavo. 
Šimtai tūkstančių skarmaluotų klajūnų, būdavo, įžengia į miestą 
prašyti išmaldos ir beregint jį apiplėšia. Taigi nusikaltimai, iš pra- 
džių tik lydėję paprasčiausias vagystes, neilgai trukus ima tenkinti 
nedorą prigimtį. 

Piemenėliai siaubė Prancūziją ištisus metus, savo gaivalin- 
game žygyje laikydamiesi tam tikros taktikos, netausodami nei 
bažnyčių, nei vienuolynų. Paryžius, siaubo apimtas, žiūrėjo, kaip 
toji grobikų armija užplūsta gatves, o karalius Pilypas V kviečia 
laikytis rimties, kreipdamasis į minią pro savo rūmų langą. Jie 
reikalavo, kad karalius stotų jų priešaky. Jie šturmu paėmė Šatlė, 
nužudė prevo, apiplėšė Sen Žermen de Prė abatiją. Paskui naujas 
įsakymas — toks pat paslaptingas, kaip ir anas, kuris juos subū- 


rė, — nukreipė juos keliais į pietus. Paryžiečiai dar drebėjo iš bai- 

mės, 0 piemenėliai jau užtvindė Orleaną. Šventoji žemė buvo toli, 
jų smurtą dar turėjo patirti Buržas, Limožas, Sentas, Perigoras ir 
Bordelė, Gaskonė ir Aženė. 

Popiežius Jonas XXII, sunerimęs, jog maištininkų banga artė- 
ja prie Avinjono, pagrasė atskirsiąs nuo Bažnyčios tuos apsišaukė- 
lius kryžeivius. Jiems reikėjo aukų, ir jie nusitaikė į žydus. Tada 
miestelėnai, pritardami žudynėms, ėmė broliautis su piemenėliais. 
Nusiaubti Lektūro, Ovilaro, Kastelsaraseno, Albi, Ošo, Tulūzos ge- 
tai — vienur šimtas penkiolika lavonų, kitur šimtas penkiasdešimt 
du... Kiekvienas Langedoko miestas patyrė skerdynes. Verdene prie 
Garonės žydai gynėsi į priešą svaidydami savo vaikus, paskui išsi- 
žudė, nenorėdami pakliūti bepročiams į nagus. 

Tada popiežius vyskupams, o karalius senešalams davė įsakymą 
apginti žydus, kurių verslas jiems buvo reikalingas. Fua grafas, at- 
skubėjęs į pagalbą Karkasono senešalui, netgi turėjo blokšti mūšin 
kautynių tvarka išrikiuotą kariuomenę, ir tūkstančiai piemenėlių, 
nustumtų į Ez Morto pelkynus, žuvo nuo kardų ir iečių, užklimpo 
raistuose, nuskendo. Prancūzijos žemė gėrė savo tautos kraują, rijo 
savo jaunimą. Dvasininkija ir karaliaus pareigūnai susivienijo ir 
persekiojo išsigelbėjusiuosius. Miestų vartai jiems buvo uždaryti, 
niekas nebedavė jiems maisto nei pastogės, galiausiai suvarė į Se- 
venų perėjas, o sučiuptuosius iškarstė ant šakų — kekėmis po dvi- 
dešimt, po trisdešimt. Išretėjusios gaujos dar bastėsi bemaž dvejus 
metus, kai kurios jų nuklydo net Italijon. 

Prancūziją, jos kūną ir kraują ėdė negalė. Vos tik numalšo pie- 
menėlių šėlsmas, pašėlo raupsuotieji. 

Ar galėjai kaltinti visus tuos nelaiminguosius išopėjusiais 
kūnais, negyvėlių veidais, bigėmis virtusiomis rankomis, tuos 
parijus, kurie gyveno uždaryti leprozoriumuose, užkrato ir epi- 


demijos kaimuose, tuokėsi vieni su kitais ir išeiti į pasaulį galėjo 

tik su barškyne rankoje, ar būta pagrindo juos kaltinti užnuodi- 
jus vandenį? Nes tūkstantis trys šimtai dvidešimt pirmųjų metų 
vasarą šaltiniai, upeliai, šuliniai ir vandens telkiniai daug kur 
buvo užkrėsti. Ir prancūzai duso iš troškulio žiūrėdami į sraunias 
savo upes ir gėrė tą vandenį baisėdamiesi ir laukdami mirties po 
kiekvieno gurkšnio. Gal ir tamplieriai buvo prikišę nagus prie tų 
keistų nuodų, pagamintų iš žmogaus kraujo, šlapimo, magiškų 
žolelių, grūstų žalčių galvų ir rupūžių kojelių, kiaurai subadytų 
ostijų ir palaidūnių plaukų, ir, pasak kalbų, įpylę šen bei ten 
į vandenį! Galbūt jie ir paskatino maištauti Dievo prakeiktą 
tautą, primetę jai savo valią, kaip prisipažino vienas kitas kan- 
kinamas raupsuotasis, pražudyti krikščionis arba apkrėsti juos 
raupsais! 

Neganda prasidėjo Puatu per karaliaus Pilypo V viešnagę. 
Netrukus ji apėmė visą šalį. Miestelėnai ir kaimiečiai užgriuvo 
raupsuotųjų buveines, pasinešę išnaikinti ligonius, ūmiai tapusius 
visuomenės priešais. Gailėtasi vien nėščių moterų ir motinų, ir tik 
iki tol, kol jos maitindavo savo kūdikius. Paskui sudegindavo jas 
ant laužo. Karaliaus teisėjai dangstydavo tas masines skerdynes 
savo nuosprendžiais, o bajorija siųsdavo talkon savo kareivius. Vė- 
liau dar kartą grįžta prie žydų, apkaltinus juos bendrininkavus 
rengiant siaubingą ir miglotą sąmokslą, kurį, pasak kalbų, sukurs- 
tę Grenados ir Tuniso karaliai maurai. Atrodė, jog Prancūzija, 
sviesdama ant aukuro aibes žmonių gyvybių, bandė prislopinti 
šalį apėmusį nerimą ir išsivaduoti iš baimės. 

Akvitanės vėjas nešė kraupų laužų smarsą. Šinone visi apylin- 
kių žydai buvo sumesti į duobę ir paleisti pelenais; Paryžiuje jie 
buvo sudeginti toje pačioje nelemtoje saloje, vadinamoje jų vardu, 
priešais karaliaus rūmus, ten, kur Žakas de Molė buvo apreiškęs 


savo lemtingą pranašystę. 

Ir karalius mirė. Mirė, pakirstas karštinės ir baisaus vidurių 
skausmo, apsikrėtęs savo giminės valdoje, Puatu, mirė, išgėręs savo 
karalystės vandens, savo valdinių užnuodyto. 

Jis merdėjo penkis mėnesius, kęsdamas baisiausias kančias, su- 
nykęs, vien kaulai ir oda. 

Kas rytą jis liepdavo atidaryti savo miegamojo duris Lonšano 
abatijoje, kurion buvo įsakęs jį nugabenti, kad visi žmonės, eida- 
mi pro šalį, galėtų nekliudomi prisiartinti prie lovos ir išklausyti jo 
žodžius: „Štai matote Prancūzijos karalių, jūsų viešpatį, didžiau- 
sią karalystės vargdienį, nes nėra nė vieno tarp jūsų, su kuriuo 
nenorėčiau pasikeisti savo likimu. Vaikai mano, pažvelkite į savo 
laikinąjį valdovą ir visa širdimi atsiduokite Dievui, nes matote, 
kaip Jis žaidžia su savo kūriniais šiame pasaulyje.“ 

Jis buvo palaidotas šalia savo protėvių Sen Deni kapinėse tūks- 
tantis trys šimtai dvidešimt antraisiais metais, rytojaus dieną po 
Trijų Karalių, ir niekas jo neapraudojo, vien žmona. 

Ir vis dėlto jis buvo labai išmintingas karalius, rūpinęsis valsty- 
be. Jis įvardijo karaliaus valdas, tai yra Prancūziją, vientisa ir ne- 
daloma, suvienodino piniginius, svorio ir matų vienetus, pertvarkė 
teismų sistemą, kad bylos būtų sprendžiamos nešališkai, uždraudė 
įstaigose eiti antraeiles pareigas, užkirto kelią į Parlamentą prela- 
tams, įsteigė ypatingą finansų priežiūrą. Be to, jis įnešė savo indėlį 
į baudžiavos panaikinimą. Jis geidavo, kad baudžiava visiškai 
išnyktų jo valstybėje, norėjo valdyti „iš tikrųjų laisvus“ žmones, 
tokius, kokius juos sukūrė gamta. 

Jis išvengė pagundų kariauti, panaikino daugelį įgulų šalies 
viduje, sutvirtindamas pasienį, ir visada labiau vertino derybas 
nei beprasmiškus žygius. Žinoma, jis gimė per anksti ir tauta dar 
nesuprato, jog teisybė ir taika taip brangiai kainuoja, ir netgi ne- 


suvokė, kodėl karalius taip atkakliai siekia jos paramos. Žmonėms 

kilo klausimas: „Kurgi išėjo visos pajamos, dešimtinės ir metiniai 
mokesčiai, ir lombardų bei žydų subsidijos, jei išmaldų mažiau 
išdalyta, ir nekariauta nei rūmai statyta! Kurgi viskas pradingo?“ 

Kilmingieji baronai, iki laiko nuolankūs, kartais netgi, kai- 
muose kilus neramumams, telkęsi apie savo valdovą, kantriai 
laukė savo keršto valandos ir ramiai stebėjo to jauno nemėgstamo 
karaliaus agoniją. 

Pilypas V Ilgasis, pernelyg aplenkęs savo laiką, buvo vienišas ir 
mirė niekieno nesuprastas. 

Jis paliko tik dukteris, tačiau pagal įpėdinystės įstatymą, išleistą 
sau pačiam, jos neteko teisės į sostą. Karūna atiteko jaunesniajam 
jo broliui, Maršės grafui Karoliui, kuris buvo tiek menko proto, 
kiek gražaus veido. Vėlei triumfavo galingasis Valua grafas, Artua 
grafas Roberas, visa antros eilės Kapetų giminė ir maištingieji ba- 
ronai. Pagaliau vėl buvo galima prašnekti apie kryžiaus žygį, kištis 
į imperijos intrigas, sbekuliuoti aukso kursu ir su panieka stebėti, 
kaip kovoja su sunkumais Anglijos Karalystė. 

Tėn klastingas, lengvapėdis ir bejėgis karalius, įsimylėjęs savo 
favoritą, kariauja su saviškiais — baronais, vyskupais ir taib pat 
laisto karalystės žemę valdinių krauju. 

Ten Prancūzijos princesė patiria pažeminimą kaip moteris, 
niekinama kaip karalienė, dreba dėl savo gyvybės, rengia sąmoks- 
lus siekdama apsiginti ir svajoja apie kerštą. 

Atrodo, jog Izabelė, Geležinio karaliaus duktė ir Prancūzijos 
karaliaus Karolio IV sesuo, bus nusinešusi kitapus Lamanšo tam- 


plierių prakeikimą... 


Pirma dalis 


NUO TEMZĖS IKI GARONĖS 


„Iš Tauerio nepabėgsi...“ 


Didelis varnas, juodas, blizgus, baisingas, didumo beveik su- 
lig žąsimi, šokčioja priešais rūsio langelį. Retkarčiais stabtelėja 
nukoręs sparnus, klastingai primerkia apskritą akį, apsimeta 
snaudžiantis. Bet staiga atkiša snapą ir taikosi kirsti žmogui į 
akį, spindinčią už grotų. Tos akys, pilkos kaip titnagas, tartum 
masinte masina paukštį. Tačiau kalinys mitrus — beregint atlo- 
šia galvą. Ir varnas toliau sunkiai šokčioja palei langelį. 

Dabar jau žmogus kiša pro langelį savo dailią, stambią ranką 
ilgais nervingais pirštais, pamažėl tiesia į priekį, ir štai ji drykso 
it medžio šaka dulkėse, laukia progos nutverti varną už kaklo. 

Paukštis irgi vikrus, nors ir didelis, - kimiai karkdamas, at- 
šoka į šalį. 

— Saugokis, Edvardai, saugokis, - sako žmogus, stovintis už 
grotų. — Vieną gražią dieną vis vien tave pasmaugsiu. 

Kalinys praminė tą pasalūnišką varną savo priešo, Anglijos 
karaliaus, vardu. 

Jau pusantrų metų trunka tas žaidimas, pusantrų metų var- 


nas taikosi iškirsti kaliniui akis, pusantrų metų kalinys bando 

nusmaugti juodąjį paukštį, pusantrų metų Rodžeris Mortime- 
ris, aštuntasis Vigmoro baronas, Velso markų senjoras ir buvęs 
karaliaus vietininkas Airijoje, drauge su savo dėde Rodžeriu 
Mortimeriu Čirkiečiu, buvusiu Velso krašto Didžiuoju teisėju, 
įkalintas Taueryje. Tokio aukšto rango kalinius, priklausančius 
seniausiajai karalystės bajorijai, pagal paprotį priderėjo uždaryti 
į padoresnę kamerą. Tačiau karalius Edvardas II, tūkstantis trys 
šimtai dvidešimt antrųjų metų sausį laimėjęs Šruzberio mūšį 
prieš sumaištavusius baronus ir sučiupęs abudu Mortimerius, 
įsakė uždaryti juos į tą žemą ir ankštą kamerą su langeliu pa- 
lei pat žemę naujajame kalėjime, kurį visai neseniai buvo pa- 
statydinęs po dešinei nuo Varpinės. Dvaro, vyskupų ir netgi 
tautos spaudžiamas, mirties nuosprendį, kuris iš pradžių buvo 
paskelbtas abiem Mortimeriams, karalius pakeitė kalėjimu iki 
gyvos galvos įsitikinęs, jog ta pražūtinga kamera, tas rūsys, kur 
pakaušis siekė lubas, ilgainiui atliks budelio vaidmenį. 

Ir iš tikrųjų, jei Rodžeris Mortimeris Vigmorietis, trisde- 
šimt šešerių metų vyras, galėjo ištverti tokį kalinimą, tai sena- 
sis Čirko lordas palūžo, pusantrų metų praleidęs toje duobėje, 
kur pro langelį smelkėsi rūkas, sienomis sruvo lietus, o karš- 
tymečiu alino alsi tvanka. Jam slinko plaukai, byrėjo dantys, 
tino kojos, rankas suko reumatas, ir vyresnysis Mortimeris jau 
beveik nebenulipdavo nuo ąžuolinės lentos, atstojančios jam 
lovą, o jo sūnėnas kiaurą dieną stovėdavo prie langelio, žiūrė- 
damas į šviesą. 

Ėjo jau antra vasara, kai jie kamavosi tame užnarvyje. 

Jau prieš dvi valandas išaušo diena virš garsiausios Angli- 
jos tvirtovės, karalystės širdies ir jos valdovų galybės simbolio, 
virš Baltojo Tauerio, grakštaus, palyginti su gigantiškomis jo 


proporcijomis, milžiniško ketvirtainio bokšto, Vilhelmo Nu- 

kariautojo pastatydinto ant senosios romėnų pilies griuvėsių, 
išaušo diena virš įtvirtinimų kuorų ir Ričardo Liūtaširdžio dan- 
tytų mūrų, virš Karaliaus Rūmų, virš Šventojo Petro koplyčios, 
virš Išdavikų vartų. Diena žadėjo būti karšta, netgi slopi, kaip ir 
vakarykštė: tai bylojo saulė, rausvinanti akmenis, ir šleikštokas 
dumblo tvaikas, kylantis iš Temzės kanalų, - upė čia pat skalavo 
griovių sankasas. 

Varnas, pravarde Edvardas, suplasnojęs nuskrido su būriu 
didžiųjų varnų į liūdnos šlovės veją, vadinamą Grynu, kurioje 
mirties bausmės vykdymo dieną būdavo statoma trinka galvoms 
kapoti, ir ėmė lasioti žolę, tarpią nuo škotų patriotų, valstybės 
nusikaltėlių ir nemalonėn patekusių favoritų kraujo. 

Sargai grėbstė Gryną, šlavinėjo grįstus takus, bet varnai 
nesibaidė — niekas nebūtų išdrįsęs paliesti prietaro saugomų 
paukščių, gyvenančių čia nuo neatmenamų laikų. 

Sargybos kareiviai ėjo iš savo būstinės, paskubom sagstyda- 
miesi diržus ar blauzdines, dėdamiesi šalmus, ir rinkosi kasdie- 
ninei apžiūrai, kuri šį rytą buvo ypač iškilminga, nes buvo rug- 
pjūčio pirmoji, šventojo Petro, pančiais sukaustyto, - koplyčios 
globėjo — diena, kasmetė Tauerio šventė. 

Žemose Mortimerių kameros duryse sudžeržgė skląsčiai. 
Raktininkas pravėrė duris, užmetė akį vidun ir įleido barzdasku- 
tį. Tas ilganosis žmogėnas mažytėmis akimis ir apskrita burna 
kartą per savaitę ateidavo skusti barzdą Rodžeriui Mortimeriui 
Jaunesniajam. Žiemos mėnesiais toji procedūra būdavo tikra 
kankynė kaliniui, nes Stivenas Sigreivas, Tauerio komendantas, 
sykį pareiškė: 

— Jei lordas Mortimeris pageidauja vaikščioti nusiskutęs, ką 
gi, aš jam siuntinėsiu barzdaskutį, bet neprivalau aprūpinti šil- 


tu vandeniu. 

Lordas Mortimeris tvirtai laikėsi savo: visų pirma, norėjo 
mesti iššūkį komendantui, kita vertus, jo prakeiktas priešas 
karalius Edvardas želdinosi dailią šviesią barzdelę, o svarbiau- 
sia — drausmindamas save žinojo, kad, vienąsyk atsipalaidavęs, 
pamažėle ims smukti, kol visiškai nusibaigs, o toks pavojus tyko 
kiekvieno kalinio. Akivaizdžiausias pavyzdys buvo jo dėdė, nė- 
maž nebesirūpinantis savo išvaizda: vešliai apžėlusiu smakru, 
išsidraikiusiais plaukais Čirko lordas atrodė kaip senas atsisky- 
rėlis ir be perstogės skundėsi krūva negalių. 

— Tik vargano kūno skausmai man dar byloja, kad tebesu 
gyvas, — sakydavo jis kartais. 

Taigi Rodžeris Mortimeris Jaunesnysis kas savaitę priim- 
davo barzdaskutį Oglą, netgi tada, kai reikėdavo pramušti 
ledą dubenyje, o skustuvas iki kraujų nugremždavo skruos- 
tus. Užtat buvo atlygintas su kaupu, nes po kelių mėnesių 
susiprotėjo, kad per Oglą galėtų susisiekti su pasauliu kitapus 
kalėjimo mūrų. Keistas žmogus buvo tas barzdaskutys: go- 
dus, bet ir linkęs aukotis; jis sielojosi dėl savo priklausomos 
padėties, nes tarėsi nusipelnęs geresnės; pasiūlymas jam teikė 
progą slapta atsigriebti, nes, turėdamas bendrų paslapčių su 
kilmingais ponais, galėtų pajusti savo vertę. Vigmoro baronas 
buvo, ko gera, pats tauriausias vyras tiek savo kilme, tiek pri- 
gimtimi, kokį jam kada nors teko sutikti. Be to, kas nesižavės 
tokiu kaliniu, kuris primygtinai reikalauja skustis barzdą, net- 
gi speigmečiu! 

Taigi per barzdaskutį Mortimeris užmezgė ryšį - silpną, bet 
nuolatinį, — su savo šalininkais, o svarbiausia — su Adamu Or- 
letonu,, Heriferdo vyskupu, per barzdaskutį taip pat sužinojo, 
kad Tauerio viršininko padėjėją Džerardą Olspėjų būtų galima 


palenkti į savo pusę, ir, be to, per barzdaskutį jis surezgė intrigą, 

kuri ilgainiui turėjo atverti jam kelią į laisvę. Vyskupas patiki- 
no, jog jis būsiąs išlaisvintas vasarą. O buvo jau vasara... 

Pro akutę kameros duryse sargas kartkartėm mesdavo žvilgs- 
nį į vidų, tačiau be jokio įtarumo, stačiai iš profesinio įpročio. 

Rodžeris Mortimeris su mediniu dubenėliu pasmakrėje — ar 
kada nors jis vėl naudosis, kaip kadaise, savo plono kaltinio 
sidabro indeliu? — klausėsi banalybių, kurias tik dėl akių labai 
garsiai dėstė barzdaskutys. Saulė, vasara, karštis... Geri orai nu- 
sistovėjo, ir ypač per Šventąjį Petrą, apie tai verta pakalbėti... 

Dar žemiau palinkęs prie savo skustuvo, Oglas sušnibždėjo 
kaliniui į ausį: 

— Be ready for tonight, my lord.* 

Rodžeris Mortimeris nė nevirptelėjo. Tik pilkas kaip titnagas 
akis po vešliais antakiais įsmeigė į mažytes juodas barzdaskučio 
akis, ir tas nuleido vokus, patvirtindamas savo žodžius. 

— Olspėjus?.. - sumurmėjo Mortimeris. 

— Hell go with us**, - atsakė barzdaskutys, apeidamas jį iš 
kito šono. 

— The bishop?*** - dar paklausė kalinys. 

— Hell wait for you outside, after dark,**** — tarė barzdasku- 
tys ir tučtuojau skardžiu balsu leidosi kalbėti apie saulę, apie 
rengiamą apžiūrą, apie žaidynes, vyksiančias po pietų... 

Nuskustas Rodžeris Mortimeris nušlėkė veidą vandeniu ir 
nusišluostė drobele, pats to nepastebėdamas. 

O kai barzdaskutys Oglas išėjo, raktininko lydimas, kalinys 


abi rankas prispaudė prie krūtinės ir giliai įkvėpė oro. Jis vos 


* Būkite pasirengęs šiąnakt, milorde. (Angl.) 
** Jis vyks su mumis (angl). 
*** Vyskupas? (Angl.) 


**** Lauks jūsų už miesto sutemus (2ngl.). 

tvardėsi nesušukęs: „Būkite pasirengęs šiąnakt!“ Tie žodžiai ūžė 
galvoje. Nejau pagaliau tai įvyks šiąnakt? 

Jis priėjo prie lentinio gulto, ant kurio snūduriavo likimo 
draugas. 

— Dėde, - tarė jis, — tai įvyks šiąnakt. 

Senasis Čirko lordas apsivertė dejuodamas, pakėlė į sūnėną 
išblukusias akis, kurios kameros prietemoje atrodė žalsvos kaip 
jūros vanduo, ir pavargusiu balsu atsakė: 

— Iš Tauerio nepabėgsi, vaikeli. Niekas nepabėgs... Nei šią- 
nakt, nei kada nors vėliau. 

Mortimeris Jaunesnysis suirzęs krestelėjo galvą. Kodėl taip 
spiriasi, kodėl taip nenori rizikuoti tas žmogus, kuriam tiek 
nedaug liko gyventi? Jis nieko neatsakė bijodamas užsiplieksti. 
Nors jiedu kalbėjosi prancūziškai, kaip ir visas dvaras ir norman- 
dų kilmės bajorija, o tarnai, kareiviai ir prastuomenė kalbėjo an- 
gliškai, bet visą laiką būgštavo, kad jų kas nors nenugirstų. 

Jis vėl grįžo prie langelio ir sužiuro iš apačios į veją, kur, 
rengdamiesi apžiūrai, rikiavosi kareiviai, džiūgaudamas, jog, ko 
gera, mato ją paskutinį kartą. 

Prieš akis šmėkščiojo kareivių blauzdinės, grubios odinės 
kurpės kaukšėjo į grindinį. Ir Rodžeris Mortimeris negalėjo ne- 
sižavėti žiūrėdamas, kaip tiksliai persirikiuoja lankininkai, tie 
puikūs anglų lankininkai, geriausi Europoje, paleidžiantys iki 
dvylikos strėlių per minutę. 

Komendanto padėjėjas Olspėjus stovėjo išsitempęs vidury 
Gryno, visa gerkle rėkalojo įsakymus ir gerbė ginklu Tauerio 
viršininką. Galvoj netilpo, kad tas augalotas jaunuolis, švies- 
bruvis,.raudonskruostis, toks uolus tarnyboje, toks pareigingas, 
sutiko įvykdyti išdavystę. Tam jį paskatino galbūt ne vien pi- 


nigai, bet ir kiti sumetimai. Džerardas Olspėjus, Tauerio virši- 

ninko padėjėjas, kaip ir diduma pareigūnų, šerifų, vyskupų ir 
senjorų, geidavo matyti Angliją nusikračiusią prastų ministrų, 
supančių karalių; jis, kaip ir kiekvienas jaunuolis, svajojo atlikti 
didvyrio vaidmenį, be to, jis niekino savo viršininką konsteblį 
Sigreivą, stačiai negalėjo jo pakęsti. 

Tasai girtuoklis ir apsileidėlis, viena akimi aklas, įdubusiais 
skruostais, kaip tik per prastų ministrų protekciją buvo gavęs 
savo aukštą vietą. Nėmaž neslėpdamas įpročių, kuriuos karalius 
Edvardas demonstravo visam dvarui, konsteblis mielai nau- 
dojosi įgula lyg savo haremu. Jam patiko augaloti šviesbruviai 
jaunuoliai, todėl jo padėjėjui Olspėjui, labai dievobaimingam 
vyrui, kuriam buvo tolima bet kokia nedora mintis, gyveni- 
mas virto tikru pragaru. Atrėmęs viršininko meilinimąsi, Ol- 
spėjus buvo be perstojo persekiojamas. Kokių tik priekabių 
ir užgaulių nesigriebė Sigreivas, keršydamas Olspėjui! Ištaikęs 
menkiausią progą, vienakis griebdavosi žiaurumų. Štai ir dabar, 
apžiūrinėdamas kareivius, jis įžūliai šaipėsi iš savo padėjėjo dėl 
niekniekių, aptikęs tai rikiuotės kliautį, tai rūdžių dėmelę ant 
peilio geležtės, tai vos pastebimą įdrėskimą odinėje strėlinėje. 
Ta vienintelė jo akis ieškojo tik priekabių. 

Nors buvo šventės diena, kai paprastai bausmių neskiria- 
ma, konsteblis įsakė čia pat nuplakti tris kareivius aptikęs, kad 
jų ginkluotė netvarkinga. Tai buvo kaip tyčia trys geriausi lan- 
kininkai. Seržantas nuėjo atnešti rykščių. Prasikaltusieji turėjo 
nusileisti kelnes prieš rikiuotę. Konstebliui, ko gera, tas reginys 
baisiai patiko. 

— Jei sargyba bus apsileidusi, kitą kartą, Olspėjau, nukentė- 
site pats, — tarė jis. 

Paskui visa įgula nužygiavo koplyčion klausyti mišių ir gie- 


doti giesmių, liko tik vartų ir tvirtovės sienų sargyba. 

Kalinys, prigludęs prie langelio, girdėjo, kaip šiurkštūs bal- 
sai, darkydami melodiją, traukia giesmes. „Būkite pasirengęs 
šiąnakt, milorde...“ Buvęs karaliaus vietininkas Airijoje nesilio- 
vė galvojęs, kad naktį veikiausiai jau bus laisvėje. Dar visa diena 
prieš akis — laukti, tikėtis ir bijoti. Bijoti, kad Oglas neapsižiop- 
lintų veikdamas pagal parengtą planą, bijoti, kad Olspėjaus 
paskutinę akimirką nenugalėtų pareigos jausmas... Ištisą dieną 
spėlioti, kokios nenumatytos kliūtys, kokios atsitiktinumo iš- 
daigos galėtų sužlugdyti pabėgimą. 

„Verčiau apie tai negalvoti, — tarė jis sau vienas, — verčiau 
manyti, jog viskas baigsis gerai. Juk visada atsitinka tai, ko iš 
anksto negali numatyti. Bet laimi tas, kas tvirtai pasiryžęs“. 
Tačiau galvoje vis tiek sukosi neramios mintys. „Vis dėlto ant 
sienų budės kareiviai...“ 

Jis ūmiai atšoko nuo langelio. Varnas slapčiomis prisėlino 
pasieniais ir kad kiek būtų iškirtęs kaliniui akį. 

— Ak Edvardai, Edvardai, dabar tu jau persistengei, — pro 
dantis iškošė Mortimeris. — Ir jei man lemta tave nusmaugti, tai 
nusmaugsiu tave šiandien. 

Įgulos kareiviai ką tik išėjo iš koplyčios ir sugužėjo į valgyklą 
tradicinių vaišių. 

Kameros tarpduryje pasirodė raktininkas, lydimas sargybi- 
nio, nešiojančio kaliniams valgį. Šventės proga skystoje pupie- 
nėje plaukiojo gabalėlis avienos. 

— Gal atsikeltumėte, dėde? — tarė Mortimeris. 

— Net mišių mums klausyti neleidžia, lyg būtume atskirti 
nuo Bažnyčios, — tarė senasis lordas. 

Jis užsispyrė valgysiąs ant gulto, bet tik palaižė. 

— Imk mano dalį, tau labiau reikia nei man, — tarė jis sūnėnui. 


Raktininkas išėjo. Pasirodys kameroje tik vakare. 

— Vadinasi, dėde, jūs iš tikrųjų nenorite su manim bėgti? — 
paklausė Mortimeris. 

— Kur bėgti, vaikeli? Iš Tauerio nepabėgsi. Dar niekam nieka- 
da nepavyko. Ir prieš karalių nėra ko maištauti. Žinoma, Edvardas 
ne ką geresnis už ankstesnius Anglijos valdovus, tas tiesa, be to, ir 
abu jo Dispenseriai visiškai teisėtai turėjo atsidurti mūsų vieto- 
je. Tačiau karaliaus nepasirinksi, jam privalai tarnauti. Nereikėjo 
man judviejų klausyti, Tomo Lankasterio ir tavęs, kai jūs griebėtės 
ginklo. Nes Tomui nusirito galva, o mudu štai kur esame... 

Tokiu metu, nurijęs kelis gurkšnius putros, dėdė paprastai 
imdavo kalbėti vienodu gailiu balsu, beje, ir varinėdavo tas pa- 
čias šnekas, kurių sūnėnas klausėsi jau pusantrų metų. Senasis 
Mortimeris, užkliudęs šešiasdešimt septintus, nė iš tolo nepri- 
minė kitados buvusio gražaus vyro ir prakilnaus senjoro, kurio 
šaunumą legendiniuose Kenilvorto pilies turnyruose dar mi- 
nėjo trys kartos. Veltui sūnėnas stengėsi bent kiek uždegti širdį 
tam senam nuvargusiam pražilusiam žmogui. 

— Ko gera, nebepaeisiu, — pridūrė jis. 

— O jūs pabandykit! Išlipkit iš savo guolio. Be to, kaip sa- 
kiau, aš jus neščiau. 

— Štai kaip! Su manimi ant nugaros perlipsi per sienas, pas- 
kui brisi per vandenį, o juk aš nemoku plaukti. Neši mane, 
kad padėčiau galvą ant trinkos, ir tiek, šalia tavosios. Dievas 
galbūt rengia mums išlaisvinimą, o tu gali viską sužlugdyti savo 
beprotystėmis. Ir taip visados, Mortimeriai apsigimę maištinin- 
kai. Prisimink pirmąjį Rodžerį, vyskupo ir Danijos karaliaus 
Herfasto dukters sūnų. Jis sutriuškino visą Prancūzijos kara- 
liaus kariuomenę prie savo pilies sienų Mortimer an Brė. Tačiau 
taip stipriai įžeidė Nukariautoją, mūsų giminaitį, jog tas atėmė 


iš jo visas žemes ir turtus... 

Rodžeris Jaunesnysis, sėdėdamas ant suoliuko, susinėrė ran- 
kas ant krūtinės, užsimerkė ir, truputį atsilošęs, įsirėmė pečiais 
į sieną. Vėlei, kaip kasdien, turėjo klausytis prisiminimų apie 
visus protėvius, šimtąjį kartą klausytis, kaip Ralfas Barzdotasis, 
pirmojo Rodžerio sūnus, drauge su kunigaikščiu Vilhelmu išsi- 
laipino Anglijoje, kaip gavo Vigmoro feodą ir kaip nuo to laiko 
Mortimeriai išplėtė savo galybę keturiose grafystėse. 

Iš valgyklos kartais pasigirsdavo užstalės dainos, kurias blio- 
vė kareiviai į pietų pabaigą. 

— Dėl Dievo meilės, dėde, - sušuko Mortimeris Jaunesny- 
sis, — nors valandėlei pamirškite mūsų protėvius. Aš taip ne- 
skubu, kaip jūs, su jais susitikti. Taip, aš žinau, kad mes esame 
karaliaus palikuonys. Bet karališkasis kraujas kalėjime yra toks 
pat kaip ir kitų. Argi mus išvaduos Herfasto kalavijas? Kur da- 
bar mūsų valdos ir kam mums reikalingos mūsų pajamos šioje 
belangėje? Ir kai jūs dar kartą išklosite mūsų proprosenelių var- 
dus - Hedviga, Melizinda, Matilda Šykščioji, Volčelina Fere- 
rietė, Gladūza Broazietė, — tai negi iki gyvenimo pabaigos man 
skirta galvoti tik apie tas moteris? 

Senis nutilo sumišęs, valandėlę atsainiai žiūrinėjo ištinusią 
ranką nepaprastai ilgais suplaišiojusiais nagais. Tada pasakė: 

— Kiekvienas stumia dienas kalėjime, kaip išmano: seniai 
mąsto apie savo negrįžtamą praeitį, jauni — apie ateitį, kurios 
neturės. Na, o tu guodi save pasakėlėmis, jog visa Anglija myli 
tave ir stengiasi dėl tavęs, jog vyskupas Orletonas — tavo išti- 
kimas draugas, jog pati karalienė rūpinasi tavo išlaisvinimu, 
jog tu netrukus iškeliausi į Prancūziją, į Akvitanę, į Provansą 
ar dar balažin kur! Ir jog laisvėje visur tave pasitiks skambin- 
dami varpais, kaip laukiamą svečią. Tačiau pamatysi, šį vakarą 


niekas neateis. 

Nuovargio kupinu judesiu persibraukė sau per akis ir nusi- 
suko į sieną. 

Mortimeris Jaunesnysis vėl priėjo prie langelio, iškišo ranką 
pro virbus ir laikė padėjęs ant žemės kaip negyvą. 

„Dėdė dabar snūduriuos iki vakaro, — pagalvojo. — Ir ryšis 
paskutinę akimirką. Iš tikrųjų nebus su juo lengva, kad tik per 
jį nesužlugtų viskas?.. Ak, štai Edvardas“. 

Varnas sustojo netoli nejudančios rankos ir ėmė valytis di- 
delį juodą snapą į koją. 

„Jei nusmaugsiu jį, pavyks pabėgti. Jei ne — neišsivaduosiu“. 

Tai buvo nebe žaidimas, o lažybos su lemtimi. Kad nepra- 
ilgtų laukti, kad apmalštų nerimas, kalinys ėmė ieškoti prana- 
šingų ženklų ir akylai lyg medžiotojas tykoti milžiniško varno. 
Bet varnas, lyg nuspėjęs pavojų, pasitraukė į šalį. 

Vyrai ėjo iš valgyklos įkaitusiais veidais. Jie pasidalijo būre- 
liais kieme, ir prasidėjo varžybos — bėgimo ir rungčių, — tokia 
buvo šventės tradicija. Ištisas dvi valandas nuogi ligi juosmens 
kareiviai prakaitavo saulėje: mėgino jėgas — kas ką paguldys 
ant menčių arba rodė mitrumą, stengdamiesi pataikyti vėzdu 
į mietą. 

Buvo girdėti, kaip konsteblis skelbia: 

— Karaliaus premija! Kas ją laimės? Vienas šilingas! 

Paskui, dienai linkstant vakarop, kareiviai patraukė prie 
prausyklų ir, lalėdami daug triukšmingiau nei rytą, aptardami 
savo žygdarbius arba pralaimėjimus, vėl suėjo į valgyklą gerti 
ir valgyti. Kas nepasigeria vakare per Šventąjį Petrą, tas vertas 
draugų paniekos! Kalinys girdėjo, kaip jie puola prie vyno. 
Kieme pamažėle leidosi sutemos, melsvos vasaros vakaro sute- 
mos, ir vėlei buvo justi dumblo tvaikas nuo upės ir tvirtovės 


griovių. 

Staiga priešais langelį pasigirdo nuožmus kranksmas, kimus 
ir pratisas, kaip žvėries klykesys, nuo kurio žmogui kūnas pa- 
gaugom eina. 

— Kas ten? — paklausė senasis Cirko lordas iš kameros galo. 

— Nepagavau, — atsakė sūnėnas. — Nutvėriau už sparno, o 
ne už kaklo. 

Jis laikė saujoje kelias juodas plunksnas ir liūdnai žiūrėjo į 
jas blandžioje sutemų šviesoje. Varnas dingo ir šįsyk jau nebe- 
pasirodys. 

„Kvailystė, vaikiškumas, neverta per daug rimtai žiūrėti į to- 
kius dalykus, - pagalvojo Mortimeris Jaunesnysis. - Na, nieko, 
netoli ta valanda. Vis dėlto jį kamavo bloga nuojauta. 

Jį sudomino keista tyla, prieš valandėlę stojusi Taueryje. 
Valgykloje nebuvo girdėti nė garso, gėrovų balsai nuščiuvo, ne- 
betarškėjo lėkštės ir ąsočiai. Tik kažkur soduose amsėjo šuo ir 
toli virš Temzės šūkavo upeivis... Nejau Olspėjaus sąmokslas 
atskleistas ir ta tyla tvirtovėje byloja apie nuostabą, paprastai 
kylančią išaiškinus neregėtas išdavystes? 

Įrėmęs kaktą į langelio grotas ir užgniaužęs kvapą, kalinys 
smaigstė akimis tamsą ir gaudė menkiausią garsą. Vienas lan- 
kininkas klupdamas perėjo per kiemą, nusivėmė pasienyje, 
paskiau susmuko ant žemės kaip negyvas. Mortimeris įžiūrėjo 
ramiai tysantį kūną žolėje. Pirmosios žvaigždės žiebėsi danguje. 
Naktis žadėjo būti šviesi. 

Dar du kareiviai išėjo iš valgyklos, laikydamiesi už pilvų, ir 
griuvo ant žemės po medžiu. Tai buvo neįprastas girtumas — 
vyrai virto lyg pagaliu trenkti per galvą. 

Rodžeris Mortimeris žengė į kameros galą, pasiėmė batus 
iš kertės, kur buvo pasidėjęs, ir apsiavė; kojos įsmuko palyginti 


lengvai — buvo sulysęs per tą laiką. 

— Ką darai, Rodžeri? — paklausė Mortimeris Vyresnysis. 

— Rengiuosi, dėde, netoli ta valanda. Mūsų bičiulis Olspėjus 
gražiai viską sutvarkė: gali pamanyti, kad Taueris išmiręs. 

— Teisybė, juk mes negavom vakarienės, — sunerimęs tarste- 
lėjo senasis lordas. 

Rodžeris Mortimeris susikaišė marškinius į kelnes, susiveržė 
diržu savo karišką palaidinį. Jo drabužiai buvo susidėvėję, susi- 
glamžę, nes per tuos pusantrų metų jis negavo naujų ir dėvėjo 
kautynių aprangą, kaip tada, kai, pakliuvęs į nelaisvę su ants- 
makrio sužeista apatine lūpa, nusivilko sulamdytus šarvus. 

— Jei tau pasiseks pabėgti, kerštas kris ant mano galvos, — 
pridūrė dėdė. 

Senis elgėsi gana egoistiškai, bergždžiai stengdamasis atkal- 
bėti sūnėną nebėgti. 

— Klausykite, dėde, jie jau ateina, - tarė Mortimeris Jaunes- 
nysis tvirtesniu, valdingesniu balsu. — Kelkitės. 

Žingsniai kaukšėjo akmeninėmis plokštėmis, artinosi prie 
durų. Pasigirdo balsas: 

— Milorde! 

— Ar čia tu, Olspėjau? — paklausė Mortimeris Jaunesnysis. 

— Taip, milorde, bet aš neturiu raktų. Jūsų sargas pasigėręs 
visą ryšulį raktų pametė, ir dabar iš jo, tokio apkvaišusio, nieko 
neišgausi. Aš visur išieškojau. 

Nuo dėdės gulto pasigirdo kikenimas. 

Mortimeris Jaunesnysis nusikeikė iš apmaudo. Gal Olspė- 
jus meluoja, išsigandęs paskutinę akimirką? Bet ko tada atėjo? 
Gal čia tik kvailas atsitiktinumas, toks pats, kokį kalinys bandė 
įsivaizduoti visą dieną, o jis pasirodo štai koks besąs? 

— Viskas parengta, milorde, duodu žodį, - kalbėjo toliau Ol- 
spėjus. — Tie vyskupo milteliai, įmaišyti į vyną, padarė stebuklą. 

Jie buvo jau girtutėliai ir ničnieko nepastebėjo. O dabar tyso 
kaip negyvi. Virvės yra, valtis jūsų laukia. Bet aš neturiu rakto. 

— Kiek turime laiko? 

— Sargybiniai sunerims nebent po gero pusvalandžio. Jie irgi 
pasivaišino, eidami į savo postus. 

— Su kuo čia esi? 

— Su Oglu. 

— Liepk jam atnešti vėzdą, pleištą, svertą ir išmuškite akmenį. 

— Einam kartu ir tuoj grįžtam. 

Abu vyrai pasišalino. Rodžeris Mortimeris skaičiavo laiką 
pagal širdies dūžius. Dėl pamesto rakto!.. Jei dabar koks sargy- 
binis paliktų savo postą, viskas sužlugtų... Netgi senasis lordas 
tylėjo, buvo girdėti nebent jo sunkūs atodūsiai kameros kampe. 

Neilgai trukus pro plyšį po durimis nutįso šviesos pluošte- 
lis. Grįžo Olspėjus ir barzdaskutys, nešini žvake bei įrankiais. 
Užgulę ėmė daužyti sienos akmenį, į kurį per du colius buvo 
įmūrytas skląsčio galas. Iš paskutiniųjų stengėsi kelti kuo ma- 
žiau triukšmo, bet, rodės, aidėjo visas Taueris. Skeveldros krito 
ant žemės. Galiausiai akmuo išvirto ir durys atsidarė. 

— Greičiau, milorde, — tarė Olspėjus. 

Jo įraudęs veidas, žvakės apšviestas, buvo pasruvęs prakaitu, 
rankos drebėjo. 

Rodžeris Mortimeris prisiartino prie dėdės, palinko prie jo. 

— Ne, ne, eik vienas, vaikeli, — tarė senis. — Tau reikia bėgti. 
Tesaugo tave Dievas. Ir nepyk, kad esu senas. 

Mortimeris Vyresnysis prisitraukė sūnėną, paėmęs -už ran- 
kovės, pirštu nubrėžė kryželį ant kaktos. 

— Atkeršyk už mus, Rodžeri, - dar sušnibždėjo. 

Rodžeris Mortimeris susilenkęs išėjo iš kameros. 


— Per kur eisim? — paklausė. 

— Per virtuves, - atsakė Olspėjus. 

Tauerio konsteblio padėjėjas, barzdaskutys ir kalinys palipo 
kelis laiptelius, perėjo koridorių ir kelis tamsius kambarius. 

— Ar turi ginklą, Olspėjau? — staiga sušnibždėjo Mortimeris. 

— Turiu savo durklą. 

— Priekyje kažkas stovi. 

Mortimeris pirmas pamatė, jog kažkas stovi, prisiglaudęs 
prie sienos. Barzdaskutys delnu pridengė silpną žvakės lieps- 
nelę, Tauerio viršininko padėjėjas išsitraukė durklą. Jie sulėtino 
žingsnius. 

Žmogus tamsoje nejudėjo. Nugara ir rankomis įsirėmęs į 
sieną, prasižergęs, rodės, vos vos laikėsi ant kojų. 

— Čia Sigreivas, — tarė Olspėjus. 

Vienakis Tauerio konsteblis susiprotėjo esąs apnuodytas 
drauge su visa sargyba, vargais negalais atkėblino stengdamasis 
įveikti surakintą kūną. Jis matė, jog kalinys bėga, suprato, kad jo 
padėjėjas jį išdavė, bet nepajėgė ištarti nė žodžio, kojos ir rankos 
nenorėjo klausyti, ir vienintelėje akyje po apsunkusiu voku galė- 
jai įžiūrėti mirties baimę. Olspėjus atsivėdėjęs smogė jam kumš- 
čiu į veidą, konsteblio galva atsitrenkė į mūrą, ir jis susmuko. 

Trys vyrai praėjo pro erdvios valgyklos duris, kur dar rūko 
deglai; ten miegojo visa įgula. Kas užsikvempęs ant stalo, kas at- 
sidrėbęs ant suolo, kas išsitiesęs ant žemės, — lankininkai knarkė 
išsižioję, sustingę keisčiausiomis pozomis, tartum koks burtinin- 
kas juos būtų užmigdęs visam šimtmečiui. Toks pat vaizdas buvo 
virtuvėse, kur žioravo vien žarijos po katilais ir tvoskė slogus svil- 
tų smarsas. Markitantai irgi pasivaišino Akvitanės vynu, į kurį 
barzdaskutys Oglas buvo įmaišęs vaistų, ir žlagsojo išvertę pilvus, 
išsikėtoję, — kas po stalu, kas prie duoninės, kas tarp ąsočių. Tik 


katinas, prisirijęs žalios mėsos, atsargiai slankiojo stalais. 

— Čionai, milorde, — tarė Olspėjus, vesdamas kalinį link pa- 
talpos, atstojančios išvietę ir pamazginę. 

Ten buvo langelis, tvirtovės sienoje vienintelė anga, pro ku- 
rią galėjo išlįsti žmogus. 

Oglas atnešė virvines kopėčias, kurias buvo paslėpęs skrynio- 
je, ir pristūmė suoliuką. Kopėčias pririšo prie palangės; pirmas 
išlipo Tauerio konsteblio padėjėjas, po jo Rodžeris Mortimeris 
ir pagaliau barzdaskutys. Netrukus visi trys, laikydamiesi kopė- 
čių, leidosi žemyn palei sieną, per trisdešimt pėdų nuo mirgu- 
liuojančio kanalo vandens. Mėnulis dar nebuvo patekėjęs. 

„Dėdė tikrai nebūtų įstengęs bėgti su mumis“, — pagalvojo 
Mortimeris. 

Staiga kažkas juoda sujudėjo šalimais, sušiureno plunksnos. 
Tai pabudo didžiulis varnas, susisukęs gūžtą šaudymo angoje. 
Mortimeris nejučia atkišo ranką, pataršė šiltas plunksnas, ap- 
čiuopė paukščio kaklą — ir varnas sukarkė pratisai, skausmingai, 
bemaž kaip žmogus; bėglys iš visų jėgų sugniaužė kaklą saujoje 
ir, pasukęs ranką, pajuto, kaip trakštelėjo slanksteliai. 

Negyvas paukštis pūkštelėjo į vandenį. 

— Who goes tbere?* - tučtuojau suriko sargybinis. 

Ir šalmas palinko ties dantyta Varpinės viršūne. 

Trys bėgliai, įsikibę į kopėčias, prigludo prie sienos. 

„Kuriems galams taip pasielgiau? — galvojo Mortimeris. — 
Kokia kvaila pagunda mane pagavo? Ir šiaip jau daug pavojų 
tyko, tai kam jų dar prasimanyti? Ir netgi nežinau, ar ten buvo 
Edvardas...“ 

Bet sargybinis, nieko neišgirdęs, nusiramino, nuėjo toliau, 


ir jo žingsniai pamažėl nutilo naktyje. 
* Kas ten? (Angl.) 

Trijulė lipo žemyn. Vanduo kanaluose tuo metų laiku buvo 
nusekęs. Pasinėrę iki kaklo, vyrai ėjo palei tvirtovės pamatus, 
ramstydamiesi į romėniškos sienos akmenis. Jie aplenkė Varpinę 
ir kuo tyliau perbrido griovį. Šlaitas buvo dumblinas, slidus. Bėg- 
liai šliaužė repečkom, padėdami vienas kitam, išsiropštė į viršų, 
paskui susikūprinę nudūmė upės link. Ten laukė valtis, paslėpra 
melduose. Prie irklų sėdėjo du irklininkai, o paskuigaly - žmo- 
gus, įsisupęs į dukslią juodą mantiją ir užsimaukšlinęs juodą 
gobtuvą; jis triskart tyliai švilptelėjo. Bėgliai įšoko į valtį. 

— Milorde Mortimeri, — tarė žmogus su gobtuvu, tiesdamas 
rankas. 

— Milorde vyskupe, — atsakė bėglys, taip pat tiesdamas rankas. 

Pirštais apčiuopė žiedo kabošoną ir siekė jį pabučiuoti. 

— Go ahead, guickly!* - įsakė prelatas yrėjams. 

Irklai paniro į vandenį. 

Adamas Orletonas, Heriferdo lordas vyskupas, paskirtas po- 
piežiaus prieš karaliaus valią, ir dvasininkijos opozicijos vadas, 
ką tik išlaisvino kilmingiausią karalystės senjorą. Ne kas kitas 
kaip Orletonas viską suplanavo, viską parengė, palenkė Olspėjų 
į savo pusę, už pagalbą pažadėjęs jam turtus ir rojų, įdavė mig- 
domųjų, nuo jų ir apdujo Taueris. 

— Ar gerai viskas pasisekė, Olspėjau? — paklausė jis. 

— Geriau ir būti negalėjo, milorde, - atsakė Tauerio konsteb- 
lio padėjėjas. — Ar ilgai jie miegos? 

— Dvi geras dienas, be abejo... Čia turiu tai, ką buvau ju- 
dviem žadėjęs, — tarė vyskupas, ištraukdamas sunkų kapšą iš 
po mantijos skverno. — Ir jums, milorde, turiu būtiniausioms 


išlaidoms, bent kelioms savaitėms užteks. 


* Paskubėkit, greičiau! (Angl.) 

Tuo metu pasigirdo sargybinio riksmas: 

— Sound the alarm! * 

Tačiau valtis jau buvo toli, o sargybinių riksmai nieku gyvu 
nebūtų galėję pažadinti Tauerio. 

— Dėkoju jums už viską, o labiausiai — už gyvybę, — tarė 
Mortimeris vyskupui. 

— Pirmiausia pasiekite Prancūziją, — atsakė tas, — tik tada galė- 
site man dėkoti. Anapus upės, Bermondsėje, mūsų laukia žirgai. 
Prie Duvro stovi užfrachtuotas laivas, pasirengęs pakelti inkarą. 

— Ar plauksite su manim? 

— Ne, milorde, man nėra ko bėgti. Įsodinęs jus į laivą, tuoj 
pat grįšiu į savo vyskupiją. 

— Ar jums negresia koks pavojus po to, ką padarėte? .. 

— Aš — Bažnyčios tarnas, — atsakė vyskupas kiek ironiškai. — 
Karalius manęs nekenčia, tačiau liesti nedrįs. 

Tasai prelatas, taip ramiai, tarsi savo vyskupijos rūmuose, 
šnekučiuojąs vidury Temzės, buvo nepaprastai drąsus vyras, ir 
Mortimeris nuoširdžiai juo žavėjosi. 

Irklininkai sėdėjo valties vidury, Olspėjus ir barzdaskutys — 
pirmagaly. 

— O karalienė? — paklausė Mortimeris. — Gal neseniai ją 
matėte? Ar ji vis dar skriaudžiama? 

— Karalienė dabar gyvena Jorkšyre, kur lankosi karalius, 
beje, tai ir palengvino mūsų žygį. Iš jūsų žmonos, - vyskupas 
pabrėžtinai ištarė paskutinį žodį, — iš jūsų žmonos vakar gavau 
žinių apie ją. 

Mortimeris pasijuto raustąs ir ėmė dėkoti Dievui, kad tam- 


soje nematyti jo sumišimo. Jis nerimavo dėl karalienės, užuot 
* Skelbk pavojų! (Angl.) 

teiravęsis apie saviškius ir apie žmoną. Ir kodėl klausdamas pri- 
slopino balsą? Nejau per tuos pusantrų metų kalėjime galvojo 
tik apie karalienę Izabelę? 

— Karalienė jums linki visokeriopos sėkmės, - kalbėjo toliau 
vyskupas. — Ji iš savo lėšų — tų menkų lėšų, kurias mūsų mieli 
bičiuliai Dispenseriai kilniaširdiškai sutiko jai palikti, — jums 
perdavė pinigus, kuriuos tuoj atiduosiu, kad turėtumėte iš ko 
gyventi Prancūzijoje. O visa kita — Olspėjų, barzdaskutį, žirgus, 
jus laukiantį laivą - apmoka mano vyskupija. 

Jis uždėjo ranką bėgliui ant peties. 

— Betgi jūs peršlapęs! — pridūrė. 

— Et! — tarė Mortimeris. — Laisvės oras mane greit išdžiovins. 

Jis pasikėlė, nusivilko karišką palaidinį ir marškinius ir nuo- 
gas iki juosmens atsistojo vidury valties. Jo kūnas buvo gražus, 
tvirtas: platūs pečiai, raumeningas, lyg nulietas liemuo; kalėji- 
me šiek tiek sulyso, bet pažiūrėti atrodė stiprus kaip ir anksčiau. 
Ką tik patekėjęs mėnulis užliejo jį auksine šviesa, išryškindamas 
iškilią krūtinę. 

— Palankus įsimylėjėliams, pragaištingas bėgliams, — tarė 
vyskupas, rodydamas į mėnulį. - Kaip tik pačiu laiku. 

Rodžeris Mortimeris jautė, kaip minkštas nakties vėjelis, dvel- 
kiantis žolėmis ir vandeniu, glamonėja jo kūną ir drėgnus plau- 
kus. Temzė, plyna ir tamsi, sruvo palei valtį, o irklai taškė auksi- 
nius purslus. Krantas buvo nebe toli. Kilmingasis Markų baronas 
atsigręžė ir paskutinį kartą pažvelgė į Tauerį, aukštą, milžinišką, 
dunksantį virš įtvirtinimų, dantytų sienų ir pylimų. „Iš Tauerio 
nepabėgsi...“ Jis buvo pirmas kalinys, ištrūkęs į laisvę, ir jis supra- 
to savo poelgio svarbą, suprato, jog metė iššūkį karalių galybei. 

Užpakaly, nakties gaubiamas, dunksojo miegantis miestas. 


Abipus upės, iki pat didžiojo prekybinio tilto, aukštų bokštų 

saugomo, lėtai siūbavo gausybė stiebų, — tai buvo Londono 
Hanzos, Teutonų Hanzos, Paryžiaus Jūrų Pirklių Hanzos, visos 
Europos laivai, kurie atgabeno Briugės gelumbę, Sentonžės ir 
Akvitanės varį, dervą, sakus, peilius, vynus, džiovintą žuvį ir 
krovėsi javus, odas, alavą, sūrius ir ypač vilną, geriausią pasau- 
lyje Anglijos avių vilną, rengdamiesi plaukti į Flandriją, Ruaną, 
Bordo, Lisaboną. Iš paauksavimų ir ypatingos formos galima 
buvo atpažinti dideles Venecijos galeras. 

Bet Rodžeris Mortimeris jau galvojo apie Prancūziją. Iš 
pradžių jis paprašys prieglaudos Artua Grafystėje savo pusbrolį 
Žaną de Fjeną, motinos brolio sūnų... Jis plačiai išskėtė rankas, 
pasijutęs esąs laisvas žmogus. 

O vyskupas Orletonas, kuris apgailestavo, kad negimė nei 
toks gražus, nei kilmingas senjoras, su savotišku pavydu stebėjo 
tą augalotą ryžtingą vyrą, pasišovusį šokti į balną, aukštą, lyg 
nulietą liemenį, ryžtingą smakrą, šiurkščius garbanotus plau- 


kus, - tą žmogų, išsivežantį tremtin Anglijos likimą. 


II 
Įžeista karalienė 


Raudono aksomo pagalvėlė po karalienės Izabelės siauromis 
pėdomis buvo nusidėvėjusi iki kanvos, auksiniai kutai per 
kampus išblukę, išsiuvinėti auksiniai raštai - Prancūzijos lelijos 
ir Anglijos liūtai — apspurę. Bet kam keisti tą pagalvėlę, kam 
siūdintis kitą — juk nauja iškart paklius po Hju Dispenserio, 


karaliaus numylėtinio, kojomis! Karalienė žiūrėjo į tą seną pa- 

galvėlę, pabuvusią ant grindų visose karalystės pilyse — keletą 
mėnesių Dorsete, paskui Norfolke, praeitą žiemą Vorvike, o 
šią vasarą Jorkšyre, ir ne ilgiau kaip tris dienas vienoje vietoje. 
Rugpjūčio pirmąją, bemaž prieš savaitę, dvaras viešėjo Kauvike, 
vakar buvo apsistojęs Eserike, šiandien veikiau stovyklavo, nei 
svečiavosi, Kirkhemo vienuolyne, poryt tikriausiai iškeliaus į 
Loktoną, vėliau — į Pikeringą. Tie keli dulkėti kilimai, aplanks- 
tyti indai, padėvėtos suknelės — visa karalienės Izabelės kelionės 
manta — vėl bus sukrauta į kelionines skrynias, išnarstyta ir iš- 
gabenta lova su baldakimu, ta lova, taip išklerusi nuo begalinio 
vežiojimo, kad vieną gražią dieną, ko gera, sugrius, - karalienė 
gulėdavo joje kartais su savo rūmų dama ledi Žana Mortimer, 
kartais su vyresniuoju sūnumi, princu Edvardu, bijodama, kad 
ją gali nužudyti, jei pasiliks viena. Šiaip ar taip, Dispenseriai ne- 
drįs jos nusmeigti po sosto įpėdinio akių... Ir pramoginė kelio- 
nė per karalystę, jos žaliuojančius laukus ir niūrias pilis tęsėsi. 
Edvardas II norėjo pasirodyti net menkiausiems vasalams, 
vaizdavosi savo viešnage suteiksiąs jiems garbę ir, taręs kelis 
draugiškus žodžius, įsigysiąs ištikimų sąjungininkų kovoje prieš 
škotus arba Velso partiją. Teisybę pasakius, jis būtų daugiau lai- 
mėjęs, rečiau rodydamasis žmonėse. Jis važinėjo keldamas su- 
maištį; ta lengvapėdiška maniera kalbėti apie valstybės reikalus, 
jo manymu, tai atsainaus valdovo laikysena, labai piktino sen- 
jorus, abatus ir notablius, atėjusius pasitarti dėl vietinių reikalų; 
tas intymumas, viešai rodomas visagaliui kamerherui, kuriam jis 
švelniai glostydavo ranką netgi per tarybos posėdžius arba per 
mišias, jo šaižus juokas, ūmus dosnumas kokiam raštininkėliui 
arba suglumusiam jaunam arklininkui tik patvirtindavo skan- 
dalingus gandus, sklindančius net atkampiausiose provincijos 


vietose, kur vyrai taip pat, kaip ir visur, apgaudinėjo žmonas, 

tik, žinoma, su moterimis; ir tai, apie ką žmonės šnekėdavo tik 
pašnibždomis prieš jo atvykimą, balsu kalbėdavo jam išvykus. 
Vos tik pasirodydavo tas šviesiabarzdis gražuolis, tačiau silpna- 
dvasis vyriškis su karūna ant galvos, kaipmat dingdavo pagar- 
ba karališkajai didybei. O gobšūs kurtizanai, besisukiojantys 
aplink jį, užtraukdavo ant jo dar didesnę neapykantą. 

Visų užmiršta, bejėgė karalienė stebėjo tą nuopuolį. Ją 
draskė prieštaringi jausmai: viena vertus, būdama karališkos 
prigimties, tikra Kapetų palikuonė, ji irzo, piktinosi, kentėjo 
matydama, kad šitaip be perstojo smunka karaliaus autorite- 
tas; tačiau, kita vertus, skriaudžiama, užgauliojama, gąsdinama 
karaliaus žmona slapta džiūgavo, kai jos vyras įsigydavo naują 
priešą. Jai galvoj netilpo, kaip ji kadaise galėjo mylėti ar bent 
apsimesti mylinti tokį niekingą žmogų, taip bjauriai besiel- 
giantį su ja. Kodėl jis vežiojasi ją su savimi, kodėl rodosi su ja, 
pažeminta karaliene, prieš visą karalystę? Nejau karalius ir jo 
favoritas mano, kad karalienės draugijoje jų santykiai žmonėms 
nekels įtarimo? O gal jie nenori išleisti jos iš akių? Ji mielai lik- 
tų gyventi Londone arba Vindzore, arba netgi kurioje tų pilių, 
padovanotų jai popieriuje, ir laukti likimo malonės ar stačiai 
senatvės! Ir ji labai apgailestavo, kad Tomas Lankasteris su Ro- 
džeriu Mortimeriu, tie kilmingi baronai ir tikri vyrai, anuomet 
pralaimėjo sukilimą... 

Ji nukreipė žavingas mėlynas akis į senjorą Buvilį, Prancūzi- 
jos dvaro pasiuntinį, ir tyliai tarė: 

— Jau mėnuo, kai stebite mano gyvenimą, mesire Hiugai. 
Aš net neprašau jūsų pasakoti apie mano vargus mano broliui 
ir dėdei, Valua. Jau keturi karaliai pasikeitė Prancūzijos soste: 
mano tėvas karalius Pilypas, kuris išleido mane už vyro, žiūrė- 


damas karūnos naudos... 

— Tegul jis ilsisi ramybėje, ponia, tegul ilsisi ramybėje! — ryž- 
tingai, bet nekeldamas balso, tarė storasis Buvilis. - Nieko aš taip 
nemylėjau ir niekam su tokiu džiaugsmu netarnavau, kaip jam. 

— „paskui mano brolis Liudvikas, tik keliolika mėnesių iš- 
sėdėjęs soste, tada — mano brolis Pilypas, gana išmintingas vy- 
ras, nors su juo nelabai sutariau... 

Buvilis susiraukė truputį, kaip paprastai kad raukydavosi, 
išgirdęs karaliaus Pilypo Ilgojo vardą. 

— „galiausiai mano brolis Karolis, nūnai karaliaująs, — to- 
liau kalbėjo karalienė. — Visi žinojo apie mano padėtį ir niekas 
nieko negalėjo ar nenorėjo padaryti. Prancūzijos karaliai do- 
misi Anglija tik tada, kai išeina kalba apie Akvitanę ir ištiki- 
mybės priesaiką, kurią Anglijos valdovas turi duoti už tą feodą. 
Prancūzijos princesė Anglijos soste — jiems taikos laidas, nes ji 
yra ir Akvitanės kunigaikštienė. Ir jei Gijenoje ramu, jiems vi- 
siškai nerūpi, kad jų duktė arba sesuo anapus jūros miršta iš gė- 
dos ir vienatvės. Pasakykit jam, ne, nesakykit — apie tai kalbėti 
nėra jokios prasmės. Bet man buvo malonios tos dienos, kurias 
praleidote su manimi, nes galėjome kalbėtis kaip bičiuliai. Juk 
matote, kaip mažai jų turiu. Tik mieliausiąją ledi Žaną, visad 
imančią į širdį mano bėdas. 

Tardama paskutinius žodžius, karalienė pasisuko į savo 
rūmų damą, sėdinčią šalimais, Žaną Mortimer, garsiojo seneša- 
lo Žuenvilio brolio vaikaitę, dailių bruožų, atviro veido ir liau- 
nų rankų trisdešimt septynerių metų moterį. 

— Ponia, — atsakė ledi Žana, — jūs man įkvepiate daugiau 
tvirtybės nei aš jums. Ir didžiai rizikuojate, laikydama mane 
prie savęs, kai mano vyras kalėjime. 

Trys pašnekovai kalbėjosi sau patyliukais, nes šnabždėji- 


masis, nuošalūs pokalbiai buvo pasidarę neišvengiamu įpročiu 

šiame dvare, kur karalienė neturėjo galimybės pabūti viena ir 
gyveno nedraugiškoje aplinkoje. 

Tuo metu trys kambarinės vienoje kertėje siuvinėjo dygs- 
niuotą antklodę ledi Alienorai Dispenser, karaliaus favorito 
žmonai, žaidžiančiai šachmatais su sosto įpėdiniu prie atviro 
lango. Kiek atokiau antrasis karalienės sūnus, kuriam prieš tris 
savaites sukako septyneri metai, iš lazdyno darėsi lanką, o dvi 
mažos dukrelės Izabelė ir Žana — penkerių ir dvejų metukų, — 
atsisėdusios ant grindų, žaidė su skudurinėmis lėlėmis... 

Ledi Dispenser, stumdydama šachmatų figūras dramblio kau- 
lo lentoje, nenuleido akių nuo karalienės ir stengėsi nugirsti jos žo- 
džius. Ta moteris kaip reta lygia, bet nepaprastai siaura kakta, arti 
viena kitos įsodintomis degančiomis akimis ir kandžia mina, tiesą 
pasakius, buvo ne tiek negraži, kiek paženklinta tos bjaurasties, 
kurią turi dvasios išgamos. Kilusi iš Klerų giminės, ji padarė gana 
keistą karjerą: atsieidama svainė buvusiam karaliaus meilužiui še- 
valjė de Gavestonui, kurį nužudė Tomo Lankasterio vadovaujami 
baronai prieš vienuolika metų, tūkstantis trys šimtai dvyliktaisiais, 
ištekėjo už dabartinio karaliaus meilužio. Ji, liguistai mėgaudama- 
si, sąvadavo vyrams, kad tik galėtų patenkinti savo aistrą turtėti 
ir valdyti. Be kita ko, ji buvo kvaila: ryžosi pralaimėti šachmatų 
partiją, apimta pagundos šūktelėti provokuojamu tonu: 

— Šachas karalienei!.. Šachas karalienei! 

Sosto įpėdinis Edvardas, vienuolikmetis dailaus pailgo vei- 
do berniukas, iš prigimties daugiau uždaras nei drovus, bemaž 
visada nudelbęs akis, stengdavosi laimėti, pasinaudojęs men- 
kiausia partnerės klaida. 

Lengvas rugpjūčio vėjelis pūsčiojo sausas dulkes pro siaurą 
skliautuotą langą, bet kai tik nusileis saulė, drėgna vėsa tvyros 


vėlei tarp storų ir niūrių senojo Kirkhemo vienuolyno sienų. 

Iš didžiosios kapitulos salės, kur posėdžiavo karaliaus ke- 
liaujanti Taryba, sklido daugiabalsis gaudesys. 

— Ponia, — toliau kalbėjo grafas Buvilis, - aš mielai paauko- 
čiau jums likusias savo gyvenimo dienas, jeigu tik galėčiau būti 
naudingas. Su didžiausiu malonumu, dievaži. Dabar, kai esu 
našlys ir mano sūnūs turi tarnybą, man nieko kita nebelieka 
šiame pasaulyje, kaip atiduoti paskutines jėgas karaliaus, savo 
geradario, palikuonims. Ir tik būdamas šalia jūsų, ponia, jau- 
čiuosi esąs arčiausia jo. Jūs turite tokią pat dvasios tvirtybę ir 
manierą kalbėti, kokią jis turėjo, kai teikdavosi prabilti, ir tokį 
pat laikui nepavaldų grožį. Kai mirtis jį pakirto, buvo keturias- 
dešimt šešerių, o atrodė vos trisdešimties. Jūs atsigimėte į jį. Kas 
pasakytų, jog tie keturi vaikai jūsų... 

Šypsena nušvietė karalienės veidą. Jai, dvariškių nekenčia- 
mai, buvo gera matyti tokią ištikimybę ir atsidavimą; jai, kurios 
jausmai buvo įžeisti ir paniekinti, buvo malonu klausyti pagy- 
rimų jos grožiui, nors juos sakė storulis žilagalvis vyriškis seno 
ištikimo šuns akimis. 

— Man jau trisdešimt vieneri metai, — tarė ji, — ir penkiolika 
iš jų praleidau taip, kaip matote. Veide galbūt ir nežymu pėd- 
sakų, tačiau širdis išvagota raukšlių... Ir aš, Buvili, mielai jus 
pasilikčiau šalia savęs, jeigu tai būtų įmanoma. 

— Deja, ponia! Mano misija, regis, eina į pabaigą, ir nelabai 
sėkmingai. Karalius Edvardas jau dusyk man užsiminė, jog ste- 
bisi, kad tebesu čia, nes lombardą jis išsiuntė Prancūzijos kara- 
liaus teismui. 

Mar oficialiai Buvilio kelionės dingstis buvo prašymas iš- 
duoti tokį Tomą Anri, turtingos Skalių kompanijos Florencijoje 
dalininką; tas bankininkas, išsinuomojęs tam tikras Prancūzijos 


karūnos žemes, gavo nemaža pajamų, bet niekad nemokėjo 

mokesčių iždui ir galų gale pabėgo į Angliją. Byla buvo rimta, 
tačiau ją būtų buvę galima gražiausiai išspręsti raštu arba per 
dvaro teisininką ir, aišku savaime, nebuvo reikalo siųsti buvusį 
didįjį kamerherą, Mažosios tarybos narį. Tiesą pasakius, Buvilis 
buvo įpareigotas pradėti kitas, daug rimtesnes derybas. 

Monsenjoras Karolis Valua, Prancūzijos karaliaus ir karalie- 
nės Izabelės dėdė, susigalvojo žūtbūt išleisti ateinančiais metais 
savo penktąją dukterį Mariją už princo Edvardo, Anglijos sosto 
įpėdinio. Monsenjoras Valua - kas to nežinojo Europoje? — tu- 
rėjo septynias dukteris, ir ištekinti jas buvo didžiausias rūpestis 
tam ambicingam ir išlaidžiam nenuoramai, nesidrovėjusiam 
per vaikus regzti amžinų intrigų. Septynių dukterų jis susilaukė 
iš trejų vedybų, nes per savo neramų gyvenimą monsenjoras 
Karolis turėjo nelaimę du kartus likti našliu. 

Reikia turėti gerą galvą ir sveiką protą, kad galėtum susigau- 
dyti toje jo palikuonių painiavoje, ir, pavyzdžiui, išėjus kalbai apie 
ponią Žaną Valua, suvokti, kas turima mintyje: ar Eno, ar Bomo- 
no grafienė, kitaip tariant, Artua grafo Robero žmona. Mat dvi 
dukterys, lyg tyčia, turėjo tuos pačius vardus. O Kotryna, Kons- 
tantinopolio tariamo sosto paveldėtoja, jo duktė iš antrų vedybų, 
buvo ištekėjusi už Pilypo Tarentiečio, Achajų kunigaikščio, savo 
tėvo pirmosios žmonos vyriausiojo brolio. Galvosūkis, ir tiek! 

Nūnai monsenjoras Karolis piršo pirmagimę iš trečių vedy- 
bų savo Anglijon nutekėjusios dukterėčios sūnui. 

Metų pradžioje monsenjoras Karolis Valua buvo nusiuntęs 
visą delegaciją: grafą Anri de Siuli, Raulį Seveną de Žuji ir Ro- 
berą Bertraną, vadinamą Žaliojo Liūto riteriu. Tie pasiuntiniai, 
vildamiesi pelnyti karaliaus Edvardo II malonę, lydėjo jį žygy- 
je prieš škotus, bet Blekmoro mūšyje anglai išsibėgiojo, palikę 


prancūzų pasiuntinius priešo rankose. Reikėjo derėtis dėl jų iš- 

laisvinimo, mokėti išpirką, o kai galų gale po tiek nemalonių 
nuotykių jie atgavo laisvę, karalius Edvardas išsisukinėdamas 
miglotai atsakė, kad klausimo dėl sūnaus vedybų taip greit iš- 
spręsti nesą įmanoma, nes tai pernelyg svarbus klausimas, ir kad 
be Parlamento žinios jis savo žodžio netarsiąs, o Parlamentas, 
beje, būsiąs sušauktas tik birželio mėnesį. Sutartuves jis norįs su- 
derinti su ištikimybės priesaika, kurią turįs duoti Prancūzijos ka- 
raliui už Akvitanės Kunigaikštystę... Bet vėliau, kai Parlamentas 
buvo sukviestas, tas klausimas netgi nebuvo pateiktas svarstyti. 

Todėl monsenjoras Valua, baisiai nekantraudamas, pirma 
dingstimi pasiuntė į Angliją grafą Buvilį, kurio atsidavimu Ka- 
petų giminei niekas net neabejojo. Gabumų tam Buvilis neturė- 
jo, bet gerai išmanė tokias užduotis: kadaise, Valua įpareigotas, 
Neapolyje derėjosi dėl antrųjų Liudviko X vedybų su Vengrijos 
Klemansa; vėliau, po karaliaus mirties, buvo karalienės vaisiaus 
kuratorius, bet apie tuos laikus nelabai mėgo kalbėti. Taip pat 
jis darė nemaža žygių į Avinjoną, prie Šventojo Sosto, ir jo at- 
mintis sergėjo visa, kas susiję su giminystės ryšiais, tais nežmo- 
niškai sudėtingais ryšiais, kurie, pindamiesi tarpusavy, jungė 
karališkąsias šeimas. Ištikimajam Buviliui buvo labai apmaudu 
šį kartą grįžti tuščiomis. 

— Monsenjoras Valua užsidegs didžiu pykčiu, — tarė Bu- 
vilis. — Juk jis jau prašė Šventąjį Tėvą specialaus leidimo šitai 
santuokai... | 

— Padariau, ką galėjau, Buvili, — tarė karalienė, — šiuo atveju 
įsitikinote, kaip menkai su manimi skaitomasi... Bet aš apgai- 
lestauju mažiau nei jūs; nelinkėčiau nė vienai mūsų giminės 
princesei patirti to, ką aš čia patyriau. 

— Ponia, — paklausė Buvilis, nuleisdamas balsą, — gal jūs 


abejojate savo sūnumi? Garbė Dievui, pažiūrėti jis daugiau at- 

sigimęs į jus negu į tėvą!.. Menu jus tokio amžiaus Sitė rūmų 
sode arba Fontenblo rūmuose... 

Jis nebaigė kalbėti. Durys atsivėrė, ir įėjo Anglijos karalius. 
Jis žengė dideliais sparčiais žingsniais, atlošęs galvą ir nervingai 
glostydamasis šviesią barzdelę — buvo matyti, kad jis blogai nu- 
siteikęs. Iš paskos sekė įprastiniai jo patarėjai: abu Dispenseriai, 
tėvas ir sūnus, kancleris Baldokas, Erendlio grafas ir Ekseterio 
vyskupas. Be to, karalių lydėjo abu jo netikrieji broliai, Kento ir 
Norfolko grafai, jauni vyrai, iš savo motinos, Pilypo Gražiojo se- 
sers, paveldėję prancūzišką kraują, tačiau jie ėjo lyg nenoromis, 
kaip ir Henrikas Lesteris, kresnas žaliūkas giedromis išsprogu- 
siomis akimis, pravarde Kreivakaklis, — mat turėjo luošą spran- 
dą ir kuprą, todėl galvą laikė pakreipęs į šoną, ir ginklininkams 
būdavo daug vargo nukalti jam tinkamus šarvus. Tarpdury dar 
stovėjo susispaudę keli vietiniai dvasininkai ir dignitoriai. 

— Ar girdėjote naujieną, ponia? — sušuko karalius Edvardas 
karalienei. — Ji tikrai jus nudžiugins. Jūsų Mortimeris paspruko 
iš Tauerio. 

Ledi Dispenser atšoko nuo šachmatų lentos ir pasipiktinusi 
kažką riktelėjo, tarsi Vigmoro barono pabėgimas būtų ją asme- 
niškai įžeidęs. 

Karalienė Izabelė sėdėjo kaip sėdėjusi, nė raumenėlis ne- 
krustelėjo jos veide, tik dažniau sumirksėjo gražios mėlynos 
akys ir ranka paslapčiomis susirado suknios klostėse ledi Ža- 
nos Mortimer ranką, ir suspaudė ją, lyg ragindama neprarasti 
rimties ir orumo. Storulis Buvilis pasikėlė ir atsistojo nuošaly, 
jausdamasis nereikalingas, nes tai jau buvo vien Anglijos karū- 
nos reikalas. 

— Mortimeris ne mano, jūsų didenybe, — tarė karalienė. — 


Vigmoro lordas, man regis, daugiau jūsų negu mano pavaldi- 

nys, ir aš neatsakau už jūsų baronų veiksmus. Jūs uždarėte jį į 
kalėjimą, jis pasistengė išsilaisvinti, tai įprastas dalykas. 

— Štai kaip! Iš jūsų žodžių suprantu, kad jūs jam pritaria- 
te. Tad neslėpkite savo džiaugsmo, ponia. Kai tas Mortimeris 
teikėsi pasirodyti mano dvare, jūs pastebėdavote tik jį vieną, 
be paliovos liaupsindavote jo dorybes, o rezgamas klastas prieš 
mane aiškinote jo kilniu dvasios polėkiu. 

— Ber argi ne jūs, jūsų didenybe mano vyre, mane išmokėte 
jį mylėti, kai jis, rizikuodamas savo gyvybe, stengėsi jums nu- 
kariauti Airijos Karalystę... kurią, be kita ko, jį nušalinęs, tik 
vargais negalais beišlaikote. Argi tai klasta? 

Iš vėžių išmuštas Edvardas sviedė į žmoną piktą žvilgsnį ir 
tiek tesumojo atsakyti: 

— Tai va, dabar jis sprunka, tas jūsų bičiulis, sprunka, ir, be 
abejo, į jūsų šalį! 

Karalius kalbėdamas žingsniavo po kambarį, stengdamasis 
išlieti bejėgišką įniršį, kunkuliuojantį širdyje. Brangakmeniai, 
prikabinti prie drabužių, skambčiojo sulig kiekvienu žingsniu. 
Ir dvariškiai, sekiodami jį akimis, kraipė galvas čia į dešinę, čia 
į kairę, tarsi per kamuoliuko žaidimą. Karalius Edvardas, žinia, 
buvo labai dailus vyras, raumeningas, mitrus, lankstaus kūno, 
mankštos ir žaidimų išmiklintas, nėmaž nelinkęs storėti, nors 
ketvirta dešimtis jau ėjo į pabaigą, žodžiu, sudėtas atletiškai. 
Bet, įdėmiau pažiūrėjus, būtų pagavusi nuostaba: kaktoje nė 
raukšlelės, tartum valstybės rūpesčiai nebūtų įstengę palikti 
pėdsakų veide, tačiau po akimis žymu padribos, nosies sparne- 
liai suglebę, smakras po švelnia garbiniuota barzdele neatrodė 
nei ryžtingas, nei valingas, nei išties goslus, tik pernelyg didelis 
ir atsikišęs. Mažytis karalienės smakras atrodė daug valingęes- 


nis už tą ovalų žandikaulį: nė šilkinė barzdelė negalėjo nuslėpti 

karaliaus silpnadvasiškumo. Glebia savo ranka jis čia glostėsi 
veidą, čia beprasmiškai mosikavo, čia vėl tampė perlą, prisiū- 
tą prie raštuoto palaidinio. Jis stengėsi kalbėti valdingu balsu, 
būdamas tikras savo galia, bet, jo klausantis, atrodydavo, kad 
jis stačiai nesugeba valdytis. Jo nugara, nors ir plati, darė nema- 
lonų įspūdį: buvo išlinkusi nuo sprando iki juosmens, lyg jam 
būtų iškrypęs nugarkaulis. Edvardas negalėjo dovanoti žmonai 
už tai, kad ji vieną sykį jam patarė niekada neatsukti nugaros 
baronams, jeigu norįs įkvėpti jiems pagarbą. Jo kojos, kaip reta 
dailios ir tiesios, buvo pati didžiausia dovana, Dievo duota tam 
žmogui, taip menkai tinkamam šiam vaidmeniui, tikrai per li- 
kimo riktą gavusiam karaliaus vainiką. 

— Ar man negana rūpesčių, ar negana negandų? — toliau 
kalbėjo jis. - Škotai be perstogės pažeidinėja mano šalies sienas, 
siaubia mano karalystę, o kai tik stoju su jais į kovą, mano ka- 
riuomenė leidžiasi į kojas. Ir kaipgi aš juos nugalėsiu, jei mano 
vyskupai be mano žinios su jais derasi, jei turiu tiek išdavikų 
tarp vasalų, jei Markų baronai kelia prieš mane savo vyrus, am- 
žinai remdamiesi principu, kad savo žemes tik kardu valdantys, 
nors senių seniausiai, prieš dvidešimt penkerius metus, visiškai 
kitaip buvo išaiškinęs ir nutaręs mano tėvas karalius Edvardas. 
Nejau jie tai pamiršo? Bet argi neparodžiau visiems ties Šruz- 
beriu, argi neparodžiau ties Boraubridžu, ką reiškia maištauti 
prieš mane, ar ne, Lesteri? 

Henrikas Lesteris linktelėjo savo didelę pakreiptą galvą: 
nelabai mandagu šitaip jam priminti, kaip mirė brolis Tomas 
Lankasteris, kuriam prieš pusantrų metų buvo nukirsta galva, o 
dvidešimt kitų kilmingų baronų baigė savo dienas kartuvėse. 

— Tikrai, jūsų didenybe mano vyre, visi matė, jog jūs suge- 


bate laimėti mūšius tik prieš savo baronus, — tarė Izabelė. 

Edvardas vėl sviedė į ją apmaudų žvilgsnį. 

„Kokia drąsi, — dingtelėjo Buviliui, — kokia drąsi taurioji 
karalienė!“ 

— Vargu ar galėčiau tvirtinti, kad jie pasipriešino jums gin- 
dami savo kardo teisę, — toliau kalbėjo karalienė. — Veikiau jie 
gynė savo teisę į Glosterio Grafystę, kurią ketinote padovanoti 
mesirui Hju! 

Abu Dispenseriai žingtelėjo vienas prie kito, tartum ketinda- 
mi duoti atkirtį. Jaunoji ledi Dispenser atšoko nuo šachmatų len- 
tos; ji buvo velionio Glosterio grafo duktė. Edvardas II tryptelėjo 
koja. Šiaip ar taip, karalienė pernelyg įžūli: vos išsižiojusi, bere- 
gint šoka vardyti, kiek riktų ir klaidų jis pridaręs bevaldydamas! 

— Aš dovanoju didžiuosius teodus kam tinkamas, ponia, 
dovanoju tiems, kurie mane myli ir man tarnauja! — sušuko 
Edvardas, dėdamas ranką Hju Jaunesniajam ant peties. - Kuo 
gi kitu galėčiau remtis? Kur mano sąjungininkai? Kokią paspir- 
tį man teikia jūsų brolis prancūzas, ponia, tasai, kuris priva- 
lėtų eiti su manimi išvien, juk, šiaip ar taip, to buvo tikėtasi, 
kai ėmiau jus per žmoną? Jis reikalauja, kad atvykčiau duoti 
ištikimybės priesaikos dėl Akvitanės, — štai kokia jo parama! 
O kur jis siunčia man šaukimą? Į Gijeną? Na jau ne! Čionai, 
mano karalystėn, siunčia, pamindamas visus feodalų papročius 
arba norėdamas mane įžeisti. Ko gera, jis tariasi esąs ir Anglijos 
siuzerenas? Be to, jau ne kartą esu davęs tą priesaiką. Pirmą 
kartą — jūsų tėvui, kai vos neiškepiau per Mobiuisono gaisrą, 
o paskui — jūsų broliui Pilypui, prieš trejus metus, kai vykau į 
Amijeną. Kad taip dažnai miršta jūsų giminės karaliai, ponia, 
netrukus turėsiu apsigyventi žemyne! 

Jorkšyro senjorai, vyskupai ir notabliai, susibūrę menės gale, 


žvilgčiojo vienas į kitą nėmaž neišsigandę, tik sukrėsti to bejė- 

giško pykčio, kuris nukrypo visai ne į tą pusę, iškeldamas aikš- 
tėn karalystės bėdas ir drauge karaliaus būdą. Negi čia tas pats 
valdovas, kuris reikalauja iš jų nuolat papildyti iždą, beatodai- 
riškai vykdyti jo įsakymus ir, pašauktiems į karą, negailėti savo 
gyvybės? Matyt, ne be reikalo maištavo lordas Mortimeris... 

Artimiausi patarėjai, ir tie jautėsi kaip nesavi, nors gerai 
permanė tą karaliaus įprotį, atsispindintį netgi jo laiškuose: iš- 
vardyti visas savo karalystės negandas, kai staiga ištinka kokia 
nauja nesėkmė. 

Kancleris Baldokas nejučia trynėsi Adomo obuolį, atsikišu- 
sį virš sutanos apykaklės. Ekseterio vyskupas, iždo saugotojas, 
kramsnodamas nykščio nagą, žvilgčiojo iš padilbų į kaimynus. 
Tik Hju Dispenseris Jaunesnysis, pernelyg sugarbanotais plau- 
kais, pernelyg išsičiustijęs, pernelyg išsikvėpinęs, nei trisdešimt 
trejų metų vyrui derėtų, buvo patenkintas. Karaliaus ranka ant 
jo peties akivaizdžiai rodė, koks jis svarbus ir galingas. 

Trumpa nosimi su kuprele, labai ryškiomis lūpomis Hju 
Dispenseris Jaunesnysis kinkavo galvą lyg vietoje nestygstantis 
žirgas ir krenkščiojo, pritardamas kiekvienam Edvardo žodžiui, 
o jo veidas sakyte sakė: „Šįsyk baigėsi kantrybė, mes imsimės 
griežtų priemonių!“ Jis buvo liesas, ištįsęs, gana siaurų pečių, 
nešvaria, į uždegimus linkusia oda. 

— Mesire de Buvili, - staiga atsigręždamas į pasiuntinį, tarė 
karalius Edvardas, - perduokite monsenjorui Valua, kad mes 
labai džiaugiamės ta garbe, kurią teikia siūlomos vedybos, bet, 
deja, esame priversti jos atsisakyti. Mes turime kitokių sume- 
timų dėl savo vyresniojo sūnaus. Taip vieną sykį atsikratysime 
to apgailėtino papročio, reikalaujančio, kad Anglijos karaliai 
ieškotųsi nuotakų Prancūzijoje, negaudami iš to sau jokios 


naudos. 

Storasis Buvilis perblyško išgirdęs tokią užgaulę ir nusilen- 
kė. Paskui liūdnai pažvelgė į karalienę ir išėjo. 

Rodžerio Mortimerio pabėgimo pirmasis — ir visai nelauk- 
tas — padarinys: Anglijos karalius atsisakė tradicinių jungtuvių. 
Šitaip jis norėjo įžeisti žmoną, tačiau drauge įžeidė ir savo ne- 
tikrus brolius, Kento ir Norfolko grafus, kurių motina buvo 
prancūzė. Abu jaunuoliai pasigręžė į pusbrolį Kreivakaklį, bet 
tas tik gūžtelėjo kreivu petimi, kupinas nuolankaus abejingu- 
mo. Karalius neapgalvotai atstūmė nuo savęs galingąjį Valua 
grafą, kuris, kaip žinia, valdė Prancūziją sūnėno Karolio Gra- 
žiojo vardu. Karaliai kartais prarasdavo sostą ir gyvybę, žengda- 
mi tokį neprotingą žingsnį. 

Ramiai ir tyliai tebesėdėdamas prie lango, jaunasis sosto 
įpėdinis Edvardas stebėjo motiną ir smerkė tėvą. Šiaip ar taip, 
kalbama apie jo vedybas, bet jis balso neturi. Ir vis dėlto pa- 
klaustas, kas jam arčiau prie širdies: Anglija ar Prancūzija, jis 
būtų pasirinkęs pastarąją. 

Trys jaunesni vaikai nustojo žaisti, karalienė mostelėjo kam- 
barinėms, kad juos išvestų. 

Paskui labai ramiai tarė, žiūrėdama karaliui į akis: 

— Kai vyras neapkenčia žmonos, aišku savaime, jis laiko ją 
visa kuo kalta. 

Edvardas buvo iš tų, kurie vengia tiesaus atsakymo: 

— Visa Tauerio apsauga mirtinai nugirdyta, — sušuko jis, — 
konsteblio padėjėjas išlėkęs drauge su tuo klastūnu, o pats kon- 
steblis nei gyvas, nei miręs — taip apgirdytas! O gal tik apsimeta 
sergąs, išdavikas, norėdamas išvengti pelnytos bausmės! Jo pa- 
reiga buvo žiūrėti, kad nepaspruktų kalinys, ar ne, Vinčesteri? 

Hju Dispenseris Vyresnysis, prieš metus tapęs grafu Vin- 


česteriu, kaltas dėl Tauerio konsteblio Sigreivo paskyrimo, nu- 

lenkė galvą laukdamas, kol praeis audra. Liesas, siaurų pečių, 
iš dalies jis buvo sulinkęs iš prigimties, bet iš dalies ir per ilgą 
kurtizano tarnybą. Priešai pravardžiavo jį „žebenkštimi“. Go- 
dumas, pavydas, niekšybė, egoizmas, suktumas ir mėgavimasis 
visomis tomis ydomis atsispindėjo jo raukšlėtame veide ir akyse 
su paraudusiais vokais. Ir vis dėlto drąsumo jis buvo drąsus, 
bet žmogiškus jausmus puoselėjo nebent savo sūnui ir vienam 
kitam draugui, o Sigreivas kaip tik ir buvo jo draugas. Pasižiū- 
rėjus į tėvą, buvo daug lengviau suprasti sūnaus prigimtį. 

— Milorde, esu tikras, jog Sigreivas visiškai nekaltas... — tarė 
jis ramiu balsu. 

— Jis kaltas, nes buvo aplaidus ir tinginys; jis kaltas, nes lei- 
dosi apmulkinamas; jis kaltas, nes nepastebėjo panosėje rezga- 
mo sąmokslo; jis kaltas, nes jis apskritai nevykėlis... Aš nedo- 
vanoju nevykėliams. Nors Sigreivas — vienas jūsų globotinių, 
Vinčesteri, jis bus nubaustas; niekas negalės pasakyti, jog esu 
šališkas ir jūsų žmonėms teikiu tik malones. Sigreivas užims 
lordo Mortimerio vietą kalėjime, tad jo įpėdiniai stengsis geriau 
eiti sargybą. Štai, sūnau, kaip reikia valdyti valstybę! — pridūrė 
karalius, sustodamas priešais sosto įpėdinį. 

Vaikas žvilgtelėjo į jį ir tuojau pat nudelbė akis. 

Hju Jaunesnysis, išmanęs, kaip nukreipti Edvardo pyktį, at- 
lošė galvą ir, stebeilydamas į lubų sijas, tarė: 

— O dar labiau tyčiojasi iš jūsų kitas klastūnas, jūsų garbioji 
didenybe, tasai vyskupas Orletonas, kuris čia prikišo savo nagus 
ir, matyt, tiek jūsų tebijo, kad nė nesistengė bėgti ar slėptis. 

Edvardas susižavėjęs dėkingomis akimis pažvelgė į Hju 
Jaunesnįjį. Kaipgi nesijaudinsi matydamas tą taurių bruožų 
veidą, tą dailią povyzą, girdėdamas jo skardų ritmingą balsą, 
o, be to, taip švelniai ir pagarbiai jis kreipiasi prancūzų manie- 


ra: „Jūsų garbioji didenybe“, kaip kitados kreipdavosi žavusis 

Gavestonas, baronų ir vyskupų nužudytas... Bet dabar Edvar- 
das įgijo patirties, permanė piktavalius žmones, įsitikino, kad 
nuolaidumu nieko nelaimėsi. Su Hju niekas jo neišskirs, o tie, 
kurie kėsinsis į jų draugystę, vienas po kito bus negailestingai 
sutramdyti. 

— Skelbiu jums, milordai, kad vyskupas Orletonas stos prieš 
mano Parlamentą, bus teisiamas ir nubaustas. 

Edvardas sunėrė rankas ant krūtinės ir iškėlė galvą, norėda- 
mas pažiūrėti, kokį įspūdį padarė jo žodžiai. Kancleris arkidia- 
konas ir iždininkas vyskupas, kad ir būdami pikčiausi Orletono 
priešai, krūptelėjo — širdyje pabudo dvasininkų solidarumas. 

Henrikas Kreivakaklis, iš prigimties išmintingas ir santūrus 
vyras, neiškentė ir bandė atvesti karalių į protą: ramiu balsu 
tarė, jog vyskupas galįs stoti tik prieš dvasinį teismą, iš Bažny- 
čios tėvų sudarytą. 

— Viskas turi pradžią, Lesteri. Šventoji Evangelija, man re- 
gis, nemoko regzti sąmokslų prieš karalius. Kadangi Orletonas 
pamiršo, kas priklauso Cezariui, Cezaris pats jam tai primins. 
Tai dar viena jūsų giminės malonė, ponia, — kreipėsi karalius į 
Izabelę, — juk jūsų brolis Pilypas V prispyrė savo prancūzišką- 
ji popiežių paskirti Adamą Orletoną Heriferdo vyskupu prieš 
mano valią. Tiek jau to! Jis bus pirmas prelatas, karališkojo teis- 
mo teisiamas, ir jo bausmė bus pamoka kitiems. 

— Orletonas niekada nebuvo prieš jus nusiteikęs, pusbro- 
li, — neatlyžo Kreivakaklis, — ir nebūtų turėjęs dėl ko kerštauti, 
jei tada, kai Šventasis Tėvas ketino uždėti jam mitrą, jūs ir jūsų 
Taryba nebūtumėte pasipriešinę. Tai didžiai išmintingas ir tvir- 
tos dvasios vyras. Galbūt dabar kaip tik todėl, kad jis kaltas, 
patrauktumėte jį savo pusėn daugiau atlaiddumu negu teismo 
procesu, kuris ne vien pagausins jūsų rūpesčius, bet ir sukels 


dvasininkijos nepasitenkinimą jūsų elgesiu. 

— Atlaidumas, malonė! Kaskart, kai manęs kas nors nepai- 
so, kaskart, kai mane kas nors išduoda, jūs tik tuos žodžius ir 
kartojate, Lesteri! Mane maldavo - aš didžiai suklydau išklausęs 
meldžiančiuosius, - mane maldavo malonės Vigmoro baronui! 
Pripažinkite, kad tas maištininkas šiandien nesitrankytų keliais, 
jei būčiau su juo pasielgęs kaip su jūsų broliu. 

Kreivakaklis gūžtelėjo kreivu petimi ir užsimerkė, lyg būtų 
pavargęs. Koks bjaurus tas, Edvardo manymu, karališkasis 
įprotis vadinti artimiausius patarėjus arba jų giminaičius jų 
grafysčių vardais ir kreiptis į savo pusbrolį iš motinos pusės: 
„Lesteri!“, užuot paprastai tarus „pusbroli“, kaip visi, netgi 
karalienė kreipiasi. Ir tas netikęs būdas kur buvus nebuvus 
priminti Tomo Lankasterio mirtį, tarsi jam tai teiktų garbės! 
Ak, koks keistas žmogus ir netikęs karalius! Jis tariasi galįs 
nebaudžiamas nukirsdinti galvas artimiausiems giminėms ir 
neužsitraukti pagiežos, mano, jog vienąsyk suteikta malonė 
gali nuslopinti širdyje netekties skausmą, reikalauja, kad jam 
būtų atsidavę netgi tie, kuriuos pats yra nuskriaudęs, ir gei- 
dauja, kad kiekvienas jam būtų ištikimas, o tuo tarpu jis pats 
žvėriškai permainingas! 

— Be abejo, jūsų teisybė, milorde, - tarė Kreivakaklis, - ka- 
raliaudamas jau šešioliktus metus, jūs žinote, ką darote. Tegu 
jūsų vyskupas stoja prieš teismą. Aš nedarysiu jokių kliūčių. 

Ir prakošė pro dantis, kad girdėtų vien jaunasis Norfolko 
grafas: 

— Kas be ko, mano galva nusukta į šoną, bet, šiaip ar taip, 
noriu, kad ji išliktų ten, kur yra. 

— Sakykit, argi tai ne įžūlu pabėgti pramušus skylę tvirtovė- 
je, kurią pastatydinau taip, kad niekas iš jos nepaspruktų! — to- 
liau kalbėjo karalius, delnu kirsdamas orą. 

— Galimas daiktas, jūsų didenybe mano vyre, — tarė karalie- 
nė, — statydindamas tvirtovę, jūs labiau domėjotės akmenskal- 
džių grožiu nei mūro tvirtumu. 

Menėje susyk stojo mirtina tyla. Užgaulė buvo taikli ir bai- 
siai netikėta. Visi, užgniaužę kvapą, žiūrėjo — kas pagarbiai, kas 
neapykantos kupinu žvilgsniu — į krėsle išdidžiai sėdinčią mo- 
terį, tokią gležną ir vienišą, bet išdrįsusią taip atsikirsti karaliui. 
Vos jai pravėrus lūpas, pasirodė dailūs, smulkūs dantys, aštrūs 
plėšrūno dantys. Izabelė aiškiai džiaugėsi smogusi tokį smūgį, 
ir nė kiek nesirūpino, kokio susilauks atpildo. 

Hju Jaunesnysis plykstelėjo kaip ugnis; Hju Senasis dėjosi 
nieko negirdėjęs. 

Edvardas, aišku, turėjo atsikeršyti, tačiau kaip? Atkirčio vis 
nebuvo. Karalienė žiūrėjo į rasojančius vyro smilkinius. Nieko 
nėra moteriai grasiau kaip nebemylimo vyro prakaitas. 

— Kentai, - suriko karalius, — aš jus paskyriau Penkių Uostų 
viršininku ir Duvro valdytoju! Ką jūs čia saugote? Kodėl nesate 
jums patikėtoje pakrantėje, kur mūsų klastūnas tikriausiai ban- 
do sėsti į laivą? 

— Jūsų didenybe mano broli, - suglumęs tarė jaunasis Kento 
grafas, - juk pats įsakėte man lydėti jus kelionėje... 

— Tai va, dabar įsakau grįžti atgal savo grafystėn, kaimuose 
ir miestuose ieškoti bėglio ir pačiam pasekti, kad uostuose būtų 
patikrinti visi laivai. 

— Liepkite nusiųsti seklius į laivus ir suimti tą Mortimerį, 
gyvą ar mirusį, jei tik jis į kurį įlips, - pridūrė Hju Jaunesnysis. 

— Teisingai patarei, Glosteri, — pritarė Edvardas. - Na, ojūs, 
Steipldonai... 

Ekseterio vyskupas atitraukė nykštį nuo dantų ir sumurmėjo: 

— Milorde... | 

— Kuo skubiausiai vykite į Londoną; įeikite į Tauerį, pra- 
simetęs iždo tikrinimu — be kita ko, tokios jūsų pareigos, - ir, 
turėdamas raštą, patvirtintą mano antspaudu, paimkite Tauerį 
savo žinion ir priežiūron, kol bus paskirtas naujas viršininkas. 
Baldokas tučtuojau surašys judviem įgaliojimus, suteikiančius 
jums valdžią. 

Henrikas Kreivakaklis stovėjo įsmeigęs akis į langą ir pri- 
glaudęs ausį prie peties ir, rodos, svajojo. Jis skaičiavo... Jis 
skaičiavo: Mortimeris pabėgo prieš savaitę, mažių mažiausia 
praeis dar aštuonios dienos, kol bus pradėta vykdyti įsakymai, 
o Mortimeris, aišku, ne kvailas — nelauks rankas sudėjęs; jis, 
be abejo, jau seniai bus peržengęs karalystės sienas. Henrikas 
Kreivakaklis dėkojo Dievui ėjęs išvien su diduma vyskupų ir 
senjorų, kurie po Boraubridžo mūšio iškovojo, kad Vigmoro 
baronas nebūtų baudžiamas mirties bausme. Taigi dabar, kai jis 
pabėgo, opozicija prieš Dispenserius, ko gera, turės vadą, kurio 
jai ūko po Tomo Lankasterio mirties, ir tas vadas bus netgi 
veiklesnis, apsukresnis, stipresnis už Tomą... 

Karaliaus nugara išsilenkė: jis staigiai pasisuko ant kulno ir 
atsigręžė į žmoną. 

— Taip, ponia! Kaip tik jūs, mano nuomone, dėl to kalta. 
Ir visų pirma paleiskite tą ranką, kurią nutvėrėte, kai aš įėjau. 
Paleiskite ledi Žanos ranką! — suriko Edvardas, treprelėdamas 
koja. — Laikyti taip demonstratyviai dvare išdaviko žmoną - va- 
dinasi, pateisinti jį patį. Tie, kurie padėjo Mortimeriui pabėgti, 
be abejo, tarėsi veikią su karalienės pritarimu... O, tarp kita ko, 
be pinigų nepabėgsi: išdavikams reikia mokėti, sienas prakala 
tik auksinis plaktukas. Iš karalienės pas rūmų damą, iš rūmų 
damos pas vyskupą, iš vyskupo pas maištininką — kelias gana 


paprastas. Reikės man nuodugniau patikrinti jūsų išlaidas. 

— Jūsų didenybe mano vyre, manau, kad mano išlaidos gana 
gerai tikrinamos, — tarė Izabelė, rodydama į ledi Dispenser. 

Hju Jaunesnysis, rodos, ūmiai nustojo domėtis ginču. Paga- 
liau karaliaus pyktis, kaip paprastai, nukrypo į karalienę. Edvar- 
das, be abejo, surado būdą jai atkeršyti, ir Hju jautėsi laimėjęs 
šiokią tokią pergalę. Jis paėmė nuo stalo knygą, kurią ledi Mor- 
timer skaitė karalienei, prieš ateinant grafui Buviliui. Tai buvo 


Marijos Prancūzės lė* rinkinys; šilkinė juostelė žymėjo šią vietą: 
J y J ymėjo $1ą vietą 


Nei Gijenoj, nei Bulonėj, 

Nei Anžu anei Gaskonėj 

Tokio riterio nebūta, 
Prakilnaus, narsaus kaip liūtas. 
Varžėsi dėl jo gražuolės, 
Kilnios damos ir skaistuolės 


Troško širdį jo laimėti... 


„Prancūzija, amžinai Prancūzija... Jos skaito tik tai, kas ra- 
šoma apie jų šalį, — tarė sau Hju. — Ir kas yra tas svajonių riteris? 
Mortimeris, be abejonės...“ 

— Milorde, išmaldos ne mano žinioje, — tarė Alienora Dis- 
penser. 

Favoritas kilstelėjo akis ir nusišypsojo. Jis pagirs žmoną už 
tą repliką. 

— Matau, kad turėsiu atsisakyti ir išmaldas dalyti, — tarė Iza- 
belė. - Neilgai trukus man nebeliks jokių karalienės privilegijų, 


netgi teisės būti labdaringa. 


* Marija Prancūzė (Marie de France) - pirmoji XII a. antrosios pusės žinoma 
prancūzų rašytoja pasaulietė. Lė (4z/s) - epinis eilėraštis. 

— Be to, ponia, dėl meilės man ir žmonių akių, — kalbėjo 
Edvardas, — turėsite išsiskirti su ledi Mortimer, nes dabar kara- 
lystėje niekas nesupras, kodėl ją globojate. 

Šįsyk karalienė išblyško ir truputį susigūžė krėsle. Ilgi laibi 
ledi Žanos pirštai suvirpėjo. 

— Žmona, Edvardai, negali atsakyti už vyro veiksmus. Kaip 
ir aš. Malonėkite patikėti, jog ledi Mortimer tiek pat kalta dėl 
vyro prasižengimų, kiek aš dėl jūsų nuodėmių, kurias jūs kar- 
tais darote! 

Bet šįsyk išpuolis nepavyko. 

— Ledi Žana vyks į Vigmoro pilį, kurią nuo šiol prižiūrės 
mano brolis Kentas, ir ten ji gyvens tol, kol aš nuspręsiu, kaip 
pasielgti su turtu, priklausančiu tam žmogui, kurio vardą ti- 
kiuosi išgirsti nebent tada, kai bus skaitomas jo mirties nuo- 
sprendis. Aš manau, ledi Žana, jūs verčiau teikitės iškeliauti 
gera valia nei prievarta. 

— Ką gi, — tarė Izabelė, - aš matau, kad norite palikti mane 
vienui vieną. 

— Kaip jūs galite kalbėti apie vienatvę, ponia! — tarė Hju Jau- 
nesnysis savo gražiu melodingu balsu. — Argi mes visi nesame 
draugai, atsidavę tiek jums, tiek karaliui? Argi ponia Alienora, 
mano ištikimoji žmona, nėra jūsų nuoširdi bičiulė? Ši daili jūsų 
knygelė skoningai iliustruota, — pridūrė jis, rodydamas į kny- 
gą. - Gal malonėsite man ją paskolinti? 

— Na, žinoma, žinoma, karalienė jums ją paskolins! — tarė 
karalius. — Juk jūs, ponia, padarysite mums tą malonumą — pa- 
skolinsite šią knygą mūsų bičiuliui Glosteriui? 

— Mielai, jūsų didenybe mano vyre, mielai. Puikiai žinau, 
ką reiškia paskolinti, kai to prašo jūsų bičiulis lordas Dispen- 
seris. Prieš dešimt metų aš jam šitaip paskolinau savo vėrinį, ir, 


kaip matote, jis tebenešioja jį ant kaklo. 

Ji neatlyžo, bet širdis smarkiai dunksėjo krūtinėje. Nuo šiol 
ji turės viena kęsti kasdienes užgaules. Jei kada nors jai pavyks 
atsikeršyti, ji neužmirš ničnieko. 

Hju Jaunesnysis padėjo knygą ant skrynios ir supratingai 
linktelėjo žmonai. Marijos Prancūzės eilės iškeliaus pas Dispen- 
serius paskui auksinę sagrį su liūtais, aptaisytą brangakmeniais, 
paskui tris aukso karūnas, keturias karūnas, išdabintas rubinais ir 
smaragdais, paskui šimtą dvidešimt sidabrinių šaukštų, trisdešimt 
didelių servizų, dešimt auksinių taurių, drobinę patalynę, išsiuvi- 
nėtą auksiniais heraldiniais rombais, šešiakinkę karietą, baltinius, 
sidabrinius dubenis, pakinktus, koplyčios papuošalus, paskui vi- 
sus tuos nuostabius daiktus, tėvo ir artimųjų padovanotus, dalį 
jos kraičio, dorojo Buvilio surašyto prieš vykstant jai į Angliją 
ir pakliuvusio Edvardo numylėtiniams, iš pradžių Gavestonui, 
vėliau Dispenseriui. Netgi platus, visas išsiuvinėtas turkiškas ap- 
siaustas, kuriuo ji vilkėjo vestuvių dieną, buvo iš jos pagrobtas! 

— Ką gi, milordai, — tarė karalius, suplodamas delnais, - kuo 
skubiausiai imkitės darbo, ir tegu kiekvienas stropiai vykdo 
savo pareigą. 

Tai buvo įprasti žodžiai, jo manymu, karališkas posakis, ku- 
riuo jis baigdavo posėdžius. Jis išėjo, kiti — jam iš paskos, ir 
menė ištuštėjo. 

Sutemos pamažėle gaubė Kirkhemo bendruomenės vienuo- 
lyną, ir drauge su sutemomis pro langus šiek tiek dvelkė gaiva. 
Karalienė Izabelė ir ledi Mortimer nedrįso žodžio ištarti - nuo- 
gąstavo, kad nesusivaldys nepravirkusios. Jos matėsi paskutinį 
kartą prieš ilgam išsiskirdamos. Ar susitiks jos dar kada nors ir 
koks likimas jų laukia? 

Jaunasis sosto įpėdinis Edvardas, nudelbęs akis, tyliai atsi- 
stojo motinai už nugaros, tarsi norėdamas pakeisti atplėšiamą 


nuo jos draugę. 

Ledi Dispenser priėjo paimti knygos, patikusios jos vyrui, 
gražios knygos aksominiais aptaisais, padabintos brangakme- 
niais. Jau seniai tas tomelis žadino jos goslumą, juo labiau kad 
ji žinojo jo kainą. Ji buvo jau bestverianti, bet jaunasis sosto 
įpėdinis Edvardas uždėjo ant knygos ranką. 

— O ne, bjaurybe, - tarė jis, - jūs negausite jos! 

Karalienė nustūmė sūnaus ranką, paėmė knygą ir padavė 
savo priešininkei. Tada atsigręžė į sūnų, šyptelėjo, vėl parody- 
dama smulkius plėšrūnės dantis. Vienuolikos metų vaikas dar 
ne kažin kokia paspirtis, bet vis dėlto, kai jis sosto įpėdinis, tai 


jau šis tas. 


III 
Naujas mesero Iolomėjaus klientas 


Senasis Spinelas Tolomėjus, sėdėdamas savo darbo kambaryje, 
antrame aukšte, kilstelėjo koja kilimo kampą ir, nustūmęs į šalį 
lentelę, atvėrė slaptą langelį, pro kurį paprastai stebėdavo, ką 
veikia jo tarnautojai didžiojoje pirmo aukšto galerijoje. Pro tą 
Aorentiečių išgalvotą „akį“, įtaisytą grindyse tarp sijų, meseras 
Tolomėjus galėjo regėti visa, kas darosi apačioje, ir girdėti, apie 
ką kalbama. 

Dabar jis matė baisią sumaištį savo prekybos ir kredito 
įmonėje. Virš prekystalių virpčiojo tridagčių lempų liepsnos, ir 
tarnautojai nustojo skaičiuoti varinius žetonus, bildėdamas ant 
grindų nukrito dviejų uolekčių ilgumo geležinis gelumbės ma- 


tuoklis, ant pinigų keitėjų stalų pačios savaime svyravo svars- 

tyklės. Pirkėjai atsisuko į duris, o vyresnieji tarnautojai pridėjo 
ranką prie krūtinės, pasiruošę žemai nusilenkti. 

Meseras Tolomėjus šyptelėjo spėdamas, kad visą tą sąmy- 
šį bus sukėlęs Artua grafas. Beje, po valandėlės jis pamatė pro 
„akį“ didelę raudono aksomo skrybėlę su skiautere, raudonas 
pirštines, raudonus ilgaaulius batus su žvangančiais pentinais, 
purpurinį apsiaustą, besiplaikstantį ant milžino pečių. Tik Ar- 
tua grafas, monsenjoras Roberas, visad taip triukšmingai įženg- 
davo, kad tarnautojai net imdavo drebėti, vos jį išvydę, tik jis 
vienas, pro šalį eidamas, turėjo įprotį gnybtelėti miestelėnėms į 
krūtis, o jų vyrai net prasižioti nedrįsdavo, vien nuo jo atodū- 
sių, rodės, sienos virpėdavo. 

Visa tai nėmaž nejaudino senojo bankininko. Pernelyg se- 
niai jis pažinojo Artua grafą, pernelyg dažnai jį stebėjo ir čia, 
iš viršaus apžiūrinėdamas, puikiai perprato visa, kas dirbtina, 
pagyrūniška, perdėta grato elgesyje. Iš prigimties apdovanotas 
nepaprastomis fizinėmis savybėmis, monsenjoras Artua grafas 
vaizdavo žmogėdrą. Iš teisybės tai buvo gudrus, verstas žmogus. 
Be to, Tolomėjus tvarkė Robero piniginius reikalus... 

Bankininkas labiau susidomėjo Artua grafo palydovu: tas 
senjoras nuo galvos iki kojų vilkėjo juodais drabužiais, ėjo tvir- 
tais žingsniais, bet atrodė atsargus, nepatiklus, gana išdidus. 
Tolomėjus iš pirmo žvilgsnio suprato, kad tai esąs išties tvirto 
būdo vyras. 

Abu svečiai sustojo prie ginklų ir pakinktų prekystalio, ir 
Artua grafas didele raudona pirštine apmauta ranka ėmė var- 
tyti peilius, trumpus durklus, špagų efesų pavyzdžius, raustis 
po gūnias, balnų kilpas, lenktus žąslus, dantytus, raštuotus 
atvarslus karpytais kraštais. Tarnautojams prireiks geros va- 


landos paskui sudėlioti viską į vietas. Roberas atsirinko sau 

porą Toledo pentinų ilgais galais ir aukštais lenktais antkul- 
niais, apsaugančiais Achilo sausgyslę, kai koja ūmiai spūstelė- 
ja arkliui šoną, — protingas išradimas, labai pravartus turny- 
ruose. Pentinų lankeliai buvo išgražinti gėlėmis ir kaspinais, 
paauksuotame pliene apvaliomis raidėmis išraižytas šūkis 
„Nugalėk!“ 

— Čia mano dovana jums, milorde, — tarė milžinas senjorui 
juodais drabužiais. — Dabar trūksta tik damos, kuri juos pri- 
segtų jums prie batų. Ilgai laukti nereikės: Prancūzijos damos 
greitai užsidega aistra svetimšaliams. Čia galėsite gauti visko, ko 
tik širdis geidžia, — kalbėjo toliau, rodydamas galeriją. - Mano 
bičiulis Tolomėjus, sumanus palūkininkas ir prekybos lapinas, 
parūpins jums visko, ko reikės: niekad nemačiau, kad prašomas 
būtų ko nors neturėjęs. Gal norėtumėte padovanoti arnotą savo 
kapelionui? Jis turi jų trisdešimt, tik rinkitės... O gal žiedą my- 
limajai? Jis turi pilnas skrynias brangakmenių... Gal mėgstate 
iškvėpinti mergas, prieš vesdamasis jas į nuošalų kampelį? Jis 
pasiūlys jums muskuso, kurio gauna tiesiai iš Rytų rinkų... O 
gal jums reikia kokios relikvijos? Jis turi tris skrynias jų prisi- 
krovęs... Be kita ko, jis prekiauja auksu, už kurį galite visa tai 
nusipirkti! Jis turi monetų, kaldintų visose Europos šalyse, va 
ten, grifelinėje lentelėje, matot, surašytas jų kursas. Jis prekiauja 
skaičiais, ir daugiausia prekiauja štai kuo: apskaičiuoja nuomą, 
paskolų palūkanas, feodų pajamas... Už kiekvienų durelių sėdi 
jo tarnautojai, kurie ir sudeda, ir atima. Ką gi mes darytume be 
šio žmogaus, kuris kraunasi turtus iš mūsų menko sugebėjimo 
skaičiuoti? Užeikim pas jį. 

Neilgai trukus medinės sraigtinių laiptų pakopos sugirgždė- 
jo po Artua grato kojomis. Meseras Tolomėjus užstūmė „akį“ 


lentele ir nuleido kilimo kampą. 

Abu senjorai įėjo į tamsų kambarį, prabangiai apstatytą sun- 
kiais baldais ir didelėmis sidabrinėmis vazomis, su raštuotais 
kilimais ant sienų garsams slopinti; viduje kvepėjo žvakėmis, 
smilkalais, stalo prieskoniais ir vaistažolėmis. Tie gausūs turtai 
buvo sugėrę visus žmogaus gyvenimą lydinčius kvapus. 

Bankininkas žingtelėjo į priekį. Artua grafas Roberas nebu- 
vo jo matęs jau daug savaičių — bemaž tris mėnesius lydėjo savo 
pusbrolį, Prancūzijos karalių, iš pradžių rugpjūčio pabaigoje 
keliaujantį į Normandiją, vėliau, visą rudenį, - po Anžu, - ir 
sjenietis verteiva atrodė jam senstelėjęs, žili jo plaukai išretė- 
ję skystomis sruogomis gulė ant apykaklės, veidas laiko dantų 
išvagotas: nuo smilkinių link skruostikaulių pilna raukšlelių — 
lyg varnų kojelių, pagurklis nudribęs, krūtinė įdubusi, pilvas 
dar labiau atsikišęs, trumpai kirpti nagai aptrupėję. Tik kairio- 
ji akis, ta nemirtingoji mesero Tolomėjaus kairė akis, visados 
primerkta trim ketvirčiais, teikė jo veidui gyvumo ir suktumo, 
tačiau kitos akies, plačiai atvertos, žvilgsnis atrodė atsainus, ne- 
įdėmus, pavargęs, kaip gyvenimo nualinto žmogaus, nebesido- 
minčio aplinkiniu pasauliu ir pasinėrusio į apmąstymus apie 
ligas ir negalias, apnikusias jo seną galudienį kūną. 

— Bičiuli Tolomėjau, — sušuko Artua grafas Roberas, nusi- 
maudamas raudonas pirštines ir tėkšdamas ant stalo lyg kraujo 
klaną, — bičiuli Tolomėjau, turiu jums naują klientą, žadantį 
didelę sėkmę! 

Bankininkas paprašė svečius sėstis. 

— Ar brangiai ji man atsieis, monsenjore? — paklausė jis. 

— Na jau, na, bankininke, — tarė Artua grafas Roberas, — ar 
kada nors esu jums siūlęs blogai įdėti pinigus? 

— Niekados, monsenjore, niekados, sutinku. Skolas mokė- 


ti kartais uždelsiama, bet, šiaip ar taip, Dievas man davė gana 

ilgą gyvenimą ir neliko bevaisis tas pasitikėjimas, kuriuo mane 
pagerbėte. Tačiau tarkim, monsenjore, kad aš būčiau miręs 
penkiasdešimties metų, kaip ir diduma kitų? Tai va, per jūsų 
malonę būčiau miręs subankrutavęs! 

Sąmojis pralinksmino Artua grafą Roberą, jis plačiai nusi- 
šypsojo prašiepdamas sveikus, bet nešvarius dantis. 

— Ar turėjote kada nors per mane nuostolių? — atsakė jis. — 
Prisiminkit, kaip andai jus įvėliau į monsenjoro Valua kovą prieš 
Angeraną de Marinji! Dabar pats matot, kaip iškilo Karolis Va- 
lua ir kaip de Marinji baigė savo netikusį gyvenimą. O kai mane 
sušelpėte pinigais, kurių man reikėjo kariauti dėl Artua, argi ne- 
grąžinau visko skatikas į skatiką? Aš jums dėkingas, bankinin- 
ke, taip, labai dėkingas, kad visados mane rėmėte, netgi tada, 
kai buvau visų bėdų suriestas, ypač tada, kai buvau įklimpęs į 
skolas, — toliau kalbėjo jis, pasigręždamas į senjorą juodais dra- 
bužiais, - nebeturėjau žemių, išskyrus Bomon le Rožė Grafystę, 
kurios pajamos ėjo į karalystės iždą, o mano mielasis pusbrolis 
Pilypas Ilgasis - tegu Dievas saugo jo sielą kokiame nors praga- 
re! — laikė mane įkalinęs Šarlė pilyje. Tai štai, tasai bankininkas, 
kurį jūs, milorde, matote prieš akis, tasai palūkininkas, tasai visų 
Lombardijos sukčių sukčius, tasai žmogus, kuris paimtų užstatu 
kūdikį motinos įsčiose, niekados nepaliko manęs likimo valiai! 
Štai kodėl, kol jis gyvas, o jis gyvens dar ilgai... 

Meseras Tolomėjus sugniaužė dešinį kumštį ir krumpliais 
pabeldė į stalą. 

— Taip, taip, šėtono palūkininke, jūs dar ilgai gyvensite, tei- 
sybę jums sakau... Taigi štai kodėl šis žmogus visados bus mano 
bičiulis, prisiekiu Artua grafo Robero garbės žodžiu. Ir jis ne- 
apsiriko parėmęs mane, nes šiandien aš — monsenjoro Valua 


žentas, posėdžiauju karaliaus Taryboje ir pagaliau turiu pajamų 


64 


PRANCŪZIJOS VILKĖ 


iš savo grafystės. Mesere Tolomėjau, šis prakilnus senjoras, kurį 
jūs matote prieš akis, yra lordas Mortimeris, Vigmoro baronas. 

— Rugpjūčio pirmąją pabėgęs iš Londono Tauerio, — tarė 
bankininkas, nulenkdamas galvą. — Didelė garbė, milorde, di- 
delė garbė. 

— Ką? — sušuko Artua grafas. — Jūs žinote? 

— Monsenjore, — tarė Tolomėjus, — Vigmoro baronas yra 
pernelyg žinomas asmuo, kad mes neturėtume žinių. Žinau 
netgi, milorde, jog tada, kai Edvardas įsakė savo pakrančių še- 
rifams jus surasti ir suimti, jau buvote laive, nepasiekiamas An- 
glijos teisingumui. Žinau, jog tada, kai Edvardas įsakė kratyti 
visus laivus, plaukiančius į Airiją, ir perimti paštą, gaunamą 
iš Prancūzijos, jūsų draugams Londone ir visoje Anglijoje jau 
buvo pranešta, kad jūs sveikas ir gyvas atvykote Pikardijon pas 
savo pusbrolį mesirą Žaną de Fjeną. Ir žinau, jog tada, kai kara- 
lius Edvardas įsakė mesirui de Fjenui jus išduoti, grasindamas 
konfiskuoti jo žemes kitapus Lamanšo, tasai senjoras, monsen- 
joro Robero didis šalininkas ir rėmėjas, tučtuojau nukreipė jus 
pas savo bičiulį. Negaliu sakyti, kad jūsų laukiau, milorde, bet 
tikėjausi jus išvysti, nes monsenjoras Artua grafas man ištiki- 
mas, kaip pats jums sakė, ir visada mane prisimena, kai kurį 
nors jo bičiulį ištinka bėda. 

Rodžeris Mortimeris labai atidžiai išklausė bankininką. 

— Aš matau, mesere, — tarė jis, — jog lombardai turi gerų 
šnipų Anglijos karaliaus dvare. 

— Trokšdami jums pasitarnauti, milorde... Jūs tikriausiai ži- 
note, jog karalius Edvardas smarkiai įsiskolinęs mūsų kompani- 
joms. Kai turi skolininką, privalai jį prižiūrėti. O jūsų karalius 
jau senokai nesilaiko savo žodžio, bent mūsų atžvilgiu. Per savo 


iždininką monsenjorą Ekseterio vyskupą jis mums atsakė, kad 

niekaip nesugeba papildyti iždo: iš prastuomenės surenka ma- 
žai mokesčių, karai reikalauja didelių išlaidų, baronai nesiliauja 
rezgę kėslų. Vis dėlto tų muito mokesčių, kuriais jis apdeda 
mūsų prekes vien Londono uoste, jam tikrai pakaktų su mumis 
atsiskaityti. 

Tarnas atnešė karšto vyno ir cukruotų migdolų: įprastų vai- 
šių svarbiems klientams. Tolomėjus pripilstė taures kvapnaus 
vyno — svečiams po pilną, sau per pirštą. 

— Prancūzijos iždas šiuo metu, regis, laikosi geriau negu 
Anglijos, — pridūrė jis. —- Ar jau žinoma, monsenjore Roberai, 
kokio saldo reikėtų daugmaž tikėtis šiemet? 

— Jeigu šį mėnesį neištiks kokia neganda — maras, badas, 
kokio nors mūsų karališkosios šeimos nario vestuvės ar laidotu- 
vės, pajamos viršys išlaidas dvylika tūkstančių livrų, bent tokius 
skaičius paskelbė šįryt per Tarybos posėdį mesiras Milis de Nu- 
ajė, Atskaitomybės rūmų magistras. Dvylika tūkstančių livrų 
pajamų! Tokio gero balanso nebuvo net tais laikais, kai valdė 
Pilypai, Ketvirtasis ir Penktasis, - meldžiu Dievą, kad nebūtų 
Šeštojo! 

— Kaip tai atsitiko, monsenjore, kad jūsų iždan įplaukia 
daugiau pajamų? — pasiteiravo Mortimeris. — Gal dėl to, kad 
nėra karo? 

— Visų pirma, kad nėra karo ir drauge karas yra, karui ren- 
giamės, bet nekariaujame. Arba, tiesą pasakius, rengiamasi 
kryžiaus žygiui. Turiu pripažinti, jog Karolis Valua naudojasi 
kryžiaus žygiu kaip niekas kitas! Nemanykit, kad laikau jį blo- 
gu krikščioniu! Žinoma, jis didžiadvasiškai geidžia išlaisvinti 
Armėniją nuo turkų, taipgi geidžia atkurti tą Konstantinopolio 
imperiją, kurios karūną neseniai turėjo ant galvos, bet nega- 


lėjo įsėsti į sostą. Siaip ar taip, kryžiaus žygio nesurengsi per 

vieną dieną! Reikia apginkluoti laivus, nukaldinti ginklus, o 
svarbiausia — susirasti kryžeivių, derėtis su Ispanija, derėtis su 
Vokietija... Ir dar — gauti popiežiaus leidimą imti dešimtinę iš 
dvasininkijos. Mano brangusis uošvis gavo leidimą imti dešim- 
tinę, ir nūnai mūsų iždo išlaidas apmoka popiežius. 

— Oho, monsenjore, jūs pasakėte labai įdomų dalyką! - tarė 
Tolomėjus. — Mat aš esu popiežiaus bankininkas... ketvirtada- 
liu drauge su Bardžiais, bet, šiaip ar taip, tas ketvirtadalis gana 
nemažas! Ir jeigu popiežius pernelyg nuskurs... 

Rydamas gerą mauką karšto vyno, Artua grafas prunkštelėjo 
į sidabrinę taurę ir užspringo. 

— Nuskurs mūsų Šventasis Tėvas? — suriko jis, nurijęs 
vyną. — Betgi jo turtai skaičiuojami šimtais tūkstančių Aorinų. 
Štai jums sektinas pavyzdys, Spinelai. Koks didis bankininkas 
jis būtų buvęs, jei nebūtų tapęs dvasininku! Beje, popiežiaus 
iždą jis rado tuštesnį už mano kišenę, kokia ji buvo prieš šeše- 
rius metus... 

— Žinau, žinau, - sumurmėjo Tolomėjus. 

— Matot, kunigai patys geriausi mokesčių rinkėjai, kokius 
Dievas davė šiame pasaulyje, ir monsenjoras Valua tai puikiau- 
siai suprato. Užuot spaudęs mokesčius iš prastuomenės, kuri 
baisiai nepakenčia rinkėjų, išprašo juos per kunigus ir pasiima 
dešimtinę. Trauksim kryžiaus žygin, trauksim... kada nors! O 
kol kas moka popiežius, kirpdamas savo aveles. 

Tolomėjus švelniai pasitrynė dešinę koją: jau kuris laikas ji 
aptirpsta, o vaikščiojant ima skaudėti. 

— Tai sakote, monsenjore, šįryt įvyko Tarybos posėdis. Ar 
buvo priimta svarbių potvarkių? — paklausė jis. 

— O, kaip paprastai! Buvo aptartos žvakių kainos ir uždraus- 


ta dėti lajaus į vašką, taip pat senas uogienes maišyti su šviežio- 

mis. Supakuotas prekes parduodant pakuotės svoris turės būti 
atmetamas, o ne įskaitomas į kainą. Tai vis pataikavimas pras- 
tuomenei, atseit tegu mato, kaip ja rūpinamasi. 

Klausydamasis Tolomėjus stebėjo abu svečius. Ir vienas, ir 
kitas atrodė jam labai jauni. Kiek metų Artua grafui Roberui? 
Trisdešimt penkeri, trisdešimt šešeri... anglui irgi ne daugiau. 
Visi žmonės, kurie neturėjo šešiasdešimties, jo akimis žiūrint, 
buvo neapsakomai jauni! Kiek jie dar nuveiks ateity, kiek jaus- 
mų patirs, kiek kartų stos į mūšį, kiek vilčių puoselės, kiek pasi- 
tiks saulėtekių, kurių jis nebemarys! Kiek kartų tiedu vyrai ryte 
pabudę džiaugsis nauja diena, kai jis jau gulės po velėna! 

O kas per žmogus tas lordas Mortimeris? Tas dailių bruo- 
žų veidas vešliais antakiais, tas pilkų akių tiesus pjūvis, tamsūs 
drabužiai, ta maniera sunerti rankas, ta išdidi, nebyli savikliova, 
įgimta žmogui, kuris turėjo didelę galią ir tremtyje stengiasi 
žūtbūtinai išsaugoti savo orumą, netgi tas įprastas judesys, kai 
nejučia jis paliečia nedidelį baltą randą ant lūpos, — viskas pati- 
ko senajam bankininkui. Ir Tolomėjus įsigeidė, kad tasai senjo- 
ras vėl būtų laimingas! Jau kuris laikas Tolomėjui kildavo noras 
rūpintis kitais. 

— Ar potvarkis dėl auksinių pinigų išvežimo greit bus išleis- 
tas, monsenjore? — paklausė jis. 

Artua grafas Roberas nesiryžo atsakyti. 

— O gal jūs neturite žinių... - pridūrė Tolomėjus. 

— Kurgi ne, kurgi ne, turiu. Jūs puikiausiai žinote, jog niekas 
nedaroma, kol karalius, o ypač monsenjoras Valua, nesikreipia į 
mane patarimo. Potvarkis bus patvirtintas antspaudu po dviejų 
dienų: niekas negalės išvežti iš karalystės auksinių ir sidabrinių 
monetų, nukaldintų Prancūzijoje. Tik maldininkai galės turėti 


su savimi vieną kitą smulkesnį karališkąjį pinigą. 

Bankininkas dėjosi teikiąs tai naujienai ne daugiau reikšmės 
nei žvakių kainoms arba uogienių maišymui. Bet pats vienas 
sau pagalvojo: „Vadinasi, bus leidžiama išsivežti iš karalystės tik 
užsienines monetas, taigi jų vertė pašoks... Kaip puikiai pasi- 
tarnauja mūsų amato žmonėms plepiai ir kaip pigiai pagyrūnai 
mums atiduoda tai, ką galėtų parduoti gana brangiai!“ 

— Vadinasi, milorde, — vėl prabilo jis, pasigręždamas į Mortime- 
rį, — jūs ketinate įsikurti Prancūzijoje? Kuo galėčiau jums padėti? 

— Ko reikia kilmingam senjorui, kuris nori išlaikyti savo pa- 
dėtį, — atsakė už jį Roberas. — Juk jums ne naujiena, Tolomėjau! 

Bankininkas paskambino varpeliu. Įėjusį tarną paprašė savo 
didžiosios knygos ir pridūrė: 

— Jei meseras Bokačas dar neišvykęs, paprašyk, kad malonė- 
tų truputį palaukti. 

Tarnas atnešė knygą, storą toliantą juodos odos viršeliais, 
smarkiai nučiupinėtą; plono pergamento lapai buvo susegti są- 
varžomis, kurias buvo galima ištraukti ir pridurti naujų lapų 
kiek tinkamas. Šitaip pagal abėcėlę meseras Tolomėjus laikė 
savo svarbiausių klientų sąskaitas, kad nereikėtų gaudyti paski- 
rų lapų. Bankininkas pasidėjo knygą ant kelių ir atskleidė gana 
ceremoningai. 

— Pakliūsite į gerą kompaniją, milorde, — tarė jis. - Matote: 
kiekvienam pagal nuopelnus... Mano knyga prasideda Artua gra- 
fu... Turite nemaža lapelių prisirinkęs, monsenjore, — sukikeno 
jis, kreipdamasis į Roberą. — O štai grafo Buvilio paskolos kelio- 
nėms pas popiežių, kelionėms į Neapolį... Karalienė Klemansa... 

Bankininkas pagarbiai kinktelėjo galvą. 

— Ak, nemaža rūpesčių ji mums suteikė po karaliaus Liud- 
viko Dešimtojo mirties, lyg gedulas būtų ją paskatinęs švais- 


tyti pinigus. Pats Šventasis Tėvas specialiu laišku paragino ją 

laikytis saiko, ir ji turėjo įkeisti man savo brangenybes, kad 
galėtų išmokėti skolas. Nūnai ji gyvena Tamplio rūmuose, kur 
buvo perkelta iš Vensenų pilies, gauna palikimo dalį ir, regis, 
jau apsiramino. 

Ir jis vertė toliau šlamančius lapus. 

„Dabar aš pats giriuosi, - pagalvojo jis. - Betgi reikia tru- 
putį sureikšminti savo paslaugas ir parodyti, kad nesi pernelyg 
sužavėtas nauju skolininku“. 

Jis mokėjo labai apsukriai rodyti klientams vardus, skait- 
menis pridengdamas ranka. Buvo nekuklus tik iš dalies. Be 
to, — sau tai tikrai jis galėjo prisipažinti, — visas jo gyvenimas 
tilpo šioje knygoje, kurią sklaidė kiekviena proga. Kiekvienas 
vardas, kiekviena sąskaita kėlė iš atminties prisiminimus: kiek 
būta intrigų, kiek jam patikėta paslapčių, kiek jo maldauta, - ir 
tada jis jausdavosi esąs galingas. Kiekviena suma primindavo 
kokį nors apsilankymą, laišką, apsukrų sandėrį, simpatijos, rūs- 
tybės protrūkį kokiam nerūpestingam skolininkui... Jau bemaž 
penkiasdešimt metų, kai Spinelas Tolomėjus, atvykęs iš Sjenos 
ir iš pradžių prekiavęs Šampanės mugėse, dabar čia, Lombardų 
gatvėje, laiko banką! 

Dar puslapis, dar vienas, užkliuvęs jam už aplūžusių nagų. 
Juodu brūkšniu užbrauktas vardas. 

— Ogi štai meseras Dantė Aligjeris, poetas... skolinosi ne- 
didelę sumą, kai buvo atvažiavęs į Paryžių aplankyti gedinčios 
karalienės Klemansos. Jis buvo artimas Vengrijos karaliaus Ka- 
rolio, ponios Klemansos tėvo, draugas. Prisimenu, Dantė sėdė- 
jo kaip tik šitame krėsle, kur dabar sėdite jūs, milorde. Nelabai 
malonus, žmogus. Lupikautojo sūnus, o ištisą valandą kalbė- 
jo man su didžiausia panieka apie bankininko amatą. Didelio 


čia daikto, kad jis buvo pašlemėkas ir ūžaudavo su mergomis 

paskučiausiose lindynėse. Tačiau niekas kitas iki tol nemokė- 
jo taip pagarsinti mūsų kalbos skambumo! O kaip jis aprašė 
pragarus, milorde! Stačiai kūnas eina pagaugais, kai pagalvoji, 
jog taip, ko gera, yra iš tikrųjų. Žinote, Ravenoje, kur meseras 
Dantė praleido savo paskutiniuosius metus, žmonės baimin- 
gai jį aplenkdavo manydami, jog jis iš tiesų buvo nusileidęs į 
pragarus. Jis mirė prieš dvejus metus, bet netgi dabar daugelis 
žmonių netiki, kad jis mirė, tvirtina, kad jis sugrįšiąs gyvas ir 
sveikas!.. Kas be ko, jis nemėgo nei banko, nei juo labiau mon- 
senjoro Valua, ištrėmusio jį iš Florencijos. 

Kalbėdamas apie Dantę, Tolomėjus vėl sugniaužė kumštį ir 
krumpliais pabeldė į krėslą. 

— Tai va, milorde, įrašysime jus čia, — prabilo jis vėl, pasi- 
žymėdamas vieną vietą storoje knygoje. - Po monsenjoro de 
Marinji; būkite ramus, ne po pakartojo, kurį ką tiktai minėjo 
monsenjoras Roberas, ne, o po jo brolio Bovė vyskupo. Nuo 
šios dienos atidarau jums sąskaitą dešimčiai tūkstančių livrų. 
Galite naudoti kaip tinkamas ir mano kuklioje buveinėje jaus- 
kitės kaip namie. Prireikus mano prekybos namuose galite pa- 
sirinkti kokių tik pageidaujate audinių, ginklų, brangenybių, 
visokių gėrybių ir naudotis jums suteiktu kreditu. 

Jis manėsi savo amatu kaip paprastai: skolino žmonėms pi- 
nigus, kad tie pirktų tai, ką jis parduoda. 

— O kaip jūsų byla prieš jūsų tetą, monsenjore? Ar dabar, kai 
esate toks galingas, nemanote jos pradėti iš naujo? — paklausė jis 
Artua grafą Roberą. 

— Pradėsiu, būtinai pradėsiu, bet ne dabar, — atsakė milži- 
nas stodamasis. — Niekas neveja, be to, įsitikinau, jog per daug 
skubėti nesveika. Tegu mano brangioji teta sensta, tegu alina 


save bylinėdamasi su vasalais, tegu kas dieną prasimano naujų 

priešų per savo vaidus ir tegu atstatinėja pilis, nes jas šiek tiek 
nusiaubiau paskutinį kartą lankydamasis jos žemėse, kurios iš 
teisybės priklauso man. Ji pradeda suprasti, kaip brangiai jai 
atsieina išlaikyti mano labą! Regis, monsenjorui Valua ji pasko- 
lino penkiasdešimt tūkstančių livrų, bet matys juos kaip savo 
ausis, nes tie pinigai sudarė mano žmonos kraitį, ir dalį jų išmo- 
kėjau jums. Matot, toji šunsnukė pridaro ne tiek daug bėdos, 
kaip žmonės kad nušneka. Tiktai stengiuosi kaip galima rečiau 
su ja susitikti — ji mane taip myli, jog tikrai gali palepinti kokiu 
saldumynu, kuris ne vieną jos aplinkinių nuvarė į kapus... Bet 
aš atsiimsiu savo grafystę, bankininke, atsiimsiu, būkit ramus, 
ir tą dieną, kaip žadėta, tapsite mano iždininku! 

Išlydėdamas svečius, meseras Tolomėjus atsargiai nulipo 
iš paskos laiptais ir palydėjo juos iki durų į Lombardų gatvę. 
Kai Rodžeris Mortimeris paklausė, kokias palūkanas turėsiąs 
mokėti už skolinamus pinigus, bankininkas, užuot atsakęs, 
mostelėjo ranka. 

— Būkite toks malonus, — tarė jis, — kai prireiks ko nors 
mano banke, užeikite pas mane. Jūs tikriausiai turėsite daug ką 
naudinga man papasakoti, milorde. 

Sulig tais žodžiais jis nusišypsojo ir mirktelėjo išplėtęs kai- 
rę akį. 

Iš lauko patraukė šaltas lapkričio oras, ir senis kiek pašiurpo. 
Kai tik durys užsidarė, jis tučtuojau pasuko prie savo prekysta- 
lių ir įėjo į kambarėlį, kur jo laukė Bokačas, Bardžių kompani- 
jos dalininkas. 

— Bičiuli Bokačai, — tarė jam, — šiandien ir rytoj supirkinėk 
visas Anglijos, Olandijos, Ispanijos monetas, Italijos fAorinus, 
dublonus, dukatus — visus, kokius tik įmanoma, užsienio pini- 


gus, mokėk vienu, netgi dviem denjė brangiau. Po kelių dienų 

jų kursas pakils ketvirtadaliu. Visi keliauninkai turės apsirūpin- 
ti pas mus, nes Prancūzijos aukso nebebus galima išvežti. Siūlau 
tau šį sandėrį su pelnu perpus. 

Žinodamas daugmaž, kiek užsienio aukso įmanoma susi- 
žerti mieste, Tolomėjus priskaičiavo ir tai, ką turėjo skryniose, 
ir apskaičiavo, jog operacija duosianti jam kokius penkiolika ar 
dvidešimt tūkstančių livrų pelno. Ką tik jis paskolino dešimt 
tūkstančių ir laimėjo antra tiek, o tiek pelnęs, jis sutiktų skolin- 
ti dar. Įgūdis, ir tiek! 

Kai siauralūpis Bokačas ėmė garbstyti ir liaupsinti banki- 
ninko apsukrumą, girdi, ne veltui Paryžiaus lombardų kom- 
panijos išrinkusios meserą Spinelą Tolomėjų savo vyriausiuoju, 
šis tarė: 

— Et, daugiau nei per penkiasdešimt metų įgudau į savo 
amatą, ir tai jau nebe mano nuopelnas, viskas eina savaime. 
O jeigu iš tiesų būčiau buvęs apsukrus, žinai, ką būčiau pada- 
ręs? Būčiau supirkęs visas tavo Aorinų atsargas ir pasipelnęs pats 
vienas. Ber iš teisybės, ką gi būčiau laimėjęs? Vėliau tu pats tai 
suprasi, Bokačai, dabar esi dar labai jaunas... 

Vis dėlto Bokačo smilkiniai jau buvo žilstelėję. 

— „ateina toks amžius, kai žmogui, dirbančiam tik savo 
paties labui, susidaro toks įspūdis, kad jis dirba veltui. Man 
trūksta sūnėno. Regis, čia niekas jam nebegresia; esu tikras, kad 
sugrįžęs galėtų sau ramiausiai gyventi. Bet jis nenori, tas nenau- 
dėlis Gučas, spiriasi, manding, išdidumas neleidžia. Vakarais, 
kai tarnautojai išeina ir tarnai sugula, tas didelis namas man 
atrodo baisiai tuščias. Kartais gailiuosi palikęs Sjeną. 

— Tavo sūnėnui, Spinelai, tikrai derėjo pasielgti taip, kaip pa- 
sielgiau aš, kai mane ištiko panašus dalykas su viena paryžiete 


dama, - tarė Bokačas. — Pagrobiau savo sūnų ir išsivežiau į Italiją. 

Meseras Tolomėjus palingavo galvą mąstydamas, kokie 
liūdni namai be vaikų. Gučo sūnui šiomis dienomis turėjo 
sueiti septyneri metukai, o Tolomėjus dar nė karto jo nematė. 
Motina nenorėjo... 

Bankininkas pasitrynė dešinę koją, kuri atrodė sunki ir ne- 
valdoma, lyg nutirpusi. Va taip giltinė traukia žmogų už kojų 
pamažu, metų metus... Netrukus, prieš eidamas gulti, jis lieps 


atnešti dubenį su karštu vandeniu ir pamerkęs atšildys kojas. 


IV 
Tariamas kryžiaus žygis 


— Monsenjore Mortimeri, netrukus man labai prireiks tokių kaip 
jūs narsių ir švankių riterių manajam kryžiaus žygiui, — pareiškė 
Karolis Valua. - Jūs galbūt tarsite, jog aš keliuosi į puikybę, vadin- 
damas tą kryžiaus žygį savuoju, nes iš teisybės tai mūsų Viešpaties 
Dievo žygis, bet turiu prisipažinti — ir mano nuopelnų niekas 
neneigs: tas didis užmojis, pats plačiausias ir šlovingiausias, koks 
gali sutelkti krikščioniškąsias tautas, galų gale taps tikrove tik to- 
dėl, kad aš pridėjau prie jo rankas. Taigi, monsenjore Mortimeri, 
aš jums siūlau tiesiai šviesiai, kaip liepia mano atviras būdas, kurį 
netrukus pažinsite: ar norite dėtis prie mūsų? 

Rodžeris Mortimeris atsitiesė kėdėje apniukusiu veidu ir 
primerkė pilkas akis. Nejaugi jam siūloma vadovauti dvidešim- 
ties riterkų būriui kaip kokiam eiliniam provincijos pilėnui arba 
samdiniui, nedalios nublokštam į svetimą šalį? Toks pasiūly- 


mas — tai išmalda! 

Mortimeris pirmą kartą gavo audienciją, nes iki šiol Valua 
grafas visad būdavo užsiėmęs: tai reikalai Taryboje, tai užsienio 
pasiuntinių priėmimai, tai kelionės po karalystę. Mortimeris 
pagaliau išvydo žmogų, valdantį Prancūziją, kaip tik šią dieną 
pasodinusį į kanclerio kėdę vieną savo globotinių — Žaną de 
Šeršmoną ir turėjusį valią spręsti jo, Mortimerio, likimą. Morti- 
merio padėtis, aišku, atrodė pavydėtina kaip buvusiam kaliniui, 
nuteistam iki gyvos galvos, bet nemaloni kaip kilmingam sen- 
jorui: jis — tremtinys, prašytojas, daug ko tikisi, nieko negalė- 
damas pasiūlyti mainais. 

Susitikimas vyko Sicilijos karaliaus rūmuose, kuriuos Ka- 
rolis Valua gavo kaip vestuvių dovaną iš savo pirmojo uošvio 
Karolio Neapoliečio Raišojo. Didelėje audiencijų salėje kokia 
dvylika asmenų — pažų, dvariškių ir raštininkų — tyliai šneku- 
čiavosi suėję į kelis būrelius, dažnokai nukreipdami akis į savo 
poną, kuris priiminėjo lankytojus lyg tikras valdovas, atsisėdęs 
į savotišką sostą su baldakimu virš galvos. Monsenjoras Valua 
vilkėjo puošnią mėlyno aksomo mantiją, išsiuvinėtą „V“ rai- 
dėmis ir lelijomis, kailiniu pamušalu, kyšančiu pro gilią iš- 
kirptę ant krūtinės. Pirštus buvo apsimaustęs žiedais, ant dir- 
žo aukso grandinėle pasikabinęs asmeninį antspaudą, išraižytą 
brangakmenyje, o ant galvos užsidėjęs aksominę kepuraitę su 
kaldinto aukso apvadu - kasdienę karūną. Šalimais, pasirėmęs 
į sosto atkaltę, stovėjo vyresnysis sūnus Pilypas Valua, stuo- 
meningas žaliūkas didele nosimi, o ant taburetės sėdėjo žen- 
tas, Artua grafas Roberas, židinio pusėn atkišęs dideles kojas 
raudonos odos batais. 

— Monsenjore, - iš lėto tarė Mortimeris, — jeigu jūs vertina- 
te paramą vieno kilmingiausių Velso Markų baronų, valdžiusio 


Airijos Karalystę ir vedusio karius į daugelį kautynių, aš mielai 

suteiksiu jums tą paramą krikščionybei ginti ir nuo šiolei ati- 
duodu savo gyvybę į jūsų rankas. 

Valua suprato, jog žmogus, kuris kalba apie Markų feodus, 
lyg jie jam tebepriklausytų, yra išdidus. Tokį žmogų reikia gerb- 
ti ir godoti, kitaip iš jo nieko nepeši. 

— Džiaugiuosi, prakilnusis barone, — atsakė jis, — matyda- 
mas telkiantis po Prancūzijos karaliaus vėliava, kitaip tariant, 
apie manąją, nes, aišku savaime, kol aš vadovausiu kryžiaus žy- 
giui, karalystę valdys mano sūnėnas, — taigi, kaip sakiau, džiau- 
giuosi matydamas telkiantis žymiausius Europos valdovus: savo 
giminaitį Joną Liuksemburgietį, Bohemijos karalių, savo svainį 
Robertą, Neapolio ir Sicilijos karalių, savo pusbrolį Alfonsą, Is- 
panijos karalių, taipgi Genujos ir Venecijos respublikas, kurios 
Švenčiausiojo Tėvo prašymu parems mus savo galeromis. Jūs 
pateksite į neblogą draugiją, prakilnusis barone, ir aš pasisteng- 
siu, kad kiekvienas gerbtų ir godotų jus kaip kilmingą senjorą, 
koks jūs ir esate. Prancūzija, iš kur kilę jūsų protėviai, jūsų nuo- 
pelnus įvertins geriau, nei sugebės įvertinti Anglija. 

Mortimeris tylėdamas nulenkė galvą. Pažadai pažadais, ta- 
čiau reikės būti budriam, kad tai nebūtų tušti žodžiai. 

— Štai jau daugiau kaip penkiasdešimt metų Europoje ne- 
daroma jokių didžių darbų Dievo garbei, — prabilo vėl mon- 
senjoras Valua, — veikiau nuo tos dienos, kai mirė mano senelis 
Liudvikas Šventasis: nors jis ir pelnė dangų, tačiau jo vardas 
iki šiol žemėje tebėra gyvas! Matydami mūsų neveiklumą, ne- 
siaubia pakrantes, plėšia laivus, trikdo prekybą ir vien savo bu- 
vimu išniekina šventąsias vietas. O mes, ką gi mes padarėme? 
Pamažėle, metai po metų, pasitraukėme iš visų savo valdų, iš 


visų savo nausėdijų, palikome savo statytas tvirtoves, nustojo- 

me ginti išsikovotas savo teises. Visa tai įvyko tuo metu, kai bai- 
gėsi Tamplierių ordino galybė, kurią palaidojo mano vyresnysis 
brolis, — tegu jis ilsisi ramybėje, — bet aš niekad nepritariau tam 
jo darbui. Tačiau tie laikai liko praeityje. Šių merų pradžioje 
Mažosios Armėnijos pasiuntiniai atvyko prašyti mūsų pagalbos 
kovoje su turkais. Reiškiu didžią padėką savo sūnėnui karaliui 
Karoliui IV, kad jis suprato, kuo naudingas tas jų žingsnis, ir 
parėmė mane, kai aš ėmiausi žygių; dabar jis netgi bando pasi- 
savinti šią mano mintį! Šiaip ar taip, laimė, kad bent taip mano. 
Taigi neilgai trukus, sutelkę pajėgas, išžygiuosime ir užpulsime 
tuos barbarus tolimosiose jų pačių žemėse. 

Šimtąjį kartą klausydamasis tos kalbos, Artua grafas Robe- 
ras pritariamai linkčiojo galvą, bet paslapčia šaipėsi iš įkarščio, 
kuriuo degė uošvis, dėstydamas kilnius siekius. Roberas puikiai 
permanė tikruosius tikslus. Jis žinojo, kad iš tiesų numatytas 
žygis prieš turkus, bet pakeliui šiek tiek bus užkabinti ir krikš- 
čionys — juk imperatorius Andronikas Paleologas, Bizantijos 
valdovas, kaip žinia, ne Mahometą garbina. Be abejonės, jo 
Bažnyčia blogesnė nei mūsų, ir tikintieji šiek tiek kitaip žegno- 
jasi, bet vis dėlto žegnojasi! Monsenjoras Valua puoselėja sva- 
jonę atkurti garsiąją Konstantinopolio Imperiją, aprėpiančią ne 
tiktai Bizantijos žemes, bet ir Kiprą, Rodo salą, Armėniją, visas 
buvusias Kurtenė ir Liuzinjano Karalystes, ir tapti jos valdo- 
vu. O kai grafas Karolis nusigaus tenai su visomis savo vėliavo- 
mis, Androniką Paleologą, reikia manyti, suriesti nebus sunku. 
Monsenjoro Valua galva buvo pilna Cezario svajonių... 

Beje, reikia pridurti, kad jis gana bukliai naudojosi savo 
metodu: visada užsiprašydavo kaip galima daugiau, kad gautų 
nors šiek tiek. Taip jis bandė perleisti vadovavimą kryžiaus 


žygiui ir savo pretenzijas į Konstantinopolio sostą už nedide- 

lę Arlio Karalystę prie Ronos su ta sąlyga, kad prie jos būtų 
prijungta Vienos Grafystė. Derybos vyko metų pradžioje su 
Jonu Liuksemburgiečiu, tačiau tam sandėriui pasipriešino Sa- 
vojos kunigaikštis ir ypač Neapolio karalius, valdęs Provanso 
žemes ir nieku gyvu negeidavęs, kad jo valstybės pasienyje ne- 
nuorama giminaitis susikurtų nepriklausomą karalystę. Tada 
monsenjoras Valua dar karščiau puolė rengti šventąjį žygį. Jis 
pareiškė, jog turėsiąs vykti į kitą pasaulio kraštą ieškoti tos 
valdovo karūnos, kuri išsprūdusi jam iš rankų Ispanijoje, Vo- 
kietijoje, netgi Arlyje! 

— Žinoma, dar ne visos kliūtys įveiktos, — toliau kalbėjo 
monsenjoras Valua. - Mudu su Šventuoju Tėvu tebesvarstome, 
kiek reikėtų sutelkti riterių ir kiek derėtų jiems mokėti. Mums 
reikia aštuonių tūkstančių riterių ir trisdešimties tūkstančių 
pėstininkų, kiekvienas baronas gaus po dvidešimt solių per die- 
ną, kiekvienas riteris —- po dešimt, ginklanešiai — po septynis su 
ir šešis denjė, pėstininkai — po du su. Popiežius Jonas geidau- 
ja sumažinti mano kariuomenę iki keturių tūkstančių riterių 
ir penkiolikos tūkstančių vyrų pėstijos, bet žada man dvylika 
ginkluotų galerų. Jis leido mums rinkti dešimtinę, bet nesutin- 
ka kasmet duoti milijono dviejų šimtų tūkstančių livrų, kurių 
reikalaujame penkeriems metams, kol truks kryžiaus žygis, ir 
ypač kelia triukšmą dėl keturių šimtų tūkstančių livrų, būtinų 
Prancūzijos karaliui papildomoms išlaidoms... 

„Iš kurių trys šimtai tūkstančių livrų jau numatyta dorajam 
Karoliui Valua, — pagalvojo Artua grafas Roberas. — Už tokį 
atlygį bepigu nevadovauti kryžiaus žygiui! Bet man kabinėtis 
negražu — juk ir aš gausiu savo dalį!“ 

— Ak, jei aš būčiau buvęs Lione vietoj mano velionio sūnė- 


no Pilypo, kai vyko paskutinioji konklava, - sušuko Valua, — 

tai aš — tik nepagalvokite, kad noriu apšnekėti Švenčiausiąjį 
Tėvą, - būčiau parinkęs kardinolą, geriau išmanantį krikščio- 
nybės interesus ir kur kas sukalbamesnį! 

— Ypač po to, kai šių metų gegužės mėnesį Monfokone pa- 
korėme jo sūnėną, - įsiterpė Artua grafas Roberas. 

Pasisukęs kėdėje, Mortimeris nustebęs pažvelgė į Artua gra- 
fą ir paklausė: 

— Popiežiaus sūnėną? Kokį sūnėną? 

— Kaipgi, pusbroli, jūs nežinote? — tarė Artua grafas Ro- 
beras, naudodamasis proga atsistoti, nes ilgai sėdėti jam buvo 
kančia, ir, priėjęs prie židinio, paspyrė degančias pliauskas. 

Mortimerį jis vadino jau nebe „milordu“, o „pusbroliu“, nes 
jiedu susižinojo per de Fjenus esą tolimi giminės; neilgai trukus 
Roberas vadins jį stačiai Rodžeriu. 

— Kaipgi? — pakartojo jis. — Jūs negirdėjote tos nuostabios 
istorijos, kuri nutiko kilmingajam senjorui Žurdenui de Liliui, 
tokiam kilmingam ir galingam, jog Šventasis Tėvas už jo išleido 
savo dukterėčią? Ak, taip, iš kur jūs galėtumėte žinoti? Tada jūs 
sėdėjote kalėjime per savo gerojo bičiulio Edvardo malonę! Et, 
menkniekis, ir tiek! Viskas būtų baigęsi kuo ramiausiai, jeigu 
tas šaunuolis nebūtų turėjęs tokios žmonos! Tasai Žurdenas, 
senjoras gaskonas, buvo pridaręs šiokių tokių piktų darbelių, 
kaip antai: vogė, žudė, žagino damas, nuplėšė skaistybę ne vie- 
nai mergelei ir, be to, tvirkino berniukus. Išklausęs popiežiaus 
Jono pageidavimą, karalius patenkina Žurdeno malonės prašy- 
mą, grąžina jam atimtas valdas ir netgi leidžia rinkti mokesčius 
pareikalavęs, kad mūsų vyrelis pasitaisytų. Kad jis pasitaisytų? 
Mūsų Žurdenas parvyksta į savo feodą, ir netrukus ateina ži- 
nia, jog jis dar labiau suįžūlėjo, subūrė gaują vagių, žudikų ir 


kitokių nenaudėlių, kurie plėšią dvasininkus bei pasauliečius ir 

grobį nešą jam. Karalius siunčia seržantą su lelijomis išrantyta 
lazda rankoje ir pareikalauja atvykti į teismą. Ir žinot, kaip Žur- 
denas sutinka seržantą? Įsako jį sučiupti, primušti su karališkąja 
lazda ir galiausiai ant jos pamauti... Taip vargšas seržantas ir 
išleido paskutinį kvapą. 

Roberas nesitvardydamas taip nusikvatojo, kad suvirpėjo 
langų stiklai švininiuose rėmuose. Kaip smagiai juokėsi Artua 
grafas, kaip, širdies gilumoje jį pateisindamas, bemaž pavydėjo 
mesirui Žurdenui de Liliui — aišku, ne to liūdno galo! Mielai 
būtų su juo susibičiuliavęs. 

— Tiesą pasakius, nežinia, katras nusikaltimas didesnis, — to- 
liau kalbėjo jis, — ar nužudyti karaliaus pareigūną, ar seržanto 
išmatomis apdergti karališkąsias lelijas. Už savo nuopelnus pra- 
kilnusis Žurdenas buvo nuteistas pakarti Montokone, su didžia 
palyda nuvilktas į bausmės vietą, pririštas už arklio uodegos, ir 
pakartas su tais pačiais drabužiais, kuriuos jam padovanojo jo 
giminaitis popiežius. Galėsite juo pasigrožėti, jei teks važiuoti 
pro šalį! Tiesa, drabužiai dabar jam pasidarė truputį per platūs. 

Ir Roberas vėl nusikvatojo išvertęs gerklę ir užsikišęs nykščius 
už diržo, ir kvatojo taip nuoširdžiai, jog netgi Rodžeris Morti- 
meris neištvėręs prapliupo kvatoti. Kvatojo ir Valua, ir jo sūnus 
Pilypas... Dvariškiai, susibūrę salės gale, smalsiai į juos sužiuro. 

Viena iš likimo malonių yra ta, kad mes nežinome, koks ga- 
las mūsų laukia. Ir ko čia varžytis tiems keturiems kilmingiems 
baronams, pasitaikius progai pasismaginti: vienam jų bus lem- 
ta mirti po dvejų metų, kitam ateis galas lygiai po septynerių 
metų, kai jis, taip pat pririštas už arklio uodegos, bus velkamas 
miesto grindiniu. 

Drauge pasijuokę, jie dar labiau suartėjo. Mortimeris ūmiai 


suvokė esąs priimtas į Valua galingųjų draugiją ir truputį atsi- 

palaidavo, su simpatija žvelgdamas į monsenjoro Karolio vei- 
dą, platų, įraudusį veidą, koks paprastai būna, kai žmogus per 
daug valgo ir neganėtinai mankštinasi, rūpindamasis valdžios 
reikalais. Mortimeris seniai nebuvo matęs Valua: pirmąsyk jie- 
du buvo susitikę Anglijoje per karalienės Izabelės vestuvių iš- 
kilmes, antrąsyk tūkstantis trys šimtai tryliktaisiais metais, kai 
lydėjo Anglijos valdovus, vykstančius į Paryžių duoti pirmosios 
ištikimybės priesaikos. Ir visa tai, kas atrodė buvę dar tik vakar, 
buvo jau labai seniai. Prieš dešimt metų! Monsenjoras Valua, 
tuomet dar jaunas vyras, dabar — stambus ir įspūdingas žmo- 
gus, o ir Mortimeris, deja, jau nuėjo pusę savo amžiaus kelio — 
ir antra tiek jis tikėjosi gyvensiąs geriausiu atveju, jei būsianti 
tokia Dievo valia ir jis nekrisiąs kautynėse, nenuskęsiąs jūrose, 
nepakliūsiąs po Edvardo budelio kirviu. Ir šiaip jau lemtis jam 
buvo dosni, leidusi įkopti į trisdešimt septintus metus, ypač kai 
aplink tiek pavyduolių ir priešų, kai rizikuoji gyvybe turnyruose 
arba kare, kai esi praleidęs pusantrų metų Tauerio kalėjime. Er, 
neverta gaišti laiko ir atsisakyti naujų nuotykių. Ta mintis apie 
kryžiaus žygį galų gale ėmė patikti Rodžeriui Mortimeriui. 

— O kada gi, monsenjore, jūsų laivai pakels inkarus? — pa- 
klausė jis. 

— Manau, po pusantrų metų, — atsakė Valua. - Netrukus aš 
siųsiu į Avinjoną trečiąsyk savo atstovus galutinai aptarti subsi- 
dijų tiekimo, indulgencijų ir kautynių tvarkos. 

— Ir tai bus puikus žygis, monsenjore Mortimeri, ir tie, ku- 
riuos visad matome dvaruose narsius ir smagiai valdančius gin- 
klą, privalės parodyti, kaip jie iš tikrųjų sugeba grumtis, — tarė 
Pilypas Valua, kuris ligi tol tylėjo ir truputį užraudo. 

Vyresnysis Karolio Valua sūnus jau vaizdavosi vėjo išpūstas 


galerų bures, išsilaipinimą tolimose pakrantėse, vėliavas, šar- 

vuotus riterius, Prancūzijos sunkiosios kavalerijos puolimą prieš 
netikėlius, kaustytų žirgų trypiamą pusmėnulį, maurų merge- 
les, pagrobtas rūmuose, gražuoles nuogas verges, sukaustytas 
grandinėmis... Ir niekas nekliudys Pilypui Valua numalšinti 
savo geismo su tomis aptukusiomis mergšėmis. Iš malonumo 
jis išpūtė šnerves. Mat Žana Raišoji liks Prancūzijoje; žinoma, 
jis myli savo žmoną, bet ji įvaro jam baimę savo žvilgsniu ir 
kelia pasiutiškas pavydo scenas, kai jo akys nuklysta į kitos mo- 
ters krūtinę. Ak, ji nelengvo būdo, toji Margaritos Burgundės 
sesuo! Taigi, visai įmanomas dalykas: vyras myli savo žmoną ir 
tuo pat metu, prigimties spiriamas, geiste geidžia kitų. Reikė- 
tų mažių mažiausia kryžiaus žygio, kad didysis Pilypas išdrįstų 
apgauti Raišąją. 

Mortimeris truputį atsitiesė ir pasitempė juodą palaidinį. 
Jis norėjo vėl užmegzti kalbą jam rūpima tema, tačiau ne apie 
kryžiaus žygį. 

— Monsenjore, — tarė jis Karoliui Valua, — jūs galite laikyti 
mane savo bendražygiu. Bet aš norėčiau dar jus melsti... 

Žodis buvo ištartas. Buvęs Didysis Airijos teisėjas ištarė šį 
žodį, be kurio joks prašytojas niekad nieko negauna, be kurio 
joks galingas žmogus nesuteikia savo paramos. Melsti, prašyti, 
maldauti... Beje, pridurti ką nors nebuvo reikalo. 

— Žinau, žinau, — atsakė Karolis Valua, — mano žentas Roberas 
man papasakojo apie jūsų reikalus. Jūs prašote, kad aš kreipčiausi 
dėl jūsų į karalių Edvardą. Tačiau, mano ištikimasis bičiuli... 

Ūmiai jis pasidarė bičiulis, kadangi „meldė“. 

— ... Tačiau aš to nedarysiu, nes iš to nebūtų jokios naudos... 
nebent 'susilaukčiau naujos užgaulės! Žinote, kokį atsakymą 
man perdavė jūsų karalius Edvardas per grafą Buvilį? Bet tik- 


riausiai žinote, aišku... o Šventasis Tėvas jau buvo paprašytas 

duoti leidimą santuokai! Ką jis apie mane pagalvos? Negi dabar 
aš jį prašysiu, kad jis grąžintų jums jūsų žemes, jūsų titulus ir 
išvytų tuos savo šlykštūnus Dispenserius? 

— Ir drauge grąžintų karalienei Izabelei... 

— Mano vargšė dukterėčia! - sušuko Valua. - Žinau, mano 
ištikimasis bičiuli, viską žinau! Jūs manote, kad aš galiu arba 
Prancūzijos karalius gali priversti karalių Edvardą pakeisti savo 
papročius ir ministrus! Betgi jūs tikriausiai žinote, jog jis buvo 
mums atsiuntęs Ročesterio vyskupą pareikalauti, kad jus išduo- 
tume. O mes atsisakėme, mes atsisakėme netgi priimti jo vys- 
kupą! Pirmą kartą aš atsakau Edvardui įžeidimu į viešą įžeidimą! 
Monsenjore Mortimeri, mudu abu patyrėme įžeidimus. Ir jeigu 
vienas ar kitas ištaikytume progą atsikeršyti, duodu jums garbės 
žodį, brangusis monsenjore, - mudu keršysime drauge. 

Mortimeris pajuto, kad jį apima neviltis, bet neišsidavė. 
Štai tas pokalbis, kuris, kaip buvo žadėjęs Artua grafas Roberas, 
padarys stebuklą... „Mano uošvis Karolis gali padaryti viską; 
jei įgysite jo palankumą, o įgyti tikrai įgysite —- galite neabejoti 
savo pergale; prireikus jis palenks jūsų pusėn popiežių...“ Štai 
tas pokalbis, regis, jau baigtas. O koks rezultatas? Tuščias bur- 
bulas. Pažadas, kad po pusantrų metų jis vadovaus karių būriui 
turkų krašte. Rodžeriui Mortimeriui galvoje jau brendo mintis 
palikti Paryžių ir keliauti pas popiežių; jeigu ir ten nieko nepeš, 
tada kreipsis į Vokietijos imperatorių... Ak, kaip karčiai apvilia 
tremtis! Dėdė Čirko grafas teisingai išpranašavo... 

Tada Artua grafas Roberas sudrumstė nejaukią tylą: 

— O kodėl gi mums nepakišus tos progos atsikeršyti, Karoli? 

Jis vienintelis iš dvariškių vadino Valua grafą vardu, kaip ir 
anais laikais, kai jiedu buvo tik pusbroliai, be to, jo ūgis, jėga, 


pagyrūniškumas teikė jam ypatingų teisių. 

— Robero teisybė, — tarė Pilypas Valua. — Pavyzdžiui, būtų 
galima pakviesti karalių Edvardą į kryžiaus žygį ir ten... 

Ir neaiškiu judesiu užbaigė savo mintį. Jis išties turėjo gerą 
vaizduotę, tas didysis Pilypas! Jis jau vaizdavosi, kaip kariuome- 
nė eina per brastą ar — dar geriau - joja plyna dykuma, susitinka 
netikėlių būrį, Edvardas įsivelia į kautynes, o jie ramiausiai jį 
palieka, ir jis patenka į turkų nagus... Tai bent gražus kerštas! 

— Niekados! — sušuko Karolis Valua. — Niekados Edvardas 
nepakels savo vėliavų šalia manųjų. Ir, visų pirma, argi galima 
kalbėti apie jį kaip apie krikščionį karalių? Juk tik maurai laiko- 
si tokių papročių! 

Nepaisydamas kilusio pasipiktinimo, Mortimeris sunerimo. 
Jis pernelyg gerai žinojo, ko verti valdovų žodžiai ir kaip vaka- 
rykščiai priešai susitaiko — netgi tariamai — rytojaus dieną, kai 
jiems tai naudinga. Jeigu monsenjorui Valua staiga šaus į galvą 
pasikviesti Edvardą ir tokiu būdu padidinti kryžeivių pajėgas ir 
jei Edvardas dėsis sutinkąs... 

— Jeigu ir pakviestumėte, monsenjore, — tarė Mortime- 
ris, — maža vilties, jog karalius Edvardas priims jūsų kvietimą: 
jis mėgsta turnyrus, bet nepakenčia grumtynių, ir, patikėkite 
manimi, ne jis mane nugalėjo ties Šruzberiu — pralaimėjimą 
nulėmė netikę Tomo Lankasterio įsakymai. Atsisakymą Edvar- 
das pateisins dingstimi — ir ne be pagrindo, - kad jam grėsmę 
kelia škotai... 

— Būtų visai ne pro šalį, kad mano kryžiaus žygyje dalyvautų 
škotai! — tarė Valua. 

Artua grafas Roberas pamažiukais vis paplodavo delnais. 
Kryžiaus žygis jo visiškai nedomino ir, tiesą pasakius, jis neturė- 
jo nė menkiausio noro jame dalyvauti. Visų pirma, plaukdamas 


jūra, jis be perstojo vemdavo. Sausumoje jis viskam pasirengęs, 

tik ne laive: šiuo atžvilgiu net mažas vaikas jį įveiktų! Ir, be 
to, jam labiau rūpėjo atsiimti Artua Grafystę, o savo reikalų 
nėmaž nepaspartintų iškeliavęs penkeriems metams į pasaulio 
kraštą. Jis nesikėsino į Konstantinopolio sostą ir anaiptol neno- 
rėjo vieną gražią dieną valdyti kokios nusususios salos vidury 
jūrų, kur nepraplaukia joks laivas. Juo labiau jis nebuvo linkęs 
verstis prieskonių prekyba, nei grobti turkių: Paryžiuje knibž- 
dėte knibždėjo hurijų po penkiasdešimt solių ir miestelėnių, 
kurios atsieina dar pigiau, o jo žmona Bomono grafienė, to pa- 
ties monsenjoro Valua duktė, žiūrėjo pro pirštus į vyro išdaigas. 
Tad Roberui rūpėjo, kad kryžiaus žygis būtų paskelbtas kuo 
vėliau, ir jis, dėdamasis nekantriai laukiąs tos lemtingosios die- 
nos, kaip įmanydamas stengėsi ją nuvilkinti. Jis brandino kitą 
mintį ir Rodžerį Mortimerį ne šiaip sau atsivedė pas uošvį. 

— Aš vis galvoju, Karoli, — tarė jis, - ar būtų protinga ilgam 
palikti Prancūzijos Karalystę be vyrų, bajorų ir be jūsų valdžios 
Anglijos karaliaus malonei, juk iš visa ko aišku, kad jis nelinki 
mums gera. 

— Pilys bus viskuo aprūpintos, Roberai, ir mes jose paliksi- 
me stiprias įgulas, - atsakė Valua. 

— Tačiau be bajorijos, be didumos riterių ir, kartoju, be jūsų, 
mūsų didžiojo karvedžio. Kas apgins karalystę, kai mūsų nebus? 
Gal konetablis, kuris netrukus įžengs į septyniasdešimt penktus 
metus ir tik per stebuklą dar nusėdi balne? Mūsų karalius Karo- 
lis? Jeigu Edvardas, pasak lordo Mortimerio, menkas karvedys, 
tai mūsų mielasis pusbrolis dar menkesnis. Beje, ką jis apskritai 
išmano? Nebent moka nutaisyti skaistų veidą ir šypsotis savo 
pavaldiniams? Būtų gryna beprotybė neužkirsti kelio Edvardo 
piktadarybėms, pirma nesusilpninus jo galybės, sutriuškinus 


kokiame mūšyje. 

— Tad padėkime škotams, — pasiūlė Pilypas Valua. - Išsilai- 
pinkime jų pakrantėse ir paremkime jų kovą. Aš, pavyzdžiui, 
pasirengęs. 

Artua grafas Roberas nuleido nosį, nenorėdamas išduoti 
savo minčių. Būtų gražu, jei narsusis Pilypas vadovautų žygiui 
į Škotiją! Valua įpėdinis parodė, ką moka, kai buvo nusiųstas 
Italijon paremti popiežiaus pasiuntinį prieš Milano Viskončius. 
Pilypas išdidžiai nuvyko su savo kariauna, o paskui leido Ga- 
leacui Viskončiui taip gražiai jį vedžioti už nosies ir mulkinti, 
jog viską prakišo tardamasis, kad viską laimėjo, ir sugrįžo net- 
gi nesusirėmęs su priešu. Todėl būtina atidžiai stebėti, kad tas 
šaunuolis vėl ko nors neiškrėstų! Ir vis dėlto Pilypas Valua buvo 
geriausias, artimiausias Robero bičiulis ir, be to, svainis, tačiau 
apie bičiulius galima galvoti kaip tinkamam, tik nieku gyvu 
neišsakyti savo nuomonės! 

Rodžeris Mortimeris truputį išblyško išgirdęs Pilypo Valua 
pasiūlymą. Nors jis buvo karaliaus Edvardo varžovas ir priešas, 
vis dėlto Anglija buvo jo tėvynė! 

— Šiuo metu škotai gana ramūs, — tarė jis, — ir, regis, laikosi 
sutarties, kurią pernai primetė Edvardui. 

— Be to, Škotijon, Škotijon... — suniurzgė Roberas, — reikia 
plaukti per jūrą! Patausokime savo laivus kryžiaus žygiui. Bet 
mes, ko gera, turime geresnę progą susigrumti su tuo niekšu 
Edvardu. Juk jis dar nedavė ištikimybės priesaikos už Akvitanę. 
Jeigu mes priversime jį atvykti Prancūzijon ginti teisių į savo 
kunigaikštystę ir tada jį sutriuškinsime, visi būsime atsikeršiję, 
ir, be kita ko, jis nedrums ramybės, kol būsime svetur. 

Valua mąstė sukiodamas savo žiedus. Roberas dar kartą 
įrodė esąs apdairus patarėjas. Mintis, pareikšta Robero, buvo 


dar miglota, tačiau Valua jau įsivaizdavo jos raidą. Visų pir- 

ma, Akvitanė jam nėra nežinomas kraštas: ten jis dalyvavo karo 
žygyje, savo pirmajame dideliame — ir pergalingame — žygyje 
tūkstantis du šimtai devyniasdešimt ketvirtaisiais metais. 

— Tai būtų puikios pratybos mūsų raitijai, kuri jau senokai 
deramai nekariavo, — tarė jis, — ir gera dingstis išmėginti tą italų 
naudojamą parakinę artileriją, kuria senasis mūsų bičiulis Tolo- 
mėjus siūlosi mus aprūpinti. Savaime suprantama, Prancūzijos 
karalius gali paimti Akvitanės Kunigaikštystę savo žinion, nes 
dar nėra duota ištikimybės priesaika... 

Ir staiga sumąstė. 

— Bet susirėmimo gali ir nebūti, — užbaigė jis. — Kaip pa- 
prastai prasidės derybos, ir tą klausimą spręs Parlamentai ir pa- 
siuntinybės. O paskui, kad ir nenoromis, jis duos ištikimybės 
priesaiką. Ne, ši dingstis netinka. 

Artua grafas Roberas vėl atsisėdo, įsirėmė alkūnėmis į kelius 
ir kumščiais pasirėmė smakrą. 

— Galima surasti ir geresnę dingstį negu ištikimybės priesai- 
ka, — tarė jis. - Jūs, pusbroli Mortimeri, gerai žinote, kiek bėdų, 
vaidų ir kautynių buvo dėl tos Akvitanės po to, kai kunigaikštie- 
nė Alienora, įtaisiusi šakotus ragus savo pirmajam vyrui, mūsų 
karaliui Liudvikui VII, iširus santuokai, drauge su glamonių 
išsiilgusiu kūnu Anglijos karaliui Henrikui II padovanojo ir 
savo kunigaikštystę. Taip pat nėra reikalo kalbėti apie sutartį, 
kurią, įsigeidęs teisingumo, sudarė gerasis karalius Liudvikas 
Šventasis, trokšdamas galų gale baigti Šimtametį karą. Bet su 
teisybe toli nevažiuosi, kai tvarkomi valstybių reikalai. Sutartis, 
kurią tūkstantis du šimtai penkiasdešimt devintaisiais malonės 
metais Liudvikas Šventasis sudarė su Henriku III Plantagene- 
tu, buvo tikras galvosūkis. Pats velnias ten blauzdą nusilaužtų. 


Netgi senešalas de Zuenvilis, jūsų žmonos senelio brolis, pus- 

broli Mortimeri, būdamas atsidavęs šventajam karaliui, nepata- 
rė jos pasirašyti. Na, atvirai pripažinkime, kad toji sutartis buvo 
paprasčiausia kvailystė! 

Roberui knietėjo pridurti: ,„Kaip ir visa, ką, beje, darė 
Liudvikas Šventasis, vienas nelemčiausių mūsų karalių. Jo 
pragaištingi kryžiaus žygiai, suveltos sutartys, paprotinės tei- 
sės rinkiniai, kuriuose knibždėte knibžda prieštaravimų... Ak, 
jei Prancūzija būtų išvengusi jo karaliavimo! Mirus Liudvikui 
Šventajam, visi jį mini geru žodžiu, nes turi trumpą atmintį: 
mena tik tai, kaip jis vykdė teisingumą ąžuolo paunksnėje, o 
juk jis, spręsdamas prastuomenės bylas, gaišo laiką, kurį priva- 
lėjo skirti karalystei!“ 

Jis kalbėjo toliau: 

— Po Liudviko Šventojo mirties nesiliauja vaidai, ginčai, su- 
tartys tai sudaromos, tai nutraukiamos, duodamos ištikimybės 
priesaikos, bet su išlygomis, be perstojo posėdžiauja Parlamen- 
tai, ieškiniai tai atmetami, tai patenkinami, provincijoje maiš- 
tai, nauji aukščiausiojo teismo posėdžiai. Beje, Karoli, kokia 
dingstimi jūsų brolis Pilypas Gražusis siuntė jus į Akvitanę, kur 
jūs taip gražiai įvedėte tvarką? — paklausė Roberas, atsigręžda- 
mas į Valua. 

— Kilo riaušės Bajonėje, kur susigrūmę prancūzų ir anglų 
jūreiviai praliejo kraują. 

— Tai va! - sušuko Roberas. - Mums reikia prasimanyti kokią 
nors dingstį, kad Bajonėje vėl kiltų riaušės. Reikia pasistengti, 
kad kurioje nors vietovėje smarkiai susiremtų ir truputį pasižu- 
dytų abiejų karalių vyrai. Tą vietovę, man regis, jau žinau. 

Dūręs į pašnekovus dideliu smiliumi, jis kalbėjo toliau: 

— Paryžiaus sutartyje, patvirtintoje sudarant taikos sutartį 


tūkstantis trys šimtai trečiais metais ir tūkstantis trys šimtai vie- 

nuoliktaisiais metais teisininkų peržiūrėtoje Perigė mieste, buvo 
aptarta, jog tam tikros privilegijuotos senjorijos Akvitanės Kuni- 
gaikštystėje vis dėlto lieka tiesiogiai pavaldžios Prancūzijos kara- 
liui. Betgi tos senjorijos Akvitanėje pačios turi valdų, vasalų že- 
mių. Tačiau iki šiol nenuspręsta, ar tos žemės tiesiogiai pavaldžios 
Prancūzijos karaliui, ar Akvitanės kunigaikščiui. Jūs suprantate? 

— Suprantu, — atsakė monsenjoras Valua. 

Jo sūnus Pilypas nieko nesuprato. Jis spoksojo išsproginęs 
dideles mėlynas akis, nieko nesuprasdamas, todėl tėvas pasigai- 
lėjęs jam paaiškino: 

— Tai va, sūnau. Įsivaizduok, kad aš tau atiduodu visus šiuos 
rūmus valdyti kaip feodą. Bet sau pasilieku teisę naudotis šia 
sale, kurioje dabar esame. Tačiau šiai salei priklauso pereina- 
masis kambarys, į kurį galima patekti pro šias duris. Katras iš 
mudviejų turi teisę naudotis pereinamuoju kambariu ir katras 
privalo apstatyti jį baldais ir valyti? Svarbiausia, — tarė jis, vėl 
kreipdamasis į Roberą, — surasti tinkamą valdą, kad, kilus riau- 
šėms, Edvardas norom nenorom turėtų atsiliepti. 

— Jūs turite tam labai tinkamą valdą, - atsakė galiūnas, - Sen 
Sardo žemę, kuri priklauso Perigė vyskupijos Sarla bendruo- 
menei. Dėl jos jau buvo derėtasi, kai Pilypas Gražusis su Sarla 
bendruomenės prioru sudarė sutartį, pagal kurią Prancūzijos 
karalius tapo šios senjorijos antruoju senjoru. Edvardas I tada 
jį apskundė Paryžiaus aukščiausiajam teismui, bet šis nepaskel- 
bė galutinės nutarties. Tegul Prancūzijos karalius, antrasis Sarla 
senjoras, nusiunčia ten stiprią įgulą ir įsako Sen Sardo žemėse 
statyti grėsmingą tvirtovę. Ką darys Anglijos karalius, Akvita- 
nės kunigaikštis? Jis lieps savo senešalui priešintis ir taip pat 
nusiųs savo įgulą. Kai tik susirems bent du kareiviai, kai tik bus 


paliestas ar įžeistas koks karaliaus pareigūnas... 

Roberas išskėtė savo tvirtas rankas, tarsi išvada būtų aiš- 
ki savaime. Ir monsenjoras Valua, apsisiautęs auksu siuvinėta 
mėlyno aksomo mantija, pasikėlė nuo sosto. Jis jau tarėsi sėdįs 
balne ir savo pulkų priešaky vėl šuoliuojąs į Gijeną, kur prieš 
trisdešimt metų laimėjo pergalę Prancūzijos karaliui! 

— Išties žaviuosi jumis, brolau, - sušuko Pilypas Valua, - jūs 
toks didis riteris, o įstatymų vingrybes išmanote ne ką prasčiau 
nei koks teisininkas! 

— Et, brolau, anoks čia mano nuopelnas, patys žinote! Ne 
malonumo dėlei turėjau taip gerai išstudijuoti Prancūzijos pa- 
protinę teisę ir aukščiausiojo teismo nutartis, o bylinėdama- 
sis dėl Artua. O kad iki šiol tos žinios man nepravertė, tegu 
praverčia bent mano bičiuliams! — baigė Artua grafas Roberas, 
nusilenkdamas Rodžeriui Mortimeriui, tarsi visas tas didis su- 
manymas turėjo pasitarnauti tik jo labui. 

— Mums labai pasisekė, kad esate su mumis, prakilnusis ba- 
rone, — nusigriebė Robero žodžių Karolis Valua. - Mes turime 
bendrų siekių ir būtinai prašysime jūsų patarimų dėl viso to 
žygio... Tegu padeda mums Dievas! 

Mortimeris sutriko, išmuštas iš vėžių. Jis nieko nepadarė, 
nieko nepasakė, nepakišo jokios minties, tik davė progą kitiems 
iškelti aikštėn savo slaptus troškimus. Ir štai dabar jis spiriamas 
dalyvauti kare prieš savo šalį ir neturi jokio pasirinkimo. 

"Taigi, jei tokia bus Dievo valia, prancūzai kariaus Prancū- 
zijos žemėse prieš prancūzus, Anglijos karaliaus valdinius, kil- 
mingo anglų barono remiami ir leisdami apyvarton pinigus, 


popiežiaus skirtus Armėnijos išvadavimui nuo turkų. 

V 
Laukimas 


Baigėsi ruduo, prabėgo žiema, paskiau pavasaris ir prasidėjo vasa- 
ra. Lordas Mortimeris praleido visus keturis metų laikus Paryžiu- 
je, matė purvą siaurose gatvėse, sniegą, klojantį didelius abatijų 
stogus ir Sen Žermeno vejas, paskiau matė, kaip sprogsta medžių 
pumpurai Senos pakrantėse ir kaip spindi saulėje ketvirtainis 
Luvro bokštas, apvalus Nelio bokštas, aštri Sent Šapelės smailė. 

Tremtinys laukia. Toks jo likimas, arba, kitaip tariant, tokia 
priedermė. Jis laukia, kada pagaliau nusišypsos laimė, kada toje 
šalyje, kur jis prisiglaudė, žmonės baigs tvarkyti savo reikalus ir 
galiausiai susirūpins jo reikalais. Praeina pirmosios tremties va- 
landėlės, kai jo negandos žadina smalsumą, kai kiekvienas nori 
jį pasisavinti lyg kokį neregėtą daiktą, tačiau netrukus jis vi- 
siems nusibosta, netgi tampa našta. Visada atrodo kaip nebylus 
priekaištas. Bet negi juo rūpinsies kiekvieną akimirką, šiaip ar 
taip, juk jis prašytojas, gali pakentėti! 

Tad Rodžeris Mortimeris laukė, kaip du mėnesius kad laukė 
Pikardijoje pas savo pusbrolį Žaną de Fjeną, kada Prancūzijos 
karaliaus dvaras grįš į Paryžių, kaip laukė, kada monsenjoras 
Valua tarp visų savo darbų ištaikys valandėlę ir jį priims... Da- 
bar jis laukė Gijenos karo, regis, jau seniai lemties jam skirto. 

O monsenjoras Valua ilgai nelaukė! Prancūzijos karaliaus 
pareigūnai, Roberui patarus, Sen Sardo žemėse, ginčytinose 
Sarla senjorijos valdose, jau žymėjo tvirtovės pamatus; tačiau 
tvirtovės nepastatysi nei per dieną, nei per tris mėnesius, ir An- 
glijos karaliaus valdiniai, rodės, — bent jau iš pradžių — neatrodė 


sunerimę. Reikėjo laukti, kol subręs konfliktas. 

Norėdamas pažinti tokią jam svetimą didžiąją prancūzų 
tautą, Rodžeris Mortimeris laisvalaikiu eidavo pasivaikščioti po 
Paryžių, probėgšmais regėtą prieš dešimt metų, kai trumpam 
buvo apsilankęs. Kokia galinga ir didi šalis ir visiškai kitokia 
negu Anglija! Kaimynai abipus jūros tarėsi esą panašūs, nes 
abiejų šalių bajorija buvo kilusi iš tų pačių protėvių, bet ne- 
paprastai skyrėsi vieni kitų, susipažinus iš arčiau! Visi Anglijos 
Karalystės gyventojai, du milijonai žmonių, nesudarė nė de- 
šimtosios dalies Prancūzijos karaliaus valdinių. Prancūzų buvo 
apie dvidešimt du milijonai. Vien Paryžiuje gyveno trys šimtai 
tūkstančių žmonių, o Londone —- tik keturiasdešimt tūkstan- 
čių. O kokia knibždynė gatvėse, koks prekybos ir verslų mastas, 
kiek išleidžiama pinigų! Kad tuo įsitikintum, reikėjo tik pa- 
vaikščioti Mainų tiltu, Auksakalių krantine ir pasiklausyti, kaip 
kaukši plaktukai, kaldami auksą, arba nueiti užspaudus nosį už 
Šatlė į Didžiosios Skerdyklos kvartalą, kur dirbo išdarinėtojai 
ir kailialupiai, pavaikščioti Sen Deni gatve, kur įsikūrusios ga- 
lanterijos krautuvės, didžiosiose halėse pačiupinėti medžiagas 
ant Gelumbės prekijų prekystalių... Palyginti daug tylesnėje 
Lombardų gatvėje, jau puikiai pažįstamoje lordui Mortimeriui, 
buvo sudaromi dideli sandėriai. 

Beveik trys šimtai penkiasdešimt korporacijų ir cechų są- 
jungų tvarkė ir valdė visų amatų veiklą; kiekviena turėjo savo 
įstatymus, savo papročius ir šventes, ir ištisus metus bemaž kas 
dieną, išklausę mišias arba aptarę reikalus, rinkdavosi į didelį 
pokylį meistrai su pameistriais: kepurininkai, žvakių gaminto- 
jai, odminiai... Šventosios Genovaitės kalne visas pulkas dva- 
sininkų: ir Bažnyčios mokslo vyrų lotyniškai diskutavo apie 
apologetiką ir Aristotelio principus, ir jų nesutarimai, plačiai 


sklisdami po Europą, žadino ginčus krikščionių pasaulyje. 

Kilmingi baronai bei prakilnūs prelatai ir daugelio užsienio 
šalių karalių turėjo mieste rūmus, nelyginant dvarus. Bajorija 
dažniausiai lankydavosi Sitė kvartalo gatvėse, karaliaus dvaro 
galanterijos prekybos galerijoje, Valua, Navaros, Artua, Burgun- 
dijos, Savojos didžiūnų rūmų priimamuosiuose. Visi tie rūmai 
buvo kaip ir nuolatinės didžiųjų feodų atstovybės, juose buvo 
sprendžiami atitinkamos provincijos reikalai. Miestas augo, be 
perstojo plėtėsi, priemiesčiai dygo soduose ir laukuose, kitapus 
Pilypo Augusto gynybinės sienos mūrų, kuriuos pamažėle stel- 
bė nauji pastatai. 

Nuklydus už Paryžiaus ribų, keliauninkui atsiverdavo vaiz- 
das į derlingus laukus ir klestinčius kaimus. Paprasti kiaulia- 
ganiai, jaučiaganiai dažnai turėdavo nuosavą vynuogyną arba 
dirbamos žemės sklypą. Moterys, samdomos prie žemės ar kitų 
darbų, niekad nedirbdavo šeštadieniais po pietų, tačiau tas pus- 
dienis būdavo apmokamas; beje, beveik visur šeštadieniais visi 
baigdavo darbą sulig trečiuoju varpo dūžiu, kviečiančiu miš- 
parų. Niekas nedirbo per religines šventes, palyginti gausias, 
kaip ir per korporacijų šventes. Ir vis dėlto žmonės skundėsi. 
Bet kuo gi jie daugiausia bėdojo? Mokesčiais, duoklėmis, savai- 
me suprantama, kaip visais laikais ir visuose kraštuose, ir, žino- 
ma, tuo, jog jie visada nuo ko nors priklausomi. Jiems atrodė, 
kad jie amžinai dirba kitiems ir negali elgtis kaip tinkami ir 
naudotis savo darbo vaisiais. Taip buvo todėl, kad Prancūzijo- 
je, nepaisant Pilypo V įsakų, beje, neganėtinai gerai vykdomų, 
baudžiauninkų buvo daugiau negu Anglijoje, kur diduma vals- 
tiečių buvo laisvi žmonės, be kita ko, šaukiami kariuomenėn 
turėdavo atvykti su savo apranga ir ginkluote, galėdavo tarti 
savo žodį karaliaus susirinkimuose ir, savaime suprantama, išsi- 


reikalauti daugiau chartijų iš savo valdovų. 

Prancūzijos aristokratija, priešingai, nebuvo tokia susiskai- 
džiusi kaip Anglijos; žinoma, ir čia būta tokių nuožmių priešų, 
kovojančių dėl savo naudos, kaip Artua grafas Roberas ir jo teta 
Mao; čia kūrėsi klanai, grupės, bet visa aristokratija susitelkda- 
vo prireikus ginti bendrus interesus arba karalystę. Tautos sąvo- 
ka čia buvo labiau apibrėžta ir tvirtesnė. 

Abi šalys tuo metu panėšėjo viena į kitą nebent savo kara- 
liais. Ir Londone, ir Paryžiuje karūnos atiteko silpnabūdžiams, 
bemaž visai nesirūpinantiems valstybe, o tokie karaliai tik va- 
dinami karaliais. 

Mortimeris buvo pristatytas Prancūzijos karaliui ir matėsi su 
juo kelis kartus; tačiau jis negalėjo susidaryti geros nuomonės 
apie tą dvidešimt devynerių metų vyrą, kurį senjorai paprastai 
vadino Karoliu Gražiuoju, o paprasti žmonės - Karoliu Gražuo- 
liu, nes iš stuomens ir veido ganėtinai panėšėjo į savo tėvą, bet, 
būdamas tokios taurios išvaizdos, neturėjo nė lašelio proto. 

— Ar jau susiradote pakenčiamą būstą, mesire Mortimeri? 
Ar žmona su jumis? Ak, kaip jūs tikriausiai jos ilgitės! Kiek vai- 
kų ji jums pagimdė? 

Daugmaž tiek tepaklausė karalius tremtinį ir kaskart susi- 
tikdamas vis kamantinėdavo iš naujo: „Ar jūsų žmona su ju- 
mis? Kiek vaikų su ja ėsate sugyvenę?“ — nes paprasčiausiai jau 
būdavo pamiršęs ankstesnius jo atsakymus. Jam rūpėjo, rodės, 
tik namų ir santuokos reikalai. Jo nevykusi santuoka su Blan- 
še Burgunde, palikusi gilią žaizdą širdyje, buvo nutraukta, ir 
tai jam, deja, neteikė garbės. Monsenjoras Valua jį tučtuojau 
apvesdino su Marija Liuksemburgiete, jaunesniąja Bohemijos 
karaliaus. seserimi, — kaip tik tuo metu Valua derėjosi su juo 
dėl Arlio Karalystės. O štai dabar Marija Liuksemburgietė buvo 


nėščia, ir Karolis Gražusis gana kvailokai tūpčiojo apie ją. 

Karaliaus neišmanymas netrukdė Prancūzijai kištis į viso pa- 
saulio reikalus. Taryba valdė karaliaus vardu, o monsenjoras Va- 
lua — Tarybos vardu; rodos, nieko negalėjo įvykti be Prancūzijos 
sprendimo. Be paliovos skriejo patarimai popiežiui, ir didysis 
žygūnas Robenas Kiuis-Marija, kuris gaudavo aštuonis livrus 
ir kelis denjė — nemažus pinigus — už vieną žygį į Avinjoną, be 
paliovos vežiojo paštą, keisdamas ristūnus vienuolynuose. Žy- 
gūnai šuoliuodavo į visas puses — į Neapolį, Aragoną, Vokietiją. 
Mat ypač reikėjo sekti įvykius Vokietijoje, kur Karolis Valua 
ir jo kūmas Jonas Liuksemburgietis smagiai pasidarbavo, kad 
popiežius atskirtų nuo Bažnyčios imperatorių Liudviką Bavarą 
ir kad karūna galėtų atitekti... kam gi? Žinoma, monsenjorui 
Valua! Tai buvo sena jo svajonė, kurios jis laikėsi nusigriebęs. 
Kaskart, kai Šventosios Imperijos sostas likdavo tuščias, mon- 
senjoras Valua siūlydavo savo kandidatūrą. Tuo pat metu buvo 
rengiamasi kryžiaus žygiui, ir jeigu jam vadovautų imperato- 
rius, reikia pripažinti, jog netikėliams ir netgi krikščionims tai 
padarytų labai didelį įspūdį. 

Be to, dar Flandrija, ta pati Elandrija, nuolat kelianti rūpes- 
čių karūnai: kai tik jos gyventojai imdavo maištauti prieš savo 
grafą, prisiekusį ištikimybę Prancūzijos karaliui, grafas nebepa- 
klusdavo karaliui, norėdamas nuraminti valdinius. Ir galiausiai 
nedavė ramybės Anglija. Rodžeris Mortimeris skubėdavo kvie- 
čiamas pas Valua kiekvieną kartą, kai tik iškildavo koks klausi- 
mas, susijęs su jo tėvyne. 

Mortimeris nuomojosi būstą netoli Artua grafo Robero rūmų, 
Sen Žermen de Prė gatvėje, priešais Navaros rūmus. Namų ūkį 
tvarkė Džerardas Olspėjus, nesitraukęs nuo tos dienos, kai jie 
pabėgo iš Tauerio, barzdaskutys Oglas ėjo liokajaus pareigas, be 


to, čia rado prieglobstį dar keli tremtiniai, taip pat Dispenserių 

neapykantos aukos. Vienas jų buvo Džonas Meltrevezas, anglų 
senjoras, Mortimerio šalininkas, ir, kaip ir jis, Vilhelmo Nuka- 
riautojo bendražygio palikuonis, paskelbtas karaliaus priešu. Ta- 
sai Meltrevezas buvo niūraus pailgo veido, dideliais dantimis, il- 
gais plaukais, labai panašus į savo žirgą. Bendrauti su juo nebuvo 
itin malonu, nes dažnai jis sutrikdydavo aplinkinius, nei iš šio, 
nei iš to nusižvengdamas. Tačiau tremtyje draugų nepasirinksi, 
visi to paties likimo broliai. Iš Meltrevezo Mortimeris sužinojo, 
kad jo žmona perkelta Jorko grafystėn į Skiptono pilį, kad visą 
jos palydą sudaro rūmų dama, arklininkas, skalbėja, liokajus ir 
pažas ir gauna ji trylika šilingų ir keturis denjė per savaitę sau ir 
savo tarnų išlaikymui, žodžiu, kaip kalėjime... 

O karalienės Izabelės dalia kasdien darėsi vis sunkesnė. 
Dispenseriai ją plėšė, alino, žemino, kuo toliau — tuo žiauriau. 
„Nieko daugiau nebeturiu, tik gyvybę, — prašiusi ji perduoti 
Mortimeriui, — ir labai bijau, kad jie nesumanytų ir jos atimti. 
Pasakykite mano broliui, kad pasistengtų kuo greičiau mane 
apginti. 

Tačiau Prancūzijos karalius - „Ar žmona su jumis? Kiek tu- 
rite sūnų?“ — laikėsi tos nuomonės, kurią jam buvo įteigęs mon- 
senjoras Valua, dedantis visas viltis į savo veiksmus Akvitanėje. 
O jeigu per tą laiką Dispenseriai nužudys karalienę? 

— Jie neišdrįs, — atsakydavo Valua. 

Mortimeris eidavo susižinoti naujienų pas bankininką To- 
lomėjų, kuris jam perduodavo korespondenciją iš anapus La- 
manšo. Lombardai turėjo geresnį paštą negu karaliaus dvaras, 
ir jų Žygūnai mokėjo apsukriau slėpti laiškus. Tad Mortimeris 
bemaž nuolat susirašinėjo su vyskupu Orletonu. 

Heriferdo vyskupas brangiai sumokėjo už Mortimerio pa- 


bėgimą, bet buvo ryžtingas ir nenusileido karaliui. Jis, prelatas, 

pirmą kartą Anglijos istorijoje stojęs prieš pasaulietinį teismą, 
atsisakė atsakinėti į kaltintojų klausimus, ir jį, beje, parėmė 
visi karalystės arkivyskupai, supratę, kad jų privilegijoms gresia 
pavojus. Edvardo nurodymu, byla nebuvo nutraukta, Orleto- 
nas buvo nuteistas, o jo turtas konfiskuotas. Be to, Edvardas 
dar kreipėsi į popiežių, prašydamas atleisti maištu kaltinamą 
vyskupą iš ganytojo pareigų; tad monsenjoras Valua privalėjo 
žūtbūtinai imtis žygių, kad popiežius Jonas XXII nepatenkintų 
Anglijos karaliaus prašymo nušalinti nuo pareigų vyskupo Or- 
letono, nes priešingu atveju jam tektų padėti galvą ant trinkos. 

Į gana keblią padėtį pakliuvo Henrikas Kreivakaklis. Kovo 
mėnesį Edvardas jį padarė Lankasterio grafu, grąžindamas jam 
mirties bausme nubaustojo brolio titulus ir turtus, taip pat di- 
delę Kenilvorto pilį. Netrukus, patyręs, kad Kreivakaklis pa- 
siuntė Orletonui draugišką padrąsinanti laišką, Edvardas apkal- 
tino jį valstybės išdavyste. 

— Na ir užsispyręs jūsų karalius — nenori mums mokėti nė 
skatiko. Beje, jūs dažnai susitinkate su monsenjorais Valua ir 
Artua grafais, esate geras jų bičiulis, gal malonėsite, milorde, 
priminti jiems tuos paraku užtaisomus pabūklus, kurie buvo 
neseniai išmėginti Italijoje ir labai praverstų miestų apgulai. 
Mano sūnėnas Sjenoje ir Bardžiai Florencijoje galėtų jų parū- 
pinti. Tie artilerijos pabūklai sustatomi kur kas lengviau negu 
didelės katapultos su svertais, o ir nuostolių daugiau padaro. 
Monsenjorui Valua vertėtų apginkluoti jais savo kariuomenę, 
vykstant į kryžiaus žygį... Žinoma, jeigu pavyks jį surengti! 

Moterys iš pradžių labai domėjosi Mortimeriu — tuo aukštu 
vyriškiu mįslingu žvilgsniu, atšiauriu ir paslaptingu, visada vilkin- 
čiu tik juodais drabužiais ir tolydžio prikandančiu lūpą su baltu 


randu. Šimtus kartų jos prašydavo jį papasakoti apie pabėgimą, 

ir, jam pasakojant, būdavo matyti, kaip iš jaudulio po permato- 
mais balto lino korsažais kilnojasi jų gražios krūtinės. Jo žemas, 
šiek tiek prikimęs balsas, kartais prasprūstantis svetimšalio akcen- 
tas, tariant kai kuriuos žodžius, jaudino meilės ištroškusias širdis. 
Artua grafas Roberas ne kartą bandė pastūmėti anglų baroną į 
jų glėbį, taip pat siūlė Mortimeriui mergšių — jeigu jam arčiau 
širdies paleistuvės, — po vieną ar po kelias iškart, gyvenimui pra- 
skaidrinti. Vis dėlto Mortimeris atsispyrė pagundoms, o kadangi 
nebuvo panašus į šventuolį, visi ėmė spėlioti, iš kur ta jo neregėta 
dorybė ir ar tik jis neturi tokių pat polinkių kaip ir jo karalius. 

Niekas negalėjo žinoti teisybės: tas žmogus, ėjęs su savimi 
lažybų, kad išsigelbės, jeigu pasmaugs varną, davė skaistybės 
įžadą. Jis prisiekė neliesti moterų, kol neparvyks Anglijon ir 
neatgaus savo titulų ir galybės. Tai buvo riterio priesaika, kokią 
būtų galėjęs duoti nebent Lanselotas, Amadis ar kuris kitas ka- 
raliaus Artūro bendražygis. Tačiau Rodžeris Mortimeris turėjo 
prisipažinti davęs įžadą šiek tiek neapgalvotai, ir todėl tai gero- 
kai gadino jam nuotaiką... 

Galų gale iš Akvitanės atėjo geros žinios. Anglijos karaliaus 
senešalas Gijenoje, mesiras Basė*, juo piktesnis, kad jo pavar- 
dė kėlė juoką, sunerimo matydamas Sen Sardo žemėse statomą 
tvirtovę. Jam atrodė, kad tai kėsinimasis į Anglijos karaliaus 
teises ir jo asmenybės įžeidimas. Surinkęs nedidelį kariuomenės 
būrį, jis netikėtai užpuolė Sen Sardo miestelį, jį apiplėšė, suėmė 
Prancūzijos karaliaus pareigūnus, įgaliotus prižiūrėti darbus, ir 
pakorė juos ant stulpų, prie kurių buvo pritvirtinti skydai su ka- 
rališkosiomis lelijomis, žymintys, jog tai Prancūzijos karaliaus 
valda. Mesiras Ralfas Basė ne vienas surengė tą išpuolį - jam 


talkino keli apylinkių senjorai. 
* Basė - trumpakojis šuniukas taksas. 

Gavęs žinią, Artua gratas Roberas iškart, tą pačią dieną, su- 
sitiko su Mortimeriu, ir jiedu nuvyko pas Karolį Valua. Neslėp- 
damas džiaugsmo ir išdidumo, monsenjoras Roberas kvatojo 
garsiau nei paprastai ir taip draugiškai plojo savo bičiuliams per 
pečius, kad tie griuvinėjo atsitrenkdami į sienas. Pagaliau yra 
dingstis, jo išradingos galvos sumanyta! 

Tas klausimas buvo nedelsiant apsvarstytas Mažojoje tary- 
boje, buvo padaryti įprastiniai pareiškimai, o Sen Sardo apiplė- 
šimo kaltininkai nuspręsta šaukti į Tulūzos teismą. O jeigu jie 
atvyks į teismą ir, nuleidę galvas, pripažins savo kaltę? Štai ko 
buvo labiausiai bijoma. 

Laimė, vienas jų, vienintelis, Monpeza senjoras Raimonas 
Bernaras, atsisakė stoti prieš teismą. To ir pakako. Maištinin- 
kas buvo nuteistas už akių, jo turtai konfiskuoti, o Žanas de 
Rua, iš Pjero Ektoro de Galaro perėmęs arbaletininkų didžiojo 
magistro pareigas, su nedidele palyda išsiųstas į Gijeną suimti 
Monpeza senjoro, nusavinti jo turtų ir išgriauti jo pilies. Mon- 
peza senjoras vis dėlto pasirodė esąs stipresnis, paėmė nelaisvėn 
karaliaus pareigūną ir pareikalavo išpirkos. Karalius Edvardas 
čia buvo niekuo dėtas, tačiau, šitaip susiklosčius aplinkybėms, 
jo reikalai pakrypo į blogąją pusę, o Artua grafas Roberas džiū- 
gavo. Vis dėlto arbaletininkų didysis magistras ne toks žmogus, 
kad jį kas nors galėtų suimti neužsitraukdamas bėdos! 

Į Angliją nuskriejo nauji pareiškimai — šįsyk pačiam ka- 
raliui — grasinant atimti kunigaikštystę. Balandžio pradžioje į 
Paryžių atvyko Kento grafas, karaliaus Edvardo netikras bro- 
lis, Dublino arkivyskupo lydimas, ir pasiūlė Karoliui IV labai 
paprastai išspręsti ginčą — nebereikalauti iš Edvardo ištikimy- 
bės priesaikos. Mortimeris, ta proga pasimatęs su Kento gra- 


fu, - nepaisant įtemptos padėties, jiedu gana mandagiai paben- 

dravo, — jam įrodė, koks nenaudingas tas žygis. Jaunasis Kento 
grafas, beje, pats tuo buvo įsitikinęs. Jis atliko savo misiją pras- 
tai nusiteikęs ir išvyko su Prancūzijos karaliaus neigiamu atsa- 
kymu, Karolio Valua perduotu su panieka. Žodžiu, Artua grafo 
Robero sugalvotas karas buvo ne už kalnų. 

Ir štai tuo pat metu Isudene staiga mirė naujoji karalienė Ma- 
rija Liuksemburgietė, prieš laiką pagimdžiusi negyvą kūdikį. 

Per gedulą kariauti neleidžia padorumas, juo labiau kad 
karalius Karolis taip palūžo, jog beveik nesugebėjo vadovauti 
Tarybos posėdžiams. Likimas kaip sutuoktiniui išties jam buvo 
negailestingas. Pirma — apgautas, dabar — našlys... Monsenjoras 
Valua gavo atidėti į šalį visus reikalus ir skubiai ieškoti trečios 
žmonos karaliui, kuris nerimavo, irzo ir visiems priekaištavo 
guosdamasis, jog karalystė likusi be sosto įpėdinio. Pirmąsias 
vedybas surikiavo tėvas, antrąsias — dėdė, tačiau nei vienos, nei 
kitos neišėjo į gera. 

Nelengva buvo rasti princesę, kuri pageidautų įeiti į Pran- 
cūzijos karalių giminę, nes sklido gandai, kad Kapetingus per- 
sekioja lemtis. 

Karolis Valua būtų mielai atidavęs sūnėnui vieną savo duk- 
terų, kurias turėjo ištekinti, jei būtų tikusios pagal amžių; deja, 
netgi vyresnioji, kurią neseniai piršo Anglijos sosto įpėdiniui, 
ėjo vos dvyliktus metus. O Karolis Gražusis nėmaž nebuvo nu- 
siteikęs ilgai laukti, trokšdamas kuo greičiau atgauti naktų ra- 
mybę ir padovanoti Prancūzijai sosto įpėdinį. 

Ir Mortimeris laukė, kol suras žmoną karaliui... 

Karolis IV turėjo dar vieną pusseserę, velionio monsenjoro 
Liudviko d'Evrė dukterį ir Pilypo d'Evrė, vedusio Žaną Nava- 
rietę, seserį, kurią, pasak gandų, Margarita Burgundė sugyve- 


no anaiptol ne su teisėtu vyru. Žana d'Evrė nežavėjo grožiu, 

bet buvo dailiai sudėta ir, svarbiausia, subrendusi moterystei. 
Trokšdamas nusikratyti rūpesčių, monsenjoras Valua paskatino 
visą dvarą nuteikti Karolį šiai santuokai. Trim mėnesiams pra- 
slinkus po Marijos Liuksemburgietės mirties, Prancūzijos kara- 
lius vėl kreipėsi į popiežių prašydamas leidimo vesti pusseserę. 
Ir Artua grafas Roberas, karaliaus dėdės Karolio Valua žentas, 
tapo savo pusbrolio karaliaus dėde, nes Žana d'Evrė buvo jo 
amžinatilsį sesers Margaritos d' Artua duktė. 

Jungtuvės įvyko liepos penktąją. Likus keturioms dienoms 
iki jungtuvių, Karolis nutarė atsiimti Akvitanę ir Pontjė, baus- 
damas už sukeltą maištą ir ištikimybės priesaikos sulaužymą. 
Popiežius Jonas XXII laikė savo pareiga įsikišti, susikirtus dviem 
valdovams, ir parašė karaliui Edvardui, ragindamas duoti išti- 
kimybės priesaiką, kad būtų išspręstas bent vienas ginčytinas 
klausimas. Tačiau Prancūzijos kariuomenė jau buvo sukelta ant 
kojų ir telkėsi Orleane, o laivynas uostuose ginklavosi, rengda- 
masis pulti Anglijos pakrantes. 

Anglijos karalius savo ruožtu įsakė Akvitanėje šaukti vyrus į 
rekrūtus, ir mesiras Ralfas Basė šoko burti savo pulkus; Kento 
grafas vėl buvo priverstas vykti į Prancūziją, tik šįkart plaukė per 
vandenyną, netikro brolio įgaliotas užimti vietininko postą. 

Gal jau prasidės karas? Ne, monsenjoras Valua dar nusku- 
bėjo į Barą prie Obo aptarti su Leopoldu Habsburgu klausimo 
dėl Šventosios Imperijos sosto ir sudaryti sutarties, pagal kurią 
Habsburgas įsipareigojo atsiimti savo kandidatūrą ir tuo atveju, 
jei Valua būtų išrinktas imperatoriumi, mainais už tai užsitik- 
rino sutartą vienkartinę išmoką, pensiją ir pastovias pajamas. 
Rodžeris Mortimeris vis dar laukė... 

Galiausiai rugpjūčio pirmąją, per alsią kaitrą, kai šarvuoti ri- 


teriai šuto lyg į puodus sukišti, Karolis Valua, šaunus, nerangus, 

su kiveriu ir auksu siuvinėtu palaidiniu ant šarvų, ginklanešių 
padedamas, įsėdo į balną. Šalia jojo antrasis jo sūnus, Alansono 
grafas, sūnėnas Pilypas d'Evrė, naujasis karaliaus svainis, kone- 
tablis Gošė de Šatijonas, Vigmoro lordas Mortimeris ir paga- 
liau Artua grafas Roberas, kuris, raitas ant arklio, atitinkančio 
jo ūgį, galėjo apžvelgti visą kariuomenę. 

Ar monsenjoras Valua džiaugėsi, ar buvo laimingas, ar tie- 
siog patenkintas, kad antrąkart vyksta į Gijeną, į tą žygį, kurio 
taip troško, taip siekė ir kurį pats sugalvojo? Anaiptol. Jis buvo 
paniuręs, nes Karolis IV atsisakė pasirašyti įsakymą dėl jo pa- 
skyrimo karaliaus vietininku Akvitanėje. Kas gi kitas, jei ne Ka- 
rolis Valua, turėjo teisę į tą titulą? Ir kaip jis atrodys, kitų akimis 
žiūrint, jeigu net Kento grafas, tas dabita, tas pienburnis — ir, be 
to, sūnėnas! — paskirtas karaliaus Edvardo vietininku! 

Visi spėliojo, kas šovė į galvą Karoliui Gražiajam, kokių 
sumetimų vedamas, jis, niekada nesugebantis savarankiškai ką 
nors nutarti, staiga užsispyrė nedaryti to, ko buvo prašomas ir 
kas neabejotinai būtina. Kas teisybė, tas teisybė, ir Karolis Va- 
lua, ilgai nedvejodamas, atvėrė širdį savo bendražygiams. Bene 
verta tiek vargti dėl to karūnuoto nesubrendėlio, dėl to buka- 
pročio ir vietoj jo valdyti karalystę? Gal kada nors prireiks jam 
parūpinti netgi įpėdinį?.. 

Senasis konetablis Gošė de Šatijonas, teoriškai vadovavęs ka- 
riuomenei, nes Valua neturėjo oficialaus įgaliojimo, markstėsi 
raukydamas apdribusius kaip vėžlio vokus po senoviniu šalmu. 
Jis buvo apykurtis, tačiau, būdamas septyniasdešimt ketverių, 
balne atrodė šaunuolis. 

Lordas Mortimeris apsirūpino ginkluote pas Tolomėjų. Po 
pakeltu antveidžiu rūsčiai spindėjo akys, pilkos kaip ką tik nu- 


lietas plienas. Dėl savo karaliaus kaltės priverstas kariauti prieš 

savo šalį, jis apsivilko juodo aksomo palaidinį kaip gedulo ap- 
darą. Žygio dienos jis niekuomet nepamirš: buvo tūkstantis 
trys šimtai dvidešimt ketvirtųjų metų rugpjūčio pirmoji, šven- 
tojo Petro atlaidai, - lygiai prieš metus tą pačią dieną jis pabėgo 


iš Tauerio. 


VI 


Pabūklai 


Pasigirdus aliarmui, jaunasis Kento grafas Edmondas gulėjo 
viename pilies kambaryje ant akmeninės aslos, bergždžiai mė- 
gindamas truputį atsivėsinti. Trumpomis drobinėmis kelnėmis, 
nuogas iki juosmens, jis tysojo atmetęs rankas, kaip negyvas, 
Bordelė vasaros karščio pakirstas. Šalimais lekavo jo mylimas 
skalikas. 

Šuo pirmas išgirdo varpų gaudesį. Jis atsitūpė iškėlęs snukį 
ir suskliautęs krutančias ausis. Jaunasis Kento grafas kniostelėjo 
iš snaudulio, pasirąžė ir staiga suprato, jog tą baisų aidą kelia 
visi Reolės varpai. Jis kaipmat pašoko ant kojų, čiupo plono 
batisto marškinius, kuriuos buvo numetęs ant kėdės, ir pasku- 
bomis apsivilko. 

Prie durų sukaukšėjo spartūs žingsniai. Senešalas mesiras 
Ralfas Basė įėjo į vidų, lydimas kelių vietinių senjorų: Beržera- 
ko senjoro, Biudoso ir Movezeno baronų ir Monpeza senjoro, 
dėl kurio — bent jis taip manė ir tuo didžiavosi — kilo karas. 

Senešalas Basė išties buvo labai žemo ūgio; jaunasis Kento 


grafas visad stebėdavosi jį pamatęs. Be to, apvalus kaip statinai- 

tė, nes buvo pasakiškai ėdrus ir greitai užsidegantis, o pykčiui 
pratrūkus, įręždavo sprandą ir išsprogindavo akis. 

Skalikas nemėgo senešalo ir urgzdavo vos jį pamatęs. 

— Gaisras ar prancūzai, mesire senešale? — paklausė Kento 
grafas. 

— Prancūzai, prancūzai, monsenjore! — sušuko senešalas, be- 
maž pasipiktinęs. — Eikite patys pasižiūrėti, jau matyti. 

Kento grafas palinko prie alavinio veidrodžio, taisydama- 
sis ant ausų šviesias garbanas, ir nusekė paskui senešalą. Baltais 
palaidais marškiniais, atlapa krūtine, be pentinų, vienplaukis, 
tarp ginkluotų, grandiniais marškiniais vilkinčių baronų jis at- 
rodė narsus ir grakštus, tačiau ir gana lengvabūdiškas. 

Išėjus į lauką, jį apkurtino varpų gaudesys ir apžilpino kaitri 
rugpjūčio saulė. Skalikas sustaugė. 

Jie įkopė į Tomasą, didelį apvalų bokštą, Ričardo Liūtašir- 
džio pastatydintą. Ko tik nebuvo pristatydinęs tas prosenelis! Ir 
Tauerio įtvirtinimus Londone, ir Šato Gajarą Normandijoje, ir 
Reolės tvirtovę... 

Apačioje, skardžio papėdėje, tekėjo plati Garonė, vingiuo- 
janti bekrašte derlinga lyguma, kuri driekėsi iki pat melsvo to- 
lumoje dunksančių Aženė kalnų ruožo. 

— Nieko neįžiūriu, — tarė Kento grafas, kuris tikėjosi pama- 
tyti prancūzų priešakinius būrius miesto prieigose. 

— Betgi pažvelkite, monsenjore! —- sušuko palydovai, steng- 
damiesi perrėkti varpų gausmą. — Palei upę, link aukštupio, 
Sent Bazejo pusėje! 

Kento grafas prisimerkė ir, delnu prisidengęs akis nuo sau- 
lės, galiausiai išvydo blykčiojančią juostą, nudrykusią paupiu. 
Pasak palydovų, saulėje spindi riterių šarvai ir žirgų gūnios. 

O varpų gausmas be perstojo drebino orą. Varpininkai, ko 


gera, jau nebejautė rankų. Miesto gatvėse, ypač apie bendruo- 

menės namus, knibždėjo žmonės. Kokie mažučiai jie atrodė 
nuo tvirtovės bokštų! Tikri vabzdžiai. Visais keliais į miestą 
skubėjo persigandę valstiečiai: kas tempė karvę, kas ginė ožkas, 
kas ragino jaučius, įkinkytus į vežimą. Visi tekini bėgo iš laukų; 
netrukus sugužės gretimų kaimų žmonės, susikrovę mantą ant 
kupros arba į ratukus. Gyvens kur pakliūva, nes mieste ir šiaip 
jau pilna kariuomenės ir Gijenos riterių... 

— Prancūzus galėsime suskaičiuoti tik po dviejų valandų, o 
prie miesto sienų jie atsidurs ne anksčiau kaip sutemus, - tarė 
senešalas. 

— Ak, koks netikęs metas kariauti, — tarė surūgęs Beržerako 
senjoras, kuris turėjo sprukti iš Sent Fua la Grandės prieš kelias 
dienas, artėjant prancūzams. 

— O kodėl netikęs? — paklausė Kento grafas, rodydamas į 
vaiskų dangų ir gražią lygumą, nusidriekusią prieš akis. 

Išties buvo truputį per karšta, bet verčiau karštis nei lietus ir 
purvas. Jei tie akvitanai būtų paragavę Škotijos karų, jie tikrai 
niekad nesiskųstų! 

— Todėl, kad šį mėnesį reikia skinti vynuoges, monsinjo- 
re, - tarė Monpeza senjoras, — kaimiečiai pratrūks vaitoti pa- 
matę, kad kariuomenė trempia jų derlių, ir ims kaišioti mums 
pagalius į ratus. Valua grafas žino, ką daro; tūkstantis du šimtai 
devyniasdešimt ketvirtaisiais metais jis irgi taip pasielgė: nu- 
siaubė viską, kad kuo greičiau nualintų kraštą... 

Kento grafas kunigaikštis Edmondas gūžtelėjo pečiais. Ką 
reiškia kelių vyno statinaičių netektis Bordelė kraštui, tad bus 
karas ar nebus, klareto niekad nepritrūks. Tomasos viršuje vi- 
siškai netikėtai padvelkė vėjelis, skverbdamasis pro atlapus ku- 
nigaikščio marškinius ir maloniai glamonėdamas kūną. Kaip 


nuostabu kartais jausti vien tai, kad gyveni pasaulyje! 

Užsikvempęs ant šiltų bokšto akmenų, Kento grafas užsisva- 
jojo. Jis, vos dvidešimt trejų metų sulaukęs, - karaliaus vietininkas 
visoje kunigaikštystėje, kitaip tariant, turi visas karaliaus teises: 
gali teisti, kariauti, tvarkyti finansus savo nuožiūra. Jo asmenyje 
yra pats karalius. Jis sako: „Aš noriu!“, ir visi puola pildyti jo no- 
rus. Jis gali įsakyti: „Pakarti!..“ Beje, jis nė neketino to sakyti, bet 
galėjo. Ir, svarbiausia, buvo toli nuo Anglijos karaliaus dvaro, toli 
nuo savo netikro brolio ir jo užgaidų, nuo jo pykčio priepuolių 
ir įtarinėjimų, toli nuo Dispenserių, su kuriais, reikalo spiriamas, 
dėjosi sutariąs, tačiau jų nekentė. Čia jis buvo sau ponas, be to, 
valdė visa, kas buvo aplink. Prieš jį žygiavo kariuomenė, kurią 
jis puls ir, be jokios abejonės, nugalės. Vienas astrologas kartą 
jam išpranašavo, jog dvidešimt ketvirtaisiais—dvidešimt šeštaisiais 
savo gyvenimo metais jis nuveiksiąs didžiausius darbus, kurie jį 
išaukštinsią... Vaikystės svajonės ūmiai ėmė pildytis. Bekraštė 
lyguma, šarvuoti riteriai, aukščiausioji valdžia... Ne, išties dar 
niekad jis nesijautė toks laimingas, kad gyvena pasaulyje. Gal- 
va svaigo lyg būtų apgirtęs, svaigo nuo didingų minčių, vėjelio, 
glostančio krūtinę, ir nuo bekraščio horizonto... 

— Ką įsakysite, monsenjore? — paklausė mesiras Basė, jau 
pradėjęs nekantrauti. 

Kento grafas atsigręžė ir kiek nustebęs iš aukšto nužvelgė 
žemaūgį senešalą. 

— Ką įsakysiu? — tarė. — Betgi liepkite trimituoti, mesire se- 
nešale, ir sėsti ant žirgų. Smogsime priešui. 

— Kokiomis pajėgomis, monsenjore? 

— Betgi, po perkūnais, su mūsų pulkais, Basė! 

— Monsenjore, čia mes turime vos du šimtus riterių, o prieš 
žygiuoja daugiau kaip pusantro tūkstančio, bent jau tokių ga- 


vome žinių. Ar ne tiesa, mesire Beržerakai? 

Pono ir Beržerako senjoras Redžinaldas linktelėjo galvą. 
Striukio senešalo sprandas paraudo ir įsiręžė stipriau nei pap- 
rastai: jis iš tikrųjų baiminosi ir vos tvardėsi neužsiplieskęs ma- 
tydamas tokį neprotingą lengvapėdiškumą. 

— O apie pastiprinimus neturite jokių žinių? — paklausė 
Kento grafas. 

— Ne, monsenjore! Jokių žinių! Atleiskit man, bet jūsų bro- 
lis karalius mus pasmerkė pražūčiai. 

Jau keturios savaitės, kai visi laukė tų garsiųjų pastiprini- 
mų iš Anglijos! Ir Bordo konetablis, savo žinioje turėjęs keletą 
pulkų, ta dingstimi nejudėjo iš vietos, nes buvo gavęs karaliaus 
Edvardo įsakymą išžygiuoti tik tada, kai atvyks pastiprinimai. 
Jaunasis Kento grafas nebuvo toks visagalis, kaip jam atrodė... 

Trūko karių, reikėjo laukti pastiprinimų — dar nežinia, ar 
jie jau įsilaipino į laivus! — tad monsenjoras Valua galėjo sau 
netrukdomas bastytis po visą kraštą nuo Ažano iki Marmando 
ir nuo Beržerako iki Diuraso lyg po kokį pramogų parką. Ir štai 
dabar, nors tas dėdė Valua jau čia pat, tos ilgos plieninės juostos 
priešaky, nieko neįmanoma jam padaryti! 

— Ir jūs taip manote, Monpeza? - paklausė Kento grafas. 

— Deja, monsenjore, ak, deja, deja! - atsakė Monpeza baro- 
nas, kramsnodamas juodus ūsus. 

Jis troško žūtbūtinai atsikeršyti: bausdamas jį už nepaklus- 
numą, Valua buvo įsakęs sugriauti jo pilį. 

— O jūs, Beržerakai? - kamantinėjo toliau Kento grafas. 

— Man norisi verkti iš pykčio, — atsakė Pono ir Beržerako 
senjoras su tuo stipriu dainingu akcentu, kuriuo kalbėjo visi 
vietiniai senjorai. 

Kento grafas Edmondas neklausė, ką mano Biudoso ir Mo- 


vezeno baronai: jie nemokėjo nei prancūziškai, nei angliškai, 

šnekėjo tik Gaskonės tarme, ir Kento grafas nesuprato nė žo- 
džio, ką jie tarška. Be to, jų veidai buvo gana iškalbingi. 

— "Tad įsakykite uždaryti vartus, mesire senešale, ir renkimės 
apgulai. O vėliau, kai ateis pastiprinimai, jie smogs prancūzams 
iš užnugario ir iš sparnų, ir, galimas daiktas, taip bus geriau, — 
guosdamas save, tarė Kento grafas. 

Jis pakasė pirštų galais skalikui kaktą, vėl užsikvempė ant šil- 
tų akmenų ir sužiuro į klonį. Senas priežodis bylojo: „Kas valdo 
Reolę, tas valdo Gijeną.“ Tad ir laikysimės tiek, kiek reikės. 


x *X* 


Pernelyg lengvai žygiuoti pirmyn būna beveik taip pat sunku 
kaip trauktis. Nesutikdama jokio priešinimosi, kuris sustabdytų 
bent dienai ir leistų pailsėti, Prancūzijos kariuomenė žygiavo ir 
žygiavo be paliovos, žygiavo daugiau kaip tris savaites, tiksliau, 
dvidešimt penkias dienas. Didžioji kariauna — vėliavos, riteriai, 
jų tarnai, lankininkai, gurguolės, kalvės, virtuvės, markitantai 
ir viešnamiai iš paskos — nutįso daugiau nei per mylią. Arklių 
gugos prasitrindavo iki kraujų, kas ketvirtis valandos kuris nors 
pamesdavo pasagą. Daugelis riterių gavo nusiimti šarvus, nuo 
kurių, ypač tokiu karštymečiu, per sąnarius vėrėsi žaizdos ir kė- 
lėsi votys. Pėstija vos vilko sunkias vinimis kaustytas kurpes. 
Be visa ko, gražiosios Ažano juodosios slyvos, pažiūrėti visai 
nunokusios ant medžių, žiauriai sujaukė vidurius ištroškusiems 
vagiliams kareiviams, ir čia vienas, čia kitas tolydžio bėgo iš 
voros į pakelę nusileisti kelnių. 

Konetablis Gošė de Šarijonas bemaž visą kelią snūduriavo 
balne. To buvo išmokęs per penkiasdešimt tarnybos metų, aš- 
tuonis karus ir žygius. 


— Valandėlę numigsiu, — pareikšdavo savo dviem ginklanešiams. 

Tie paragindavo arklius ir, suderinę žingsnius, jodavo kone- 
tabliui iš šalių, kad pasviręs jis nenuvirstų nuo žirgo; ir senasis 
vadas, įsirėmęs strėnomis į užpakalinę balno gugą, pūsdavo sau 
į šalmą. 

Artua grafas Roberas plaukė prakaitu, bet nė trupučio nesu- 
lyso, ir per dvidešimt žingsnių dvokė kaip žvėris. Jis susibičiu- 
liavo su vienu anglu, Mortimerio palydovu, tuo ilgšiu baronu 
Meltrevezu, panašiu į arklį, ir netgi pasiūlė jam žygiuoti po savo 
vėliava, nes anas buvo smagus lošėjas ir postoviuose labai greitas 
imtis kauliukų. 

Karolis Valua nesitvėrė pykčiu. Jodamas drauge su sūnumi 
Alansono grafu, sūnėnu Pilypu d'Evrė, dviem maršalais - Mat- 
jė de Tri ir Žanu de Baru ir pusbroliu Ispanijos Alfonsu, jis kei- 
kė viską: nepakenčiamą klimatą, naktų tvanką ir dienų kaitrą, 
muses, pernelyg riebų maistą. Jis geriąs ne vyną, o prasčiokų 
raugalą. Juk jie esą geriausių vynų krašte, ar ne? Tai kurgi tie 
žmonės slepia gero vyno statinaites? Kiaušiniai sugedę, pienas 
sugižęs. Rytais monsenjorą Valua pykindavo, ir jau kelios die- 
nos jam nedavė ramybės maudžiantis skausmas, įsimetęs į kai- 
rijį petį. Be to, pėstija vos vilko kojas. Ak, jei būtų įmanoma 
kariauti vien su raitija!.. Jis netgi suabejojo, ar teisingai pasielgė 
paklausęs Tolomėjaus, kuriam pritarė Artua grafas Roberas, ir 
nuo pat Kastelsaraseno vilko tuos paraku užtaisomus pabūklus 
medinėmis šliūžėmis, užuot paėmęs katapultas ir įprastines 
akmensvaides, — galbūt ilgiau trunka jas sustatyti, bet užtat len- 
gviau gabenti dalimis. 

— Regis, aš esu pasmerktas kepti saulėje, - kartojo jis. — Tokie 
pat karščiai buvo jūsų, pusbroli Alfonsai, skurdžiame Aragone, 
kur gana neilgai karaliavau, kai penkiolikos metų išžygiavau į 


pirmąjį savo žygį — prieš jūsų senelį. 

Jis kalbėjosi su Ispanijos Alfonsu, Aragono sosto įpėdiniu, 
be jokių ceremonijų primindamas kovas, supriešinusias jųdvie- 
jų gimines. Bet jis galėjo nesivaržyti, nes Alfonsas buvo nežmo- 
niškai nuolaidus, pasiryžęs su viskuo sutikti, kad visi būtų pa- 
tenkinti. Jis sutiko vykti į kryžiaus žygį tik todėl, kad jį paprašė, 
ir ėjo kautis su anglais, kad geriau pasirengtų kryžiaus žygiui. 

— Ak, Cheronos paėmimas! - toliau kalbėjo Valua. - Kaip gy- 
vas to neužmiršiu. Tikras pragaras! Kardinolas Šolė, neturėdamas 
po ranka karūnos mano vainikavimui, uždėjo man savo skrybėlę. 
Vos neuždusau po ta raudona fetrine skrybėle! Taip, buvau pen- 
kiolikos metų... Jei mano kilnusis tėvas karalius Pilypas Narsusis 
grįždamas nebūtų miręs nuo karštinės, kuria ten susirgo... 

Jis paniuro prabilęs apie tėvą. Prisiminė, jog tas mirė ketu- 
riasdešimties metų. Vyresnysis brolis Pilypas Gražusis užmerkė 
akis keturiasdešimt šešerių, o netikras brolis Liudvikas d'Evrė — 
keturiasdešimt trejų. Jam pačiam kovo mėnesį suėjo penkiasde- 
šimt ketveri, vadinasi, jis — stipriausias giminėje. Tačiau ar ilgai 
Apvaizda jam bus dar palanki? 

— Ir Kampanijoje, ir Romanijoje, ir Toskanoje taip pat pašė- 
lusiai karšta! — toliau kalbėjo jis. — Pereiti pačiu karštymečiu visą 
Italiją nuo Neapolio iki Sjenos ir Florencijos, vejant gibelinus, 
kaip aš kad perėjau prieš... pala, tuoj paskaičiuosiu... tūkstantis 
trys šimtai pirmaisiais, prieš dvidešimt trejus metus!.. Ir čionai, 
į Gijeną, tūkstantis du šimtai devyniasdešimt ketvirtaisiais irgi 
pakliuvau vasarą! Amžinai vasara! O štai Flandrijoje tenka vis 
kautis žiemą ir iki kelių klampoti per purvyną. 

— Ber, Karoli, per kryžiaus žygį bus dar karščiau, — pasišaipė 
Artua grafas Roberas. — Ar įsivaizduojate, kaip mes šuoliuosime 
per Egipto Sudaną? O ten, regis, vynuogių niekas neaugina. 
Teks smėlį laižyti. 

— Et, kryžiaus žygis, kryžiaus žygis... — alsiai atsakė suirzęs 
Valua. — Dar kažin ar jis įvyks, tas kryžiaus žygis, jei man visi 
amžinai kaišioja pagalius į ratus! Kas be ko, gražu paskirti gyve- 
nimą karalystės ir Bažnyčios labui, bet galų gale pabosta amži- 
nai švaistyti jėgas, kai žmonės tokie nedėkingi. 

Tie nedėkingieji buvo popiežius Jonas XXII, vis dar delsęs 
ir neskyręs žadėtų pinigų, lyg iš tiesų trokšdamas atgrasinti 
nuo žygio, ir ypač karalius Karolis IV, kuris ne tik nesiuntė 
Karoliui Valua vietininko įgaliojamųjų raštų, tuo didžiai jį 
įžeisdamas, bet, naudodamasis proga, kad dėdė išvykęs toli, 
pats pasiūlė savo kandidatūrą į Švenčiausiosios Romos Im- 
perijos sostą. Popiežius, aišku savaime, oficialiai palaikė jo 
kandidatūrą. Žodžiu, tas gražus Valua sandėris su Leopoldu 
Habsburgu nuėjo perniek. Karalius Karolis buvo laikomas 
kvailiu, toks iš tiesų jis ir buvo, bet kartais mokėdavo smog- 
ti iš pasalų. Kaip tik tą dieną, rugpjūčio dvidešimt penktąją, 
Valua gavo šią žinią. Iš tikrųjų šiais metais pasitaikė prasta 
Šventojo Liudviko diena! 

Jis buvo taip bjauriai nusiteikęs ir taip uoliai vaikėsi muses 
nuo veido, jog nė nepagalvojo pasižvalgyti po apylinkes. Pa- 
matė Reolę tik tada, kai tvirtovė išdygo priešais per keturis ar 
penkis arbaleto šūvius. 

Reolė stovėjo ant uolingo kyšulio, pakibusio virš Garonės, 
dar aukštesnių žaliuojančių kalvų apsupta. Ji labai panėšėjo į tas 
miniatiūras, vaizduojančias Jeruzalę Valandų knygoje: dunksojo 
blyškaus vakarėjančio dangaus fone, apjuosta sienų, sumūrytų 
iš stiprių rusvų, saulėlydžio nuauksintų akmenų, puikuodama- 
si varpinėmis, pilies bokštais, aukštu rotušės pastatu su ažūri- 
niu bokšteliu, raudonų čerpių stogais, prigludusiais vienas prie 


kito. Išties gražus miestas. Be to, stovėjo ant kalvos, kaip ir dera 


111 


Maurice Druon 


idealiai tvirtovei; Kento grafas protingai pasielgė pasirinkęs ją 
savo būstine. Nelengva bus ją paimti. 

Pulkai sustojo laukdami įsakymų. Vis dėlto monsenjoras 
Valua neskubėjo. Jis spyriojosi. Tegu konetablis, tegu maršalai 
sprendžia, kaip jiems atrodo geriau. Juk jis neturi karaliaus vie- 
tininko įgaliojimų, neturi jokios valdžios, todėl neketina imtis 
jokios atsakomybės. 

— Eime, Alfonsai, atsivėsinsime, — pasiūlė savo pusbroliui. 

Pakirdęs konetablis pamažėle pasuko galvą po šalmu ir iš- 
kišo ausį, norėdamas pasiklausyti, ką jam sako jo pulkų vadai. 
Jis išsiuntė Bulonės grafą žvalgybon. Grįžęs po valandos, grafas 
pranešė, kaip atrodo miestas kalvų pusėje. Visi vartai užrakinti, 
įgula tikrai neketina pulti. Todėl nutarta įrengti stovyklą čia 
pat, lauke, ir pulkai įsikūrė kaip pakliūva. Vynuogienojai, ap- 
siviję ant medžių kamienų ir ilgų karčių, teikė jaukią prieglau- 
dą, tartum pavėsinės. Kariuomenė, nuovargio pakirsta, sumigo 


temstant, kai tik danguje sužibo pirmosios žvaigždės. 

Jaunasis Kento grafas neatsispyrė pagundai. Nemigos nak- 
tį prastūmęs bežaisdamas kauliukais su savo ginklanešiais, jis 
liepė pašaukti senešalą Basė, įsakė jam pakelti ant kojų raitiją 
ir apyaušriu tyliai ir pasalūniškai išjojo iš miesto pro slaptus 
žemuosius vartus. 

Prancūzai knarkė sau ramiausiai vynuogynuose ir pabudo 
tik tada, kai ant jų šuoliais užlėkė gaskonų riteriai. Nustebę 
pakėlė galvas, bet tučtuojau sukniubo išvydę palei akis švys- 
čiojant žirgų kanopas. Edmondas ir jo bendražygiai smagino- 
si į valias tarp apsnūdusių vyrų, kapojo juos kardais, tvatino 


vėzdais, talžė koviniais rimbais su švininiais pasvarais per nuo- 

gas kojas, per plikus šonus, be šarvų, be grandinių marškinių. 
Braškėjo laužomi kaulai, ir per prancūzų stovyklą nusirito 
siaubo klyksmai. Nuvirto kelių didžiai kilmingų senjorų pa- 
lapinės. Staiga, perrėkdamas grumtynių šurmulį, sugriaudėjo 
šaižus balsas: „Paskui mane, paskui Šatijoną!“ Ir saulėtekio 
spinduliuose suplevėsavo konetablio vėliava — skydas su trimis 
mėlynų ir baltų šalmų siluetų juostomis raudoname lauke, su 
drakonu auksiniame skydo viršuje ir dviem auksiniais liūtais 
iš šalių. Tai senasis Gošė, apdairiai įkurdinęs savo vasalus ri- 
terius truputį atokiau nuo kitų, skubėjo pagalbon. Kairėje ir 
dešinėje atsiliepė šauksmai: „Pirmyn, Artua!.. Paskui mane, 
Valua vyrai!“ Šiaip taip apsiginklavę, kas raitas, kas pėsčias, 
riteriai puolė priešą. 

Stovykla buvo pernelyg išsiplėtusi, jėgos pernelyg išsklaidy- 
tos, o prancūzų riterių pernelyg daug, kad Kento grafas galėtų 
ir toliau siautėti nebaudžiamas. Gaskonai netrukus pastebėjo, 
kad priešai ketina suremti juos iš abiejų pusių. Edmondas vos 
spėjo pasukti atgal, šuoliais nudūmė iki Reolės vartų ir įsmuko 
vidun, paskiau visus pagyrė ir, nusivilkęs šarvus, ramia sąžine 
nuėjo gulti. 

Prancūzų stovykloje vyravo sumaištis, vaitojo sužeistieji. 
Tarp žuvusiųjų, kurių priskaičiuota beveik šešiasdešimt, buvo 
maršalas Žanas de Baras ir Bulonės grafas, priešakinės saugos 
vadas. Visi apgailestavo, kad tuodu senjorai, tokie narsūs kariai, 
žuvo taip staigiai ir beprasmiškai. Kur tai matyta: žūti nuo prie- 
šo rankos vos pabudus iš miego! 

Vis dėlto Kento grafo drąsa kėlė pagarbą. Patsai Karolis Va- 
lua, dar vakar garsinęsis vienu matu susidorosiąs su tuo jau- 
nuoliu, jei susidursiąs su juo mūšio lauke, susimąstė ir, beveik 


didžiuodamasis, pareiškė: 

— Tai va, monsenjorai, nepamirškite, kad jis mano sūnėnas! 
Ir staiga pamiršęs savo užgautą savimeilę, savo negales ir 
karščius, po prašmatnių maršalo de Baro laidotuvių ėmė rengtis 
miesto apgulai. Jis griebėsi darbo veikliai ir su išmanymu, nes, 


kad ir mėgdamas be saiko girtis, iš tiesų buvo puikus karvedys. 

Visi keliai į Reolę buvo atkirsti, apylinkės saugomos krašto 
gilumon išdėstytų postų. Ne per toliausia nuo tvirtovės mūrų 
buvo kasami grioviai, pilami pylimai, daromi kiti žemės darbai, 
kad lankininkai turėtų priedangą. Patogiausiose vietose buvo va- 
lomos aikštelės paraku užtaisomiems pabūklams. Tuo pat metu 
buvo statomi pastoliai arbaletininkams. Monsenjoras Valua su- 
spėdavo visur, kur tik vyko darbai: jis tikrino, įsakinėjo, ragino. 
Truputį nuošaliau tarp kalvų stovėjo apskritos riterių palapinės, 
virš kurių plaikstėsi vėliavos. Karolio Valua palapinė, stovinti 
aukštumoje, nuo kurios vėrėsi vaizdas į stovyklą ir apsuptą mies- 
tą, atrodė kaip tikra pilis iš išsiuvinėtos drobės. Visa prancūzų 
stovykla buvo išsidėsčiusi plačiu lanku kalvų šlaituose. 

Rugpjūčio trisdešimtąją Valua pagaliau gavo karaliaus vieti- 
ninko įgaliojamuosius raštus. Jo nuotaika susyk pasikeitė, regis, 
jis jau neabejojo, kad karas kaip ir laimėtas. 

Po dviejų dienų Matrjė de Tri, antrasis maršalas, likęs gyvas, 
Pjeras de Kunjeras ir Ispanijos Alfonsas priešaky su trimitinin- 
kais, nešančiais baltą Parlamentarų vėliavą, nužygiavo iki pat 
Reolės mūrų ir galingojo ir prakilnaus senjoro Karolio, Valua 
grafo, Prancūzijos karaliaus vietininko Gaskonėje ir Akvitanėje, 
vardu pareikalavo, jog Kento grafas pasiduotų ir grąžintų visą 
kunigaikštystę todėl, kad Anglijos karalius nedorai pasielgė ir 


nedavė ištikimybės priesaikos. 

Tada senešalas Basė, pasistiebęs ant pirštų galų ir išsikišęs 
virš dantyto kuoro, Kento grafo Edmondo, Anglijos karaliaus 
vietininko Akvitanėje ir Gaskonėje, vardu atsakė, kad reikala- 
vimas esąs nepriimtinas ir kad grafas nei paliksiąs miesto, nei 
grąžinsiąs kunigaikštystės, nebent jėga būsiąs išstumtas. 

Apsiaustis buvo paskelbta pagal visas taisykles, ir priešinin- 
kai vėl grįžo į savo vietas. 

Monsenjoras Valua įsakė trisdešimčiai kalnakasių, Meco 
vyskupo laikinai paskirtų jo žinion, imtis darbo. Tie kalnakasiai 
turėjo pasikasti po tvirtovės pamatais, sukrauti ten statines su 
paraku ir padegti dagrį. Inžinierius Hiugas, Lotaringijos kuni- 
gaikščio valdinys, žadėjo stebuklus. Tvirtovės siena sprogsianti 
kaip žiedas pavasarį. 

Tačiau apgultieji sunerimo išgirdę duslius smūgius, ir sar- 
gybos takuose išdėliojo puskubilius su vandeniu. Iš vandens 
ribulių nustatė vietas, kur prancūzai rausia požeminę eigą. 
Tose vietose jie ėmė rausti urvus iš savo pusės, tačiau tik nak- 
timis, tuo tarpu lotaringai dirbdavo dieną. Vieną rytą abu tu- 
neliai susidūrė, ir po žeme, šviečiant deglams, įvyko kraupios 
skerdynės - likę gyvi išlindo paplūdę prakaitu, aprekę žemė- 
mis, dulkėmis, krauju ir paklaikusiais žvilgsniais, tarsi būtų 
ištrūkę iš pragaro. 

Tuomet nuo parengtų šaudymo aikštelių monsenjoras Va- 
lua nutarė paleisti į darbą savo pabūklus. 

Tai buvo stori bronziniai vamzdžiai, apkaustyti geležiniais 
lankais ir suguldyti ant medinių beračių pastovų. Vienai tokiai 
baisenybei traukti reikėjo dešimties arklių, o paremti, nutaikyti 
ir užtaisyti — dvidešimties vyrų. Apie kiekvieną vamzdį buvo 
sukaltas savotiškas aptvaras iš storų sijų — tarnybai apsaugoti, 


jei įtaisas sprogtų. 

Tie pabūklai, pagaminti Pizoje, iš pradžių buvo atiduoti 
Langedoko senešalui, ir šis nusiuntė juos į Kastelsaraseną ir 
Ažaną. Tarnybos vyrai italai vadino juos bombardomis, nes jie 
baisiai griaudėdavo. 

Visi prakilnieji senjorai, visi pulkų vadai susirinko pažiū- 
rėti, kaip veikia bombardos. Gūžčiodamas pečiais, konetablis 
Gošė niurzgė, kad netiki tų mašinų griaunamąja galia. Kuriems 
galams amžinai dėti viltis į visokias naujenybes, jei galima nau- 
dotis puikiomis katapultomis, akmensvaidėmis ir sienlaužėmis, 
išbandytomis jau senų senovėje? Bene jis, Šatijonas, kada nors 
šaukėsi Lombardijos liejikų prireikus imti miestus? Pergalę nu- 
lemia dvasios tvirtybė ir rankų jėga, o ne dievaižin kokie alche- 
mikų parakai, dvokiantys šėtono siera! 

Tarnybos vyrai prie kiekvieno pabūklo užkūrė po gorę, jose 
kaito geležiniai virbai. Paskui užtaisė bombardas: kaltinės gele- 
žies kaušais pro žiotis įbėrė parako, įgrūdo pakulų klaką ir ga- 
liausiai į kiekvieną vamzdį įrideno maždaug šimto svarų akme- 
ninį sviedinį. Šiek tiek parako įbėrė į išduobą vamzdžio gale, 
per siaurą angą susisiekiančią su pagrindiniu užtaisu. 

Visi stebėtojai buvo paprašyti atsitraukti per penkiasdešimt 
žingsnių. Tarnybos vyrai sugulė ant žemės, užsiėmę ausis, prie 
kiekvienos bombardos palikę po vieną žmogų, kuris turėjo pa- 
degti paraką ilgu geležiniu virbu, raudonai įkaitintu gorėje. Pa- 
degę jie kaipmat griuvo ant žemės ir prisiplojo prie aptvarų. 

Plykstelėjo raudonos liepsnos ir sudrebėjo žemė. Griaus- 
mas nusirito Garonės kloniu ir nuaidėjo nuo Marmando ligi 
Langono. 

Juodi dūmiai apgaubė pabūklus, nuo atatrankos paskuiga- 
liais įsmigusius į suplūktą žemę. Konetablis kosėjo, spjaudėsi ir 


keikėsi. Dulkėms išsisklaidžius, visi pamatė, jog vienas sviedinys 

nukrito į prancūzų stovyklą ir tik per stebuklą nieko neužmušė. 
Vis dėlto mieste, regis, žiojėjo pramuštas vienas stogas. 

— Ne tiek žalos, kiek baldos, — tarė konetablis. — Jei čia būtų 
stovėjusios senosios balistos su svaidyklėmis ir pasvarais, visi 
sviediniai būtų pataikę ten, kur reikia, o ir mes nebūtume dusę 
nuo dūmų. 

Reolėje iš pradžių niekas nesuprato, kodėl nuo notaro met- 
ro Delpiušo namo stogo į gatvę ūmiai ūžtelėjo ištisa lavina čer- 
pių. Juo labiau niekas nesuprato, kaip iš giedro dangaus trenkė 
perkūnas ir sugrumėjo po valandėlės. Paskiau metras Delpiušas 
klykdamas išbėgo iš namų — į virtuvę įlėkęs didelis akmuo. 

Tada žmonės nudūmė prie gynybinės sienos ir pamatė, jog 
prancūzų stovykloje nėra nė vieno tų gremėzdiškų pabūklų, ku- 
rie paprastai naudojami miestų apguloms. Po antros papliūpos, 
taip pat nelabai taiklios, — sviediniai atsitrenkė į mūrus, pažer- 
dami skeveldrų spiečių, — teko pripažinti, jog griausmas ir svie- 
diniai lekia iš tų ilgų, ant kalvos suguldytų vamzdžių, virš kurių 
kyla dūmų stulpai. Visus pagavo siaubas, ir moterys puolė į 
bažnyčias melsdamos apsaugoti nuo tos velnio išmonės. 


Taigi pirmą kartą Vakarų šalių karuose sugriaudėjo patrankos. 


x*xX* 


Rugsėjo dvidešimt antrosios rytą Kento grafą paprašė au- 
diencijos mesirai Ramonas de Labizonas, Žanas de Miralis, 
Enberas Esklo, broliai Doa ir Barsanas de Penai, notaras Eli 
de Malena, visi šeši Reolės municipaliteto pareigūnai, kelių 
miestelėnų lydimi. Jie pateikė Anglijos karaliaus vietininkui 
ilgą skundą, ir tokiu tonu, kuris toli gražu nesiderino su nuo- 
lankumu ir pagarba. Miestas esąs be maisto atsargų, be van- 


dens ir be stogų. Vanduo saugyklose beveik išsekęs, aruodai 

kaip iššluoti, o gyventojai nebepajėgia ištverti tos sviedinių 
krušos, kuri daugiau kaip tris savaites kas ketvirtį valandos 
krinta ant galvų. Sviediniai pataiko į miegančius žmones ir 
vaikus gatvėse. Ligoninėje nebetelpa ligoniai ir sužeistieji. Baž- 
nyčių požemiuose auga krūvos lavonų. Sviedinys kiaurai pra- 
mušęs Šventojo Petro bažnyčios varpinę, ir varpai, baisiausiai 
žlegėdami, lyg būtų atėjusi pasaulio pabaiga, nudribę žemėn, 
ir visiems pasidarė aišku, jog Dievas nusisuko nuo anglų. Be 
to, atėjo laikas skinti vynuoges, bent jau tuose vynuogynuose, 
kurių nespėjo nusiaubti prancūzai, — negi paliksi pūti uogas 
ant šakų. Gyventojai, žemvaldžių bei pirklių kurstomi, gali 
bet kada sumaištauti, o prireikus netgi susikauti su senešalo 
kareiviais, kad tvirtovė greičiau pasiduotų. 

Delegacijai bedėstant savo bėdas, ore sušvilpė sviedinys ir 
sutraškėjo lūžtančios sijos. Kento grafo skalikas sustaugė. Gra- 
fas pasibodėjęs nutildė jį rankos mostu. 

Jau prieš kelias dienas Kento grafas Edmondas suprato, kad 
reikės pasiduoti. Jis atkakliai priešinosi, nors ir negalėjo niekuo 
pateisinti savo užsispyrimo. Jo praretėję pulkai, sugniužę per 
apsiaustį, nebuvo pajėgūs atremti puolimo. O dar kartą pulti 
gerai įsitvirtinusį priešą būtų buvusi beprotybė. Ir štai dar Reo- 
lės gyventojai grasinosi maištauti. 

Kento grafas pasigręžė į senešalą Basė. 

— Ar jūs, mesire Ralfai, dar tikite, kad sulauksime pastipri- 
nimų iš Bordo? 

Ne senešalas, o pats Kento grafas — nors teisybė akis dūrė — 
tikėjo, kad turėtų ateiti tie garsieji žadėti pastiprinimai, smog- 
siantys Karolio Valua kariuomenei iš užnugario ir iš sparnų. 

Ralfas Basė niekuo neberikėjo. Išsekęs, puolęs į neviltį, jis 
nedvejodamas apkaltino karalių Edvardą ir jo Dispenserius, jog 

tie palikę Reolės gynėjus likimo valiai, ir tai, jo akimis žiūrint, 
panašiau į išdavystę. 

Beržerako, Biudoso, Monpeza senjorų veidai jau nebespin- 
dėjo džiaugsmu. Niekas nenorėjo mirti už karalių, kuris taip 
menkai rūpinasi savo ištikimais tarnais. Už ištikimybę pernelyg 
menkai atsilyginama. 

— Ar turite baltą vėliavą, mesire senešale? — paklausė Kento 
grafas. — Tad iškelkite ją virš pilies. 

Po kelių minučių bombardos nuščiuvo, ir prancūzų stovyk- 
loje stojo nuostabos kupina mirtina tyla, kokia sutinkami ilgai 
laukti įvykiai. Parlamentarai išėjo iš Reolės ir buvo nuvesti į 
palapinę pas maršalą de Tri, šis jiems pranešė pagrindines kapi- 
tuliacijos sąlygas. Miestą, savaime suprantama, būtina atiduoti, 
be to, Kento grafas privaląs parašu patvirtinti ir paskelbti, jog 
perduoda visą kunigaikštystę Prancūzijos karaliaus vietininkui. 
Nebūsią nei plėšimų, nei belaisvių, prancūzai tik reikalauja 
įkaitų ir karo nuostolių atlyginimo. Be kita ko, Valua grafas 
kviečia Kento grafą pietų. 

Prancūzijos karalių lelijomis išsiuvinėtoje drobinėje palapi- 
nėje, kur beveik ištisą mėnesį gyveno monsenjoras Valua, buvo 
paruoštos prašmatnios vaišės. Kento grafas atvyko apsišarvavęs 
pačiais gražiausiais šarvais, bet buvo išblyškęs, po išdidumo 
kauke stengdamasis paslėpti pažeminimą ir neviltį. Jį lydėjo se- 
nešalas Basė ir keli Gaskonės senjorai. 

Abiejų karalių vietininkai, nugalėtojas ir nugalėtasis, kalbė- 
josi gana šaltai, tačiau kreipėsi vienas į kitą „monsenjore sūnė- 
ne“ ir „monsenjore dėde“ kaip žmonės, kurių giminystės saitų 
netgi karas negali nutraukti. 

Prie stalo monsenjoras Valua pasodino Kento grafą prie- 
šais save. Gaskonės riteriai taip kirto, lyg būtų savaičių savai- 


tes nevalgę. 

Priešininkai stengėsi būti mandagūs ir garbstė vienas kito 
drąsą, tarsi kalbėdami apie paprasčiausią turnyrą. Valua pagyrė 
Kento grafą už žaibišką išpuolį, pražudžiusį vieną Prancūzijos 
maršalą. Kento grafas savo ruožtu lygiai taip pat pagarbiai ir 
mandagiai atsiliepė apie išmaningą dėdės apgulą ir sumaniai 
panaudotą artileriją. 

— Ar girdite, mesire konetabli, ir jūs, monsenjorai, ką sako 
mano kilnusis sūnėnas?.. —- sušuko Valua. - Girdi, jei ne mūsų 
bombardos, šaudančios sviediniais, miestas būtų išsilaikęs ketu- 
ris mėnesius? Įsidėmėkite! 

Kento grafas ir Mortimeris stebėjo vienas kitą per stalą, nu- 
statytą dubenimis, taurėmis ir ąsočiais. 

Po vaišių vyriausieji kariuomenės vadai užsidarė surašyti pa- 
liaubų sutarties su daugybe straipsnių. Tiesą pasakius, Kento 
grafas buvo pasiryžęs priimti visus reikalavimus, tik nesutiko, 
kad būtų pavartoti tam tikri teiginiai, galintys kelti abejonių 
Anglijos karaliaus valdžios teisėtumu, ir kad įkaitų sąraše būtų 
senešalo Basė ir Monpeza senjoro pavardės. Dėl to, kad jie suė- 
mė ir pakorė Prancūzijos karaliaus pareigūnus, buvo aišku, koks 
likimas jųdviejų laukia. Tačiau Valua reikalavo išduoti senešalą 
ir Sen Sardo maišto kurstytoją. 

Derybose dalyvavo ir lordas Mortimeris. Jis paprašė leisti 
jam pasikalbėti akis į akį su Kento grafu. Konetablis Gošė stojo 
prieš. Kur tai matyta, kad paliaubų sąlygos būtų aptariamos 
pasitelkiant perbėgėlį iš priešo stovyklos! Tačiau Artua grafas 
Roberas ir Karolis Valua pareiškė visišką pasitikėjimą Mortime- 
riu. Tad abu anglai pasitraukė į palapinės kampą. 

— Ar jūs, milorde, labai norite taip greit grįžti į Angliją?.. — 
paklausė Mortimeris. 


Kento grafas neatsakė. 

— „ir susidurti su savo broliu karaliumi Edvardu, kurio 
pykčio priepuolius ir neteisybę esate ne kartą patyręs, — kalbėjo 
toliau Mortimeris, — ir kuris prikiš jums pralaimėjimą, nors vie- 
ninteliai kaltininkai yra Dispenseriai. Juk jus išdavė tie, kurie' 
jus čia pasiuntė, milorde, jūs puikiai tai suprantate. Mes žinojo- 
me, kad jums buvo žadėti pastiprinimai ir užtikrinta, jog jie jau 
kelyje, nors iš teisybės niekas nė neketino laipinti jų į laivus. O 
įsakymas Bordo senešalui neiti jums pagalbon, kol neatvyks tie 
tariami pastiprinimai, — argi tai ne išdavystė? Nesistebėkite, kad 
aš taip gerai informuotas: už tai turiu būti dėkingas tik lombar- 
dų bankininkams... O jūs ar nesusidomėjote, kodėl būta klas- 
tingo aplaidumo jūsų atžvilgiu? Argi nesuprantate, kokio tikslo 
buvo siekiama? 

Kento grafas tylėjo kiek nuleidęs galvą, apžiūrėdamas savo 
pirštus. 

— Grįžęs nugalėtoju jūs būtumėte pavojingas Dispense- 
riams, milorde, - prabilo vėl Mortimeris, - ir pernelyg įtakin- 
gas karalystėje. Jie troško, kad jūs patirtumėte pralaimėjimo 
nešlovę, nors ir Akvitanės kaina, nes tai visiškai nesvarbu tiems 
žmonėms, kuriems rūpi tiktai vieną po kitos užsigrobti Markų 
baronijas. Ar dabar suprantate, kodėl prieš trejus metus aš pri- 
valėjau pasirinkti: arba Anglijos labui sukilti prieš jos karalių, 
arba paties karaliaus labui kovoti su juo? Ar esate tikras, jog, 
jums grįžus, tuojau pat nebūsite apkaltintas išdavyste ir įmestas 
į kalėjimą? Jūs esate dar jaunas, milorde, ir nesuvokiate, ką su- 
geba padaryti tie niekšai. 

Kento grafas susiglostė šviesias garbanas už ausų ir lėtai atsakė: 

— Pradedu suvokti, milorde, savo kailiu tai patyręs. 

— Ar jūs nesutiktumėte pasisiūlyti pirmuoju įkaitu, aišku, ga- 


vęs garantiją, kad su jumis bus elgiamasi kaip su princu? Nūnai, 

kada Akvitanė prarasta, ir, deja, man regis, amžinai, privalome 
gelbėti pačią karalystę, o iš čia mums bus parankiau veikti. 

Jaunuolis kilstelėjo į Mortimerį nustebusias akis, beveik su- 
tikdamas. 

— Prieš dvi valandas, — tarė jis, — dar buvau savo brolio ka- 
raliaus vietininkas, o dabar jūs siūlote man prisidėti prie maiš- 
tininkų? 

— Laikas bėga kaip pakaustytas, milorde, kaip pakaustytas!.. 
Didiems darbams apsisprendžiama akimirksniu. 

— Kiek laiko man duodate? 

— Nė kiek, milorde, nes jūs jau apsisprendėte. 

Rodžerio Mortimerio laimėjimas buvo nemenkas, kai jau- 
nasis Kento grafas Edmondas, vėl atsisėdęs prie paliaubų stalo, 
paskelbė sutinkąs būti pirmuoju įkaitu. 

Mortimeris, palinkęs prie jo peties, tarė į ausį: 

— Dabar mudviem reikia pasistengti, kad būtų išgelbėta 
mūsų svainė ir pusseserė karalienė. Ji verta mūsų meilės ir gali 


suteikti mums didžiausią paramą. 


Antra dalis 


ĮSIMYLĖJUSI IZABELĖ 


Popiežiaus Jono vaišės 


Šventojo Agrikolio bažnyčia neseniai buvo perstatyta. Šventųjų 
tėvų katedra, Pranciškonų, Dominikonų ir Augustinų bažny- 
čios praplėstos ir atnaujintos. Šventojo Jono iš Jeruzalės bro- 
liai hospitalieriai pasistatydino puikią būstinę. Kitapus Mainų 
aikštės iškilo nauja Šventojo Antano koplyčia, ir samdiniai jau 
klojo pamatus Šventojo Didjė bažnyčiai. 

Grafas Buvilis visą savaitę viešėjo Avinjone, bet miestas 
atrodė neatpažįstamas, nežadino jokių praeities prisiminimų. 
Kiekvienas pasivaikščiojimas, kiekvienas žygis kėlė jam nuosta- 
bą ir susižavėjimą. Kaip galėjo per aštuonerius metus iš pagrin- 
dų pasikeisti visas miestas? 

Ne vien šventovės, lyg išdygusios iš po žemių arba pasipuo- 
šusios naujais, laiko dvasią atitinkančiais fasadais, vėrė akį savo 
varpinių špiliais, smailiais bokšteliais, skliautais, rozetėmis, bal- 
tojo akmens ornamentais, vos vos žiemos saulės nuauksintais ir 
Ronos vėjo glamonėjamais. 

Aplink stūksojo kunigaikščių rūmiai, prelatų dvarai, munici- 


paliteto pastatai, pralobusių miestelėnų namai, lombardų kom- 


123 


Maurice Druon 


panijų kontoros, sandėliai, krautuvės. Aplink buvo girdėti, kaip 
kantriai, be perstojo, tartum lietus kala akmenskaldžių plaktukai, 
kaip metaliniai kirstukai tolydžio kapoja minkštą uolieną, iš ku- 
rios statomos sostinės. Gatvėse minios žmonių, vyrai su deglais 
dienos aky skina kelią kardinolams, visur zuja veiklūs, energingi 
žmonės, nekreipdami dėmesio į statybviečių šiukšles, pjuvenas, 
kalkių dulkes. Tik klestėjimo amžiais šios žemės viešpačiai nesi- 
bijo išsipurvinti savo raštuotų kurpių į statybines šiukšles. 

Ne, Buvilis nebepažino Avinjono. Karštas pietų vėjas pustė 
jam į akis statybų dulkes ir drauge akino neregėta prabanga. 
Prekybos namai, kurie garsinosi aprūpinantys arba Švenčiau- 
siąjį Tėvą popiežių, arba jo šventosios kolegijos eminencijas, 
lūžo nuo prašmatniausių pasaulio prekių: sunkių aksomų, šil- 
kų, brokatų ir sudėtingiausių galionų. Krūvų krūvos bažnytinių 
brangenybių, kryžių, nešiojamų ant krūtinės, pastoralų, žiedų, 
monstrancijų, komuninių, lėkštelių Dievo Kūnui padėti, įvai- 
riausių dubenų, lėkščių, puodelių, šaukštų, stiklų, taurių su iš- 
raižytais popiežių ir kardinolų herbais kūpsojo ant lentynų Sje- 
niečio Tauro, pirklio Korbolio ir auksakalio Kašeto krautuvėse. 

Trūko dailininkų visoms toms navoms, tiems skliautams, 
toms galerijoms, audiencijų salėms ištapyti: trys Pjerai — Pje- 
ras diu Piuji, Pjeras de Karmeleras ir Pjeras Godrakas, gausybės 
mokinių padedami, tapė sienas auksu, mėliu, karminu, Zodia- 
ko ženklais puošė Senojo ir Naujojo Testamento scenas. Trūko 
skulptorių: metras Mačolas Spoletietis iš kietojo bekočio ąžuolo 
ir riešutmedžio skaptavo šventųjų paveikslus, paskui tapė juos 
dažais arba auksavo. Gatvėse visi praeiviai žemai lankstėsi vienam 
žmogui: priešaky jo niekas nenešdavo deglų, bet užtat įkandin 
jo visada sekdavo įspūdinga palyda su matuoklėmis ir didžiuliais 


ritiniais brėžinių ant plonyčio pergamento; tai buvo mesiras Gi- 

jomas Kukuronietis, vadovavęs visiems popiežiaus architektams, 
kurie nuo tūkstantis trys šimtai septynioliktųjų metų atstatinėjo 
Avinjoną. Tai buvo negirdėtas projektas, kuriam buvo skirti pa- 
sakiški pinigai — penki tūkstančiai aukso Aorinų. 

Moterys šioje krikščionijos sostinėje rengėsi daug puoš- 
niau nei kur kitur. Jos kerėdavo akis, kai, vilkėdamos kailiais 
pamuštais apsiaustais, eidavo iš pamaldų, vaikščiodavo gatvė- 
mis, šmirinėdavo po krautuves, čia pat, gatvėje, kvatodamos 
ir gūždamosi nuo šalčio, firtuodavo su galantiškais senjorais ir 
plevėsomis klierikais. Kai kurios damos, išėjusios pasivaikščioti, 
kaip niekur nieko įsikibdavo į parankę kokiam kanauninkui ar 
vyskupui, darniai siūbuojantiems sutanos ir sijono padurkams 
šluojant baltas statybų dulkes. 

Bažnyčios iždo dėka klestėjo visos žmonių veiklos sritys. Pri- 
reikė statyti naujus viešnamius ir plėsti paleistuvių kvartalą, nes 
toli gražu ne visi vienuoliai, vienuoliukai, klierikai, diakonai 
ar subdiakonai, besilankantys Avinjone, buvo šventieji. Miesto 
valdžia iškabinėjo griežtus nutarimus: „Paleistuvėms ir sąvadau- 
tojoms draudžiama rodytis padoriose gatvėse, vilkėti tokiais pat 
drabužiais, kokiais vilki padorios moterys, rodytis viešose vie- 
tose vualiu prisidengus veidą, krautuvėse rankomis liesti duoną 
bei vaisius, o pačiupinėtas prekes privaloma nusipirkti. Ištekė- 
jusios kurtizanės ištremiamos iš miesto, o pabandžiusios su- 
grįžti atiduodamos teismui.“ Tačiau kurtizanės, nepaisydamos 
jokių nutarimų, vilkėjo pačiais gražiausiais drabužiais, pirko 
gardžiausius vaisius, vaikštinėjo pagrindinėmis gatvėmis ir be 
vargo susirasdavo sau vyrą, nes buvo turtingos ir elegantiškos. 
Jos drąsiai žiūrėdavo į akis moterims, vadinamoms doromis, 
kurios, beje, elgėsi nėmaž ne geriau ir nuo anų skyrėsi nebent 
tuo, kad likimas jas apdovanojo meilužiais, užimančiais aukš- 


tesnę padėtį visuomenėje. 

Keitėsi ne vien Avinjonas, bet ir visas kraštas. Kitapus Sen 
Benezė tilto, Vilnevės pakrantėje, kardinolas Arno de Via, po- 
piežiaus sūnėnas, statydino neapsakomai didelius kolegijos 
rūmus, ir Pilypo Gražiojo bokštą dabar visi vadino „senuoju“, 
nes buvo pastatytas prieš trisdešimt metų! Tačiau ar visos tos 
permainos būtų įmanomos, jei Pilypas Gražusis andai nebū- 
tų perkėlęs popiežiaus sosto į Avinjoną? Bedaridėje, Šatonefe, 
Novėje darbavosi popiežiaus meistrai, ir bažnyčios bei pilys lyg 
dygte dygo iš po žemių. 

Buvilis didžiuodamasis vaikščiojo po Avinjoną. Mat jis ne- 
mažai pasidarbavo renkant paskutinįjį popiežių. Juk jis, Buvilis, 
prieš aštuonerius, ne, beveik prieš devynerius metus, aplankęs 
visus kardinolus, gyvenančius tarp Karpantra ir Oranžo, pirmas 
surado kardinolą Diuezą, davė jam pinigų kitiems kardinolams 
papirkti ir Paryžiuje apie jį užsiminė kaip apie tinkamiausią 
Prancūzijos karaliaus dvaro kandidatą. Tiesą pasakius, Diuezas, 
tuo metu jau būdamas Neapolio karaliaus kandidatas, pats pa- 
dėjo nemaža pastangų, kad jį surastų Buvilis. Tačiau papras- 
tai pasiuntiniai sau prisiskiria nuopelnus tuo atveju, jei misija 
pavyksta. Ir, Avinjono gatvėmis jodamas į pobūvį, popiežiaus 
Jono XXII surengtą jo garbei, Buvilis išdidžiai atkišo pilvą tar- 
damasis, jog išpūtė krūtinę, krestelėjo žilus plaukus, pasklidu- 
sius ant kailinės apykaklės, ir garsiai kalbėjosi su savo palyda. 

Šiaip ar taip, galų gale iškovota, kad Šventasis Sostas nebe- 
grįžtų Italijon. Galutinai sužlugo iliuzijos, kurias Klementas V 
savo popiežiavimo metais apdairiai leido puoselėti. Veltui Ro- 
mos patricijai rezgė intrigas prieš Joną XXII ir grasino atsiskir- 
sią, išrinkdami kitą popiežių, kuris sėsiąs į tikrąjį šventojo Petro 
sostą, jeigu jis negrįšiąs į Amžinąjį miestą. Buvęs Kahoro mies- 


telėnas mokėjo deramai atsakyti Romos didikams, skirdamas 

jiems tik vieną kardinolo kepuraitę, nors, išrinktas popiežiumi, 
spėjo įšventinti šešiolika kardinolų. Visos kitos kardinolo kepu- 
raitės atiteko prancūzams. 

— Matote, mesire grafe, — prieš kelias dienas per pirmąją 
audienciją Buviliui pasakė popiežius Jonas XXII tyliu balsu, 
kuriuo įsakmiai reikšdavo savo valią krikščioniškajam pasau- 
liui, - matote, mesire grafe, valdyti reikia sutelkus draugus prieš 
savo priešus. Valdovai, kurie švaisto laiką ir jėgas, stengdamiesi 
į savo pusę palenkti priešininkus, tik kelia tikrųjų sąjungininkų 
nepasitenkinimą ir įgyja netikrų draugų, visados pasirengusių 
išduoti. 

Kad popiežius tvirtai pasiryžęs gyventi Prancūzijoje, buvo 
aišku vien pažvelgus į pilį, kurią jis pasistatydino buvusios vys- 
kupijos vietoje. Jos dantyti mūrai, bokštai ir šaudymo angos 
žvelgė iš aukšto į miestą, o viduje puikavosi erdvios galerijos, 
audiencijų salės ir gyvenamosios patalpos su žydromis, tarytum 
dangus žvaigždėmis sėte nusėtomis lubomis. Prie pirmųjų durų 
stovėjo du sargai, prie antrųjų — irgi du, prie trečiųjų — penki, 
o prie visų kitų — keturiolika. Rūmininko žinioje buvo ketu- 
riasdešimt žygūnų ir šešiasdešimt trys sargybiniai. Tai anaiptol 
nepriminė laikinos būstinės. 

Ką Jonas XXII pasitelkė į pagalbą valdyti krikščioniškąjį pa- 
saulį, Buvilis sužinojo tik tada, kai šilkinėmis drapiruotėmis pa- 
puoštoje pokylių salėje pamatė dignitorius, sėdinčius prie ilgo, 
sidabro ir aukso indais tviskančio stalo. 

Avinjono kardinolas arkivyskupas Arno de Via buvo po- 
piežiaus sesers sūnus. Goslenui Diuezui, Romos bažnyčios kar- 
dinolui kancleriui, kitaip sakant, pirmajam po Šventojo Tėvo 
asmeniui krikščioniškajame pasaulyje, liemeningam augalo- 


tam vyrui, labai tiko raudona mantija, — tai buvo Pjero Diue- 

zo, kuriam karalius Pilypas V suteikė bajoro titulą, sūnus. Kiti 
giminaičiai — popiežiaus sūnėnas Mot Fresanžo kardinolas ir 
popiežiaus pusbrolis kardinolas Raimonas Rudasis. Dar vienas 
sūnėnas Pjeras de Visi tvarkė popiežiaus namų ūkį ir sąskaitas, 
turėjo savo žinioje du kepėjus, keturis vynininkus, arklininkų 
ir kalvių, šešis kamerdinerius, trisdešimt kapelionų, šešiolika 
nuodėmklausių piligrimams, varpininkų, šlavėjų, vandennešių, 
skalbėjų, kiemsargių, vaistininkų ir barzdaskučių. 

Žinia, visiems „giminaičiams“, sėdintiems prie popiežiaus 
stalo, niekuo nenusileido kardinolas Bertranas diu Pužė, legatas 
ypatingoms užduotims Italijoje, pasak šnabždų... — o kas gi ten 
nesišnabždėjo?.. — neteisėtas Žako Diuezo sūnus, gimęs prieš 
keturiasdešimt metų, dar tada, kai Diuezas nebuvo kojos iškėlęs 
iš savo gimtojo Kahoro ir anaiptol nemanė tapsiąs popiežiumi, 
kai dar nebuvo nei prelatas, nei Neapolio karaliaus kancleris! 

Visi popiežiaus Jono giminaičiai, dargi antros eilės pusbro- 
liai, gyveno jo rūmuose ir maitinosi prie vieno stalo, du iš jų 
netgi buvo įsikūrę slaptuose kambariuose, įrengtuose po valgo- 
muoju. Visi ėjo kokias nors pareigas: vienas priklausė kilmingų- 
jų riterių šimtinei, kitas dalijo išmaldas, trečias vadovavo popie- 
žiaus tarybai, tvarkančiai popiežiaus finansus ir visas bažnytines 
pajamas: metinius mokesčius, dešimtines, subsidijas, duokles, 
palikimo mokesčius ir pajamas už parduotas indulgencijas. 
Daugiau kaip keturi šimtai žmonių sudarė popiežiaus dvarą, 
kurio metinės išlaidos viršijo keturis tūkstančius Aorinų. 

Prieš aštuonerius metus, kai Liono konklava pasodino į 
šventojo Petro sostą ligotą, stačiai perregimą senolį, kurio mir- 
ties buvo laukiama, netgi tikimasi artimiausią savaitę, popie- 
žiaus iždas buvo tuščias. Aštuonerius metus tasai senutėlis, ku- 


ris ne vaikščiojo, o skraidė tarytum vėjo papučiama plunksnelė, 

taip sumaniai tvarkė Bažnyčios finansus, taip ryžtingai baudė 
sanguliautojus, sodomitus, kraujomaiša susitepusius nusidėjė- 
lius, vagis, nusikaltėlius, nusižengusius kunigus ir smurtaujan- 
čius vyskupus, taip brangiai pardavinėjo abatijas, taip griežtai 
kontroliavo visų bažnytinių turtų šaltinius, jog sugebėjo pasta- 
tyti miestą ir užsitikrino didžiausias pajamas pasaulyje. Jis dos- 
niai maitino savo giminę ir valdė, jos padedamas. Nešykštėjo 
aukų vargšams ir dovanų turtuoliams, apdalydamas savo sve- 
čius brangenybėmis ir pašventintais aukso medalionais, kuriais 
jį aprūpindavo nuolatinis tiekėjas žydas Bonkeras. 

Nugrimzdęs krėsle su nepaprastai aukšta atkalte ir užsikėlęs 
kojas ant dviejų šilkinių pagalvėlių, siuvinėtų auksu, popiežius 
Jonas vadovavo toms vaišėms, kurios labiau priminė kardino- 
lų susirinkimą arba šeimyninius pietus. Sėdėdamas popiežiaus 
dešinėje, Buvilis žiūrėjo į jį lyg užkerėtas. Kaip pasikeitė Šven- 
tasis Tėvas nuo tos dienos, kai jį išrinko popiežiumi! Beje, ne 
iš išvaizdos: laikas, rodos, neturėjo galios tam senukui su kai- 
liu apkraštuota kepuraite ant galvos, smulkučiu smailiu gyvu 
ir raukšlėtu veidu, su mažytėmis it pelės akimis be blakstienų 
ir antakių, mažyte bedante burna siauromis lūpomis. Būda- 
mas aštuoniasdešimties metų, Jonas XXII jautėsi kur kas geriau 
negu kiti penkiasdešimties; tai bylojo rankos lygia, vos gelste- 
lėjusia oda ir lanksčiais pirštais. Pasikeitė ir jo laikysena, ir bal- 
so tonas. Žmogus, kuris pelnė kardinolo kepuraitę suklastojęs 
karaliaus raštą, o popiežiaus tiarą — dvejus metus rezgęs slap- 
tas intrigas, nupirkęs kardinolų balsus ir galiausiai visą mėnesį 
apsimetęs sergančiu nepagydoma liga, tarytum atgimė tapęs 
krikščioniškojo pasaulio vadovu. Pradėjęs nuo menko nieko ir 
pasiekęs žmogiškųjų lūkesčių viršūnę, nebeturėdamas ko geisti 


nei siekti, visas savo jėgas, visas nežmoniškas proto galias, pa- 

dėjusias taip aukštai iškilti, dabar galėjo atiduoti — ir visiškai 
nesavanaudiškai — vien Bažnyčios labui taip, kaip jį suvokė. Ir 
kokią veiklą jis išplėtojo! Ir tiems, kurie jį išrinko manydami, 
kad jis netrukus iškeliaus į aną pasaulį arba leis kurijai valdyti 
savo vardu, teko graužtis nagus! Jonas XXII kietai laikė juos 
savo rankose. Tas pažiūrėti bejėgis senolis iš tiesų buvo didis 
Bažnyčios valdovas! 

Jis rūpinosi viskuo, pats sprendė visus klausimus. Kovo mė- 
nesį jis ryžtingai atskyrė nuo Bažnyčios Vokietijos imperato- 
rių Liudviką Bavarą, drauge jį nušalindamas ir palaisvindamas 
Šventosios Imperijos sostą, į kurį taikėsi Prancūzijos karalius ir 
Valua grafas. Jis kišosi į visus krikščionių valdovų kivirčus, pri- 
mindamas jiems, kaip ir derėjo pasaulio ganytojui, jų pareigą 
saugoti taiką. Dabar jis rūpinosi Akvitanės konfliktu ir, suteikęs 
Buviliui audienciją, išdėstė jam savo nuomonę. 

Jis ketino kreiptis į Prancūzijos ir Anglijos valdovus, prašy- 
damas pratęsti Reolėje Kento grafo pasirašytą paliaubų sutartį, 
galiojančią iki tų pačių metų gruodžio mėnesio. Monsenjoras 
Valua, jo manymu, neturėtų panaudoti tų keturių šimtų karių 
ir tūkstančio arbaletininkų, karaliaus Karolio IV pasiųstų jam 
šiomis dienomis į Beržeraką. Tačiau karaliui Edvardui bus pa- 
siūlyta artimiausiu metu atvykti ir duoti ištikimybės priesaiką 
Prancūzijos karaliui. Abu valdovai turės įsipareigoti išlaisvinti 
nelaisvėn paimtus Gaskonės senjorus ir nieku gyvu jiems ne- 
keršyti už tai, kad jie stojo priešininko pusėn. Be to, popiežius 
ketino parašyti laišką karalienei Izabelei, maldaudamas ją pa- 
naudoti visą savo įtaką ir sutaikinti savo vyrą Edvardą su broliu 
Karoliu. Aišku, popiežius Jonas, kaip ir Buvilis, nepuoselėjo 
jokių iliuzijų dėl nelaimingosios karalienės įtakos. Tačiau vien 


tai, jog Šventasis Tėvas kreipiasi į ją, be abejo, turėtų pakelti jos 

autoritetą ir pristabdyti priešų užgaules. Be to, Jonas XXII dar 
ketino jai pasiūlyti vykti į Paryžių su ta pačia sutaikymo misija 
ir vadovauti komisijai, sudarančiai sutartį, pagal kurią Angli- 
jai liktų tik siauras Akvitanės Kunigaikštystės pajūrio ruožas su 
Sentų, Bordo, Dakso ir Bajonės miestais. Tad Šventasis Tėvas 
dėjo visas pastangas, kad pagaliau išsipildytų monsenjoro Valua 
politiniai siekiai, Artua grafo Robero užmačios ir lordo Morti- 
merio slapti lūkesčiai. 

Sėkmingai atlikęs savo misijos pirmąją dalį, Buvilis galėjo 
sau gardžiuotis burnoj tirpstančiu kvapniu ungurių ragu, pa- 
tiektu sidabrinėje lėkštėje. 

— Ungurių gauname iš Martigų tvenkinio, — paaiškino Bu- 
viliui popiežius Jonas. - Ar jums patinka? 

Storulis Buvilis, prisikimšęs pilną burną, galėjo atsakyti ne- 
bent susižavėjimo kupinu žvilgsniu. 

Popiežiaus virtuvė buvo neprilygstama, ir netgi penktadie- 
niais stalai lūždavo nuo gardumynų. Šviežias tunas, Norvegijos 
menkė, devynakė ir eršketas, pataisyti įvairiausiais būdais ir už- 
pilti įvairiausiais padažais, sekė vienas po kito, sudėti ant spin- 
dinčių padėklų. Arbua vynas lyg auksas tviskėjo taurėse. Bur- 
gundijos, Loto arba Ronos vynai buvo patiekiami prie sūrių. 

Šventasis Tėvas tuo tarpu suželėjo savo dantenomis vien 
šaukštelį lydekos pašteto ir išsiurbė puodelį pieno. Jis buvo įsi- 
kalęs į galvą mintį, jog popiežiui nedera valgyti mėsos. 

Monsenjoras Valua įgaliojo Buvilį aptarti dar vieną klausi- 
mą, ne ką mažiau opų: dėl kryžiaus žygio, kuris atrodė palaido- 
tas, nes Jonas XXII nė žodžiu apie jį neužsiminė per audiencijas. 
Vis dėlto reikėjo ryžtis. Pasiuntinys paprastai privalo pradėti 
kalbą iš tolo, tad, tardamasis nuosekliai laikąsis tos taisyklės, 


Buvilis prabilo: 

— Švenčiausiasis Tėve, Prancūzijos dvaras labai susidomėjęs 
sekė Bažnyčios susirinkimą, kuriam prieš dvejus metus Valja- 
dolide vadovavo jūsų legatas ir kuris įsakė dvasininkams palikti 
savo sugyventines... 

— „kitaip, — nusigriebė jo žodžių popiežius Jonas savo tyliu 
balsu, — po dviejų mėnesių jie nebegaus trečdalio savo benefcijos 
pajamų, dar po dviejų mėnesių — kito trečdalio, o dar po dviejų 
mėnesių — ničnieko. Tiesą pasakius, žmogus iš prigimties nuo- 
dėmingas, o kunigai irgi žmonės, ir mes puikiai suprantame, jog 
neįstengsime išrauti to blogio šaknų. Tačiau bent jau per užkietė- 
jusius nusidėjėlius pasipildys mūsų skrynios, kurios įgalina mus 
daryti gera. Juk daugelis stengiasi išvengti viešo skandalo. 

— Tad ir vyskupai atsisakys įpročio dalyvauti savo neteisėtų 
vaikų krikštynose ir jungtuvėse. 

Taip taręs, Buvilis ūmiai išraudo. Nederėjo užsiminti apie 
neteisėtus vaikus, girdint kardinolui diu Pužė? Apmaudi klaida. 
Bet niekas, regis, nė negirdėjo jo žodžių. Tad Buvilis nedelsda- 
mas paklausė: 

— O kodėl gi, Švenčiausiasis Tėve, dekretas numato dides- 
nę bausmę skirti tiems dvasininkams, kurių sugyventinės nėra 
krikščionės? 

— "Tai labai paprastas dalykas, mesire grafe, — atsakė popiežius 
Jonas. - Dekrete turima mintyje Ispanija, kurioje gyvena nema- 
žai maurų... ten mūsų klierikai labai lengvai susiranda draugių, 
kurios nesivaržydamos paleistuvauja su Bažnyčios tarnais. 

Jis truputį pasisuko savo dideliame krėsle, ir siaurose jo lū- 
pose šmėkštelėjo šypsena. Jis jau suprato, kur link Prancūzijos 
karaliaus pasiuntinys suka pašnekesį kreipdamas apie maurus, 
ir sukluso pralinksmėjęs, laukdamas, kol mesiras Buvilis drąsin- 


damasis nurys gurkšnį ir nutaisys atsainų veidą. 

— Savaime suprantama, Švenčiausiasis Tėve, — tarė Buvi- 
lis, — tas susirinkimas priėmė išmintingus ediktus, kurie mums 
didžiai pasitarnaus per kryžiaus žygį. Mat mūsų kariuomenę 
lydės daug dvasininkų, kurie keliaus per maurų kraštą, ir būtų 
nepageidautina, kad jie rodytų blogą pavyzdį. 

Taip taręs, Buvilis lengviau atsiduso — pagaliau žodžiai „kry- 
žiaus žygis“ ištarti. 

Popiežius Jonas prisimerkė ir susinėrė pirštus. 

— Taip pat būtų nepageidautina, — iš lėto tarė jis, - kad ta 
pati paleistuvystė imtų klestėti krikščioniškose tautose, kol jų 
kariuomenė bus užjūry. Mat, mesire grafe, yra pastebėta, jog vi- 
sada, kai kariuomenė išvyksta kariauti svetur ir krašte nebelieka 
pačių narsiausių karių, tose karalystėse veša įvairiausios ydos, 
tarsi su kariuomene pranyksta ir pagarba Dievo įsakymams. 
Karai pakiša daug progų nusidėti... Ar monsenjoras Valua dar 
tebėra pasiryžęs tam kryžiaus žygiui, kuriuo jis nori pagerbti 
mūsų pontifikatą? 

— Taigi, Švenčiausiasis Tėve, Mažosios Armėnijos pasiun- 
tiniai... 

— Žinau, žinau, — tarė popiežius Jonas, išskėsdamas ir vėl 
suglausdamas sudžiūvusius pirštus. — Aš pats siunčiau tuos pa- 
siuntinius pas monsenjorą Valua. 

— Iš visur gauname žinių, jog maurai pakrantėse... 

— Žinau. Pranešimų gaunu tuo pat metu kaip ir monsenjo- 
ras Valua. 

Pokalbiai prie ilgojo stalo nutrūko. Toje kelionėje Buvilį 
lydėjęs vyskupas Pjeras de Mortemaras, pasak kalbų, numaty- 
tas pakelti į kardinolus per artimiausius šventinimus, įdėmiai 
klausėsi, kaip ir visi sūnėnai ir pusbroliai, prelatai ir dignitoriai. 


Šaukštai slydo lėkščių dugnais lyg per aksomą. Šventasis Tėvas 

kalbėjo neįprastai — tvirtai, bet pašnibždom: sunku buvo supras- 
ti jo žodžius, kuriuos nugirsti iš toliau galėjo tik klausi ausis. 

— Monsenjoras Valua, kurį aš myliu kaip tikras tėvas, gavo 
mūsų sutikimą rinkti dešimtinę, bet iki šiol tos dešimtinės jam 
reikėjo nebent Akvitanei užimti ir savo kandidatūrai į Švento- 
sios Imperijos sostą paremti. Tai labai kilnūs užmojai, bet jų 
nepavadinsi kryžiaus žygiais. Vargu ar ateinančiais metais mes 
vėl sutarsime dėl dešimtinės ir juo labiau, mesire grafe, dėl pa- 
pildomų lėšų, kurių prašoma tam žygiui. 

Buviliui tai buvo skaudus smūgis. Jeigu tik tokį atsakymą jis 
parveš į Paryžių, Karolis Valua užsirūstins. 

— Švenčiausiasis Tėve, — tarė jis, stengdamasis neprarasti šalto 
proto, — Valua grafui ir karaliui Karoliui atrodė, kad jūs neabe- 
jingas tai šlovei, kurią krikščioniškasis pasaulis galėtų pelnyti... 

— Krikščioniškasis pasaulis pelnys šlovę, brangusis sūnau, 
gyvendamas taikoje, — nutraukė popiežius, plekšnodamas Bu- 
viliui per ranką. 

Štai kaip pasikeitė Šventasis Tėvas! Kitados jis leisdavo pa- 
šnekovui išsikalbėti iki galo, netgi iš pirmo žodžio supratęs, ką 
tas nori pasakyti. Dabar nutraukdavo per pusę žodžio: buvo per 
daug užsiėmęs, kad lauktų, kol jam išaiškins žinomus dalykus. 
Tačiau Buvilis, mintyse apmetęs savo kalbą, dėstė toliau: 

— Argi ne mūsų pareiga grąžinti netikėlius į tikrąjį tikėjimą 
ir išrauti jų krašte ereziją? 

— Ereziją? Ereziją, Buvili? — pasipiktinęs sušnibždėjo popie- 
žius Jonas. — Visų pirma pasistenkime sunaikinti ereziją, kles- 
tinčią mūsų tautose, ir nežiūrėkime, kad ant kaimyno veido 
išsikėlęs spuogas, kai tuo tarpu mūsų kūną ėda raupsai! Erezija 
rūpinuosi aš ir, manau, neblogai moku su ja kovoti. Mano teis- 


mai neleidžia laiko veltui, ir šioje kovoje man labai reikia ne 


134 


PRANCŪZIJOS VILKĖ 


tik visų mano dvasininkų, bet ir visų krikščioniškojo pasaulio 
valdovų paramos. Jei Europos riteriai iškeliaus į Rytus, šėto- 
nui atriš rankas Prancūzijoje, Ispanijoje ir Italijoje! Ar seniai 
nusiramino katarai, albigiečiai ir visokie atskalūnai? Kaip tik 
todėl aš ir suskaldžiau didžiąją Tulūzos vyskupiją, jųjų irštvą, ir 
sukūriau šešiolika naujų vyskupijų Langedoke? Argi ne erezijos 
vedami siautėjo jūsų piemenėliai, kurių gaujos prieš kelerius 
metus buvo iki mūsų atsiritusios? Ne viena karta turi nugyven- 
ti, kol bus išrautas iš šaknų tas blogis. Nebent mūsų vaikaičių 
vaikai sulauks to laiko, kai jis bus nugalėtas. 

Visi prelatai, sėdintys prie stalo, galėjo paliudyti, kaip rūs- 
čiai Jonas XXII persekiojo eretikus. Jei dekretas leido pinigais 
išpirkti smulkias nuodėmes, būdingas žmogaus prigimčiai, tai 
proto paklydimus gydė laužai. Pranciškonų vienuolis Bernaras 
Puikusis, kuris užsimojo kovoti su dominikonų inkvizicija ir 
išdrįso dargi pačiame Avinjone skelbti savo žodį — o tas jam 
lėmė kalėjimą iki gyvos galvos, — buvo paleidęs tokį posakį, 
plačiai paplitusį krikščioniškose šalyse: „Šventasis Petras ir šven- 
tasis Povilas, ir tie negalėtų įrodyti esą ne eretikai, jei grįžtų į šį 
pasaulį ir būtų kaltintojų persekiojami.“ 

Bet Šventasis Tėvas drauge skleisdavo ir keistas idėjas — šios, 
jo gyvo proto pagimdytos ir paskelbtos iš popiežiaus sosto aukš- 
tybių, keldavo sumaištį tarp teologijos daktarų. Pavyzdžiui, jis 
suabejojo Švenčiausiosios Mergelės Marijos Nekaltu Prasidė- 
jimu, kuris, žinia, nebuvo dogma, bet apskritai visuotinai pri- 
pažintas. Daugių daugiausia jis sutiko pripažinti, jog Viešpats 
bus suteikęs Švenčiausiajai Mergelei Marijai nekaltybę prieš jai 
gimstant, tačiau sunku esą tiksliai nustatyti, kuriuo metu tai įvy- 
ko. Vis dėlto jis nėmaž neabejojo jos Dangun Ėmimu. Be kita 


ko, Jonas XXII netikėjo, kad palaimintieji regi Dievą — bent jau 

iki Paskutinio teismo dienos, šitaip neigdamas teiginį, jog miru- 
siųjų dvasios keliaujančios tiesiai į rojų, vadinasi, ir į pragarą. 

Daugelio teologų nuomone, tokie pamąstymai truputį atsi- 
davė erezija. Prie to paries stalo sėdėjo ir didysis cistersas Žakas 
Furnjė, kepėjo sūnus, atkilęs iš Arježės miestelio Fua, buvęs Fonf- 
ruado abatas ir Pamjė vyskupas, vilkintis balta sutana ir todėl 
vadinamas „baltuoju kardinolu“, — popiežiaus iškeltas ir tapęs 
artimiausiu jo patikėtiniu, jis naudojo visus apologetikos mokslo 
šaltinius drąsiems Šventojo Tėvo teiginiams remti ir teisinti. 

— Taigi, mesire grafe, - kalbėjo toliau popiežius, —- per daug 
nekvaršinkite sau galvos dėl maurų erezijos. Saugokime savo 
pakrantes nuo jų laivų, bet juos pačius palikime teisti visagaliui 
Viešpačiui, kuris, šiaip ar taip, juos sukūrė, be abejo, turėdamas 
tam tikrų sumetimų. Kuris iš mūsų gali pasakyti, kas ištinka 
dvasias, dar neapšviestas Dievo malonės? 

— Manau, jos eina į pragarą, — naiviai tarė Buvilis. 

— Pragaras, pragaras! - gūžčiodamas pečiais, sušnabždėjo gei- 
busis popiežius. — Nekalbėkite to, ko neišmanote. Ir juo labiau 
nesekite man pasakų — juk mudu pernelyg seni draugai, Buvi- 
li! - kad monsenjoras Valua, rūpindamasis netikėlių išganymu, 
prašo iš mano iždo skirti milijoną du šimtus tūkstančių livrų, iš 
kurių trys šimtai tūkstančių paklius į jo kišenę! Beje, kiek girdė- 
jau, Valua grafas jau nelabai dega noru traukti į kryžiaus žygį. 

— Tiesą pasakius, Švenčiausiasis Tėve, nors ir neturiu tokių 
žinių kaip jūs, bet vis dėlto man atrodo... — gana neryžtingai 
tarė Buvilis. 

„Ak nevykėli pasiuntiny! — pagalvojo popiežius Jonas. — Ta- 
vimi dėtas, aš pats save įtikinčiau, kad Valua grafas jau sutelkė 
pulkus, ir tol nesitraukčiau, kol išpeščiau mažių mažiausia tris 


šimtus tūkstančių livrų 

— Perduokite monsenjorui Valua, — pareiškė jis galiausiai, 
kai Buvilis visiškai susipainiojo, - kad Šventasis Tėvas atsisako 
kryžiaus žygio, ir, kadangi monsenjoras, kaip žinau, yra nepa- 
prastai klusnus sūnus ir geras krikščionis, jis paklus mūsų Šven- 
tosios Bažnyčios valiai. 

Buvilis jautėsi be galo nelaimingas. Savaime suprantama, 
visi laikėsi tos nuomonės, jog reikia atsisakyti kryžiaus žygio, 
bet tiktai ne šitaip — keliais žodžiais ir be jokių išlygų. 

— Aš neabejoju, Švenčiausiasis Tėve, — atsakė Buvilis, — kad 
monsenjoras Valua jūsų paklausys, bet jis jau yra įdėjęs daug 
lėšų į tą žygį, be to, davęs savo žodį. 

— Kokios sumos reikėtų monsenjorui Valua, kad per daug 
nenukentėtų jo geras vardas? 

— Nežinau, Švenčiausiasis Tėve, — rausdamas atsakė Buvilis, — 
monsenjoras Valua neįpareigojo manęs atsakyti į tokį klausimą. 

— Negali būti! Aš gerai jį pažįstu ir neabejoju, kad jis ir tai 
bus numatęs. Kiek? 

— Jis jau davė savo feodų riteriams nemažai pinigų kariams 
apginkluoti... 

— Kiek? 

— Jis nusipirko tą naująją artileriją, užtaisomą paraku... 

— Kiek, Buvili? 

— Jis užsisakė daugybę įvairiausių ginklų... 

— Aš ne karys, mesire, ir neklausiu, kiek kainuoja arbaletai. 
Aš jus prašau nebent pasakyti, kokios sumos pageidauja mon- 
senjoras Valua nuostoliams atlyginti. 

Popiežius šypsodamasis stebėjo, kaip muistosi jo pašneko- 
vas, sėdėdamas lyg ant žarijų. Ir pats Buvilis nesusitvardęs nu- 
sišypsojo suvokęs, jog visos jo gudrybės perregimos kiaurai lyg 
rėtis. Ką gi, teks pasakyti tą sumą! Ir jis tyliai kaip popiežius 


sušnibždėjo: 

— Šimto tūkstančių livrų... 

Linktelėjęs galvą, Jonas XXII tarė: 

— "Tai įprastinis grafo Karolio reikalavimas. Man regis, netgi 
Aorentiečiai kadaise turėjo duoti jam dar daugiau, kad atsikra- 
tytų jo pagalbos. Truputį pigiau jis atsiėjo sjeniečiams, sutikda- 
mas palikti miestą už mažesnius pinigus. Vėliau Anžu karalius 
visai nusialino, kol sukrapštė tą pačią sumą, atsidėkodamas už 
pagalbą, kurios nebuvo prašęs! Ką gi, toks būdas pasipinigauti 
ne ką blogesnis nei kuris kitas... Žinote, Buvili, jūsų Valua bai- 
sus plėšikas! Ką gi, praneškite jam gerą žinią... Mes duosime 
jam tuos šimtą tūkstančių livrų ir popiežiaus palaiminimą! 

Apskritai popiežius džiaugėsi atsipirkęs tokia kaina. Ir Bu- 
vilis džiūgavo, taip netikėtai atlikęs savo misiją. Derėtis su Baž- 
nyčios galva kaip su kokiu verteiva lombardu jam buvo išties 
sunku! Bet Šventasis Tėvas padarė tokį sprendimą anaiptol ne 
dosnumo skatinamas, o stačiai apskaičiavęs, kiek privalo mokė- 
ti už savo valdžią. 

— Ar prisimenate, mesire grafe, tuos laikus, - kalbėjo toliau 
popiežius, — kai atvežėte man čionai penkis tūkstančius livrų 
nuo Valua grafo, kad konklava išrinktų prancūzų kardinolą? 
Juk pelningai buvo įdėti tie pinigai, ar ne tiesa? 

Tie prisiminimai Buvilį visada sugraudindavo. Prieš akis vėl 
iškilo miglota diena, lyguma už miesto, į šiaurę nuo Avinjono, 
Pontė pieva, žema mūrinė tvora, ant kurios sėdėdami jiedu ap- 
tarė gana neįprastus reikalus. 

— Taip, prisimenu, Švenčiausiasis Tėve, — atsakė jis. — Ži- 
note, tada, jus pamatęs ateinant, pamaniau, kad mane apgavo, 
kad jūs — ne kardinolas, o jaunutis persirengęs klierikas, kurį 
koks nors prelatas atsiuntė vietoj savęs. 

Popiežius Jonas nusišypsojo, išgirdęs komplimentą. Jis taip 


pat leidosi į prisiminimus. 

— O kas nutiko tam jaunam italui, — paklausė jis, - tam 
neaukštam sjeniečiui Gučui Baljoniui, dirbusiam banke ir tada 
jus lydėjusiam? Vėliau jūs atsiuntėte jį pas mane į Lioną, ir jis 
labai man pasitarnavo per konklavą. Tikėjausi kada nors vėl jį 
pamatyti. Jis vienintelis, tuomet padaręs man paslaugą, neatėjo 
prašyti kokios nors malonės ar tarnybos! 

— Nežinau, Švenčiausiasis Tėve, nežinau. Jis išvyko į savo 
gimtąją Italiją. Daugiau apie jį nieko negirdėjau. 

Tačiau Buvilis sumišo, ir popiežius tai pastebėjo. 

— Jeigu neklystu, jam nepasisekė vedybos ar netikros vedy- 
bos su kažkokia kilminga mergina, kuri nuo jo pastojo. Jos bro- 
liai jį persekiojo. Ar ne tiesa? 

Taip, Šventasis Tėvas neklysta. Ak, kokia puiki jo atmintis! 

— Aš tikrai stebiuosi, — kalbėjo toliau popiežius Jonas, — kad 
tas jaunuolis, mudviejų globojamas, be to, versdamasis tokiu 
amatu, nepasinaudojo proga susikurti sau gražią ateitį. Ar tasai 
kūdikis gimė? Ar jis gyvas? 

— Taip, taip, jis gimė, — paskubėjo atsakyti Buvilis. — Jis gy- 
vena kažkur kaime su savo motina. 

Visiškai sutrikęs, jis paistė nei šį, nei tą. 

— Man sakė, kas gi man sakė?.. — kalbėjo toliau popiežius. — 
Jog, mirus karaliui Liudvikui, toji pati dama maitino mažąjį 
karalių, gimusį poniai Vengrijos Klemansai, kai Puatjė grafas 
buvo regentas. Ar tai tiesa? 

— Taip, taip, Švenčiausiasis Tėve, man regis, jinai. 

Staiga suvirpėjo visos raukšlelės, skersai išilgai vagojančios 
popiežiaus veidą. 

— Ką — jums regis? Argi ne jūs buvote ponios Klemansos 
vaisiaus saugotojas? Argi ne jūs buvote šalia jos, kai ją ištiko toji 
nelaimė ir ji neteko sūnaus? Kam jau kam, o jums tikrai turėtų 


būti žinoma, kas jį maitino, ar ne? 

Buvilis visas iškaito. Jam reikėjo iškart susivokti, kai Šven- 
tasis Tėvas ištarė Gučo Baljonio vardą, ir bemat perprasti, kad 
popiežius ne veltui jį prisiminė; be to, jis kur kas sumaniau 
siekė savo tikslo negu Buvilis, nukreipęs kalbą apie Bažnyčios 
susirinkimą Valjadolide ir Ispanijos maurus, prieš prašnekda- 
mas apie kryžiaus žygį! Be abejo, Šventasis Tėvas puikiai žino, 
kas atsitiko Gučui, nes Sjenos Tolomėjai yra ir jo bankininkai! 

Popiežius žiūrėjo neatplėšdamas nuo Buvilio savo mažyčių 
pilkų akių ir berte bėrė klausimus: 

— Ponia Mao, Artua grafienė, stojo prieš teismą, jūs buvote 
liudytojas, ar ne? Ką gi atskleidė toji byla, mesire grafe? 

— Ak, Švenčiausiasis Tėve, tik tai, ką išaiškino teismas. Pikta- 
vališkus šmeižtus, paskalas, kurias ponia Mao norėjo nuneigti. 

Pietūs baigėsi, ir pažai, atnešę ąsočius ir dubenis, pylė van- 
denį pavalgiusiems ant rankų. Du kilmingi riteriai priėjo ati- 
traukti Šventojo Tėvo krėslo. 

— Mesire grafe, — tarė popiežius, — man buvo labai malonu 
jus vėl matyti. Esu jau amžiuje ir nežinau, ar turėsiu laimę dar 
sykį patirti tokį džiaugsmą... 

Buvilis atsistojęs lengviau atsiduso. Rodės, artėjo laikas atsi- 
sveikinti ir drauge kvotos pabaiga. 

— „Tad, kol dar neišvykote, noriu padaryti jums didžiau- 
sią malonę, kokią tik galiu suteikti krikščioniui, — vėl prabilo 
popiežius. — Aš pats išklausysiu jūsų išpažintį. Eime į mano 


kambarį. 

II 
Atgailą atlikti teks popiežiui 


— Gašlumas? Be abejo, juk esate vyras... Persivalgymas? Iš pirmo 
žvilgsnio aišku: esate nutukęs... Puikybė? Savaime suprantama, 
juk jūs — didikas... Tačiau netgi jūsų padėtis jus įpareigoja stro- 
piai laikytis Bažnyčios įsakymų, — vadinasi, visada turite gailėtis 
dėl visų tų nuodėmių, būdingų žmogaus prigimčiai, ir gauti 
išrišimą kiekvieną kartą, prieš eidamas prie Dievo stalo. 

Keista išpažintis: Romos bažnyčios galva ir klausinėjo, ir pats 
atsakinėjo. Dusloką jo balsą kartais užgoždavo šaižus paukščių 
klyksmas, nes popiežius savo kambaryje laikė papūgą, pririštą 
grandinėle, o dideliame narve skraidė papūgėlės, kanarėlės ir 
raudoni tolimųjų salų paukšteliai, vadinami kardinolais. 

Asla buvo išklota spalvotomis plokštėmis ir užtiesta ispa- 
niškais kilimais. Sienos ir kėdės - apmuštos žalia medžiaga, o 
lovos ir lininės langų užuolaidos — taip pat žalios spalvos. Ir 
tame medžių lapų ir miškų žalumos fone nelyginant laukų gėlės 
šmėkščiojo spalvingieji paukšteliai. Kampe buvo prausykla su 
marmurine vonia. Šalia miegamojo — drabužinė su erdviomis 
spintomis, prikabintomis baltų mantijų, skaisčiai raudonų pe- 
lerinų ir arnotų, o toliau - darbo kambarys. 

Įėjęs į kambarį, storulis Buvilis buvo besiklaupiąs, bet Šven- 
tasis Tėvas pasisodino jį šalia savęs į vieną iš žaliųjų kėdžių. Išties 
pagarbiau elgtis su atgailaujančiu nusidėjėliu buvo neįmanoma. 
Tai šiek tiek sutrikdė, o iš dalies ir apramino senąjį Pilypo Gra- 
žiojo kamerherą, nes iš tikrųjų jis bijojo atlikti išpažintį — jis, 
didis dignitorius, pačiam Dievo vietininkui turės iškloti visas gy- 


venimo drumzles, visas šiukšles, visas užmačias, niekšybes, visą 

tą purvą, kuris kaupėsi sielos gilumoje per dienų dienas, metų 
metus. Na, o Šventasis Tėvas, regis, laikė tas nuodėmes niekais 
ar bent jau manė, kad jas turėtų atleisti tik kunigai. Vis dėlto, 
eidamas nuo stalo, Buvilis nepastebėjo, kaip susižvalgė kardinolai 
Goslenas Diuezas, diu Pužė ir Žakas Eurnjė, „baltasis kardino- 
las“. Visi trys puikiai žinojo įprastinę popiežiaus Jono gudrybę: 
po pietų visada pasiūlydavo kokiam itin svarbiam asmeniui at- 
likti išpažintį, kad galėtų išgauti nemaža valstybinių paslapčių. 
Kas gi priešinsis tokiam netikėtam pasiūlymui, baugiam ir kartu 
glostančiam savimeilę? Viskas — nuostaba, religinė baimė ir prasi- 
dedas virškinimas — padėdavo nuraminti atgailautojo sąžinę. 

— Svarbiausia — sąžiningai atlikti savo pareigą, — kalbėjo 
toliau popiežius. — Dievas skiria ją žmogui šiame pasaulyje ir 
griežčiausiai baudžia, jeigu jai nusižengiama. Sūnau mano, jūs 
buvote vieno karaliaus kamerheras ir kitų trijų patikėtinis, at- 
liekantis itin svarbias užduotis. Ar visada stropiai vykdėte jums 
patikėtas pareigas? 

— Aš manau, tėve, atleiskite, Švenčiausiasis Tėve, kad visas 
savo užduotis atlikau kruopščiai, kiek galėdamas ištikimai tar- 
navau savo siuzerenams... 

Jis ūmiai nutilo susiprotėjęs, kad čia nedera girtis. Ir vėl pra- 
bilo, bet jau kitu tonu: 

— Prisipažįstu, jog patyriau nesėkmę, vykdydamas tam tik- 
ras užduotis, kurias būčiau galėjęs deramai atlikti... Matot, 
Švenčiausiasis Tėve, ne visada buvau įžvalgaus proto ir kartais 
per vėlai susiprasdavau padaręs klaidą. 

— Nepakankamas įžvalgumas — ne nuodėmė; visi mes kar- 
tais klystame, kas kita blogi kėslai. Bet galbūt per savo misijas 
arba dėl tų misijų esate rimtai prasikaltęs, pavyzdžiui, neteisin- 


gai liudijęs... nužudęs... 

Buvilis papurtė galvą. 

Tačiau mažytės pilkos akys be blakstienų ir antakių, bliz- 
gančios raukšlėtame veide, sekė jį be paliovos. 

— Ar jūs tuo tikras? Brangus sūnau, dabar turite labai gerą 
progą apsivalyti sielą! Niekad nesate melagingai liudijęs? — pa- 
klausė popiežius. 

Buvilis vėl nesmagiai pasijuto. Ką reiškia tas primygtinis 
klausinėjimas? Šaižiai sukarkė papūga, tupinti ant kartelės, ir 
Buvilis krūptelėjo. 

— Tiesą pasakius, Švenčiausiasis Tėve, šis tas slegia mano 5ą- 
žinę, bet aš nežinau, ar tai nuodėmė nei kokia tai nuodėmė 
galėtų būti. Aš pats nieko nesu nužudęs, prisiekiu jums, bet 
nesugebėjau pastoti kelio žmogžudystei. Ir todėl turėjau mela- 
gingai liudyti, nes kitaip pasielgti negalėjau. 

— Papasakokite man, Buvili, — tarė popiežius. 

Ir, laiku susivokęs, pridūrė: 

— Išpažinkite paslaptį, slegiančią jūsų sąžinę, sūnau! 

— Žinia, ji mane slegia, — tarė Buvilis, — ir ypač po to, kai 
pasimirė mano mieloji žmona Margarita, taip pat žinojusi tą 
paslaptį. Ir dažnai sau vienas kartoju: jei mirsiu, niekam jos 
neatskleidęs... 

Staiga jam ištryško ašaros. 

— Kaip aš anksčiau nepagalvojau, Švenčiausiasis Tėve, ją pa- 
tikėti jums?.. Jau sakiau, jog ne visada laiku susivokiu... Visa 
tai atsitiko, mirus Liudvikui X, mano valdovo Pilypo Gražiojo 
vyriausiajam sūnui... 

Buvilis pažvelgė į popiežių, ir jam palengvėjo. Pagaliau jam 
nusiris nuo širdies tas akmuo, kurį jis nešioja ištisus aštuonerius 
metus. Juk tai buvo baisiausia valanda jo gyvenime, be atvangos 


graužianti jo sąžinę. Aišku, tiktai popiežiui reikia išpažinti viską! 

Dabar Buvilis kalbėjo sklandžiai. Pasakojo, kaip jis, Buvilis, 
paskirtas karalienės Klemansos vaisiaus saugotoju po jos vyro 
Liudviko X mirties, nuogąstavęs, kad Artua grafienė Mao kaip 
nors nepakenktų ir karalienei, ir jos nešiojamam kūdikiui. Tai 
buvę tais metais, kai monsenjoras Pilypas, Puatjė grafas ir mi- 
rusio karaliaus brolis, rungėsi dėl regentystės su Valua grafu ir 
Burgundijos kunigaikščiu. 

Sulig tais žodžiais Jonas XXII kilstelėjo akis į tapytas lubų si- 
jas, ir jo siauru veidu nuslinko mąsli išraiška. Juk jis pats prane- 
šė Puarjė grafui Pilypui apie brolio mirtį, sužinojęs tą naujieną 
kaip tik iš jaunojo lombardo Baljonio. Ak, Puatjė grafas gražiai 
sutvarkė ir konklavos, ir regentystės reikalus. Viskas išsisprendė 
aną tūkstantis trys šimtai šešioliktųjų metų birželio rytą Lione, 
teisėjo Varė namuose... 

Taigi Buvilis nuogąstavęs, kad Artua grafienė nepadarytų 
nusikaltimo, dar vieno nusikaltimo, nes sklido kalbos, jog ji 
nunuodijusi Liudviką X žolelėmis. Ji turėjusi pagrindą jo ne- 
kęsti, nes jisai buvo konfiskavęs jos grafystę. O vėliau, po jo 
mirties, ji taip pat turėjusi pagrindą geisti pergalės savo žentui 
Puatjė grafui. Jeigu jis būtų tapęs karaliumi, ji būtų atgavusi 
savo valdas, — tuo ji buvusi tikra. Trukdęs tik kūdikis, kurį ne- 
šiojo karalienė, o kai kūdikis gimė, pasirodė, jog tai berniukas. 

— Nelaimingoji karalienė Klemansa... - sukuždėjo popiežius. 

Grafienė Mao taip gudriai viską sutvarkė, kad ją paskirtų 
krikšto motina. Kaip krikštamotė ji turėjusi įnešti gimusį kū- 
dikį karalių ir parodyti baronams per pristatymo ceremoniją. 
Buvilis buvęs tikras, o ponia Buvil juo labiau, jog siaubingoji 
Mao, turėdama kėslų, be abejo, įvykdys juos per ceremoniją: 
pasinaudos ta vienintele proga, kai paims kūdikį ant rankų. Tad 


Buvilis su žmona nusprendę kuriam laikui paslėpti sosto įpėdi- 

nį, o vietoj jo įduoti poniai Mao žindyvės vaikelį, vos keliomis 
dienomis vyresnį. Po puošniais vystyklais niekas nepastebėsiąs, 
jog kūdikis pakeistas: niekas jo dar nebuvo matęs, netgi pati 
karalienė Klemansa, nes ji kone merdėjusi pogimdyminės karš- 
tinės kamuojama. 

— Ir iš tiesų, — tarė Buvilis, — kai tik aš padaviau kūdikį 
grafhenei Mao, ji patepė jam lūpytes ir nosytę nuodais, ir jis 
mirė, traukulių tampomas, visiems baronams matant. Taip aš 
pasmerkiau mirti tą nekaltą kūdikį. Nusikaltimas buvo pada- 
rytas taip gudriai ir greitai, o aš buvau toks suglumęs, jog nė 
nesusivokiau tuojau pat sušukti: „Čia kitas kūdikis!“ O vėliau 
buvo jau po laiko. Kaip paaiškinti... 

Kiek palinkęs į priekį ir sudėjęs rankas ant kelių, popiežius 
įdėmiai klausėsi kiekvieno žodžio. 

— Na, o kitas kūdikis, mažylis karalius, kurgi jis dėjosi, Bu- 
vili? Kas jam atsitiko? 

— Jis gyvas, Švenčiausiasis Tėve, jis gyvas. Mudu su velione 
žmona atidavėme jį žindyvei. Ak, kaip buvo skaudu! Galite įsi- 
vaizduoti, kaip mūsų nekentė nelaimingoji ir raudojo ne savo 
balsu. Maldaudami, netgi grasindami privertėme ją prisiekti 
Evangelija, kad ji prižiūrės mažylį karalių kaip savo kūdikį ir 
niekad niekam, netgi per išpažintį, neatskleis paslapties. 

— Ak, ak... - sumurmėjo Šventasis Tėvas. 

— Žodžiu, mažylis karalius Jonas, taigi Prancūzijos karalius, 
nūnai auga vienoje II de Franso pilyje, nė neįtardamas, kas jis 
toks, ir, be tos moters, jo tariamos motinos, ir manęs, niekas 
kitas nežino jo kilmės. 

— O toji moteris?.. 

— „Mari de Kresė, jaunojo lombardo Gučo Baljonio žmona. 


Šventajam Tėvui ūmiai viskas paaiškėjo. 

— Ir Baljonis nieko nežino? 

— Ničnieko, esu tuo tikras, Švenčiausiasis Tėve. Bijodama 
sulaužyti priesaiką, Mari de Kresė pasižadėjo niekada su juo ne- 
simatyti, kaip buvome jai įsakę. Be to, viskas įvyko labai greitai, 
ir vaikinas tučtuojau iškeliavo atgal Italijon. Jis įsitikinęs, kad jo 
sūnus gyvas. Kartais teiraujasi apie jį per savo dėdę bankininką 
Tolomėjų... 

— Ber kodėl, Buvili, kodėl gi jūs, turėdamas nusikaltimo įro- 
dymą, neišdavėte grafienės Mao, kai buvo taip lengva ją nubaus- 
ti? O juk tuo pat metu, - pridūrė popiežius, — ji buvo man at- 
siuntusi savo kanclerį, kad ją paremčiau prieš sūnėną Roberą... 

Staiga popiežiui dingtelėjo mintis, jog tasai Artua grafas Ro- 
beras, tas nutrūktgalvis, tas milžinas, tas triukšmadarys, galbūt 
ir žmogžudys — nes, rodos, jis tikrai prisidėjo prie Margaritos 
Burgundės nužudymo Šaro Gajare, — tas Prancūzijos didikas, 
tikras nevidonas, ko gera, doresnis už savo kietaširdę tetą, ir, 
kovodamas su ja, nebuvo jau toks kaltas. Visi tie didikai — tai 
plėšrių vilkų ruja! Ir kitose karalystėse ta pati byla. Nejau tai 
kaimenei valdyti, ramdyti ir ganyti Dievas įkvėpė jam, geibiam 
Kahoro miestelėnui, nenumaldomą norą siekti tiaros, kuri nū- 
nai yra ant jo galvos ir kartais jam atrodo per sunki?.. 

— Aš tylėjau, Švenčiausiasis Tėve, — vėl prabilo Buvilis, — ty- 
lėjau, sekdamas velionės žmonos patarimu. Taip praleidau gerą 
progą iškelti aikštėn žudikę; tad velionė žmona tiesą sakė, kad 
grafienė Mao stengsis keršyti mažajam karaliui ir mums taip 
pat, jeigu paaiškės visa teisybė. Vadinasi, gelbėdami mažąjį ka- 
ralių ir gelbėdamiesi patys, turėjome neišsklaidyti grafienės iliu- 
zijų, kad jos piktadarystė pavyko. Tad Sen Deni abatijoje tarp 
karalių buvo palaidotas žindyvės kūdikis. 


Popiežius susimąstė. 

— Vadinasi, ne be reikalo poniai Mao buvo iškelta byla, ir 
kaltinimai buvo pagrįsti? — paklausė jis. 

— Žinoma, Šventasis Tėve, žinoma! Monsenjoras Roberas, 
pusbrolio mesiro Žano de Fjeno padedamas, buvo suėmęs to- 
kią Izabelę iš Ferjenų, nuodytoją ir nekromantę, davusią vienai 
grahenės Mao dvaro damai nuodų - jais grafienė nunuodijo iš 
pradžių karalių Liudviką, o paskiau kūdikį, rodydama jį baro- 
nams. Toji Izabelė iš Ferjenų ir jos sūnus Žanas buvo atvežti į 
Paryžių liudyti prieš grafienę Mao. Įsivaizduojate, kaip tai buvo 
naudinga monsenjorui Roberui! Iš jų parodymų paaiškėjo, kad 
jie — grafienės tiekėjai, kad jau anksčiau buvo parūpinę jai ste- 
buklingų žolelių, jomis ji gyrėsi sutaikinusi dukterį Žaną su 
savo žentu Puatjė grafu... 

— Magija, burtai! Jūs galėjote kuo gražiausiai iščirškinti gra- 
fhenę! — sušnibždėjo popiežius. 

— Jau buvo per vėlu, Švenčiausiasis Tėve, per vėlu. Puatjė 
grafas buvo vainikuotas karaliumi ir labai gynė ponią Mao, taip 
stropiai gynė, kad širdies gilumoje esu tikras, jog jis veikė su ja 
išvien, bent jau buvo prikišęs nagus prie antrojo nusikaltimo. 

Smulkus popiežiaus veidas dar labiau susiraukšlėjo po kai- 
line kepuraite. Jam buvo sunku klausytis paskutinių žodžių. Jis 
labai mylėjo karalių Pilypą V: buvo jam dėkingas už tiarą ir 
visada puikiai su juo sutardavo visais valdymo klausimais. 

— Ir vieną, ir kitą nubaudė Dievas, — vėl prabilo Buvilis. — 
Tais metais jiedu neteko savo vienintelių vyriškosios giminės 
įpėdinių. Grafienės akyse pasimirė jos vienturtis septyniolik- 
metis sūnus. O jaunasis karalius Pilypas prarado savąjį, gimu- 
sį vos prieš kelis mėnesius, ir kito jau nebesusilaukė... Tačiau 
grafienė sugebėjo apsiginti nuo kaltinimų. Ji rėmėsi tuo, kad 


aukščiausiasis teismas keliąs jai bylą neteisėtai, kad jos kal- 

tintojai neturį teisės ją teisti, nes ją, kaip Prancūzijos perę, 
gali teisti tiktai Baronų rūmai. Vis dėlto ji paprašė žentą — tai 
buvo gražiai suvaidinta veidmainystės scena — pratęsti kvotą, 
kad ji galėtų sugėdinti savo priešus ir, jos žodžiais tariant, įro- 
dyti savo nekaltumą. Ferjenų nekromantė ir jos sūnus buvo 
apklausti dar kartą, bet jau po kankinimų. Atrodė jie nepa- 
vydėtinai ir buvo perdėm aptekę kraujais. Jie atsižadėjo savo 
parodymų, pareiškė anksčiau melavę tvirtindami, kad švel- 
niais žodžiais, maldavimais, pažadais ir smurtu juos privertė 
taip liudyti asmenys, kurių vardų, kaip buvo parašyta teismo 
protokole, tuo metu nedera skelbti, o tai reiškė, jog mintyje 
turimas monsenjoras Roberas, Artua grafas. Paskiau Pilypas 
Ilgasis ėmėsi vykdyti teisingumą ir liepė stoti prieš teismą vi- 
sai savo giminei ir visiems velionio brolio artimiesiems: Va- 
lua grafui, Evrė grafui, monsenjorui Burbonui, monsenjorui 
konetabliui Gošė, monsenjorui Bomonui, vyriausiajam rū- 
mininkui, ir netgi karalienei Klemansai, ir juos prisaikdinęs 
klausinėjo, ar jiems buvo žinoma, ar jie maną, jog karalius 
Liudvikas ir jo sūnus Jonas mirę ne savo, o smurtine mirtimi. 
Niekas negalėjo pateikti jokių įrodymų, teismo posėdis buvo 
atviras, be kita ko, šalia karaliaus sėdėjo grafienė Mao; tad, 
nors ir laikydamiesi priešingos nuomonės, visi pareiškė, jog ir 
vienas, ir kitas mirė savo mirtimi. 

— Betgi jūs irgi turėjote stoti prieš karalių? 

Storulis Buvilis nuleido galvą. 

— Aš melagingai paliudijau, Švenčiausiasis Tėve, — tarė 
jis. - O ką gi aš galėjau padaryti, jei visas dvaras, perai, kara- 
liaus dėdės, artimiausi tarnai, netgi pati našlė karalienė prisiekę 
patvirtino, kad ponia Mao nekalta? Tada mane būtų apkaltinę 


meluojant ir prasimanant ir nusiuntę į Monfokono kartuves. 

Jis sėdėjo toks nelaimingas, toks prislėgtas ir liūdnas, jog, 
pažvelgęs į jo storą putlų veidą, susyk galėjai įsivaizduoti, koks 
jis atrodė prieš pusę šimtmečio, kai buvo dar vaikas. Popiežiui 
jo pagailo. 

— Nusiraminkite, Buvili, — tarė jis, palinkdamas prie jo ir 
dėdamas ranką ant peties. — Ir nepriekaištaukite sau, kad blogai 
pasielgėte. Dievas užkrovė jums truputį per sunkią naštą. Aš 
prisiimu jūsų paslaptį. Laikas parodys, ar jūs gerai padarėte! Jūs 
norėjote išgelbėti gyvybę, kurią jums patikėjo sergėti, ir jūs ją 
išgelbėjote. O kiek gyvybių būtumėte įstūmęs į pavojų, jei bū- 
tumėte atskleidęs paslaptį! 

— Ak Švenčiausiasis Tėve, taip, dabar aš ramus! — tarė buvęs 
kamerheras. — Bet kas gi bus su mažuoju karaliumi, kuris dabar 
slepiamas? Ką reikėtų daryti? 

— Laukite, ir tegu viskas būna, kaip buvę. Aš pagalvosiu ir 
duosiu jums žinią. Keliaukite ramia sąžine, Buvili... Na, o dėl 
monsenjoro Valua, tai tie šimtas tūkstančių livrų priklauso jam, 
bet nė florino daugiau. Tegu jis nekvaršina man galvos savo 
kryžiaus žygiu ir susitaria su Anglija. 

Buvilis priklaupė ant vieno kelio, susijaudinęs pabučiavo 
Šventajam Tėvui ranką, atsistojo ir atbulas nuėjo prie durų, nes 
audiencija atrodė baigta. 

Popiežius mostu jį pakvietė. 

— Buvili, o jūsų išrišimas? Argi jo nepageidaujate? 

Po valandėlės, likęs vienas, popiežius Jonas ėmė vaikščioti 
po kabinetą smulkiais lengvais žingsneliais. Ronos vėjas pūtė 
pro durų apačią, vaitodamas vaikščiojo po naujus gražius rū- 
mus. Papūgėlės čiauškėjo narvelyje. Gorėje, stovinčioje kamba- 
rio kertėje, nuodėguliai neberuseno. Jonas XXII sprendė vieną 


sunkiausių uždavinių, tekusių jam atsisėdus į popiežiaus sostą. 

Tikrasis Prancūzijos karalius — niekam nežinomas vaikas, slepia- 
mas kažkur pilyje. Tai žino tik du žmonės pasaulyje, teisingiau 
pasakius, dabar jau trys. Dviem neleidžia prabilti baimė. O ką 
jis privalo daryti žinodamas tą paslaptį, dabar, kai du karaliai 
pasikeitė Prancūzijos soste, du karaliai, deramai pašventinti, 
patepti šventaisiais aliejais! Ak taip, tai rimtas dalykas, bemaž 
toks pat kaip ir Vokietijos imperatoriaus atskyrimas nuo Bažny- 
čios. Ką daryti? Iškelti viešumon šią istoriją? Vadinasi, pasmerk- 
ti Prancūziją, o paskui ir dalį Europos siaubingiausiai dinastijos 
suirutei. Vėl pasėti karo sėklą! 

Kitas jausmas liepė tylėti, ir tas jausmas siejosi su karaliaus 
Pilypo Ilgojo atminimu. Taip, Jonas XXII labai mylėjo tą jau- 
nuolį ir padėjo jam visomis išgalėmis. Negana to, tai buvo 
vienintelis valdovas, pelnęs jo susižavėjimą ir dėkingumą. Su- 
tepdamas jo atminimą, Jonas XXII drauge mestų šešėlį ir savo 
geram vardui, nes argi be Pilypo Ilgojo jis būtų kada nors 
išrinktas popiežium? Ir tas širdžiai brangus Pilypas pasirodė 
besąs nusikaltėlis, bent jau nusikaltėlės bendrininkas? Bet argi 
popiežius Jonas, argi Žakas Diuezas gali pirmas mesti akmenį, 
jisai, tokiomis suktybėmis laimėjęs ir purpurinę mantiją, ir 
tiarą? O jeigu jam būtų reikėję ką nors nužudyti, kad jį išrink- 
tų popiežiumi?.. 

„Viešpatie, Viešpatie, ačiū tau, kad apsergėjai mane nuo tos 
pagundos... Bet ar tikrai man turėjo būti užkrauta atsakomybė 
rūpintis tavo kūrinija?.. O jei kurią dieną žindyvė ims ir prabils, 
kas tada bus? Ar galima kliautis moters liežuviu? Koks būčiau 
laimingas, Viešpatie, kad mane retkarčiais apšviestum! Aš išri- 
šau Buvilį, bet argailą atlikti turėsiu pats“. 

Jis susmuko savo klaupte ant žalios pagalvėlės ir ilgai rymo- 


jo rankomis susiėmęs kaktą. 


150 


PRANCŪZIJOS VILKĖ 


III 
Kelias į Paryžių 


Kaip skambiai kaukšėjo žirgų pasagos Prancūzijos keliais! Kaip 
maloniai lyg džiugi muzika gurgždėjo žvyras! Kaip gera įkvėpti 
saulėto rytmečio oro, koks nuostabus kvapas! Sprogo pumpu- 
rai, ir žali gležni lapeliai, dar susiraukšlėję, lyžčiojo kelio viduriu 
jojančių keliauninkų kaktas. Žinoma, II de Franso sodriai žalia 
pakelių ir pievų žolė ne tokia vešli kaip Anglijoje, tačiau karalie- 
nei Izabelei ta žaluma — pagaliau! — žadėjo laisvę ir viltį! 

Baltos kumelės karčiai vilnijo sulig kiekvienu žingsniu. Jai 
iš paskos, už kelių sieksnių, sekė palankinas, dviejų mulų neša- 
mas. Tačiau karalienė buvo pernelyg laiminga, pernelyg nenu- 
stygstanti, kad ištvertų tame narve. Jai daug maloniau buvo joti 
ant savo eidininko, raginant ristūną peršokti aptvarą ir šuoliais 
lėkti per pievas! 

Ji sustojo pailsėti Bulonėje, kur prieš penkiolika metų susi- 
tuokė Dievo Motinos bažnyčioje, paskiau Montrejyje, Abvilyje 
ir Bovė. Pastarąją naktį ji praleido Mobiuisone, netoli Pontua- 
zės, karaliaus pilyje, kurioje paskutinį kartą matė savo tėvą Pi- 
lypą Gražųjį. Ji keliavo it piligrimė į praeitį. Tarėsi žingsnis po 
žingsnio grįžtanti į savo jaunystę, kad, iš gyvenimo išbraukusi 
penkiolika metų, pasirinktų naują kelią. 

— Jūsų brolis Karolis taip jos ilgėjosi ir taip ilgai negalėjo 
išsirinkti naujos žmonos, jog tikriausiai būtų jai atleidęs, ir ji vėl 
būtų buvusi mūsų karalienė, — jodamas šalia Izabelės, kalbėjo 
Artua grafas Roberas. 

Ką turėjo galvoje Roberas? Ak taip, Blanšę Burgundę! Tuos 


prisiminimus sužadino Mobiuisonas, kuriame ištisa kavalka- 

da - Anri de Siuli, Žanas de Rua, Kento grafas, lordas Morti- 
meris, patsai grafas Roberas ir dar visas būrys didikų — pasitiko 
viešnią. Kaip apsidžiaugė Izabelė, kad su ja vėl elgiamasi kaip 
su karaliene. 

— Manau, jog Karolis iš tikrųjų slapčiomis mėgavosi glos- 
tydamasis žmonos prisegtus ragus, — kalbėjo toliau Roberas. — 
Visa bėda, o gal veikiau - laimė, kad meilioji Blanšė pastojo ka- 
lėjime nuo sargo nelaukdama, kol Karolis užsidės karūną! Juk 
jūs žinote, kokios ugningos Mao dukterys — pakulos užsidegtų 
per penkis žingsnius! 

Galiūnas jojo iš kairės, įsauliui, raitas ant stambaus obuol- 
mušio peršerono, savo šešėliu dengdamas karalienę. Ji tolydžio 
ragino savo eidininką, stengdamasi išsprūsti į šviesą. Roberas 
kalbėjo, kalbėjo ir kalbėjo be arvangos, džiaugdamasis susitiki- 
mu, ir kaip paprastai nesiskaitė su žodžiais, drauge mėgindamas 
iš naujo užmegzti giminystės ir senos bičiulystės saitus. Izabelė 
nebuvo jo mačiusi vienuolika metų, jis atrodė mažiau pasikei- 
tęs, nei ji tikėjosi. Tas pats balsas ir toks pat mėsėdžio kvapas, 
dvelktelėjus vėjui, atsklindantis nuo užkaitusio jojiko kūno. 
Rankos rusvos, apžėlusios iki nagų, žvilgsnis piktas netgi malo- 
niai nusiteikus, pilvas išdribęs virš juostos, lyg jis būtų prarijęs 
bažnyčios varpą. Tačiau balsas ir judesiai bylojo nebe apie apsi- 
mestinį, bet įgimtą pasitikėjimą savimi; raukšlės abipus burnos 
buvo giliau įsirėžusios putliuose skruostuose. 

— Ir toji kalė mano tetulė Mao gavo susitaikyti su dukters 
skyrybomis. Ak, nors ir kaip priešinosi, nors ir kaip neteisingai 
liudijo vyskupams! Bet galiausiai prakišo. Jūsų brolis Karolis tą- 
syk užsispyrė. Negalėjo atleisti, kad ji pasidarė vaiką su kalėjimo 
sargu. O kai toks silpnavalis žmogus staiga ima ir užsispiria, jo 


neperkalbėsi! Per skyrybų bylą niekas per daug nesismulkino. 

Stačiai nukratė dulkes nuo rašto, kuriuo Klemensas V kadaise 
leido Karoliui vesti vieną kurią giminaitę, neminėdamas jokio 
vardo. O kas gi mūsų giminėje veda ne pusseserę ar dukterėčią? 
Tada monsenjoras Žanas de Marinji labai apsukriai išrado dva- 
sinę giminystę. Ar Mao buvusi Karolio krikšto motina? Mao, 
žinia, tvirtino, kad ne, kad per krikštynas buvusi kūma, ir tiek. 
Tada liudyti buvo iškviesti visi, dalyvavę krikštynose, kurios 
įvyko Krejyje, - baronai, kamerherai, tarnai, klierikai, giesmi- 
ninkai, Krejo miestelėnai, — ir visi patvirtino, kad ji pati laikiusi 
kūdikį, o paskiau perdavusi Karoliui Valua ir kad apsirikti buvę 
neįmanoma, nes ūgiu ji buvusi aukščiausia tarp koplyčioje su- 
sirinkusiųjų, visa galva aukštesnė už kitus. Matote, kokia begė- 
diška melagė! 

Izabelė prisiversdama klausėsi, bet iš teisybės buvo pasinė- 
rusi į savo mintis. Pasirodo, kaip įstabu netyčia paliesti vyro 
plaukus! 

Karalienė pakėlė akis į Rodžerį Mortimerį, kuris jojo iš de- 
šinės toks tikras savimi ir toks tvirtas, lyg būtų jos gynėjas ir 
saugotojas. Ji žiūrėjo į vešlias garbanas, kyšančias iš po juodos 
skrybėlės. Kas būtų galėjęs pagalvoti, kad tie plaukai yra tokie 
švelnūs kaip šilkas! 

Tai atsitiko nelauktai, tuojau pat, kai jie susitiko. Izabelė 
nustebo pamačiusi lordą Mortimerį šalia Kento grafo. Šit kaip, 
maištininkas, bėglys, bedalis — Edvardas, savaime suprantama, 
atėmė visus jo titulus ir turtus — Prancūzijoje joja petys į petį su 
Anglijos karaliaus broliu ir iš pažiūros atrodo viršesnis. Karalie- 
nės palyda taip pat susižvalgė apstulbusi. 

Tuo tarpu Mortimeris, nušokęs nuo žirgo, puolė prie kara- 
lienės pabučiuoti suknios krašto, bet jos eidininkas krustelėjo iš 


vietos, ir Rodžerio lūpos nuslydo Izabelės keliu. Ji pati nejučio- 

mis uždėjo ranką ant vienplaukės galvos savo senam bičiuliui. 
Ir dabar, risnodama medžių šešėlių išmargintu keliu, netgi po 
aptempta aksomine pirštinaite ji vis dar jautė švelnų jo plaukų 
prisilietimą. 

— Tačiau pats rimčiausias pagrindas paskelbti santuoką ne- 
galiojančia buvo tai, kad abu jaunieji dar fiziškai nepasirengę 
vedybiniam gyvenimui, juo labiau kad jūsų brolis Karolis tuo 
metu dar negalėjo protingai rinktis savo rangui tinkančios žmo- 
nos ir reikšti savo valios, nes buvo negabus, naivus ir kvailas, ir 
todėl vedybų sutartis neturėjo jokios vertės. Inbabilis, simplex 
et imbecillus!.. Ir visi, pradedant jūsų dėde Valua ir baigiant pas- 
kutine kambarine, visi kaip vienas paliudijo, jog iš tiesų taip ir 
buvę, kad velionė karalienė jo motina taip pat laikiusi jį kvai- 
liuku ir todėl pravardžiavusi žąsiuku! Dovanokite, pussesere, už 
tokias kalbas apie jūsų brolį, bet, šiaip ar taip, tokį karalių mes 
turime. Šiaip jau malonus bendras ir gražuolis, bet šaunuoliu jo 
nepavadinsi. Dabar jūs suprantate, jog kas nors turi jį pavaduo- 
ti prie valstybės vairo. Per daug iš jo nesitikėkite. 

Izabelei iš kairės be paliovos skardeno Artua grafas Roberas, 
skleisdamas plėšrūno tvaiką. Iš dešinės jausdama įdėmų Rodže- 
rio Mortimerio žvilgsnį, Izabelė jaudinosi. Kartkarčiais ji nu- 
kreipdavo žvilgsnį į pilkas kaip titnagas akis, taisyklingų bruožų 
veidą su gilia duobute smakre, iškilią krūtinę, tiesų storą. Ji ste- 
bėjosi, kad negalinti prisiminti balto rando palei apatinę lūpą. 

— Arjūs vis dar tokia pat dorybinga, mano gražioji pussese- 
re? — ūmiai paklausė grafas Roberas. 

Karalienė Izabelė nukaito ir vogčiomis pakėlė akis į Rodže- 
rį Mortimerį, lyg tas klausimas pats savaime jau būtų sakęs ją 
esant prasikaltus, ir nežinia kodėl prasikaltus ne kam kitam, 


bet jam. 

— Turėjau būti tokia, — atsakė ji. 

— Ar prisimenate mūsų susitikimą Londone? 

Ji dar labiau nukaito. Ką jis čia jai primena ir ką gali pa- 
galvoti Mortimeris? Akimirkos silpnybė atsisveikinant... jokio 
bučinio, apginties trokštanti moteris, kakta prisiglaudusi prie 
vyro krūtinės, ir tiek... Vadinasi, Roberas dar prisimena, nors 
praslinko vienuolika metų? Tai paglostė jos savimeilę, bet nė- 
maž nesujaudino. Nejaugi tą akimirkos sumaištį jis palaikė ais- 
tros protrūkiu? Gal iš tiesų aistra būtų paėmusi viršų tą dieną, 
bet tik tą dieną, jeigu ji nebūtų buvusi karalienė ir jeigu jis 
nebūtų taip skubėjęs į Burgundiją atskleisti tenykščių didikių 
užmačių... 

— Žodžiu, jeigu dingtelės mintis atsisakyti seno įpročio... — 
valiūkiškai pridūrė Roberas. — Pagalvojus apie jus, man visad 
atrodo, jog likau skolingas... 

Jis staiga nutilo susidūręs su Mortimerio žvilgsniu, žvilgsniu 
vyriškio, pasirengusio išsitraukti špagą, jeigu tik jis išgirs dar 
vieną žodį. Karalienė pastebėjo susikryžiuojant jų žvilgsnius ir, 
dėdamasi, jog nieko nemato, paglostė savo kumelės baltus kar- 
čius. Mielas Mortimeris! Koks taurus riteris! Ir kaip gera įkvėpti 
Prancūzijos oro, ir koks gražus tas kelias, šviesos ir šešėlių iš- 
margintas! 

Ironiška šypsena šmėkštelėjo putliu Artua grafo Robero vei- 
du. Nėra ko nė galvoti apie tai, ką jis taip kukliai, jo manymu, 
pavadino skola. Visiškai aišku, kad lordas Mortimeris myli ka- 
ralienę Izabelę, o Izabelė myli Mortimerį. 

Paprastai kiti anksčiau sužino apie mūsų meilę, nei mes pa- 
tys tai suvokiame. 

„Ką gi, - pagalvojo jis, - tegu mano mieloji pusseserė pasi- 


smagina su šiuo tamplierium!“ 

IV 
Karalius Karolis 


Beveik ketvirtį valandos teko joti per miestą nuo vartų iki Sitė 
rūmų. Ašaros ištryško karalienei Izabelei, kai ji nušoko iš balno 
to didelio dvaro kieme, to didelio dvaro, kurį pastatė tėvas, o 
laikas įspaudė savo pėdsaką. Kai Izabelė paliko šį dvarą ir išvyko 
svetur tapti Anglijos karaliene, akmeniniai laštakai dar nebuvo 
pajuodę. 

Atsivėrė durys į didžiuosius laiptus, ir Izabelei nejučiomis 
dingtelėjo mintis, kad ji pamatys didingą, ledinį, valdingą Pi- 
lypo Gražiojo veidą. Kiek kartų iš apačios ji žiūrėdavo į tėvą, 
stovintį laiptų viršuje, susiruošusį į miestą! 

Jaunuolis trumpu palaidiniu, baltomis, gražiai aptempto- 
mis kelnėmis, pasirodęs kamerherų lydimas, iš stoto ir veido 
bruožų panėšėjo į didįjį anų dienų monarchą, tačiau neturėjo 
nei tos didybės, nei jėgos. Buvo tik blanki kopija, gipsinis ve- 
lionio atspaudas. Ir vis dėlto Geležinio Karaliaus šešėlis stovėjo 
už to bedvasio žmogaus, nes jis įkūnijo Prancūzijos Karalystę, 
be to, dabar buvo giminės galva. Izabelė buvo tris ar keturis 
sykius bepriklaupianti, bet brolis kaskart ją sulaikydavo ranka 
tardamas: 

— Sveika atvykusi, mieloji sesute, sveika atvykusi. 

Paprašęs atsistoti ir paėmęs už parankės, nusivedė ją per 
galeriją į erdvų kabinetą, savo mėgstamiausią buveinę, klausi- 
nėdamas, kaip karalienei pasisekė kelionė, ar gražiai ją sutikęs 
Bulonės-uosto komendantas. 

Jis taip pat pasidomėjo, ar kamerherai prižiūri, kaip iškrau- 


namas bagažas: šiukštu, kad neimtų mėtyti skrynių. 

— Drabužiai gali susiglamžyti, — paaiškino jis, - pats mačiau, 
paskutinį kartą keliaudamas į Langedoką, kaip man sugadino 
drabužius. 

Gal jis norėjo nuslėpti susijaudinimą, varžymąsi, kad rūpi- 
nosi tokiais menkniekiais? 

Kai jiedu įsitaisė kabinete, Karolis Gražusis paklausė: 

— Na, kaip sekasi, mieloji sesute? 

— Šiaip sau, brolau, — atsakė ji. 

— Koks jūsų kelionės tikslas? 

Izabelės veidą iškreipė skausminga nuostaba. Vadinasi, bro- 
lis nieko nežino? Roberas, Artua grafas, drauge su palydos di- 
dikais įėjęs į rūmus, lyg savo namuose žvangindamas pentinais 
į akmenines aslos plokštes, išraiškingai pažvelgė į Izabelę, lyg 
tardamas: „Ar aš nesakiau?“ 

— Brolau, aš atvykau aptarti su jumis sutarties, kurią mūsų 
šalys privalo sudaryti, jei nebeketina viena kitai kenkti. 

Karolis Gražusis valandėlę mąstė, lyg svarstydamas kokį itin 
svarbų dalyką, o iš tikrųjų nieko negalvojo. Kaip ir per visas au- 
diencijas, kai kalbėjosi su Mortimeriu, kai apskritai kalbėdavosi 
su visais, jis klausinėjo, bet atsakymus leido pro ausis. 

— Sutartis... — pagaliau tarė jis. — Ką gi, aš sutinku priimti 
jūsų vyro Edvardo ištikimybės priesaiką. Aptarkite tą dalyką 
su dėde Karoliu, aš įpareigojau jį spręsti derybų klausimą. Ar 
jūroje gerai jautėtės? Žinote, aš niekad nesu plaukęs jūra. Kaip 
jaučiasi žmogus, atsidūręs tų vandenų platybėje? 

Teko palaukti, kol karalius pasakys dar kelias banalybes, ir 
tik tada pristatyti Noridžo vyskupą, kuris turėjo vesti derybas, 
ir lordą Kromvelį, anglų palydos vadą. Karolis Gražusis labai 
maloniai pasisveikino su abiem, bet buvo aišku, jog jo nesudo- 


mino nei vienas, nei kitas. 

Karolis IV, be abejo, nebuvo kvailesnis už daugelį jo ben- 
draamžių, už artojus, jo karalystėje nemokšiškai akėjančius lau- 
kus, už audėjus, laužančius staklių šaudykles, arba nevykusiai 
apsiskaičiuojančius deguto ar lajaus pirklius; visa bėda, kad jis 
buvo karalius, nors tam turėjo tiek mažai duomenų. 

— Be to, aš atvykau, brolau, prašyti jūsų pagalbos ir užta- 
rimo, — tarė Izabelė, — nes iš manęs atėmė visus turtus, o visai 
neseniai — ir Kornvalio Grafystę, kurią man buvo garantavusi 
Anglija jungtuvių sutartimi. 

— Išdėstykite visas savo nuoskaudas dėdei Karoliui, jis visada 
duoda gerų patarimų, ir aš pritarsiu, sesute, viskam, ką jis nu- 
spręs jūsų labui. Palydėsiu jus į jūsų kambarius. 

Karolis IV paliko susirinkusiuosius ir nuvedė seserį aprodyti 
kambarius, kuriuos buvo jai numatęs: penkis pereinamuosius 
kambarius su atskirais laiptais. 

— Laiptai gali praversti jūsų tarnams, — laikė savo pareiga 
paaiškinti jis. 

Karolis Gražusis taip pat atkreipė sesers dėmesį į tai, jog 
kambariai apstatyti naujais baldais, jog jis liepęs atnešti kai ku- 
riuos daiktus, priklausiusius jų tėvams, relikvijorių, kurį jų mo- 
tina, karalienė Žana Navarietė, paprastai laikydavo prie lovos, — 
jame buvo mažytė paauksuoto sidabro katedra su Liudviko 
Šventojo dantimi... Nauji buvo raštuoti kilimai, kabantys ant 
sienų, ir Karolis išliaupsino puikius jų raštus. Jis rūpinosi kaip 
stropi šeimininkė, čiupinėjo dygsniuotą antklodę, patardamas 
seseriai nesivaržyti ir reikalauti tiek žarijų, kiek jų reikės lovai 
įšildyti. Vargu ar kas nors galėtų būti atidesnis ir meilesnis. 

— Na, o dėl kambarių jūsų palydai mesiras Mortimeris susi- 
tars su mano kamerherais. Aš noriu, kad visais būtų pasirūpinta. 

Jis ištarė Mortimerio pavardę be kokio ypatingo kėslo, sta- 


čiai ta pavardė dažnai būdavo minima, kai išeidavo kalba apie 

Anglijos reikalus. Jam atrodė savaime suprantama, kad lordas 
Mortimeris rūpinsis Anglijos karalienės palyda. Tikriausiai jau 
buvo užmiršęs, jog karalius Edvardas reikalavo jo galvos. 

Jis vis dar vaikščiojo po kambarį: čia pataiso užuolaidos klos- 
tę, čia patikrina, kaip uždarytos vidinės langinės. Staiga jis susto- 
jo susidėjęs rankas už nugaros ir kiek pakreipęs galvą ir tarė: 

— Mudviem abiem jungtuvės neatnešė laimės, sesute. Ma- 
niau, kad Dievas duos ir aš būsiu laimingesnis su mano bran- 
giąja Marija Liuksemburgiete negu su Blanše... 

Jis dirstelėjo į Izabelę, ir iš to staigaus žvilgsnio ji suprato: jis 
tebepyksta ant jos už tai, kad ji iškėlė aikštėn palaidą jo pirmo- 
sios žmonos elgesį. 

— ...tačiau mirtis nusinešė Mariją drauge su sosto įpėdiniu, 
kuriuo buvo nėščia. O štai dabar mane apvesdino su mūsų 
pussesere Evrė grafaite, netrukus ją pamatysite; tai puiki mote- 
ris, ir, man regis, ji mane labai myli. Mudu susituokėme pernai 
liepos mėnesį, o štai jau kovas, ir nė žymės, kad ji būtų pa- 
stojusi. Norėčiau pasišnekėti su jumis apie tuos dalykus, ku- 
riuos galima aptarti tiktai su seserimi... Jūs turite netikusį vyrą, 
nemėgstantį moterų, ir vis dėlto susilaukėte keturių vaikų, o 
aš, turėdamas jau trečią žmoną... Šiaip ar taip, savo vedybines 
pareigas atlieku gana kruopščiai, patikėkite manimi, ir netgi 
mėgaudamasis. Tai kodėl taip yra, sesute? Gal čia kaltas pra- 
keikimas, kuris, kaip žmonės sako, slegia mūsų giminę ir mūsų 
namus, kaip jūs manote? 

Izabelė liūdnai žiūrėjo į jį. Ji nejučia susigraudino, kai jis 
prašneko apie savo abejones, ko gera, dieną naktį draskančias 
jam širdį. Pats nuolankiausias jo valdinys, ir tas būtų panašiai 
skundęsis savo bėdomis ar žmonos nevaisingumu. Ko gi reikia 


tam vargšui karaliui? Sosto įpėdinio ar kūdikio šeimoje? 

Ir kuo priminė karalienę toji Žana, Evrė grafo duktė, neil- 
gai trukus atėjusi pasisveikinti su Izabele? Neišraiškingo veido, 
nuolanki, ji romiai ėjo trečiosios žmonos priedermes, atrinkta 
iš pačių artimiausių karaliaus giminių, nes Prancūzijai reikėjo 
karalienės, o Europos karalių dvarai, rodos, jau nebeįstengė pa- 
rūpinti nuotakų. Ji atrodė liūdna. Tolydžio žvilgčiojo į jo veidą, 
skaitydama jame tą gerai žinomą mintį, kuri graužė jį nuolatos 
ir buvo jų naktinių pokalbių vienintelė tema. 

Tikrąjį karalių Izabelė pamatė išvydusi Karolį Valua. Vos suži- 
nojęs apie dukterėčios atvykimą, jis tučtuojau atskubėjo į rūmus, 
stipriai ją apkabino ir pabučiavo į abu skruostus. Izabelė kaipmat 
suprato, kad valdžia yra tose rankose, ir niekieno kito. 

Vakarienė buvo trumpa. Be karaliaus ir karalienės, prie stalo 
sėdėjo Valua ir Artua grafai su žmonomis, Kento grafas, No- 
ridžo vyskupas, lordas Mortimeris. Karalius Karolis Gražusis 
mėgo anksti eiti gulti. 

Paskiau visi anglai susirinko karalienės Izabelės kambariuo- 
se pasitarti. Kai jie jau skirstėsi, Mortimeris truputį atsiliko. 
Izabelė jį sulaikė prie slenksčio — labai trumpam, norinti jam 


perduoti žinią. 


V 
Kraujo priesaika 
Jiedu nepastebėjo, kaip bėga laikas. Likerio, kvepiančio roz- 
marinu, rožių žiedlapiais ir granatais, buvo daugiau nei perpus 
sumažėję krištoliniame ąsotyje, žarijos blėso židinyje. 

„Jie negirdėjo netgi sargybinių riksmų, tolimų, kas valandą 
aidinčių naktyje. Jie kalbėjo neįstengdami sustoti, ypač karalie- 
nė, kuri pirmą kartą po daugelio metų galėjo nesibaiminti, kad 
koks šnipas slepiasi už gobelenų ir nusiklausęs perduos kam 
nors menkiausius jos žodžius. Ji nebūtų galėjusi pasakyti, ar 
kada taip laisvai buvo išliejusi širdį, ji buvo užmiršusi netgi tai, 
jog apskritai kadaise buvo laisva. Niekada ji nebuvo susitikusi 
su tokiu vyru, kuris būtų jos klausęsis taip atidžiai, atsakinėjęs 
jai taip nuoširdžiai ir domėjęsis taip kilniadvasiškai! Jie turėjo 
prieš akis dienų dienas, begalę laiko šnekėtis nevaržomi ir vis 
dėlto negalėjo ryžtis nutraukti pokalbio ir išsiskirti iki rytojaus. 
Tai buvo lyg ir jų paslapčių orgija. Jie išsikalbėjo apie viską: apie 
karalysčių padėtį, apie taikos sutartį, apie popiežiaus laiškus, 
apie bendrus priešus, Mortimeris pasakojo apie kalėjimą, apie 
pabėgimą, apie tremtį, o karalienė išpažino savo kančias ir už- 
gaules, kurias patyrė nuo Dispenserių. 

Izabelė ketino viešėti Prancūzijoje, kol Edvardas pats atvyks 
duoti ištikimybės priesaikos; beje, taip jai patarė Orletonas, su 
kuriuo ji slapta susitiko kelyje iš Londono į Duvrą. 

— Ponia, nieku gyvu negrįžkite į Angliją, kol iš jos nebus iš- 
vyti Dispenseriai, — tarė Mortimeris. - Nieku gyvu negrįžkite. 

— Aišku savaime, kodėl jie taip žiauriai mane kankino pas- 
taraisiais mėnesiais. Jie tikėjosi, kad aš neištvėrusi sumaištausiu 
ir iškrėsiu kokią nors kvailystę, kad galėtų mane apkaltinti vals- 
tybės išdavimu ir uždaryti į vienuolyną ar atkampią pilį, kaip 
uždarė jūsų žmoną. 

— Vargšė Žana, — tarė Mortimeris. — Ji tiek prisikentėjo dėl 
manęs. 

Jis atsistojo ir įmetė pliauską į židinį. 

— Ji man buvo tokia didelė paspirtis! — prabilo vėl Izabe- 


lė. - Kaip tik iš jos sužinojau, koks jūs esate. Dažną naktį pra- 

šydavau ją gulti šalia bijodama, kad manęs nenužudytų. Ir ji 
pasakodavo apie jus, visada tik apie jus... Aš jus pažįstu geriau, 
nei jūs manote, lorde Mortimeri. 

Staiga jiedu nutilo, lyg ko nors tikėdamiesi vienas iš kito, 
lyg varžydamiesi. Mortimeris stovėjo palinkęs prie židinio, 
ugnis nušvietė jo giliai skelrą smakrą, vešlius antakius. 

— Jei ne Akvitanės karas, — kalbėjo toliau karalienė, - jei ne 
popiežiaus laiškai, jei ne ši kelionė pas brolį, esu tikra, jog mane 
būtų ištikusi didelė nelaimė. 

— Aš žinojau, ponia, kad nėra kitos išeities... Patikėkite mani- 
mi, aš anaiptol nenorėjau to karo prieš savo šalį. Ir jeigu sutikau 
jame dalyvauti ir tapti išdaviku... Matote, maištauti ginant savo 
teises, yra vienas dalykas, o pereiti į priešo pusę — visai kas kita... 

Akvitanės kampanija slėgė jo sąžinę, ir jis norėjo pasiteisinti. 

— ...aš buvau įsitikinęs, kad jus išlaisvinti įmanoma tik su- 
silpninus karaliaus Edvardo galią. Ir jūsų kelionę į Prancūziją, 
ponia, aš pats sumaniau ir dėjau visas pastangas, kad pagaliau 
susiklostytų palankios aplinkybės ir jūs atvyktumėte į Paryžių. 

Mortimeris kalbėjo virpančiu nuo susijaudinimo balsu. Iza- 
belė prisimerkė. Nejučia pasitaisė šviesią kasą, panašią į graikiš- 
kos amforos ąselę. 

— Iš kur tas randas ant jūsų lūpos? — paklausė ji. - Niekada 
nebuvau jo pastebėjusi. 

— Jūsų vyro dovana, ponia, žymė, kurią jis man paliko, kad 
visada jį prisiminčiau. Tai įvyko tada, kai jo vyrai parvertė mane 
su šarvais Šruzberyje, kur mane ištiko skaudi nelaimė. Ir skau- 
džiausia, ponia, buvo ne tai, kad pralaimėjau mūšį, vos nepra- 
radau gyvybės ir pakliuvau į kalėjimą, — skaudžiausia buvo tai, 
jog palaidojau ilgai puoselėtą svajonę atnešti jums Dispenserių 


galvas ir laimėti kovą, į kurią stojau dėl jūsų. 

Iš dalies jis sakė teisybę: ryžtis karo žygiui Markų baroną 
paskatino troškimas ne tik pasitarnauti karalienei, bet ir apginti 
savo valdas ir galią. Tačiau dabar jis nuoširdžiai tikėjo, kad veikė 
tik jos labui. Ir Izabelė taip pat tuo tikėjo, nes norėjo tuo tikėti: 
juk ji visada puoselėjo tą svajonę! Vylėsi, jog vieną gražią dieną 
taurus riteris stos dėl jos į kovą! Ir štai tas riteris Čia, priešais 
ją: ji matė jį tvirta prakaulia ranka laikant kardą mūšio lauke, 
randą ant veido — nedidelį, bet neišdildomą, - randą, kuriuo jis 
buvo paženklintas kautynėse. Jis atrodė jai it karžygys juodais 
drabužiais, lyg nusileidęs iš riterių romano. 

— Ar prisimenate, mielasis Mortimeri... 

Ji nebesakė „lorde“, ir Mortimerį apėmė toks džiaugsmas, 
lyg jis būtų laimėjęs Šruzberio mūšį. 

— Ar prisimenate lė apie riterį Graelaną? 

Jis suraukė vešlius antakius. Graelanas?.. Vardas girdėtas, 
bet jis neprisiminė kur. 

— Tai aprašyta Marijos Prancūzės knygoje, kurią iš manęs 
pavogė, kaip ir visa kita, — kalbėjo toliau Izabelė. - Graelanas 
buvo toks galingas riteris, toks įstabiai ištikimas ir šlovingas, jog 
anų laikų karalienė pamilo jį, nors niekada nebuvo jo mačiusi; 
o kai jis atvyko, jos pakviestas, pirmaisiais savo žodžiais ji tarė: 
„Mielasai Graelanai, savo vyro nemylėjau, bet jus myliu taip, 
kaip tik įmanoma mylėti; aš priklausau jums.“ 

Ją nustebino jos pačios drąsa ir atmintis, pačiu laiku paki- 
šusi tuos žodžius, labai tiksliai išreiškiančius jos jausmus. Jai 
atrodė, kad ji tebegirdi savo balsą. Sumišusi ir susijaudinusi, ji 
su nerimu laukė, ką atsakys tas naujasis Graelanas. 

„Ar galiu dabar prisipažinti, kad ją myliu?“ — pagalvojo Ro- 
džeris Mortimeris, nors jam buvo aišku, jog privalo kalbėti tik 


apie savo meilę. Ber kartais susiklosto tokios aplinkybės, jog 

vyrai, drąsa neturintys sau lygių mūšyje, sutrinka ir nebežino 
ką daryti. 

— Ar jūs kada nors mylėjote karalių Edvardą? — užuot atsa- 
kęs, paklausė jis. 

Ir abu pasijuto vienodai nusivylę, tarsi būtų praleidę nepa- 
kartojamą progą. Ar tokią akimirką būtina kalbėti apie Edvar- 
dą? Karalienė truputį atsitiesė savo krėsle. 

— Vienu tarpu man atrodė, kad myliu, — tarė ji. - Stengiausi 
mylėti, kaip myli diduma mergelių, kurios teka, vedamos netik- 
rų jausmų, bet neilgai trukus pamačiau, ko vertas žmogus, su 
kuriuo mane sujungė santuokos ryšiai! Dabar aš jo neapkenčiu, 
ir taip stipriai, kad neapykanta gali užgesti tik drauge su mani- 
mi... arba su juo. Ar žinote, kad ilgus metus maniau, jog mano 
kūnas kelia tik pasibjaurėjimą ir Edvardas bodisi manimi dėl 
kokios nors mano įgimtos ydos? Netgi dabar man kartais taip 
atrodo. Žinote, mielas Mortimeri, noriu jums pasakyti viską, 
nieko neslėpdama... beje, jūsų žmona žino viską... per pasta- 
ruosius penkiolika metų Edvardas buvo mano lovoje ne dau- 
giau kaip dvidešimt kartų, ir tik jo astrologo ir mano asmeninio 
gydytojo nurodytomis dienomis. Kelis paskutinius kartus, kai 
mudu pradėjome jaunėlę dukrelę, jis atsiguldavo į mano lovą 
drauge su Hju Jaunešniuoju, iš pradžių glamonėdavosi su juo, 
bučiuodavosi ir tik tuomet sugebėdavo atlikti vyro priedermę 
sakydamas, kad privalau mylėti Hju kaip ir jį patį, nes jiedu taip 
susiję vienas su kitu, jog esą kaip ir viename asmenyje. Tuomet 
aš pagrasinau, kad parašysiu popiežiui... 

Mortimerio veidas nukaito iš pykčio kaip ugnis. Buvo įžeis- 
ta ne tik jo garbė, bet ir meilė. Ne, Edvardas tikrai nevertas 
karaliaus sosto. Kada gi pagaliau išauš ta diena, kai jis galės 


surikti visiems karaliaus vasalams: „Tai va, kas yra jūsų siuze- 

renas, matote, kam jūs lankstotės ir kam prisiekėte ištikimybę! 
Atsižadėkite savo priesaikos!“ Ir kaipgi taip atsitiko, jog, kai 
pasaulyje tiek neištikimų žmonų, tas žmogus gavo tokią dory- 
bingą žmoną, kuri, nieko nepaisydama, išsaugojo jo gerą vardą! 
Argi jis nenusipelno to, kad ji atsiduotų pirmam pasitaikiusiam 
ir padarytų jam gėdą?.. Tačiau ar tikrai ji liko ištikima žmonos 
pareigai? Nebūtų nieko nuostabaus, jeigu, gyvendama tokioje 
beviltiškoje vienatvėje, ji būtų slapta ką nors įsimylėjusi. 

— Jūs niekada nebuvote atsidūrusi kito glėbyje? — paklausė 
jis tuo niūriu, pavydo kupinu balsu, kuris taip patinka, taip 
jaudina moterį, įsiliepsnojus meilei, ir taip siutina, kai santykiai 
ima vėsti. 

— Niekada, - atsakė ji. 

— Netgi nesusižavėjote savo pusbroliu Artua grafu, kuris šį- 
ryt atvirai rodė jums savo jausmus? 

Ji gūžtelėjo pečiais. 

— Jūs pažįstate mano pusbrolį Roberą, jis nesibodi jokio gro- 
bio. Karalienė ar pavargėlė — jam vis viena. Kartą, labai seniai, 
Vesrmaustirse aš jam pasiskundžiau, kad jaučiuosi vieniša, ir jis 
pasisiūlė mane paguosti, kai stovėjome lango nišoje. Ir tiek. Beje, 
nejau jūs negirdėjote, kaip jis klausė: „Ar jūs vis dar tokia pat do- 
rybinga, mano gražioji pussesere?..“ Ne, mielas Mortimeri, mano 
širdis nepaguodžiamai tuščia... ir nebepajėgia to ištverti. 

— Ak ponia, o aš taip seniai troškau pasakyti, jog jūs esate vie- 
nintelė mano širdies dama, ir vis nedrįsau! —- sušuko Mortimeris. 

— Ar tai tiesa, mielasis bičiuli? Ar išties taip seniai? 

— Aš manau, ponia, kad nuo tos dienos, kai pirmą kartą 
jus išvydau. Bet man akys atsivėrė tik tąsyk Vindzore, kai pa- 
stebėjau, kaip negalite sutramdyti ašarų, kai karalius Edvardas 


jus įžeidė. Bet jūs buvote tokia nepasiekiama, ir ne tik todėl, 

kad jūs - karalienė: mane baugino ne tiek karūna, kiek amžinai 
šalta jūsų laikysena. Be to, šalia jūsų visada būdavo ledi Žana, 
ji man nuolat pasakodavo apie jus ir podraug užtverdavo kelią 
prie jūsų. Ar reikia sakyti, kad, būdamas kalėjime, rytą vakarą 
svajodavau apie jus ir, vos išsilaisvinęs iš Tauerio, pirmiausia 
paklausiau... 

— Žinau, mielasis Rodžeri, žinau; vyskupas Orletonas man 
sakė. Ir aš tada džiaugiausi, jog atidaviau dalį savo santaupų 
jūsų laisvei išpirkti: džiaugiausi ne todėl, kad daviau aukso, nes 
aukso nevertinu, džiaugiausi todėl, kad nepabūgau pavojaus, o 
man grėsė didelis pavojus. Kai jūs pabėgote, jie dar įnirtingiau 
įniko mane kankinti... 

Mortimeris žemai nusilenkė, bemaž atsiklaupė, reikšdamas 
dėkingumą. 

— Ar žinote, ponia, kad, atsidūręs Prancūzijoje, daviau įžadą 
tol vilkėti juodais drabužiais, kol negrįšiu Anglijon... — tarė jis 
dar oresniu balsu, — ...ir neliesti jokios moters, kol neišvaduosiu 
ir nepamatysiu jūsų: 

Jis truputį pagražino duotą įžadą, trokšdamas parodyti, ko- 
kie stiprūs jo jausmai, ir karalienę sutapatino su karalyste. Bet, 
Izabelės akimis žiūrint, jis atrodė dar panašesnis į Graelaną, 
Persevalį, Lanselotą... 

— Ar jūs laikotės to įžado? — paklausė ji. 

— Bene jūs abejojate? 

Ji atsakė dėkinga šypsena, padrėkusių didelių melsvų akių 
žvilgsniu ir ištiesė ranką, gležną ranką, nelyginant paukštelis 
įsprūdusią į prakilnaus didiko delną. Jie išskėtė pirštus, sunėrė 
ir sukryžiavo... 

— Suspauskite mano ranką, — sumurmėjo Izabelė. — Su- 


spauskite stipriau, mielasis. Ir aš jau seniai... 

Valandėlę parylėjusi, ji vėl prabilo: 

— Kaip jūs manote, ar mes turime teisę? Aš prisiekiau būti 
ištikima vyrui, kad ir koks jis blogas būtų. O jūs taip pat turite 
žmoną, kuriai nieko negalima prikišti. Mes davėme žodį Dievo 
akivaizdoje. Be to, aš visada buvau tokia nepakanti kitų nuo- 
dėmėms... 

Ar ji stengėsi apsiginti pati nuo savęs, ar norėjo, kad jis pri- 
siimtų nuodėmę? Sulig tais žodžiais jis atsistojo. 

— Ir jūs, ir aš, karaliene, susituokėme ne savo valia. Taip, 
mes prisiekėme ištikimybę, bet prisiekėme tiems, kuriuos ne 
patys pasirinkome. Mes paklusome savo giminės valios, bet ne 
širdies balsui. Mūsų širdys sukurtos viena kitai... 

Jis nutilo sudvejojęs. Kai bijoma pavadinti meilę tikruoju 
jos vardu, kartais ji pasireiškia kuo keisčiausiu pavidalu: geis- 
mas siekia savo tikslo aplinkiniais keliais. Mortimeris stovėjo 
priešais Izabelę, ir jiedu vis dar laikėsi už rankų. 

— Ar norite, karaliene, kad mes susibroliautume? Ar sutin- 
kate krauju sutvirtinti mūsų širdžių sąjungą vardan to, kad aš 
visad būčiau jūsų atrama, o jūs - mano dama? 

Sulig tais žodžiais jo balsas sudrebėjo, ir karalienę pagavo vir- 
pulys. Tuose žodžiuose buvo ir raganystė, ir aistra, ir tikėjimas, 
kažkas dieviška ir šėtoniška, ir tauri riterio meilė, ir kūniškasis 
geismas. Jis turėjo galvoje ginklo brolių ir legendinių įsimylė- 
jėlių kraujo ryšį, tamplierių atneštą iš Rytų per kryžiaus karus, 
taip pat ir meilės ryšį, santuokoje meilės nepatyrusios moters 
su mylimuoju, kurį kartais pripažindavo netgi tos damos vyras, 
reikalaudamas nebent, kad meilė būtų tyra... arba kad bent jau 
taip būtų manoma! Tai buvo kūniškoji priesaika, tvirtesnė už 
žodinę, priesaika, kurios nevalia nutraukti, atsiimti ar panaikin- 


ti. Du žmonės, priėmę ją, susisaistydavo tvirčiau nei dvyniai: 

jie priklausydavo vienas kitam; jie privalėdavo ginti vienas kitą, 
ir, vienam katram mirus, kitas neturėdavo teisės gyventi. „Jie- 
du, matyt, susibroliavę...“ — taip pakuždomis kalbėdavo žmonės 
apie kai kurias poreles, virpėdami iš baimės ir pavydo. 

— Ar galėsiu reikalauti iš jūsų visko, ko tik pageidausiu? — 
vos girdimu balsu paklausė Izabelė. 

Užuot atsakęs, jis primerkė pilkas kaip titnagas akis. 

— Aš jūsų valioje, — tarė jis. — Galite reikalauti iš manęs, ko 
tik pageidaujate. Mainais galėsite apdovanoti mane tuo, kuo 
pageidausite. Mano meilė bus tokia, kokios norėsite. Galėsiu 
gulėti nuogas šalia jūsų, nuogos, ir prie jūsų neprisiliesti, jei to 
nenorėsite. 

Tiesą pasakius, jiedu geidė visai ko kita, tačiau, laikydamiesi 
riterių tradicijų, turėjo atlikti iškilmingą ceremoniją. Mylimasis 
privalėjo įrodyti savo dvasios tvirtybę ir begalinę pagarbą. Jis 
sutikdavo išlaikyti kurtuazinį išbandymą, kurio trukmę nusta- 
tydavo mylimoji: tik nuo jos priklausydavo, ar ilgai jis tęsis, ar 
jo bus iškart atsisakyta. Prieš įšventinimą riteris paprastai išti- 
są naktį melsdavosi, sudėjęs ginklus, prisiekdavo ginti našles 
ir našlaičius, tačiau, prisisegęs pentinus ir išjojęs į karą, plėši- 
kaudavo, žagindavo ir degindavo namus, savo kalaviju šimtus 
moterų paversdamas našlėmis, o jų vaikus — našlaičiais! 

— Ar jūs sutinkate, mano karaliene? — paklausė jis. 

Ji taip pat, užuot atsakiusi, nuleido akis. Nei jis, nei ji nie- 
kada nebuvo atlikę nei matę broliavimosi apeigų, todėl dabar 
turėjo patys jas išsigalvoti. 

— Į pirštą? Į kaktą? Į širdį? - paklausė Mortimeris. 

Jie galėjo įdurti pirštą, įlašinti kraujo į taurę, sumaišyti jį ir 
drauge išgerti. Galėjo pasidaryti pjūvį kaktoje prie pat plaukų 


ir, suglaudę galvas, keistis mintimis... 

— Į širdį, — atitarė Izabelė. 

Tokio atsakymo jis geidė. 

Kažkur netoliese užgiedojo gaidys, sudrumsdamas nakties 
tylą. Izabelė tarė sau, jog aušta pirmoji pavasario diena. 

Rodžeris Mortimeris atsisagstė palaidinį, numetė jį ant as- 
los, nusiplėšė marškinius. Ir atsistojo priešais Izabelę, atstatęs 
iškilią nuogą krūtinę. 

Karalienė atsivarstė korsažą, lengvai truktelėjusi pečius, iš- 
nėrė iš rankovių dailias baltas rankas, ryžtingai, drąsiai ir išdi- 
džiai atidengdama krūtis rausvais speniukais, tokias pat gražias 
netgi po keturių motinysčių. 

Mortimeris nusisegė nuo juostos durklą. Izabelė išsitraukė 
ilgą smeigtuką su perlo galvute, kuriuo buvo prismeigtos kasos, 
nelyginant senovės graikų amforos ąselės, ir jos gražiai nukrito 
ant pečių. Žiūrėdamas karalienei į akis, Mortimeris ryžtingai 
persidūrė odą, ir švelniais kaštoniniais plaukais apžėlusia krū- 
tine it siauras raudonas upeliukas nusroveno kraujas. Izabelė 
įsidūrė smeigtukų po kairiąja krūtimi, ir kraujas trykštelėjo it 
vaisiaus sultys. Iš baimės patirti skausmą, labiau nei iš paties 
skausmo, akimirką virptelėjo jos lūpų kampučiai. Tada jis žengė 
tą žingsnį, kuris jiedu skyrė. Ji prisiglaudė krūtimis prie krauju 
užlietos plačios vyro krūtinės, pasistiebusi ant pirštų galų, kad 
abi žaizdos susiliestų. Jiedu pajuto vienas kito nepažinto kūno 
artumą, pajuto, kaip salva šiltas jųdviejų kraujas. 

— Mielasis, — tarė ji, — atiduodu savo širdį ir imu tavąją, kuri 
vienintelė man teikia gyvybę. 

— Mieloji, — atsakė jis, — imu ją ir pažadu sergėti. 

Jie negalėjo atsiplėšti vienas nuo kito, išlaikydami be galo tą 
neregėtą bučinį, nes bučiavosi ne lūpomis, bet žaizdomis, pa- 


čių valia atvertomis krūtinėse. Jų širdys plakė tuo pačiu ritmu, 

greitais, pašėlusiais dūžiais, atsiliepiančiais vienas kito krūtinė- 
je. Jis trejus metus gyveno skaistybėje, ji penkiolika metų laukė 
meilės — ir kambarys ėmė suktis prieš akis. 

— Dar stipriau apkabink mane, mielasis, — sukuždėjo ji. 

Ji lūpomis siektelėjo balto rando ant Mortimerio lūpos ir 


prasižiojusi, rodėsi, taikėsi įkąsti smulkiais plėšrūno dantukais. 


x*xx* 


Maištininkas, bėglys iš Tauerio, Velso Markų didikas, buvęs 
Airijos aukščiausiasis teisėjas, lordas Mortimeris Vigmorietis, 
prieš dvi valandas tapęs karalienės Izabelės mylimuoju, nulipo 
žemyn atskirais laiptais išdidus, laimingas, svajonių pilna galva. 

Karalienė negalėjo užmigti. Gal vėliau ją įveiks nuovargis, 
tačiau dabar ji stovėjo susižavėjusi, apstulbusi, tarsi kokia ko- 
meta tebeskrietų viduje. Dėkingumo pilna širdimi, netikėda- 
ma savo akimis, ji žiūrėjo į sujauktą plačią lovą. Ji mėgavosi 
netikėta, ligi šiol nepatirta laime. Niekada nebūtų patikėjusi, 
jog, norėdama nuslopinti palaimos riksmą, galėtų įsisiurbti 
lūpomis į vyro petį. Ji stovėjo prie lango, pravėrusi tapytas 
langines. Virš Paryžiaus aušo rytas, ūkanotas ir pasakiškas. 
Nejau tikrai Izabelė atvyko tik vakar vakare? Ar apskritai ji 
gyveno iki šiol? Ar čia tas pats miestas, kur ji praleido vaikys- 
tę? Jos akims vėrėsi naujas pasaulis. 

Rūmų papėdėje tekėjo pilka Sena, o ten, kitame krante, 
dunksojo senasis Nelio bokštas. Umiai Izabelė prisiminė savo 
svainę Margaritą Burgundę. Ją pagavo siaubas. „Ką aš padariau 
tada? — pagalvojo ji. - Ką aš padariau?.. Jei būčiau žinojusi!..“ 

Visos įsimylėjusios moterys, nuo pat amžių pradžios kada 
nors gyvenusios pasaulyje, jai atrodė seserys, išrinktosios. Ve- 


lionė Margarita po teismo Mobiuisone jai suriko: „Aš patyriau 

palaimą, vertesnę už visas karūnas pasaulyje, ir nė kiek nesigai- 
liu!..“ Kiek sykių Izabelė kartojo pati sau viena tuos žodžius, 
neįstengdama jų suprasti! O šį rytą, auštant naujam pavasa- 
riui, pagaliau suprato — suprato tik patyrusi vyro meilės galią, 
džiaugsmą imti ir atsiduoti! „Šiandien tikrai jos neišduočiau!“ 
Staiga ją pagavo graužti sąžinė, apėmė gėda dėl ano poelgio, 
kurį anksčiau laikė karališkuoju teisingumu, lyg tai būtų buvusi 


vienintelė nuodėmė jos gyvenime. 


VI 


Tie palaimingieji tūkstantis trys šimtai 
dvidešimt penktieji metai 


Tūkstantis trys šimtai dvidešimt penktųjų metų pavasaris ka- 
ralienei Izabelei buvo tikras stebuklas. Ji žavėjosi saulėtais ryt- 
mečiais, kai nušvisdavo miesto stogai, soduose čirendavo tūks- 
tančiai paukštelių, visų bažnyčių, visų vienuolynų varpai, netgi 
didysis Dievo Motinos katedros varpas, rodos, mušdavo laimės 
valandas. Naktys po žvaigždėtu dangumi kvepėjo alyvomis. 
Kiekviena diena atnešdavo glėbį malonumų: ietininkų 
rungtynes, šventes, turnyrus, medžiokles, išvykas į užmiestį. 
Sostinė klestėjo ir buvo godi pramogų. Negailėta pinigų vie- 
šoms linksmybėms, nors iždo deficitas pastaraisiais metais siekė 
trylika tūkstančių šešis šimtus livrų, visų nuomone, dėl Akvita- 
nės karo. Tačiau iždą papildė baudos, skirtos Ruano, Langrų ir 
Lizjė vyskupams — vienam dvylika, kitam penkiolika, trečiam 


penkiasdešimt tūkstančių livrų — už smurtą, nukreiptą prieš ka- 

pitulų narius ir karaliaus pareigūnus; tad šitie pernelyg valdingi 
prelatai su kaupu išlygino nuostolingą karo žygį. Be to, iš lom- 
bardų buvo pareikalauta dar kartą išsipirkti miestelėnų teises. 

Karaliaus dvaras nesiskundė nepritekliais; ir visi skubėjo ieš- 
koti pramogų, ypač norėdami pasipuikuoti vieni prieš kitus. 
Nuo didikų nesiliko miestelėnai ir netgi prastuomenė — švaistė 
pinigus, nežiūrėdami savo išteklių, ypač pramogos dalykams. 
Pasitaiko kartais tokių metų, kai laimė, rodos, šypsosi visiems: 
kai galima pailsėti, atsikvėpti po sunkių laikų... Parduodama ir 
perkama tai, kas vadinama perteklium, tarsi tik pertekus galima 
puoštis, žavėti, pavergti širdis, mylėti, gėrėtis retais dalykais — 
žmogaus išradingumo vaisiais, naudotis visa kuo, ką Apvaizda 
ar gamta padovanojo žmogui, kad jis galėtų į valias mėgautis 
savo ypatinga padėtimi pasaulyje! 

Žinoma, būta ir nusiskundimų, bet ne todėl, kad žmonės 
išties būtų vargę vargą, stačiai neišgalėjo patenkinti visų savo 
norų. Skundėsi nesą tokie turtingi kaip turtuoliai, neturį visa 
ko tiek, kiek anie, kurie turi visko. Metas buvo nepaprastai pa- 
lankus, prekyba klestėte klestėjo. Kryžiaus žygio buvo atsisaky- 
ta; nesigirdėjo kalbų nei apie vyrų šaukimą į kariuomenę, nei 
apie livro vertės kritimą, palyginti su anjeliu*. Mažoji taryba 
rūpinosi upių gyvūnijos apsauga, o meškeriotojai, virtinėmis 
įsitaisę Senos pakrantėse, šildėsi gegužės saulutėje. 

Tą pavasarį netgi oras dvelkte dvelkė meile. Padaugėjo ves- 
tuvių ir daugiau gimė neteisėtų vaikų. Merginos buvo kvatoklės 
ir vėjavaikės, vaikinai ryžtingi ir pagyrūnai. Kad ir kaip steng- 
davosi keliauninkai, nesugebėdavo aprėpti akimis visų miesto 
stebuklų nei išragauti visų vynų, siūlomų smuklėse, nei pasimė- 


gauti pėršamais naktiniais malonumais. 
* Anjelis - auksinė moneta, išleista apyvarton Liudviko Šventojo laikais. 

Ak, kokį prisiminimą paliks tas pavasaris! Aišku savaime, 
būta ligų, mirčių, motinų, nešusių į kapus savo kūdikius, pa- 
ralitikų, apgautų vyrų, smerkusių pašlijusią dorovę, apvogtų 
krautuvininkų, rėkusių, kaltinusių sargybą blogai einant pa- 
reigas, būta bankrotų, ištikusių pernelyg didelius gobšuolius ar 
lengvabūdžius, gaisrų, palikusių šeimas be pastogės, nusikalti- 
mų, bet visa tai — neišvengiamos gyvenimo nelaimės, o karalius 
ir jo Taryba čia buvo niekuo dėti. 

Tiesą pasakius, ta palaima buvo įmanoma tik palankiai su- 
siklosčius aplinkybėms, ir ja pasinaudojo visi, kam teko gyventi 
tūkstantis trys šimtai dvidešimt penktaisiais metais, kas buvo 
jaunas arba pačiame jėgų žydėjime, arba stačiai sveikas. Ir tik 
paskutinis kvailys galėjo neįvertinti jos kaip reikiant ir nepa- 
dėkoti Dievui už tokią dovaną. Išties paryžiečiai būtų dar la- 
biau mėgavęsi tūkstantis trys šimtai dvidešimt penktųjų metų 
pavasariu, jei tik būtų galėję nuspėti, kaip jiems teks praleisti 
paskutines gyvenimo dienas! Tikra fėjų pasaka, kuria vargu ar 
kas nors patikėtų, klausydamasis tų pasakojimų, netgi vaikai, 
pradėti tais puikiais mėnesiais ant levandomis kvepiančių pa- 
klodžių. Tūkstantis trys šimtai dvidešimt penktieji! Nuostabūs 
metai! Ir kiek nedaug turės praeiti laiko, kol tie metai taps pri- 
siminimais apie „gerus senuosius laikus“. 

O karalienė Izabelė? Anglijos karalienė, rodos, įkūnijo visą 
Paryžiaus žavesį ir džiaugsmą. Žmonės lydėdavo ją žvilgsniu ne 
tik todėl, kad ji buvo Anglijos valdovė, ne tik todėl, kad ji atsi- 
ėjo duktė didžiam karaliui, kurio finansinius ediktus, laužus ir 
siaubingus teismo procesus visi jau buvo pamiršę, prisiminda- 
mi nebent jo išmintingus įsakus, grąžinusius karalystei ramybę 
ir galybę, bet lydėdavo žvilgsniu ir todėl, kad ji buvo graži ir 


atrodė laiminga. 

Sklido kalbos, jog karūna jai tiktų labiau negu jos broliui 
Karoliui Gražučiui, labai maloniam, bet žioplam valdovui, ir 
daugelis svarstė, ar gerą įstatymą priėmė Pilypas Ilgasis, atim- 
damas moterims teisę paveldėti sostą. Tie anglai, matyt, tikri 
mulkiai, jei pridaro tiek nemalonumų tokiai mielai karalienei! 

Trisdešimt trejų metų Izabelė žydėte žydėjo, ir netgi pati 
skaisčiausia mergelė nebūtų galėjusi su ja varžytis. Įžymiau- 
sios Prancūzijos gražuolės nublankdavo, palyginti su karaliene 
Izabele. Ir visos damos, svajodamos į ją panėšėti, sekė jos pa- 
vyzdžiu, siūdinosi tokias pat sukneles, mėgdžiojo jos judesius, 
žvilgsnį ir šypseną ir lygiai taip pat pynėsi kasas. 

Įsimylėjusi moteris skiriasi nuo kitų savo eisena netgi iš nu- 
garos; Izabelės pečiai, klubai, eigastis liudijo ją esant laimingą. 
Bemaž visada ją lydėdavo lordas Mortimeris, atvykus karalienei, 
iškart užkariavęs paryžiečių širdis. Žmonės, dar pernai laikę jį 
niūriu, pasipūtusiu, pernelyg išdidžiu, nei derėtų tremtiniui, tie 
patys žmonės, kuriems netgi jo dorybė atrodė lyg ir koks nebylus 
priekaištas, ūmiai įsitikino, kad Mortimeris kilnaus būdo vyras, 
labai patrauklus ir vertas susižavėjimo. Juodi jo drabužiai, papuoš- 
ti tik keliomis sidabrinėmis sagtimis, atrodė nebe kraupūs kaip 
anksčiau, o elegantiški, pabrėžiantys prarastos tėvynės ilgesį. 

Nors Mortimeris ir neturėjo oficialių įgaliojimų karalienės 
misijoje — tai būtų buvęs atviras iššūkis karaliui Edvardui, — iš 
tikrųjų jis vadovavo deryboms. Noridžo vyskupas gerbė jo nuo- 
monę, Džonas Kromvelis nepraleisdavo progos pareikšti, kad 
Vigmoro baronui padaryta skriauda, kad valdovas neprotingai 
pasielgė atstumdamas tokį garbingą didiką; Kento grafas arti- 
mai susidraugavo su Mortimeriu ir nieko nespręsdavo, su juo 
nepasitaręs. Netgi iš Anglijos Mortimeris gaudavo žinių, jog 


ten jis laikomas opozicijos prieš Dispenserius tikruoju vadu. 

Visi žinojo ir laikė savaime suprantamu dalyku, kad lordas 
Mortimeris po vakarienės lieka su karaliene, kuri, jos žodžiais 
tariant, norinti su juo „pasitarti . Kas naktį, išėjęs iš Izabelės 
apartamentų, jis purtydavo už peties Oglą, buvusį Tauerio barz- 
daskutį, pakeltą kamerheru, kuris laukdavo savo pono, snū- 
duriuodamas ant skrynios. Jiedu žirgliodavo per tarnus, kurie 
miegodavo koridoriuose, suvirtę ant plokštėmis grįstos aslos, 
ir net nekrustelėdavo įsikniaubę į apsiaustų apykakles, — taip 
buvo pratę prie tų žingsnių. 

Mortimeris grįždavo namo į savo būstą Sen Žermen de Prė 
gatvėje, kur jį pasitikdavo paslaugusis šviesiaplaukis rausvažandis 
Olspėjus, jo manymu — kokie naivūs tie įsimylėjėliai! - vieninte- 
lis žmogus, žinantis apie jo santykius su karaliene. Kiekvienąsyk 
jis eidavo namo kaip nugalėtojas, visa krūtine įkvėpdamas gaivų 
auštančio ryto orą. 

Jiedu nutarė, jog karalienė grįš į Angliją tik tada, kai ir jis 
galės grįžti. Jų ryšys, sutvirtintas priesaika, diena dienon, naktis 
naktin darėsi glaudesnis, tvirtesnis, ir baltas mažytis randas ant 
Izabelės krūtinės, prie kurio jis, tarsi atlikdamas ritualą, išeida- 
mas priglausdavo lūpas, aiškiai bylojo, kad jiedu patikėjo vienas 
kitam savo likimą. 

Meilužis visada esti moters valdovas, nors ji būtų ir karalie- 
nė. Anglijos karalienė Izabelė, sugebanti vienui viena, be jokio 
užtarėjo, ištverti šeimyninius nesutarimus, karaliaus išdavystes, 
dvariškių neapykantą, imdavo virpėti, kai Mortimeris uždėdavo 
jai ranką ant peties, pajusdavo, kaip jai nutirpsta širdis, kai jis 
eidavo iš miegamojo, ir degdavo bažnyčiose žvakes, dėkodama 
Dievui už tokią nuostabią nuodėmę. Jei Mortimeris išeidavo 
bent valandai, ji mintyse sodindavo jį į pačią gražiausią kėdę 


ir imdavo pašnibždomis su juo šnekėtis. Kas rytą pabudusi ji 

nekviesdavo kambarinių — visų pirma pasislinkdavo lovoje į tą 
vietą, kur neseniai gulėjo mylimasis. Viena matrona ją išmokė 
slaptų dalykų, labai pravarčių damoms, ieškančioms malonumų 
nevedybiniame guolyje. Dvaro didikai susibūrę kuždėdavosi nė 
neketindami smerkti karalienės Izabelės, nes tai, kad ji jaučiasi 
devintame danguje, visiems atrodė teisingas likimo atpildas. 

Derybos užsitęsė, ir pagaliau gegužės trisdešimt pirmąją Iza- 
belė ir jos brolis pasirašė sutartį. Edvardas atkala širdimi suti- 
ko su jos sąlygomis: Anglija atgavo Akvitanės valdas, tačiau be 
Aženė ir Bazadė, tai yra be tų sričių, kurias prancūzų kariuo- 
menė buvo užėmusi praeitais metais, ir, be to, turėjo sumokėti 
šešiasdešimt tūkstančių livrų... Dėl paskutinio straipsnio Valua 
grafas buvo nepermaldaujamas. Galiausiai turėjo įsikišti po- 
piežius, nes sutartyje buvo įrašyta būtina sąlyga, kad Edvardas 
privalo atvykti į Prancūziją duoti ištikimybės priesaikos, o jis 
nieku gyvu nenorėjo su tuo sutikti, ir ne vien saugodamas savo 
vardą, bet ir saugumo sumetimais. Tuomet buvo sutarta grieb- 
tis gudrybės, kuri, regis, visus patenkino: ištikimybės priesaikai 
būsianti paskirta tam tikra diena, bet vėliau, paskutinę akimir- 
ką, Edvardas apsimesiąs sergąs, ir tai vargu ar būsianti netiesa, 
nes kiekvieną kartą, kai tik išeidavo kalba apie kelionę į Pran- 
cūziją, jis išsyk sunegaluodavo: perbaldavo išsigandęs, imdavo 
dusti, griebdavosi už širdies ir kokią valandą gulėdavo sunkiai 
kvėpuodamas. Taigi, negalėdamas vykti pats, jis perduosiąs vy- 
riausiajam sūnui, jaunajam Edvardui, Akvitanės kunigaikščio 
titulą ir valdas ir nusiųsiąs vietoj savęs duoti priesaikos.. 

Toji gudrybė visiems patiko: Edvardas džiaugsis atsikratęs 
pareigos leistis į pragaištingą kelionę, Dispenseriai galės nebebi- 
joti, kad neteks savo įtakos karaliui, karalienės lauks susitikimas 


su mylimu sūnumi, kurio ji taip ilgisi. Mortimeris džiūgavo 
y 8 

suvokdamas, kaip pravers jo ateities planams sosto įpėdinis, at- 
sidūręs karalienės šalininkų stovykloje. 

O šalininkų tolydžio gausėjo, ir netgi Prancūzijoje. Edvar- 
das nustebo, jog daugelis jo baronų žūtbūt užsimanė į pava- 
sario pabaigą aplankyti savo valdas Prancūzijoje, ir dar labiau 
sunerimo, kai nė vienas jų nebegrįžo. Kita vertus, Dispenseriai 
Paryžiuje turėjo šnipų, teikiančių Edvardui žinių apie Kento 
grafo elgesį, apie Meltrevezo draugystę su Mortimeriu, apie visą 
tą opoziciją, kuri telkėsi aplink karalienę Prancūzijos karaliaus 
dvare. Oficialiai abiejų sutuoktinių susirašinėjimas buvo ga- 
lantiškas, ir Izabelė, ilguose laiškuose aiškindama, kodėl taip 
užsitęsė derybos, vadino Edvardą „meilučiu“. Tačiau Edvardas 
įsakė admirolams ir uostų šeritams suimti visus pasiuntinius ir 
žygūnus, nors ir kas jie būtų, Anglijon gabenančius karalienės, 
Noridžo vyskupo ar bet kokio jiems artimo žmogaus laiškus. 
Tie pasiuntiniai, stiprios palydos saugomi, turėjo būti pristatyti 
karaliui. Bet argi įmanoma sugaudyti visus lombardus, vežio- 
jančius vekselius iš vienos šalies į kitą? 

Kartą, kai, Olspėjaus ir Oglo lydimas, Rodžeris Mortime- 
ris vaikščiojo po Tamplio kvartalą Paryžiuje, jį kliudė akmens 
luitas, nukritęs nuo statomo namo. Jei nebūtų sudundėjusi 
pastolių lenta, į kurią atsitrenkė luitas, jis būtų žuvęs vietoje. 
Paprasčiausias įvykis, kokių dažnai pasitaiko gatvėse, pagalvo- 
jo Mortimeris, bet po trijų dienų, jam bejojant iš Artua grafo 
Robero rūmų, priešais arklį nuvirto sunkios kopėčios. Jis nuė- 
jo pasitarti su Tolomėjumi, kuris kaip niekas kitas žinojo visas 
Paryžiaus paslaptis. Sjenietis pasikvietė vieną meistrą — vieną 
tų Tamplio mūrininkų, kurie, išsklaidžius Ordino riterius, dar 
buvo išsaugoję savo privilegijas. Ir pasikėsinimai prieš Morti- 


merį liovėsi. Maža to, mūrininkai, vos išvydę juodais drabu- 

žiais vilkintį anglų didiką, nusitraukdavo nuo galvų kepures ir 
pagarbiai sveikindavosi stovėdami ant pastolių. Vis dėlto nuo 
tos dienos Mortimeris išeidavo iš namų, sustiprintos palydos 
saugomas, ir, sergėdamasis nuodų, liepdavo tikrinti vyną nar- 
valo ragu. Valkatos, gyvenę iš Artua grafo Robero kišenės, buvo 
priprašyti stebėti, kas vyksta ir apie ką kalbama gatvėse. Grės- 
mė, pakibusi virš Mortimerio galvos, tik dar labiau sustiprino 
karalienės Izabelės meilę baronui. 

Ir staiga rugpjūčio pradžioje, likus vos kelioms dienoms iki 
numatytos anglų ištikimybės priesaikos ceremonijos, monsen- 
joras Valua, taip įsitvirtinęs valdžioje, jog paprastai net vadi- 
namas „antruoju karaliumi“, staiga griuvo pakirstas eidamas 
penkiasdešimt penktuosius metus. 

Jau kelios savaitės, kai jis nesitvėrė pykčiu, jaudinosi dėl 
kiekvieno mažmožio ir ypač įtūžo įvarydamas baimės aplinki- 
niams, nelauktai gavęs karaliaus Edvardo pasiūlymą sutuokti 
jųdviejų jauniausius vaikus — septynmečius Liudviką Valua ir 
Anglijos Džeinę. Gal Edvardas susiprato, tiesa, truputį per vė- 
lai, padaręs klaidą, atsisakydamas prieš dvejus metus apvesdinti 
vyresnįjį sūnų, ir tikėjosi šitaip atplėšti Valua nuo karalienės ir 
patraukti jį savo pusėn? Monsenjoras Karolis nežinia kodėl pa- 
laikė tą pasiūlymą dar vienu įžeidimu ir taip įsiuto, kad sudaužė 
visus daiktus ant stalo, o taip jis niekada nedarydavo. Šitaip 
įsiaudrinęs, jis tvarkė ir valstybės reikalus: jam nepatiko, kad 
Parlamentas per ilgai nepriima reikalingų nutarčių, jis ginčijosi 
su Miliu de Nuajė dėl Atskaitomybės rūmų ataskaitų, be to, 
skundėsi esąs be galo išvargęs nuo visų tų darbų. 

Vieną rytą, kai, posėdžiaudamas Taryboje, jis ruošėsi pasi- 
rašyti įsaką, staiga žąsies plunksna išsprūdo jam iš rankos ir nu- 


krito, rašalu aptaškydama jo mėlyną palaidinį. Jis pasilenkė, lyg 

ir ketindamas pakelti plunksną, bet nebeįstengė atsitiesti: ranka 
pabalusiais ir sustingusiais pirštais nukaro palei koją. Jis nuste- 
bo, aplink ūmiai stojus tylai, ir nesusivokė, kad virsta iš krėslo. 

Kai jį pakėlė, jis buvo be sąmonės, akys stovėjo stulpu, žvilgs- 
nis nukrypęs į kairę, burna persikreipusi. Veidas buvo tamsiai 
raudonas, beveik violetinis, ir dvariškiai skubiai iškvietė gydy- 
toją nuleisti kraujo. Kaip ir jo broliui Pilypui Gražiajam prieš 
vienuolika metų, taip ir jam pažeidė smegenis, tą paslaptingąją 
dalį, valdančią valią. Nuspręsta, kad jis miršta, ir jo rūmuose, 
kur jis buvo pargabentas, gausus namiškių būrys ašarodamas 
ėmė ruoštis šermenims. 

Vis dėlto po kelių dienų, per kurias tik silpnas kvėpavimas 
liudijo jo gyvastį, jo būklė ėmė gerėti. Jis vėl prašneko, tačiau 
kalbėjo netvirtai, neaiškiai, kartais užsikirsdavo tardamas kai 
kuriuos žodžius. Kur dingo ankstesnė gražbylystė ir įkarštis? Jis 
nevaldė nei dešinės kojos, nei rankos, iš kurios iškrito žąsies 
plunksna. 

Dusdamas, šusdamas po antklodėmis, kuriomis, linkėdami 
jam gera, kažkodėl apklostė jį artimieji, lyg prikaltas prie krės- 
lo, buvęs Aragono karalius, buvęs Konstantinopolio imperato- 
rius, Romanijos grafas, Prancūzijos peras ir amžinas kandidatas 
į Šventosios Romos Imperijos sostą, Florencijos nugalėtojas, 
Akvitanės nukariautojas, kryžiaus žygio įkvėpėjas staiga supra- 
to, jog visi garbės titulai, kuriuos žmogus sugeba įgyti, nebe- 
tenka prasmės, kai į kūną įsimeta negalia. Jis, iš mažens troškęs 
visų žemiškųjų gėrybių, staiga panūdo ko kita. Pareikalavo, kad 
jį nuvežtų į Perė pilį ties Rambujė, į tą jo pilį, kuri staiga pasi- 
rodė tokia brangi jo širdžiai, nors į ją jis retai teužsukdavo, - li- 
goniams kartais pabunda keistos viltys pasveikti nuvykus į pa- 


mėgtas vietas. Bet ir pilyje jam nepasidarė geriau. 

Mintis, kad jį ištiko ta pati negalia, nuvariusi į kapus vy- 
resnįjį brolį, nedavė ramybės tam vyrui, kurio protas, nors ir 
nebe toks guvus, išliko toks pat aiškus kaip anksčiau. Jis svars- 
tė, ką bloga yra padaręs, kad jį taip baudžiąs Viešpats. Nete- 
kęs jėgų, jis pasidarė dievobaimingas. Galvojo apie Paskutinį 
teismą. Išpuikėliams lengva įsiteigti mintį, kad jų sąžinė švari: 
Valua neprisiminė nieko, dėl ko reikėtų gailėtis. Jo įsitikinimu, 
jis visada teisingai naudojosi vado ir valdovo galiomis visuose 
karo žygiuose, įsakydamas plėšti ir žudyti, reikalaudamas nepa- 
keliamos duoklės iš nugalėtų ir išvaduotų provincijų. Mintyse 
atlikdamas sąžinės sąskaitą, jis aptiko vienintelę nuodėmę, jo 
manymu, nulėmusią Dievo siųstą bausmę: jam nedavė ramybės 
vienintelis vardas - Marinji. Tiesą pasakius, jis niekada niekam 
nejautė neapykantos, išskyrus Marinji. Visus kitus jis skriaudė, 
kankino, baudė, žudė savo ir kitų rankomis, būdamas tikras, jog 
dirba visų labui, nors to labo nelabai skyrė nuo savo asmeninių 
siekių. Marinji jis nekentė visomis išgalėmis, kaip tik žmogus 
sugeba nekęsti žmogaus. Jis sąmoningai melavo kaltindamas 
Marinji, melagingai liudijo prieš jį ir privertė kitus melagingai 
liudyti; jis nepasidygėjo jokia niekšybe, kad buvęs karalystės pa- 
grindinis ministras, koadjutorius ir valdytojas, tuomet kur kas 
jaunesnis nei jis dabar, būtų nusiųstas į Monfokono kartuves. 
Tokiems veiksmams jį skatino noras keršyti, pyktis, graužiantis 
diena dienon regint, jog kitas žmogus Prancūzijoje turi didesnę 
galią nei jis. 

Ir štai dabar, sėdėdamas Perė pilies kieme, stebėdamas skrai- 
dančius paukščius, žiūrėdamas, kaip arklininkai vedžioja eiklius 
žirgus; kuriais jis daugiau nejodinės, Valua pajuto mei/ę — tas 
žodis jį patį stebino, bet kitokio negalėjo sugalvoti! — taigi meilę 


Marinji, jo atminimui. Kaip jis norėjo, kad jo priešas tebebūtų 

gyvas ir jiedu galėtų susitaikyti ir pasišnekėti apie visa tai, ką 
žinojo, drauge patyrė ir kiekvienas savaip suprato. Vyresniojo 
brolio Pilypo Gražiojo, brolio Liudviko, Evrė grafo, netgi abie- 
jų pirmųjų Žmonų jis gedėjo mažiau nei savo buvusio varžovo ir 
kartais, manydamas, kad jo niekas nemato, kažką murmėdavo 
šnekučiuodamas su mirusiuoju. 

Kas dieną jis siųsdavo kamerherą į kurį nors Paryžiaus kvar- 
talą su maišu monetų dalyti išmaldos vargšams; ir taip, parapija 
po parapijos apeidami visas bažnyčias, kamerherai, jo nuro- 
dymu, sakydavo, dėdami pinigą į purviną delną: „Melskitės, 
gerieji žmonės, melskitės Dievui už monsenjorą Angeraną de 
Marinji ir už monsenjorą Karolį Valua.“ Jis tarėsi pelnysiąs dan- 
gaus malonę, jeigu varguoliai melsdamiesi jo vardą tars drauge 
su jo aukos vardu. Ir paryžiečiai stebėjosi, kad galingasis ir pui- 
kusis Valua senjoras prašosi minimas po to, kurį kadaise buvo 
apskelbęs visų karalystės negandų kaltininku ir įsakęs pakarti. 

Visa valdžia Taryboje atiteko Artua grafui Roberui, kuris, 
susirgus uošviui, netikėtai iškilo į pirmą vietą. Smagiai įspy- 
ręs kojas į balnakilpes, milžinas, Pilypo Valua lydimas, dažnai 
šuoliuodavo į Perė atsiklausti ligonio patarimo kuriuo nors 
klausimu. Visiems staiga paaiškėjo, ir juo labiau — Artua grafui, 
kad niekam neberūpi valstybės reikalai. Savaime suprantamą, 
monsenjoras Valua, visų nuomone, nebuvo nuovokus, dažnai 
spręsdavo viską ilgai nesvarstydamas ir valdė vadovaudamasis 
greičiau nuotaika negu protu; bet, išmaišęs daugelį dvarų, iš 
Paryžiaus nuklydęs į Ispaniją, vėliau iš Ispanijos į Neapolį, apgy- 
nęs Šventojo Tėvo interesus Toskanoje, dalyvavęs visuose Flan- 
drijos žygiuose, rezgęs pinkles dėl Šventosios Imperijos sosto ir 
daugiau kaip trisdešimt metų posėdžiavęs keturių Prancūzijos 


karalių Tarybose, ilgainiui įprato kiekvieną karalystės rūpestį 

susieti su bendrais Europos reikalais. Tai įvykdavo savaime, be 
jokių ypatingų pastangų. 

Artua grafas Roberas, paprotinės teisės ir teismų žinovas, 
anaiptol nebuvo tokio plataus akiračio. Tad apie Valua grafą 
sakyta, jog jis esąs „paskutinis“, tačiau tiksliau paaiškinti to žo- 
džio prasmę galėta nebent tiek, kad grafas būsiąs paskutinis iš 
tos didžių valdovų plejados, kuriai lemta drauge su juo išnykti 
iš pasaulio. 

Abejingas viskam, karalius Karolis Gražusis ramiai sau va- 
žinėjo iš Orleano į Sen Meksaną ir Šatonefą prie Luaros vilda- 
masis, jog vieną gražią dieną jo trečioji žmona pagaliau paskelbs 
gerąją naujieną, kad ji laukiasi. 

Karalienė Izabelė, galima sakyti, tapo Paryžiaus rūmų - lyg 
ir antrojo Anglijos karaliaus dvaro — valdove. 

Ištikimybės priesaika buvo numatyta rugpjūčio trisdešim- 
tą dieną. Tad Edvardas, sulaukęs paskutinės mėnesio savaitės, 
iškeliavo, bet Sendauno abatijoje, netoli Duvro, apsimetė su- 
sirgęs. Vinčesterio vyskupas išvyko į Paryžių patvirtinti, o pri- 
reikus netgi prisiekti (beje, niekas to nepareikalavo), kad kara- 
lius tikrai susirgo, ir pasiūlyti, jog vietoj tėvo atvyksiąs sūnus, 
savaime suprantama, sosto įpėdinis Edvardas, tapęs Akvitanės 
kunigaikščiu ir Pontjė grafu, argabensiąs žadėtuosius šešiasde- 
šimt tūkstančių livrų. 

Rugsėjo šešioliktąją atvyko jaunasis sosto įpėdinis, tačiau 
drauge su juo atvažiavo Oksfordo vyskupas ir, keisčiausia, Vol- 
teris Steipldonas, Ekseterio vyskupas ir lordas iždo saugotojas. 
Pasirinkdamas tą žmogų, vieną veikliausių ir nuožmiausių Dis- 
penserių šalininkų, be to, apsukriausią, klastingiausią ir labiau- 
siai visų nekenčiamą iš savo aplinkos žmonių, karalius parodė, 


jog neketina keisti savo politikos, taip pat nepasitiki tuo, kas 

ketinama daryti Paryžiuje. Tad Ekseterio vyskupui buvo patikė- 
tas kur kas svarbesnis uždavinys, nei vien lydėti sosto įpėdinį. 

Tą pačią dieną, kai jie atvyko, ir beveik tuo pačiu metu, 
kai karalienė Izabelė džiaugėsi apkabinusi sūnų, atėjo žinia, jog 
monsenjoras Valua atkritęs ir neilgai trukus galįs iškeliauti pas 
Viešpatį Dievą. Tučtuojau visa giminė, kilmingieji dignitoriai, 
baronai, buvę Paryžiuje, Anglijos pasiuntiniai visi kaip vienas 
išskubėjo į Perė, liko tik Karolis Gražusis, kuris, viskam abejin- 
gas, stebėjo, kaip architektas Pentfeti pertvarko kai kurias Ven- 
senų rūmų menes. 

O Prancūzijai dar reikėjo užbaigti palaiminguosius tūkstan- 


tis trys šimtai dvidešimt penktuosius metus. 


VII 
Kiekvienas mirštantis valdovas... 


Koks persimainęs atrodė monsenjoras Valua tiems, kurie nebu- 
vo jo matę pastarąsias savaites! Visi buvo įpratę, kad iškilmių 
proga jis pasirodo su didele, brangakmeniais tviskančia karū- 
na ant galvos arba išsiuvinėtu aksominiu gobtuvu su skiautere, 
nukarusia ant peties, arba viena tų kepuraičių su aukso lan- 
keliu, paprastai dėvima namie. Dabar pirmą kartą jis pasirodė 
vienplaukis, — jo šviesūs, žilstelėję plaukai atrodė tarsi išblukę, 
garbanos išsileidusios ir sruogomis nutįsusios palei skruostus 
ant pagalvių. To kadaise augaloto ir sveikata trykštančio žmo- 
gaus staiga sulysęs kūnas darė slogų įspūdį, bet vis dėlto dar 


baisiau atrodė suparalyžiuotoji veido pusė, perkreipta burna 

tįstančiomis seilėmis, kurias tarnas tolydžio šluostė, ir sustingęs 
gęstantis žvilgsnis. Auksu ataustos, lelijomis siuvinėtos mėlynos 
užuolaidos, suklostytos nelyginant baldakimas, dar labiau pa- 
brėžė mirštančiojo bejėgiškumą. 

Prieš priimdamas visus tuos svečius, susibūrusius miegama- 
jame, Karolis Valua paprašė veidrodžio ir valandėlę žiūrėjo į 
savo veidą, veidą žmogaus, prieš du mėnesius valdžiusio tautas 
ir karalius. Bene dabar jam svarbu šlovė ir galybė? Kurgi dingo 
garbėtroška, jo gyvenimo varomoji jėga? Bevertis dabar būtų 
džiaugsmas žygiuoti pakelta galva pro žmones nulenktomis gal- 
vomis, jei tavo mintys pakriko ir apremo? O ranka, kurios pul- 
davo bučiuoti tarnai, dvariškiai ir vasalai, dabar tyso kaip medi- 
nė. O kita, sveikoji, kuria jis netrukus pasirašys savo padiktuotą 
testamentą... — žinoma, jei kairiąja pavyks išraityti raides! Kas 
jam labiau priklausė: toji ranka ar žiedas su graviruotu antspau- 
du, kuriuo jis tvirtindavo savo įsakus ir kuris, jam numirus, bus 
numautas nuo piršto? Vadinasi, jam niekas nepriklausė? 

Jo dešinė koja, visiškai nejudri, tarytum jos suvis nebeturė- 
tų. Krūtinėje kartais pajusdavo visišką tuštumą. 

Žmogus — mąstanti būtybė, veikianti su kitais žmonėmis ir 
pertvarkanti pasaulį. Ir staiga kūno ir minties vienis pažeidžia- 
mas, suyra, nutrūksta ryšiai - ką tuomet žmogui reiškia pasaulis 
ir kiti žmonės? Tą valandą monsenjorui Valua nebereiškė nieko 
nei titulai, nei valdos, nei karūnos, nei karalystės, nei valstybės 
reikalai ar jo paties valdžia gyviesiems. Giminės herbai, turtai, 
netgi artimieji, kuriuos jis matė susibūrusius aplink, — niekas 
nebeturėjo vertės, jo blausiomis akimis žiūrint. Šį tą reiškė ne- 
bent rugsėjo oras, dar žali, bet jau gelstantys lapai, kuriuos jis 
matė pro atvirus langus, bet ypač oras, oras, kurį jis vargais 


negalais įkvėpdavo, o bedugnė, atsivėrusi krūtinėje, bemat pra- 

rydavo. Kol jis jaus, kad plaučiai kvėpuoja, pasaulis gyvuos ir jis 
bus to pasaulio centras, bet tas centras toks trapus, nelyginant 
blėstančios žvakės liepsnelė. Paskui viskas išnyks arba, tiesą pa- 
sakius, viskas gyvuos, kaip gyvavę, tiktai nugrims į visišką tam- 
są ir kraupią tylą, kaip katedra, užgesus paskutinei žvakei. 

Valua prisiminė, kaip merdėjo didūs jo giminės vyrai. Jo 
ausyse skambėjo Pilypo Gražiojo žodžiai: „Štai ko vertas pasau- 
lis. Štai jis, Prancūzijos karalius!“ Jis prisiminė sūnėno Pilypo 
Ilgojo žodžius: „Štai matote Prancūzijos karalių, jūsų viešparį, 
didžiausią karalystės vargdienį, nes nėra nė vieno tarp jūsų, su 
kuriuo nenorėčiau pasikeisti savo likimu.“ Tada, klausydamasis 
tų žodžių, jis nesuprato jų prasmės: štai ką jautė jo giminės 
valdovai, žengdami į kapus! Kokiais žodžiais dar galima išreikš- 
ti tuos jausmus, tačiau tie, kurie turėjo gražaus laiko gyventi, 
nesugebėjo jų suvokti. Kiekvienas mirštantysis — didžiausias 
vargdienis pasaulyje. 

O kai viskas užges, sudūlės, išnyks, kai katedrą užtvindys 
tamsa, ką ras tasai didis vargdienis anapus gyvenimo slenksčio? 
Ar ten ras tai, ko jį mokė Šventasis Raštas? Betgi visi tie mo- 
kymai buvo begalinės skausmingos abejonės. Ar stos jis prieš 
teismą? Kaip atrodys jo teisėjas? Ir kaip bus pasverti visi jo gy- 
venimo darbai? Kokią bausmę įmanoma skirti tam, kurio nebė- 
ra? Bausmė... Kokia bausmė? Gal bausmė yra tai, jog žmogus, 
žengdamas į amžinąją tamsą, išsaugo aiškią sąmonę? 

Angeranas de Marinji — Karolis Valua nesugebėjo nusikra- 
tyti tos minties — taip pat mirė turėdamas aiškią sąmonę, nes 
buvo sveikas ir pilnas jėgų, ir atsisveikino su gyvenimu ne todėl, 
kad sutriko paslaptingas gyvybės mechanizmas, o todėl, kad to- 
kia buvo kito žmogaus valia. Jis užgeso ne kaip silpna blėstan- 


čios žvakės liepsnelė, bet kaip visos žvakės, užpūstos sykiu. 

Maršalai, dignitoriai, aukšti pareigūnai, lydėję Marinji į 
kartuves, dabar visi būriavosi čia, aplink jį, netilpo miegamaja- 
me, grūdosi gretimame kambaryje kitapus durų, ir visi įprasta 
veido išraiška stebėjo, kaip miršta vienas saviškių, abejingi sve- 
timai mirčiai ir visomis mintimis nukilę į netolimą ateitį, kur 
pasmerktajam nebebus vietos. 

Ak, atiduotų jis visas Bizantijos karūnas, visus Vokietijos 
sostus, visus skeptrus ir visą išveržtą auksą už vieną vienintelį 
žvilgsnį, kuris nesakytų, kad jis pasmerktas! Liūdesys, užuojau- 
ta, gailestis, baimė ir prisiminimų sužadinti jausmai — visa tai 
atsispindėjo akyse, iš visų pusių žvelgiančiose į mirštantį valdo- 
vą. Bet kiekvienas žvilgsnis bylojo, kad jis pasmerktas. 

Valua grafas žiūrėjo į vyresnįjį sūnų Pilypą, augalotą vyrą 
didele nosimi, stovintį šalimais po baldakimu, savo sūnų, kuris 
netrukus, rytoj ar kurią artimiausią dieną, ar, ko gera, po minu- 
tės, bus vienintelis tikrasis Valua grafas, gyvas Valua grafas; jis 
buvo liūdnas, kaip ir dera, tasai augyla Pilypas, laikė suspaudęs 
ranką savo žmonai Žanai Burgundei Raišajai, tačiau, jau galvo- 
damas apie ateitį, kuri jo laukė, rodos, sakė susirinkusiesiems: 
„Matote, miršta mano tėvas!“ Iš tas žvilgsnis, jo vaiko žvilgsnis, 
taip pat bylojo, kad Valua grafas pasmerktas. 

O kiti sūnūs... Alansono grafas Karolis taip pat vengė mirš- 
tančiojo akių, iš lėto nukreipdavo žvilgsnį pastebėjęs, kad Valua 
grafas žiūri jo pusėn; ir mažasis Liudvikas stovėjo toks išsigandęs, 
lyg apsirgęs iš baimės, nes pirmąsyk matė mirtį... O dukterys... 
Kelios jų buvo čia: Eno grafienė, kartkarčiais ženklu liepianti 
tarnui nušluostyti mirštančiajam tįstančias seiles, ir jauniausioji, 
Blua grafienė, ir Bomono grafhenė, kiek atokiau stovinti su ga- 
liūnu vyru Artua grafu Roberu šalia Anglijos karalienės Izabelės 


ir jaunojo Akvitanės kunigaikščio, to berniuko ilgomis blakstie- 

nomis, susikaupusio kaip bažnyčioje, — apie savo senelio brolį 
Valua grafą jis išsaugos tik tą vienintelį prisiminimą. 

Valua grafui atrodė, kad tame kampe rezgamas sąmokslas, 
kuriama ateitis, kur pasmerktajam nebebus vietos. 

Pakreipęs galvą į kitą pusę, Karolis matė savo trečiąją žmoną 
Mao de Šatijon Sen Pol, nė kiek nepalūžusią, išmanančią tokius 
dalykus, palydėjusią į aną pasaulį ne vieną artimą žmogų, taip 
pat savo pirmąjį vyrą. Senasis konetablis Gošė de Šatijonas už- 
dribusiais lyg vėžlio vokais tarytum džiaugėsi dar viena pergale 
sulaukęs septyniasdešimt septynerių metų: jis žiūrėjo į dvide- 
šimčia metų jaunesnį vyrą, mirštantį anksčiau už jį. 

Etjenas de Mornė ir Žanas de Šeršmonas, Karolio Valua kan- 
cleriai, anksčiau vienas po kito ėję Prancūzijos kanclerio pareigas, 
Milis de Nuajė, legistas ir Atskaitomybės rūmų magistras, Robe- 
ras Bertranas, Žaliojo Liūto riteris ir naujasis maršalas, nuodėm- 
klausys brolis Tomas Buržietis, gydytojas Žanas de Torpo, - visi 
čia susirinko padėti jam numirti, kiek leidžia jų pareigos. Bet argi 
galima padėti žmogui numirti? Hiugas Buvilis braukė ašaras. O 
ko gi verkia tas storulis Buvilis, jei ne savo prabėgusios jaunystės, 
artėjančios senatvės ir besibaigiančio gyvenimo)? 

Žinia, mirštantis valdovas — didesnis vargdienis nei vargin- 
giausias karalystės baudžiauninkas. Vargšas baudžiauninkas 
nemiršta visų akyse; jo žmona ir vaikai gali nuo jo nuslėpti, 
kad jam netrukus teks iškeliauti anapus; jis nemerdi iškilmin- 
goje aplinkoje, bylojančioje, kad jo laukia neišvengiama mirtis; 
niekas nereikalauja, kad jis pats i extremis* pripažintų savo 
mirtį. Kaip tik to ir laukė visi tie didikai, susirinkę į jo pilį. 


Juk testamentas — tai savo mirties pripažinimas. Dokumentas, 


* Paskutinę valandą (/ot.). 

užtikrinantis kitų ateitį... Sekretorius laukė, pasidėjęs plonytėlį 
pergamentą, plunksną ir rašalinę ant rašomosios lentos. Na, lai- 
kas pradėti... ar, teisingiau pasakius, baigti. Sunkiausia sukaupti 
ne tiek dvasios tvirtybę, kiek prisiversti išsižadėti visa ko, kas 
žemiška... Testamentas prasidėjo kaip malda... 

— Vardan Dievo Tėvo ir Sūnaus, ir Šventosios Dvasios... 

Karolis Valua prabilo. Visi pagalvojo, kad jis meldžiasi. 

— Nagi, rašykite, bičiuli, — tarė jis sekretoriui. - Ar negirdite, 
kad aš diktuoju!.. Aš, Karolis... 

Jis nutilo, nes buvo skaudu, baugu girdėti savo balsą, tarian- 
tį savo vardą paskutinį kartą... Juk vardas — tai paties žmogaus 
ir jo gyvenimo vienio simbolis! Valua grafas norėjo tuo ir baigti, 
nes visa kita jo nebedomino. Bet visi tie žvilgsniai! Reikėjo su- 
kaupti jėgas, paskutinį kartą sukaupti jėgas kitų labui, nors jie 
buvo kitoje bedugnės pusėje. 

— Aš, Karolis, Prancūzijos karaliaus sūnus, Valua, Alansono, 
Šartro ir Anžu grafas, pareiškiu visiems, kad, būdamas sveiko 
proto, nors ir paliegęs... 

Jis kalbėjo nelabai sklandžiai, liežuvis pynėsi tariant kai 
kuriuos žodžius, dažnai pačius paprasčiausius, tačiau protas, 
įpratęs visada reikšti savo valią žodžiais, pažiūrėti buvo sveikas. 
Vis dėlto miršrančiajam atrodė, kad jis girdi savo balsą lyg iš 
šalies. Jam atrodė, kad jis - ūkanotos upės vidury, kad kreipiasi 
į anuos, stovinčius ant kranto, nuo kurio jis tolsta, ir drebėjo iš 
baimės galvodamas, kas atsitiks, kai pasieks kitą krantą. 

— „ir melsdamas Dievą atleisti man nuodėmes, idant Jis 
netikėtai manęs nenubaustų per Paskutinį teismą, surašau savo 
testamentą ir reiškiu paskutinę valią, kaip toliau bus išdėstyta. 
Visų pirma, pavedu savo sielą mūsų Viešpačiui Jėzui Kristui ir 


jo maloningajai Motinai ir visiems šventiesiems... 

Eno grafienei davus ženklą, tarnas nušluostė seiles, susikau- 
pusias burnos kamputyje. Kalbos nutilo, nebuvo girdėti nė dra- 
bužių šnarėjimo. Susirinkusieji atrodė pritrenkti, kad tas supa- 
ralyžiuotas, sumenkęs ir ligos suluošintas žmogus išsaugojo ne 
tik aiškų protą, bet ir sugeba taip subtiliai ir taisyklingai reikšti 
savo mintis. 

Gošė de Šatijonas sumurmėjo kreipdamasis į kaimynus: 

— Šiandien jis neužges. 

Žanas de Torpo, vienas gydytojų, papurtė galvą. Jo many- 
mu, monsenjoras Karolis nesulauksiąs ryto. Bet Gošė neatlyžo: 

— Visko esu matęs, visko... Jeigu aš sakau, jog šiame kūne 
dar rusena gyvybė... 

Eno grafienė, pridėjusi pirštą prie lūpų, paprašė konetablį 
nutilti; Gošė buvo apykurtis ir nesuvokė, jog jo balsas taip gar- 
siai skamba. 

Valua grafas kalbėjo toliau: 

— Aš noriu būti palaidotas Pranciškonų bažnyčioje, Paryžiu- 
je, tarp savo dviejų pirmųjų žmonų... 

Jo žvilgsnis nukrypo į trečią, gyvąją, žmoną, būsimąją našlę 
Mao de Šatijon. Trys žmonos, ir visas gyvenimas jau praeity... 
Labiausiai jis mylėjo Kotryną, antrąją žmoną... turbūt dėl ka- 
rūnos, viliojančios Konstantinopolio imperatoriaus karūnos. 
Gražioji Kotryna, tikrai ji buvo verta to pasakiško titulo! Valua 
grafas nustebo, kad jo varganame, pusiau paralyžiuotame, mir- 
ties beveik įveiktame kūne slapčia suruseno kažkas panašaus į 
buvusį geismą, teikiantį gyvastį. Vadinasi, jis gulės šalia jos, ša- 
lia imperatorienės, o iš kitos pusės bus pirmoji žmona Margari- 
ta, Neapolio karaliaus duktė, — abi jau seniai sudūlėjusios. Kaip 
keista, kad geismas tebėra gyvas žmoguje, kai kūnas seniai pus- 


gyvis! Na, o prisikėlimas iš numirusiųjų... Tačiau jis turi trečią 

žmoną, tą, į kurią dabar žiūri, ji taip pat buvo gera gyvenimo 
draugė. Reikia ir jai palikti ką nors apčiuopiama. 

— Jtem* aš noriu, kad mano širdis būtų palaidota tame mies- 
te, kurį mano žmona Mao de Sen Pol pasirinks kaip amžino 
poilsio vietą, o mano viduriai — Šali abatijoje, nes teisę laidoti 
kūną dalimis man suteikė mūsų Švenčiausiojo Tėvo popiežiaus 
bulė... 

Akimirką pagalvojęs, bandė prisiminti datą, paskiau pridūrė: 

— ...dar anksčiau. 

Kaip jis didžiavosi tuo leidimu, duodamu vien karaliams, 
laidoti savo kūną dalimis, kaip dalimis laidojami šventųjų pa- 
laikai, vėliau tampantys relikvijomis! Jis reikalavo, kad su juo 
būtų elgiamasi kaip su karaliumi net po mirties. Bet dabar 
jis pagalvojo apie didįjį prisikėlimą, vienintelę viltį, suteiktą 
atsidūrusiems prie mirties slenksčio. Jei tikėjimo žodis teisin- 
gas, kaip jis sugebės prisikelti? Viduriai Šali abatijoje, širdis 
ten, kur jai parinks vietą Mao de Sen Pol, o kūnas Paryžiaus 
bažnyčioje... Nejau jis stosis prieš Kotryną ir Margaritą tuščia 
krūtine ir šiaudų prikimštu pilvu, susiūtu kanapiniais siūlais? 
Tas.prisikėlimas, matyt, visai kas kita, ir žmogaus protas neį- 
stengia to suvokti. Nejaugi bus taip pat sunku nuo aplinkinių 
žmonių ir jų žvilgsnių kaip dabar, kai tiek jų susibūrę apie 
lovą? Kokia baisi bus sumaištis, jei drauge prisikels visi pro- 
tėviai, visi palikuonys, žudikai kartu su savo aukomis, meilu- 
žiai su meilužėmis ir išeis aikštėn visos išdavystės... Ar Marinji 
stosis prieš jį? 

— „..Jtem Šali abarijai palieku šešiasdešimt Turo livrų mano 


metinėms Minėti... 


* Taip pat (/ot.). 

Tarnas vėl nušluostė jam smakrą. Beveik penkiolika mi- 
nučių jis vardijo visas bažnyčias, abatijas, dvasines fundacijas, 
įsteigtas jo feoduose, palikdamas čia šimtą livrų, čia penkias- 
dešimt, čia šimtą dvidešimt, čia tik leliją relikvijoriui papuošti. 
Tas vardijimas atrodė nuobodus, bet tik ne jam, nes sulig kiek- 
vienu pavadinimu prieš jo akis iškildavo varpinė, miestas, baž- 
nytkaimis, kuriems dar kelias valandas ar dienas jis bus viešpats, 
tik jam vienam jie žadino širdžiai mielus prisiminimus. Susirin- 
kusieji negalėjo susikaupti, mintimis tolydžio nukildami kitur, 
tarsi per prailgusias mišias. Tik Žana Raišoji, kuriai buvo sunku 
taip ilgai remtis šluba koja, įdėmiai klausėsi. Ji skaičiavo. Sulig 
kiekvienu skaičiumi atgręždavo į savo vyrą Pilypą Valua veidą, 
iš pažiūros ne tokį jau negražų, tačiau iškreiptą godumo ir pa- 
vydo. Juk mokėti reikės iš palikimo! Pilypas, ir tas paniuro. 

Stovėdama lango nišoje, Izabelė kuždėjosi su Artua grafu 
Roberu. Karalienė nerimavo, ir, iš šalies žiūrint, galėjo atrodyti, 
kad dėl to kaltos aplinkybės. Iš tikrųjų jai kėlė nerimą visai kas 
kita. Ir labiausiai dėl to, jog šalia nebuvo Mortimerio, o be jo ji 
jausdavosi ne tokia saugi, ne tokia guvi kaip paprastai. Be kita 
ko, jai susidarė įspūdis, kad ją tolydžio seka Steipldonas, Ekse- 
terio vyskupas, kuris įsisiūlė važiuoti į Perė, turėdamas įsakymą 
visur lydėti jaunąjį Akvitanės kunigaikštį. Iš to žmogaus, visa 
širdimi atsidavusio Edvardui, buvo galima tikėtis vien nelaimių 
ar bent jau didelių nemalonumų. Izabelė timprtelėjo Artua gra- 
fui Roberui už rankovės, kad jis prisilenktų. 

— Saugokitės Ekseterio vyskupo, - sušnibždėjo ji, — to džiūs- 
nos, ana ten graužiančio nagus... Man baisu, pusbroli. Pasku- 
tinis laiškas iš Orletono atėjo atplėštas, o antspaudas nuplėštas 
ir vėl priklijuotas. 


Buvo girdėti, kaip Valua grafas sako: 

— Jtem užrašau savo žmonai, grafienei, rubiną, kurį man pa- 
dovanojo mano duktė Blua grafienė. /rem palieku jai išsiuvinėtą 
staltiesę, paveldėtą iš mano motinos karalienės Marijos... 

Valua grafui vardijant aukas Bažnyčiai ir vienuolynams, visi 
mintimis klaidžiojo kažkur kitur, tačiau dabar, kai kalba išėjo 
apie brangenybes, visų akys sužibo. Blua grafienė, kiek sutriku- 
si, kilstelėjo antakius. Jos tėvas būtų galėjęs kaip niekur nieko 
grąžinti jai tą rubiną, kurį jinai buvo jam padovanojusi, užuot 
palikęs jį žmonai. 

— rem relikvijorių, šventojo Edvardo relikviją... 

Išgirdęs šventojo Edvardo vardą, jaunasis Anglijos sosto įpė- 
dinis Edvardas kilstelėjo ilgas blakstienas ir nukreipė žvilgsnį į 
motiną, betgi ne, relikvijorius taip pat atiteko grahienei Mao 
de Šarijon. Ir Izabelė pagalvojo, kad dėdė Karolis būtų galėjęs 
padovanoti relikvijorių čia pat esančiam dukterėčios sūnui. 

— Žem savo vyriausiajam sūnui Pilypui palieku rubiną ir 
visus savo ginklus, šarvus ir pakinktus, tačiau Akros meistrų 
grandinius marškinius ir kalaviją, su kuriuo kovėsi Arkūro sen- 
joras, palieku Karoliui, savo antrajam sūnui. /žem2 savo dukrai 
Burgundijos grafienei, mano sūnaus Pilypo žmonai, - gražiau- 
sią savo smaragdą. 

Raišosios skruostai truputį nuraudo, ir ji, visų nuomone, pa- 
darė netaktą — padėkojo linktelėdama galvą. Be jokių abejonių, ji 
pasikvies patyrusį juvelyrą atrinkti jai visų gražiausią smaragdą! 

— ten Karoliui, savo antrajam sūnui, palieku visus Savo ris- 
tūnus ir paradinius žirgus, auksinę taurę, sidabrinį dubenį ir 
maldaknygę. 

Alansono grafas Karolis pravirko ir gana kvailai atrodė, tarsi 
tik tą valandėlę, kai mirštantysis paminėjo jo vardą, būtų suvo- 


kęs, jog tėvas merdi kęsdamas baisius skausmus. 

— Item Liudvikui, savo trečiajam sūnui, palieku visus sidab- 
rinius indus... 

Vaikas stovėjo įsikibęs į motinos Mao de Šarijon sijoną, o ji 
švelniai glostė jam galvą. 

— Item aš noriu ir įsakau, kad visi mano koplyčios daiktai 
būtų parduoti, o pinigai skirti maldoms už mano sielą... /rem, 
kad visi mano drabužiai būtų išdalyti kamerdineriams... 

Už atvirų langų pasigirdo šurmulys, ir visi pasisuko į tą pusę. 
Pilies kieme, nuklotame šiaudais, kad per garsiai nekaukšėtų ar- 
klių kanopos, stovėjo trys palankinai. Iš didžiojo palankino, pa- 
puošto paauksuotais medžio raižiniais, praskleidusi užuolaidas 
su išsiuvinėtomis Artua pilimis, išlipo grafienė Mao, augalota, 
tikra galiūnė, žilą galvą apsisiautusi šydu, ir jos duktė, karalienė 
našlė Žana Burgundė, velionio Pilypo Ilgojo žmona. Grafienę 
lydėjo asmeninis jos kancleris kanauninkas Tjeri d Irsonas ir 
rūmų dama Beatrisė, kanauninko dukterėčia. Grafienė atvyko 
iš Konflanų pilies, nuo Vensenų, iš kur beveik nekeldavo kojos 
tais sunkiais jai laikais. 

Antras palankinas, perdėm baltas, buvo našlaujančios kara- 
lienės Vengrijos Klemansos, velionio Liudviko X žmonos. 

Iš trečio palankino, pažiūrėti gana kuklaus, su paprastomis 
juodos odos užuolaidomis, dviejų tarnų padedamas, vargais ne- 
galais išsiropštė meseras Spinelas Tolomėjus, lombardų kompa- 
nijų Paryžiuje vyriausiasis direktorius. 

Pilies koridoriais ėjo dvi buvusios Prancūzijos karalienės, 
dvi jaunos bendraamžės — trisdešimt dvejų metų, — vilkin- 
čios pagal našlaujančių karalienių paprotį baltais drabužiais, 
abi šviesbruvės ir gražios, tartum dvynės seserys, ypač kara- 
lienė Klemansa. O joms iš paskos, visa galva aukštesnė, sekė 


grėsmingoji grafienė Mao, kuri — kaip visi tai puikiai žino- 

jo, bet niekas nedrįso liudyti, — nužudė vienos moters vyrą, 
kad galėtų viešpatauti kita. O joms įkandin, vilkdamas koją, 
atkišęs pilvuką, klibikščiavo senasis Tolomėjus, žilais, išretė- 
jusiais, ant apykaklės užkritusiais plaukais ir laiko išvagotais 
skruostais, - žmogus, visų ir visokių intrigų liudytojas. Ka- 
dangi amžius viską sutaurina, o pinigai — tikroji pasaulio galy- 
bė, kadangi monsenjoras Valua nebūtų galėjęs be Tolomėjaus 
pagalbos kitados vesti Konstantinopolio imperatorės, o Pran- 
cūzijos dvaras — siųsti Buvilio į Neapolį piršti karalienės Kle- 
mansos nei Artua grafas Roberas bylinėtis ir vesti Valua grafo 
dukters, o Anglijos karalienė — atsidurti čia su savo sūnumi, 
senajam lombardui, tiek visko mačiusiam, tiek daug skolinu- 
siam ir mokėjusiam tylėti, buvo suteikta garbė, derama tik 
karališkojo kraujo asmenims. 

Vieni spaudėsi prie sienos, kiti traukėsi į šalį, kad tarpduryje 
būtų daugiau vietos. Buvilis net sudrebėjo, kai grafienė Mao 
savo sijonais užkliudė jo pilvą. 

Izabelė ir Artua grafas Roberas tylomis susižvalgė. Tolomė- 
jus atvažiavo drauge su Mao, vadinasi, senasis Toskanos lapinas 
veikia ir priešo naudai? Tačiau Tolomėjus, nepastebimai nusi- 
šypsojęs, nuramino savo klientus: tai nieko ypatinga, jie tiesiog 
atsitiktinai susitikę kelyje. 

Mao įėjus į vidų, menėje visiems pasidarė ankšta. Lubų si- 
jos, rodos, dar žemiau nusileido virš galvų. Valua grafas nutilo 
išvydęs savo seną priešininkę galiūnę, stumiančią priekin dvi 
baltai apsirengusias našles, tarsi dvi aveles, genamas į ganyklą. 
Paskiau jis pastebėjo Tolomėjų. Kilstelėjęs prie veido sveikąją 
ranką su rubino žiedu, kuris turėjo atitekti vyriausiajam sūnui, 
Valua grafas tarė: 


— Marinji, Marinji... 

Visi pagalvojo, kad jis praranda nuovoką. Betgi ne, išvy- 
dęs Tolomėjų, jis prisiminė jųdviejų bendrą priešą. Jei ne- 
būtų padėję lombardai, Valua grafas niekad nebūtų įveikęs 
koadjutoriaus. 

Tada galiūnė Artua grafienė Mao tarė: 

— Dievas jums atleis, Karoli, nes jūsų atgaila nuoširdi. 

— Šunsnukė, — tarė Artua grafas Roberas gana garsiai, kad 
girdėtų kaimynai, — ir ji dar drįsta kalbėti apie sąžinę! 

Nekreipdamas dėmesio į Artua grafienę, Karolis Valua žen- 
klu pakvietė lombardą prisiartinti. Senasis sjenietis priėjo prie 
lovos, pakėlė paralyžiuotąją ranką, pabučiavo, tačiau Valua gra- 
fas nepajuto šito bučinio. 

— Mes meldžiamės, kad jūs išgytumėte, monsenjore, — tarė 
Tolomėjus. 

Išgyti! Vienintelis paguodos žodis, kurį Valua išgirdo tarp 
visų tų žmonių, kuriems jo mirtis atrodė gryniausias formalu- 
mas! Išgyti! Ar bankininkas jam pataikavo, ar iš tiesų tuo tikėjo? 
Jiedu susižvalgė, ir vienintelėje atviroje Tolomėjaus akyje, tame 
mįslingame ir gudriame žvilgsnyje, mirštantysis išvydo lyg ir 
bendrininką. Štai galų gale kažkieno akyse jis ne pasmerktasis! 

— Item, item, — vėl prabilo Valua, durdamas smilium į sekreto- 
rių, — aš noriu ir įsakau, kad visas mano skolas apmokėtų vaikai. 

Ak, kokį gražų palikimą jis padovanojo Tolomėjui, daug 
svaresnį nei visi rubinai ir visi relikvijoriai! Ir Pilypas Valua, ir 
Alansono grafas Karolis, ir Žana Raišoji, ir Blua grafienė - visi 
kaip vienas surūgo. Reikėjo mat čia pasirodyti tam lombardui! 

— Jrem Oberui de Vilpjonui, savo kamerherui, skiriu du 
šimtus Turo livrų, Žanui de Šeršmonui, kuris buvo mano kan- 
cleris prieš tapdamas Prancūzijos kancleriu, — tiek pat, Pjerui de 


Mongijonui, savo štalmeisteriui... 

Ir štai monsenjorą Valua vėl pagavo dosnumas, taip brangiai 
jam kainavęs visą gyvenimą. Jis troško dosniai atsilyginti tiems, 
kurie jam tarnavo, ligi paskutinės dienos būdamas jų valdo- 
vas. Du šimtai, trys šimtai livrų — palikimai nedideli, bet kai 
jie skiriami keturiasdešimčiai, penkiasdešimčiai asmenų, visai 
virtinei, neskaitant tų, kurie skirti Bažnyčiai... Bet juk viso iš 
popiežiaus gauto aukso, jau gerokai praimto, neužteks, nei visų 
Valua feodų metinių pajamų! Vadinasi, net ir po mirties Karolis 
liks švaistūnas? 

Grafienė Mao priėjo prie anglų būrelio. Pasisveikino su Iza- 
bele žvilgsniu, spindinčiu sena neapykanta, nusišypsojo maža- 
jam sosto įpėdiniui Edvardui, tarsi kėsindamasi jam įkąsti, ir 
galiausiai pažvelgė į Roberą. 

— Mielasis mano sūnėne, aš suprantu, kaip tau skaudu; juk 
jis tau buvo kaip tikras tėvas... — tarė ji tyliai. 

— Ir jums, mieloji mano teta, tai baisus smūgis, — atsakė jis 
tuo pačiu balsu. — Juk jūs beveik tokio pat amžiaus kaip Karo- 
lis. Ir jums nebe daug liko... 

Pro menės duris tolydžio vaikščiojo žmonės. Izabelė ūmiai 
pastebėjo, kad Ekseterio vyskupas dingęs, ar, teisingiau pasa- 
kius, dingsta, pamatė, kaip jis, kanauninko d'Irsono, Mao kan- 
clerio, lydimas, eina pro duris sparčiais žingsniais, lyg sliuog- 
damas, kaip dvasininkai paprastai kad smelkiasi per minią. 
Galiūnė taip pat nulydėjo juos akimis, ir abi moterys pagavo 
viena kitą žiūrint į tą pusę. 

Izabelė sunerimo. Apie ką galėjo kalbėtis Steipldonas, jos 
priešų pasiuntinys, ir grafienės kancleris? Ir kaipgi jiedu susipa- 
žino, 'jei Steipldonas atvyko tik vakar? Buvo aišku kaip dieną, 
jog grafienės Mao pašonėje veikia Anglijos šnipai. Kitaip ir būti 
negali! „Ji turi pagrindą man keršyti ir kenkti, - galvojo Izabe- 

lė. — Juk kitados aš įdaviau jos dukteris... Ak! Kaip norėčiau, kad 
čia būtų Rodžeris! Kodėl nepareikalavau, kad jis atvažiuotų!“ 

Abu dvasininkai susitiko be niekur nieko. Kanauninkas 
d Irsonas paprašė, kad jam parodytų Edvardo pasiuntinį. 

— Reverendissimus sanctissimusgue Exeteris episcopus? — paklau- 
sė jis. — Ego canonicus et comitissa Artesiensis cancellarius sum.* 

Jiems buvo įsakyta susitikti pirmai progai pasitaikius. Toji 
proga ką tik atsirado. Dabar, susėdę šalia vienas kito lango ni- 
šoje, nuošaliame koridoriaus kampelyje, šnekėjosi lotyniškai su 
rožiniais rankose, lyg melsdamiesi už mirštantįjį. 

Kanauninkas d Irsonas turėjo nuorašą labai įdomaus laiško, 
kurį vienas anglų vyskupas buvo pasirašęs raide „O“; tasai laiš- 
kas, adresuotas karalienei Izabelei, buvo pavogtas iš vieno italų 
pirklio, kai tas miegojo Artua Grafystės užeigoje. Tas vyskupas 
„O“ patarė karalienei tuo tarpu negrįžti Anglijon, bet suburti 
kuo daugiau šalininkų Prancūzijoje, sutelkti tūkstantį riterių ir, 
išsilaipinus Anglijos pakrantėje, išvyti Dispenserius ir blogąjį 
vyskupą Steipldoną. Tjeri d Irsonas turėjo su savimi tą nuora- 
šą. Gal monsenjoras Steipldonas pageidautų su juo susipažin- 
ti? Popieriaus lakštas perėjo iš kanauninko sutanos vyskupui į 
rankas, ir šis, vos užmetęs į jį akį, pažino šmaikštų, aiškų Ada- 
mo Orletono stilių. Jei lordas Mortimeris, buvo rašoma tame 
laiške, apsiimsiąs vadovauti tam žygiui, visa Anglijos bajorija 
prisidėsianti per kelias dienas. 

Vyskupas Steipldonas kramtė nykščio nagą. 

— Ille baro de Mortuo Mari concubinus Isabelle regine aperte 


x * 


est**, - pridūrė Tjeri d Irsonas. 


* Didžiai gerbiamas šventasis Ekseterio vyskupas? Aš esu kanauninkas ir Ar- 
tua grafienės kancleris. (Lot.) 
** Baronas Mortimeris čia atvirai sanguliauja su karaliene Izabele. (Lot.) 

Vyskupas pageidaująs įrodymų? Kanauninkas pateiksiąs, 
kada tik vyskupas pageidausiąs. Tereikią apklausti tarnus, pa- 
statyti sargybą prie visų Sitė rūmų durų arba paprasčiausiai pa- 
siteirauti dvariškių nuomonės. 

Steipldonas įsikišo laiško nuorašą į sutaną po kryžiumi, ka- 
bančiu ant krūtinės. 

Didikai pamažėle skirstėsi. Monsenjoras Valua išvardijo 
savo testamento vykdytojus. Jo didelis antspaudas - lelijų žiedai 
su užrašu apskritime: „Carolį regis Franciae filii, comitis Valesi et 


*- įsispaudė į smalką, užlietą ant raištelių, kaban- 


Andegaviae“ 
čių po dokumentu. 

— Monsenjore, leiskite pristatyti jūsų aukštam ir šventam as- 
meniui savo dukterėčią Beatrisę, grafienės rūmų damą, - tarė Ije- 
ri d'Irsonas Steipldonui, rodydamas į gražią juodbruvę merginą 
ilgesingu žvilgsniu, kuri ėjo jųdviejų link vinksėdama klubais. 

Beatrisė pabučiavo vyskupo žiedą, paskui dėdė tyliai tarė jai 
kelis žodžius. Tada ji grįžo prie grahenės Mao ir jai sukuždėjo: 

— Viskas padaryta, ponia. 

Ir Mao, tebestovinti šalia Izabelės, atkišo savo didelę ranką 

Paskui visi išvyko į Paryžių. Artua grafas Roberas ir kancle- 
ris — tvarkyti valstybės reikalų. Tolomėjus — rūpintis neatidė- 
liotinais sandėriais, o Mao, padariusi viską, kad išsipildytų jos 
kerštingi kėslai, tiesiog nebeturėjo ko veikti Perė pilyje. Izabelė 
troško kuo greičiau susitikti su Mortimeriu, o našlaujančios 
karalienės negavo pilyje pastogės. Pilypas Valua, ir tas turėjo 
keliauti į Paryžių valdyti savo didelės grafystės, tapęs teisėtu jos 


šeimininku. 


* Karolio, Prancūzijos karaliaus sūnaus, Valua ir Anžu grafo (/or. ). 

Prie mirštančiojo liko trečioji jo žmona, vyriausioji duktė, 
Eno grafienė, jauniausieji vaikai ir artimi tarnai. Nė kiek ne 
daugiau žmonių nei prie kokio menko provincijos riterio, o juk 
jo vardas ir darbai drebino pasaulį nuo vandenyno krantų iki 
pat Konstantinopolio! 

Ir rytojaus dieną, ir kitą dieną monsenjoras Karolis dar 
buvo gyvas. Konetablis Gošė teisybę sakė, širdis nesiliovė pla- 
kusi tame palaužtame kūne. 

Tomis dienomis visas dvaras buvo persikėlęs į Vensenų 
pilį, kur jaunasis Anglijos sosto įpėdinis Edvardas, Akvitanės 
kunigaikštis, turėjo prisiekti ištikimybę savo dėdei Karoliui 
Gražiajam. 

Vėliau Paryžiuje nuo pastolių krintanti plyta pralėkė pro pat 
vyskupo Steipldono galvą; sugriuvo tiltelis, kai užjojo įdurmu 
sekantis klierikas, raitas ant mulo. O vieną rytą, išėjęs iš savo 
būsto ankstyvosioms mišioms, siauroje gatvikėje vyskupas susi- 
dūrė nosis nosin su Džerardu Olspėjumi, buvusio Tauerio virši- 
ninko padėjėju, ir barzdaskučiu Oglu. Abu vyrai, rodės, vaikšti- 
nėjo sau lyg niekur nieko. Bet kas gi eina tokią valandą šiaip sau, 
vien pasiklausyti paukščių giesmių? Netoliese, už kampo, tyliai 
stovėjo būrelis vyrų, tarp kurių Steipldonas dingojosi atpažinęs 
pailgą arklišką barono Meltrevezo veidą. Viena laimė, kad gatvę 
užtvindė daržovių pardavėjų gurguolė, ir vyskupui pavyko sku- 
bomis įsmukti pro duris. Tą patį vakarą nė su niekuo neatsisvei- 
kinęs jis iškeliavo į Bulonę, kur tikėjosi slapčiomis sėsti į laivą. 

Tarp kita ko, be Orletono laiško nuorašo, jis vežėsi ganėtinai 
įrodymų prieš karalienę Izabelę, prieš Mortimerį, prieš Kento 
grafą, prieš visus jų aplinkos didikus. 

O vienoje II de Franso pilyje, per mylią nuo Rambujė, vis 


dar buvo gyvas Karolis Valua, bemaž visų apleistas, tarsi palai- 

dotas savo kūne nelyginant karste. Tam, kuris buvo vadinamas 
antruoju Prancūzijos karaliumi, rūpėjo tik oras, įkvepiamas į 
plaučius nelygiai, kartais su baugiomis pertraukomis. Ir jis kvėps 


tą orą, palaikantį gyvastį, dar ilgas savaites, iki pat gruodžio. 


Trečia dalis 


PAVOGTAS KARALIUS 


Sutuoktiniai priešai 


Jau aštuoni mėnesiai, kai karalienė Izabelė gyveno Prancūzijoje; 
čia ji pažino laisvę ir sutiko meilę. Ir pamiršo savo vyrą kara- 
lių Edvardą. Nustumtas į atminties kapinyną, jis egzistavo jos 
mintyse labai abstrakčiai, kaip blogas anų dienų Izabelės pali- 
kimas. Netgi norėdama atgaivinti savo pagiežą, ji nebūtų galė- 
jusi aiškiai prisiminti savo pasišlykštėjimo vyro kūno kvapu nei 
tikrosios jo akių spalvos. Matė lyg pro miglą nebent pernelyg 
atsikišusį smakrą, slepiamą po šviesia barzdele, ir pasibjaurėti- 
nai lanksčią nugarą. Prisiminimas apie jį vis labiau blėso, o štai 
neapykanta, priešingai, liko tokia pat stipri. 

Skubotas vyskupo Steipldono grįžimas į Londoną parvirti- 
no visus Edvardo nuogąstavimus ir paskatino kuo greičiau su- 
sigrąžinti žmoną namo. Tačiau veikti reikėjo apdairiai ir, Hju 
Senojo žodžiais tariant, kad vilkė grįžtų irštvon, būtina nuslo- 
pinti jos budrumą. Todėl kelias savaites Edvardas rašė laiškus 
kaip mylintis, žmonos išsiilgęs vyras. Dispenseriai taip pat pri- 
sidėjo prie to melo, įrodinėdami karalienei savo atsidavimą ir 
drauge su karaliumi maldaudami ją kuo greičiausiai parvykti ir 
juos pradžiuginti. Edvardas įpareigojo ir Vinčesterio vyskupą 


panaudoti savo įtaką karalienei. 

Tačiau gruodžio pirmąją viskas pasikeitė. Edvardą tą dieną 
pagavo ūmus beprotiškas pyktis, vienas tų karaliams anaiptol! 
nederančių įtūžių, teikiančių galios iliuziją. Vinčesterio vysku- 
pas atvežė jam karalienės atsakymą: ji atsisakanti grįžti į An- 
eliją, nes bijanti Hju Jaunesniojo ir, be to, pasipasakojusi apie 
savo baimę broliui, Prancūzijos karaliui. To ir tetrūko. Laiškai, 
kuriuos Edvardas diktavo Vestminsterio rūmuose ištisas pen- 
kias valandas, apstulbino Europos karalių dvarus. 

Iš pradžių jis parašė karalienei. Dabar nė kalbos nebuvo apie 


„širdelę“. 


Ponia,- rašė Edvardas, — ne kartą, kaip prieš ištikimybės prie- 
saiką, taip ir po jos, didžiai trokšdami, kad jūs būtumėte šalia 
mūsų, ir nesmagiai jausdamiesi dėlei jūsų užsitęsusio viešėjimo 
svetur, kvietėme jus parvažiuoti kuo skubiausiai ir be tolesnių pa- 
siteisinimų,. 

Prieš ištikimybės priesaiką jūs teisinotės prasimesdama reikalų 
tvarkymu; bet paskui per dvasios tėvą Vinčesterio vyskupą davėte 
mums žinią, jog negrįšite, nes bijote Hju Dispenserio ir juo nepasi- 
tikite, ir tuo mus didžiai nustebinote, nes mano akivaizdoje jūs vi- 
sada liaupsinote vienas kitą, jūs jį, o jisai jus, tiek pries kelionę tam 
tyčia duodamais pasižadėjimais ir kitokiais nuoširdžios bičiulystės 
patikinimais, tiek asmeniniais laiškais, kuriuos jis man parodė. 

Mes gerai žinome ir jūs taip pat žinote, ponia, jog minimas 
Hju visada mus gerbė kaip galėdamas; ir jūs taip pat žinote, jog 
niekados nuo tos dienos, kai tapote mano žmona, su jumis nebuvo 
blogai pasielgta, nebent tik vieną sykį, ir tai atsitiktinai, ir, kaip 
jūs tikriausiai prisimenate, jūs pati buvote dėl to kalta. 

Būtų labai apmaudu, jei dabar, kai ištikimybės priesaika mūsų 


didžiai gerbiamam broliui Prancūzijos karaliui duota ir kai mes 

su juo užmezgėme tokius gerus bičiulystės saitus, jūs, mūsų taikos 
pasiuntinė, būtumėte kokio nors mūsų priešiškumo priežastis, ir be 
jokio pagrindo. 

Todėl mes jus kviečiame ir įpareigojame, ir jums įsakome, kad 
be tolesnių pasiteisinimų ir apgaulingų dingsčių nedelsdama grįž- 
tumėte Das Mus. 

O dėl jūsų išlaidų, kai jūs parvyksite, kaip žmonai dera par- 
vykti pas savo viešpatį, mes pasirūpinsime, kad jums nieko nestigtų 
ir kad jūsų garbė nenukentėtų. 

Taip pat mes norime ir reikalaujame, kad jūs kuo skubiau 
grąžintumėte namo mūsų didžiai brangų sūnų Edvardą, nes mes 
be galo geidžiame jį pamatyti ir su juo pasikalbėti. 

Dvasios tėvas iš Dievo malonės Votjė, Ekseterio vyskupas, andai 
mums davė žinią, jog kai kurie mūsų priešai ir tremtiniai, jūsų 
globojami, jį sekė ir kėsinosi į jo gyvybę, ir jis, būdamas mums 
ištikimas ir atsidavęs, ir norėdamas išvengti pavojų, suskubo grįžti 
pas mus. Mes tatai jums pranešame, idant jūs suprastumėte, jog 
vyskupas kaip tik dėl to taip netikėtai jus paliko. 

Surašyta Vestminsteryje tūkstantis trys šimtai dvidešimt penk- 
tųjų metų gruodžio pirmąją dieną. 

Edvardas. 


Pyktį išliejęs laiško pradžioje ir gerokai apsimelavęs, pabai- 
goje išmaningai įgėlė kaip gyvatė. 

Kitas laiškas, kiek trumpesnis, buvo skirtas jaunajam Akvi- 
tanės kunigaikščiui: 

Didžiai brangus sūnau, kad ir koks jaunas ir nepatyręs būda- 
mas, gerai prisiminkite, ką mes įpareigojome ir įsakėme jums dary- 


ti, kai rengėtės palikti Duvrą, ir kokį tada mums davėte atsakymą, 

už kurį mes be galo esame jums dėkingi, ir nieku gyvu neviršykite 
savo įgaliojimų. 

Ir kadangi jūs jau prisiekėte ištikimybę, aplankykite didžiai 
gerbiamą mūsų brolį Prancūzijos karalių, jūsų dėdę, ir atsisveikin- 
kite su juo, ir grįžkite namo drauge su mūsų brangiausiąja žmona 
karaliene, jūsų motina, jeigu tik ji malonės vykti tuo pačiu metu. 

O jeigu ji nepanorės grįžti, ilgiau nebegaiškite ir keliaukite 
namo, nes mes geidžiame be galo jus pamatyti ir su jumis pasikal- 
bėti; ir nesileiskite perkalbamas nei motinos, nei kieno nors kito. 


Laiminame jus. 


Nereikalingi pasikartojimai ir piktas tonas aiškiai liudijo, 
jog laiškus rašė ne kancleris ir ne sekretorius, o pats karalius. 
Skaitant laišką rodėsi, kad skamba raštininkui diktuojančio 
Edvardo balsas. Edvardas nepamiršo nė Karolio IV Gražiojo. 
Jam adresuotame laiške jis beveik žodis žodin kartojo visa tai, 


ką rašė karalienei: 


Iš patikimų žmonių jūs esate girdėję, kad mūsų žmona Angli- 
jos karalienė nedrįsta grįžti pas mus, bijodama Hju Dispenserio 
ir juo nepasitikėdama. Suprantama, didžiai mylimas broli, jai 
nederėtų nepasitikėti nei juo, nei kokiu kitu žmogumi iš mūsų 
karalystės; nes, ačiū Dievui, nei Elju, nei kuris kitas mūsų valdi- 
nys, gyvenantis mūsų žemėse, nelinki jai bloga, o jeigu taip būtų ir 
mes žinotume, kaltininką taip nubaustume, jog tai būtų pamoka 
kitiems, ir, ačiū Dievui, tam mes turime ganėtinai galios. 

Štai todėl, didžiai gerbiamas ir didžiai mylimas broli, dar sykį 
jus prašome dėlei jūsų ir dėlei mūsų garbės, ir dėlei mūsų žmonos 
garbės malonėti padaryti visa, kas įmanoma, kad ji kuo greičiau 
grįžtų pas mus; nes mums be galo liūdna be jos, ir mes į jus nesi- 


kreiptume, jei nepasitikėtume jumis ir jūsų gera valia. 

Edvardas taip pat reikalavo, kad grįžtų jo sūnus, ir kaltino 
„esančius ten priešus ir tremtinius“ pasikėsinimu į Ekseterio 
vyskupą. 

Žinia, tos gruodžio pirmosios pyktis, matyt, buvo baisus, ir 
po Vestminsterio skliautais ilgai dar skardėjo riksmai. Ta pačia 
proga ir tokiu pat tonu Edvardas parašė dar Reimso ir Ruano 
vyskupams, Bovė vyskupui Žanui de Marinji, Langrų ir Lano 
vyskupams, Prancūzijos perams dvasininkams, Burgundijos ir 
Bretanės kunigaikščiams, Valua ir Flandrijos grafams, Prancū- 
zijos perams pasauliečiams, taip pat Sen Deni abatui, Klermon 
Burbono senjorui karaliaus vyriausiajam iždininkui Liudvikui, 
Artua grafui Roberui, Atskaitomybės rūmų magistrui Miliui de 
Nuajė, konetabliui Gošė de Šatijonui. 

Tai, jog grafienė Mao vienintelė iš visų Prancūzijos perų ne- 
gavo tokio laiško, sakyte sakė, kad ji palaiko glaudžius ryšius su 
Anglijos karaliumi ir ganėtinai gerai viską žino. 

Atrplėšęs gautą laišką, Roberas didžiai apsidžiaugė ir, kvato- 
damas bei plodamas rankomis sau per šlaunis, nuėjo pas pus- 
seserę Anglijos karalienę. Smagumėlis, galima sočiai prisijuokti! 
Vadinasi, tas vargeta Edvardas siunčia žygūnus į visus karalystės 
kampelius, pasiryžęs visiems pranešti apie savo šeimyninius ne- 
sklandumus, apginti savo numylėtinį ir apsiskelbti, kad nesugeba 
susigrąžinti žmonos namo. Vargas Anglijos didikams, koks men- 
kysta tas jūsų karalius ir kokiam nevykėliui atiteko Vilhelmo Nu- 
kariautojo skeptras! Po Liudviko Pamaldžiojo ir Akvitanės kuni- 
gaikštienės Alienoros rietenų nieko smagesnio nebuvo girdėta! 

— Prisekite jam šakotus ragus, pussesere, — sušuko Robe- 
ras, — tokius šakotus, kad jūsų Edvardas turėtų susiriesti dvilin- 
kas, eidamas pro savo pilių vartus. Ar ne, pusbroli Rodžeri, juk 
to jis tikrai vertas! 


Ir linksmai paplojo Mortimeriui per petį. 

Edvardas, pykčio pagautas, taip pat griebėsi kraštutinių 
priemonių — nusavino netikro savo brolio Kento grafo ir lordo 
Kromvelio, Izabelės palydos vado, turtą. Negana to, jis žengė 
dar pražūtingesnį žingsnį: išleido įsaką, pasiskelbdamas savo 
sūnaus, Akvitanės kunigaikščio, feodų „globėju ir valdytoju“, 
ir jo vardu pareikalavo prarastų žemių. Kitaip sakant, pavertė 
niekine ir sutartį, žmonos suderėtą, ir ištikimybės priesaiką, sū- 
naus duotą. 

— Jo valia, jo valia, — kartojo Artua grafas Roberas. — Ką gi, 
vadinasi, teks dar kartą atsiimti jo kunigaikštystę, bent jau tiek, 
kiek jos liko, nes dabar galima sakyti, jog didesnioji jos dalis 
pasirodo tik per atoslūgius. Jeigu jau po dviejų mūsų žygių tas 
menkysta nepasimokė, mes surengsime trečią, kad jis galų gale 
atsipeikėtų. Juo labiau kad rūdija arbaletai, supirkti kryžiaus 
žygiui! 

Nebuvo reikalo šaukti prie ginklo visos karaliaus kariau- 
nos nei siųsti konetablio nuo senatvės sustingusiais sąnariais; 
visiškai pakako reguliariosios kariuomenės, dviejų maršalų 
vadovaujamos, kad truputį aplamdytų šonus Bordelė krašte 
Gaskonės senjorams, per savo bailumą ar kvailumą ištikimai 
tarnaujantiems Anglijos karaliui. Tokie žygiai tapo stačiai įpro- 
čiu. Ir kiekvieną kartą vis menkesnės pajėgos stodavo į mūšį 
prieš Prancūzijos kariuomenę. 

Edvardo laiškas buvo paskutinis laiškas, perskaitytas Karo- 
liui Valua, paskutinis didžių pasaulio įvykių atgarsis. 

Monsenjoras Karolis mirė gruodžio viduryje; jo laidotuvės 
buvo tokios pat prabangios kaip ir jo gyvenimas. Visa Valua 
giminė = tik dabar, žvelgiant į laidotuvių eiseną, paaiškėjo, ko- 
kia ji gausi ir įtakinga, — visa Prancūzijos diduomenė, visi dig- 


nitoriai, diduma perų, našlaujančios karalienės, Parlamentas, 

Atskairomybės rūmiai, konetablis, universiteto mokslo vyrai, 
Paryžiaus korporacijos, apanažo feodų vasalai, testamente pa- 
minėtų bažnyčių ir abatijų dvasininkai bei vienuoliai nulydėjo 
velionį į Pranciškonų bažnyčią, kur tarp dviejų pirmųjų žmonų 
buvo paguldytas didžiausio tų laikų nenuoramos kūnas, nepa- 
prastai lengvas po ilgos ligos ir balzamavimo. 

Jei likimas jam būtų padovanojęs dar trejus metus, jis būtų 
tapęs Prancūzijos karaliumi, nes Karoliui IV, jo sūnėnui, nepa- 
likusiam įpėdinio, nebuvo lemta ilgiau gyventi! 

Didžiojo Karolio Valua viduriai buvo nugabenti į Šali abati- 
ją, o širdis, įdėta į urną, atiduota jo trečiajai žmonai, kuri turėjo 
ją saugoti iki savo mirties. 

Iškart po laidotuvių Prancūziją užgriuvo dideli šalčiai, ta- 
rytum, pakasus princo kaulus, būtų ūmiai atšalusi karalystės 
žemė. Ilgaamžiai galės lengvai prisiminti jo mirties metus; rei- 
kės tik pasakyti: „Jis mirė per didžiuosius šalčius . 

Seną sukaustė ledas; žmonės vaikščiojo per nedidelius užša- 
lusius jos intakus, tokius kaip Granž Bateljerės upelė; šuliniai 
užšalo, tad vandeniui parsinešti reikėjo ne kibiro, bet kirvio. 
Soduose ir parkuose plaišiojo medžių žievė, kai kurios guobos 
sueižėjo iki pat šerdies. Nukentėjo ir Paryžiaus vartai — per šal- 
čius sproginėjo net akmenys. Gatvėse ant grindinio maisto ieš- 
kojo paukščiai, anksčiau niekada neatskrisdavę į miestą kėkštai, 
šarkos. Durpės kainavo dvigubai brangiau, o krautuvėse nebe- 
liko jokių kailių — nei švilpikų kailiukų, nei voverenų, net pa- 
prasčiausių avikailių. Varginguose būstuose mirė daugybė senių 
ir vaikų. Keliauninkai, netgi batais apsiavę, šalo kojas; žygūnai 
nešiojo paštą pamėlynavusiais nuo šalčio pirštais. Upių laivyba 
apmirė. Į Gijeną nusiųstiems kareiviams, per neatsargumą nu- 


simovus pirštines, prie geležinių ginklų prilipdavo rankų oda; 

vaikėzai smagindavosi siūlydami kaimo liurbiams palaižyti kir- 
vį. Bet ypač visiems įsiminė šalyje stojusi šiurpi tyla, nes atrodė, 
jog ir gyvenimas apmirė. 

Į karaliaus dvarą Naujieji metai atėjo gana kukliai — dėl 
gedulo ir dėl šalčių. Šiaip ar taip, visi įteikė vieni kitiems po 
laumės šluotą ir įprastas dovanas. Apskaičiavus praėjusių metų 
biudžetą, ižde buvo rasta, kad pajamos viršijo išlaidas septynias- 
dešimt trimis tūkstančiais livrų, iš kurių šešiasdešimt tūkstan- 
čių davė Akvitanės sutartis. Ta dingstimi Artua gratas Roberas 
išsireikalavo, kad iš tos sumos karalius jam skirtų aštuonis tūks- 
tančius livrų. Tai buvo teisinga, nes jau pusė metų, kai Roberas 
valdė karalystę pavaduodamas savo pusbrolį. Jis surengė žygį 
Gijenon, kur prancūzų kariuomenė, beveik nesusidūrusi su an- 
glų pajėgomis, beregint laimėjo pergalę. Vietiniai senjorai, dar 
kartą patyrę Paryžiaus siuzereno pyktį, nukreiptą prieš londo- 
niškį vasalą, gailėjosi gimę gaskonais. Kodėl gi Dievas jų nepa- 
sigailėjo ir nedovanojo jiems žemių kitoje kunigaikštystėje? 

Edvardas, sužlugęs, prasiskolinęs, jau nebegaudamas kredi- 
tų, nebeišgalėjo išsiųsti kariuomenės savo feodui ginti, tačiau 
išsiuntė laivus savo žmonai parvežti. Karalienė parašė laišką 
Vinčesterio vyskupui, prašydama jį pagarsinti visai Anglijos 


dvasininkijai: 


Meldžiu jus ir visus sveiko proto žmones netikėti, kad mes ap- 
leidžiame mūsų viešpatį be jokios svarios ir pagrįstos priežasties, 
ir mes niekada nesiryžtume tokiam žingsniui, jeigu mūsų gyvybei 
negrėstų pavojus ir mes nebijotume minėtojo Elju, kuris laiko savo 
rankose mūsų viešpatį, valdo mūsų karalystę ir laukia progos nu- 
plėšti mums garbę, 0 tuo mes esame tikri, nes buvome tai patyrę. 


Kol Hju bus toks, koks yra, pajungęs savo valdžiai mūsų vyrą, mes 

negalėsime sugrįžti į Anglijos Karalystę, nesibaimindami mūsų ir 


mūsų brangiausiojo sūnaus gyvybei gresiančio mirtino pavojaus. 


Laiškas atėjo kaip tik tuo metu, kai Edvardas vasario pra- 
džioje davė naujus įsakymus pakrančių grafysčių šerifams. Jis 
paskelbė, jog karalienė ir jo sūnus, Akvitanės kunigaikštis, iš- 
vykę į Prancūziją sudaryti taikos sutarties, patekę išdaviko ir 
maištininko Mortimerio įtakon ir surezgę sąmokslą su karaliaus 
ir karalystės priešais; tad karalienę ir Akvitanės kunigaikštį de- 
rėtų pasitikti maloniai tik tuo atveju, jeigu jie atplauksią laivais, 
kuriuos jis, karalius, išsiuntęs į Prancūziją, ir jeigu parvyksią 
su gerais ketinimais; bet jeigu jie atplauksią svetimais laivais ir 
nedraugiškais ketinimais, įsakyta pasigailėti vien karalienės ir 
sosto įpėdinio Edvardo, o su kitais, išsilaipinsiančiais į krantą, 
elgtis kaip su maištininkais. 

Norėdama laimėti laiko, Izabelė per sūnų perspėjo karalių, 
kad serga ir negalinti plaukti laivu. 

Kovo mėnesį sužinojęs, kad jo žmona smagiai leidžia laiką 
Paryžiuje, karalius Edvardas vėl susirgo laiškų karštlige. Regis, 
negalia pasidarė chroniška, atsikartodama kas trys mėnesiai. 


Jaunajam Akvitanės kunigaikščiui Edvardas II rašė: 


Mūsų žmona ir jūsų motina šalinasi mūsų, prasimesdama 
apgaulinga dingstimi, kad bijo mūsų brangiausiojo ir ištikimojo 
Hju Dispenserio, visados mums ištikimai ir atsidavusiai tarnavu- 
sio; tačiau jūs matote — ir kiekvienam tai aišku, — kad ji atvirai, 
viešai, nepaisydama savo priedermės ir mūsų karūnos, prisivilio- 
jo Mortimerį, išdaviką ir mūsų mirtiną priešą, atskleistą, įrodytą 
ir nuteistą Parlamente, ir, jo lydima, pasirodo rūmuose ir mies- 


te, nepaisydama mūsų ir mūsų karūnos garbės, ir mūsų karalystės 

garbės. Ir negana to, ji laiko jus mūsų minėto priešo draugėje, už- 
traukdama mums didžią nešlovę ir gėdą, nusižengdama Anglijos 
Karalystės įstatymams ir papročiams, kuriuos ginti ir sergėti jums 


pavedu ir įsakau jums savo aukščiausiąja valdovo valia. 
Jis kreipėsi laišku taip pat į karalių Karolį IV: 


Jeigu jūsų sesuo mus mylėtų ir geistų būti mūsų draugėje, kaip 
ji jums pasakojo ir melavo — atleiskite už šitą žodį, ji nebūtų 
palikusi mūsų, prasimetusi dingstimi atgaivinti taiką ir draugystę 
tarp mūsų ir jūsų, ir aš tuo nuoširdžiai tikėjau, siųsdamas ją pas 
jus. Bet išties, brangiausiasis broli, mes įsitikinome, kad ji nemyli 
mūsų nė trupučio ir nurodo melagingą priežastį, minėdama mūsų 
brangiausiąjį giminaitį Hju Dispenserį. Mūsų manymu, ji nebe- 
sugeba valdyti savo jausmų, taip atvirai ir viešai laikydama savo 
taryboje mūsų išdaviką ir mirtiną priešą Mortimerį ir rodydama- 
si su tuo piktadariu rūmuose bei mieste. Todėl jūs, brangiausiasis 
broli, privalėtumėte pareikšti savo valią, kad ji atgailautų ir elgtų- 
si, kaip dera, gerbdama visus tuos, kas brangus jos širdžiai. Teikitės 
mums duoti žinią, kokia bus jūsų valia ir kaip jūs malonėsite pa- 
sielgti, remdamasis Dievo valia, savo protu ir sąžine, neteikdamas 


reikšmės kaprizingų moterų užgaidams ir norams. 


Tokio pat turinio laiškus jis vėl išsiuntinėjo į visas šalis — pe- 
rams, dignitoriams, prelatams, net ir pačiam popiežiui. Anglijos 
valdovai skundė vienas kito meilės intrigas, kėlė jas viešumon, 
ir toji sanguliavimo istorija apie dvi poras — tris vyrus ir vieną 
moterį — kėlė smagų juoką Europos karalių dvaruose. 

Paryžiaus įsimylėjėliams jau nebereikėjo saugotis. Nė nebe- 


sistengdami slėpti savo santykių, Izabelė ir Mortimeris elgėsi 

šaltakraujiškai ir tyčia rodėsi drauge bet kokia proga. Tam tik- 
ra garantija buvo tai, kad Kento grafas ir jo žmona, atvykusi 
iš Anglijos, neatsiribojo nuo neteisėtos poros. Tad ko rūpintis 
Anglijos karaliaus garbe, jeigu ji nė kiek nerūpi jo netikram 
broliui? Apskritai Edvardas savo laiškais laimėjo tik tiek, kad 
iškėlė viešumon tą ryšį, kurį visi laikė įvykusiu ir neatšaukiamu 
faktu. O visos neištikimos žmonos įsiteigė mintį, jog karalie- 
nėms suteikta ypatinga malonė ir jog Izabelei išties pasisekė, jei 
jos vyras pasirodė besąs toks nenaudėlis! 

Tačiau jiems trūko pinigų. Išeivių turtai buvo nusavinti, ir 
jie nebeturėjo jokių pajamų. Ir mažasis Anglijos dvaras Paryžiu- 
je gyveno vien iš lombardų paskolų. 

Kovo pabaigoje teko dar kartą šauktis senojo Tolomėjaus. 
Jis atvyko pas karalienę Izabelę, lydimas sinjoro Bokačo, atsto- 
vaujančio Bardžiams. Karalienė ir Mortimeris be galo pagarbiai 
išdėstė jam savo prašymą. Lygiai taip pat mandagiai, pabrėž- 
damas savo apgailestavimą, meseras Tolomėjus nesutiko duoti 
skolon. Tam jis turėjo svarių argumentų: atskleidė didžiąją juo- 
dą knygą ir parodė sąskaitas. Mesiras Olspėjus, lordas Kromve- 
lis, karalienė Izabelė... Štai šiame puslapyje, ir Tolomėjus žemai 
nulenkė galvą... Kento grafas ir grafienė... Vėl nulenkė... Lordas 
Meltrevezas, lordas Mortimeris... O paskiau dar keturi lapai pa- 
ties karaliaus Edvardo skolų... 

Rodžeris Mortimeris užprotestavo: karaliaus Edvardo są- 
skaitos jam nerūpi! 

— Tačiau, milorde, — pareiškė Tolomėjus, - mūsų akimis 
žiūrint, visa tai - Anglijos skolos! Man labai skaudu, kad nega- 
liu suteikti jums paskolos, baisiai skaudu, kad turiu nuliūdinti 
tokią gražią damą kaip ponia karalienė, bet jūs per daug nori- 


te — prašote ir tikitės iš manęs to, ko aš nebeturiu ir ką dabar 

turite jūs. Nes tas turtas, kuris, kaip sakoma, priklauso mums, 
išdalytas skoloms! Visas mano lobis, milorde, — tai jūsų skolos. 
Matote, ponia, - kalbėjo jis toliau, pasigręždamas į karalienę, — 
matote, ponia, kokie mes esame, vargšai lombardai, mums vi- 
sad grasinama, kiekvienam naujam karaliui privalome mokėti 
džiugaus sostan žengimo duoklę... O kiek, deja, mes išmokėjo- 
me per pastaruosius dvylika metų!.. Ir kiekvienas karalius ati- 
ma iš mūsų miestelėno teisę, kad išpirktume ją pakartotinai už 
nemažą sumą, o kartais netgi du sykius, jei jis ilgai valdo! O jūs 
pažiūrėkite, kiek gero mes darome karalystėms! Anglija mūsų 
kompanijoms kainavo šimtą septyniasdešimt tūkstančių livrų — 
tai karūnavimų, karų, nesutarimų kaina, ponia! Matote, koks 
aš senas... Jau kadai ilsėčiausi, jei nereiktų be paliovos vaikytis 
skolininkų ir reikalauti tų skolų, kad išgalėtume padėti kitiems. 
Mus vadina šykštuoliais, lupikautojais, kai norime atgauti savo 
pinigus, bet niekas nė nepagalvoja, kaip mes rizikuojame, sko- 
lindami ir sudarydami sąlygas šio pasaulio valdovams tvarkyti 
savo reikalus! Kunigai rūpinasi vargšais žmoneliais — dalija iš- 
maldą elgetoms ir stato ligonines vargdieniams, o mes rūpina- 
mės didžiūnų vargais negandais. 

Būdamas garbingo amžiaus, jis galėjo leisti sau taip kalbėti, 
o jo balsas skambėjo taip ramiai ir nuolankiai, jog buvo neį- 
manoma įsižeisti. Šnekėdamas jis slapčia žvilgčiojo primerktąja 
akimi į brangenybę, spindinčią ant karalienės kaklo, jo knygoje 
įrašytą skolon į Mortimerio sąskaitą. 

— Kaip pradėjome savo verslą? Kaip sugebame išsilaikyti? 
Niekas to nenori prisiminti, — kalbėjo jis toliau. — Mūsų Italijos 
bankai atsirado per kryžiaus žygius, nes didikai ir keliauninkai 
anaiptol nebuvo linkę apsikrauti auksu tuose pavojinguose ke- 


liuose, kur kiekviename žingsnyje siautėjo plėšikai, netgi stovyk- 

lose, kai apsistodavo poilsio, pasitaikydavo nedorėlių. Be to, 
kartais tekdavo mokėti išpirkas. Tada didikai, daugiausia anglai, 
mums užstatydavo savo feodų pajamas, kad, rizikuodami savo 
turtu, auksu apmokėtume jų sąskaitas. Tačiau kai atvykdavome 
į jų feodus su įgaliojimais manydami, kad kilmingų baronų ant- 
spaudas yra ganėtinas laidas, skolos neatgaudavome. Tada mes 
kreipėmės pagalbos į karalius — pastarieji sutiko laiduoti vasalų 
įgaliojimus, bet savo ruožtu pareikalavo, kad ir jiems skolintu- 
me; ir štai mūsų turtai guli palaidoti karalystėse. Ne, ponia, man 
labai gaila ir nesmagu, bet šįsyk niekuo negaliu jums padėti. 

Kento grafas, klausęsis pokalbio, tarė: 

— Tiek to, mesire Tolomėjau. Vadinasi, būsime priversti 
kreiptis į kitas kompanijas. 

Tolomėjus šyptelėjo. Ką jis sau mano, tas šviesbruvis jauni- 
kaitis, kuris sėdi čia, užsikėlęs koją ant kojos, ir atsainiai glos- 
to savo skalikui galvą? Tikisi susirasti kitą kreditorių? Per ilgus 
savo verslo metus Tolomėjus daugiau nei tūkstantį kartų girdė- 
jo šiuos žodžius. Rado kuo grasinti! 

— Milorde, kai išeina kalba apie tokius kilmingus skolinin- 
kus kaip jūsų karališkosios didenybės, patikėkite, visos kompa- 
nijos susisiekia viena su kita, ir to kredito, kurio aš, deja, negaliu 
suteikti, jokia kita kompanija jums neduos; štai meseras Boka- 
čas, kaip tik atėjęs su manimi, atstovauja Bardžių kompanijai. 
Paklauskite jį!.. Matote, ponia (Tolomėjus visą laiką kreipėsi tik 
į karalienę), visos tos skolos mums kelia didelį nerimą, nes nėra 
jokios garantijos, kad jas atgausime. Jūsų santykiai su jo dide- 
nybe Anglijos karaliumi pasidarė tokie, kad jis tikrai nelaiduos 
jūsų skolų! Nei jūs - jo skolų, man regis. Nebent jei malonėsite 
perimti jas savo sąskaiton? Aha, tokiu atveju tikriausiai mes ga- 


lėtume jums pagelbėti. 

Ir jis visai užmerkė kairę akį, susinėręs rankas ant pilvo, ir 
ėmė laukti atsakymo. 

Izabelė menkai išmanė finansinius klausimus. Ji kilstelėjo 
akis į Rodžerį Mortimerį. Kaip reikėjo suprasti paskutinius 
bankininko žodžius? Ką reiškė tas staigus pasiūlymas po tokios 
ilgos įžangos? 

— Man nelabai aišku, mesere Tolomėjau, — tarė ji. 

— Ponia, — vėl prabilo bankininkas, — jūsų popieriai geri, 
o jūsų vyro — labai prasti. Krikščioniškajam pasauliui žinoma, 
kaip blogai karalius elgėsi su jumis, kokią gėdą jis užsitraukė 
savo nedoru gyvenimu ir kaip netikusiai elgiasi su savo valdi- 
niais, visą valdžią patikėdamas niekingiems patarėjams. Jūs, 
ponia, priešingai, visiems būdama maloni, esate mylima, ir aš 
laiduoju, kad Prancūzijoje ir kitur netrūks šaunių riterių, pa- 
siryžusių dėl jūsų suburti savo pulkus ir grąžinti jums teisėtą 
vietą jūsų karalystėje... kad ir ištrenkdami iš sosto Anglijos ka- 
ralių, jūsų vyrą. 

— Mesere Tolomėjau, — sušuko Kento grafas, — gal jūs pa- 
miršote, jog mano brolis, nors ir kaip nemėgstamas, vis dėlto 
buvo vainikuotas? 

— Milorde, milorde, — atsakė Tolomėjus, — karaliai esti iš- 
ties karaliai tik tada, kai juos remia valdiniai. Jūs turite kitą 
karalių, kurį galite padovanoti Anglijai kad ir šiandien, Akvita- 
nės kunigaikštį, jauną, bet gana išmintingą. Per savo gyvenimą 
prisižiūrėjau žmogiškųjų aistrų, ir man nesunku atpažinti tas, 
kurios niekada neblėsta ir pražudo galingiausius valdovus. Ka- 
ralius Edvardas niekada nesugebės nusikratyti Dispenserio, bet 
Angliją, priešingai, pasiryžusi sveikinti tokį valdovą, kuris bus 
pasiūlytas vietoj blogojo ir jį supančių piktadarių... Žinoma, 


ponia, jūs man atsakysite, kad brangiai atsieis riteriai, pasisiūlę 

kovoti dėl jūsų, teks parūpinti jiems pakinktų, maisto atsargų ir 
malonumų. Bet mes, lombardai, nebeišgalėdami ilgai išlaikyti 
jūsų tremtyje, vis dėlto dar išgalėsime išlaikyti jūsų kariuomenę, 
jeigu lordas Mortimeris, kurio narsa visiems žinoma, apsiims 
jai vadovauti... ir jeigu, aišku, mes turėsime garantiją, kad jūs 
perimsite savo sąskaiton mesiro Edvardo skolas ir atsiskaitysite 
su mumis savo pergalės dieną. 

Aiškesnio pasiūlymo nė būti negalėjo. Lombardų kompani- 
jos siūlė savo paslaugas kurstydamos žmoną prieš vyrą, sūnų prieš 
tėvą, meilužį prieš teisėtą vyrą. Mortimeris nė kiek nenustebo, 
kaip galima buvo tikėtis, net neapsimetė nustebęs, kai atsakė: 

— Sunkiausia, mesere Tolomėjau, sutelkti tuos pulkus. Po 
žeme kariuomenės nepaslėpsi. Kur mes galėtume suburti tūks- 
tantį riterių, kuriuos pasisamdysime? Kokioje šalyje? Surinkti 
juos Prancūzijoje? Mes negalime telkti kariuomenės Prancūzi- 
joje, nors ir kaip palankiai karalius Karolis būtų nusiteikęs savo 
sesers ponios Anglijos karalienės atžvilgiu. 

Senasis sjenietis ir buvęs Edvardo kalinys iš karto suprato 
vienas kitą. 

— Argi jaunasis Akvitanės kunigaikštis, — atsiliepė Tolomė- 
jus, - negavo savo nuosavybėn Pontjė Grafystės, priklausančios 
poniai karalienei, argi Pontjė nėra priešais Angliją ir greta Artua 
Grafystės, kurioje monsenjoras Roberas, nors jos ir nevaldo, 
turi gausybę šalininkų, o tai jūs pats puikiai žinote, milorde, 
nes, pabėgęs iš Tauerio, radote ten prieglobstį? 

— Pontjė... — susimąsčiusi pakartojo karalienė. — Ką jūs pa- 
tartumėte, mielasis Mortimeri? 

Sandėris, kad ir žodinis, vis dėlto yra tvirta sutartis. Tolomė- 
jus sutiko suteikti nedidelį kreditą karalienei ir jos mylimajam, 


kad jiems pakaktų būtiniausioms išlaidoms ir kelionei į Pontjė 

rengtis žygiui. Ir pažadėjo vėliau, gegužės mėnesį, išmokėti vi- 
sus pinigus. Kodėl gegužės mėnesį? Ar jis negalįs atkelti datos? 

Tolomėjus skaičiavo. Mintyse apmetė, jog drauge su Bar- 
džiais turėtų atsiimti skolą iš popiežiaus. Paprašysiąs Gučą, esan- 
tį Sjenoje, nuvažiuoti į Avinjoną. Be kita ko, per vieną Bardžių 
tarnautoją popiežius davė jam žinią, kad pageidauja susitikti su 
jaunuoliu. Reikėjo pasinaudoti Šventojo Tėvo palankumu. O 
Tolomėjui tai būtų gera proga — ir tikriausiai paskutinė — pasi- 
matyti su išsiilgtu sūnėnu. 

Be to, pagalvojęs apie popiežių, bankininkas truputį pra- 
linksmėjo. Kaip Valua grafas, išėjus kalbai apie kryžiaus žygį, 
kaip Artua grafas Roberas, išėjus kalbai apie Akvitanę, taip 
lombardas, išėjus kalbai apie Angliją, pagalvojo: „Apmokės 
popiežius“. Vadinasi, vykdamas Italijon, Bokačas turi užsukti 
į Sjeną, o Gučas, iš Sjenos nukakęs į Avinjoną, - sutvarkyti ten 
visus reikalus ir sugrįžti į Paryžių... 

— Gegužės mėnesį, ponia, gegužės... Telaimina jus Dievas. 

Taip imta rengtis karui, kuriame susidūrė dviejų mylinčių 


porų interesai, karui, pakeitusiam valstybių likimą. 


I] 
Grįžimas į Noflį 
Nejaugi iš tiesų Noflio banko pastatas buvo toks mažas, o baž- 
nyčia, stovinti kitapus nedidelės mugės aikštės, tokia žema ir 
toks siauras įkalnus kelias, sukantis į Kresė, Tuari, Setejį? O gal 


paprasčiausiai taip tik atrodė todėl, kad Gučas paaugo, aišku, 

ne fiziškai, nes žmogus, sulaukęs dvidešimties metų, nustoja 
augti, bet paaugo dvasiškai, pasidarė kitoks? Jo akys priprato 
prie plačių horizontų, ir jam atrodė, kad dabar jis užima dau- 
giau vietos žemėje. 

Prabėgo devyneri metai! Žvelgdamas į banko fasadą, me- 
džius, varpinę, Gučas staiga pajaunėjo devyneriais metais! Arba 
veikiau ne, priešingai — paseno. 

Instinktyviai, kaip ir anksčiau, jis palenkė galvą, eidamas 
pro duris iš vieno pirmojo aukšto kambario į kitą, kur buvo 
atliekamos visos piniginės operacijos ir vyko prekyba. Ranka 
pati savaime apčiuopė virvę, ištemptą palei ąžuolinį stulpą — 
sraigtinių laiptų ašį, ir jis pakilo į savo buvusį miegamąjį. Čia 
jis patyrė meilę, kokios niekada — nei prieš tai, nei po to — ne- 
dovanojo jam likimas. 

Ankštas kambarėlis, įspraustas po stogo sijomis, atsidavė 
kaimu ir praeitimi. Kaip tokiame mažame kambarėlyje galėjo 
išsitekti tokia didelė meilė? Pro langą, veikiau stoglangį, jis matė 
nė kiek nepakitusį vaizdą. Dabar, gegužės pradžioje, kaip ir prieš 
devynerius metus, jam išvykstant, žydėjo vaismedžiai. Kodėl žie- 
dais apsipylę vaismedžiai taip stipriai mus jaudina ir kodėl balta 
it sniegas žiedlapių dulksna, byranti nuo medžių ir klojanti raus- 
vą patalą po vyšniomis ir obelimis, rodos, byra mums iš širdies? 
Pro storas lyg rankos šakas buvo matyti arklidės stogas, tos pa- 
čios arklidės, iš kurios Gučas išdūmė šuoliais, nelaukdamas, kol 
įsiverš broliai de Kresė. Ak, kiek baimės jis patyrė aną naktį! 

Jis pasigręžė į alavinį veidrodį, stovintį ten pat ant ąžuo- 
linės skrynios. Prisiminęs savo silpnybes, žmogus, žiūrėdamas 
į veidrodį, paprastai atgauna pasitikėjimą savimi ir užmiršta, 
kad valingas veidas, atsispindintis veidrodyje, tik jam vienam 


toks atrodo, ir kad kiti, priešingai, veikiau įžiūrėtų jo silpny- 

bes! Lygiame pilkšvų atspalvių metalo paviršiuje atsispindėjo 
juodbruvas trisdešimtmetis vyriškis su viršunosėje giliai įsirė- 
žusia raukšle ir tamsiomis akimis, kuriomis jis didžiavosi, nes 
tos akys jau buvo regėjusios nemaža kraštų, snieguotų kalnų, 
dviejų jūrų bangas, ne kartą įžiebusios geismą moterų širdyse ir 
drąsiai atrėmusios kunigaikščių ir karalių žvilgsnį. 

.„Gučai Baljoni, drauguži, kodėl tu nėjai taip gražiai pradė- 
to gyvenimo keliu? Tu važinėjai iš Sjenos į Paryžių, iš Paryžiaus 
į Londoną, iš Londono į Neapolį, į Lioną, į Avinjoną; gabenai 
korespondenciją karalienei Izabelei, lobius kardinolams, vykai 
prašyti būsimosios karalienės Klemansos rankos! Ištisus dvejus 
metus keliavai nuo vieno šios žemės viešpačio pas kitą, rūpin- 
damasis jų reikalais ir saugodamas jų paslaptis. Ir buvai viso 
labo dvidešimties metų! Ir viskas tau sekėsi. Tik pažiūrėk, kaip 
tu godojamas dabar, kai grįžai po devynerių metų, ir suprasi, 
kokį atminimą tuomet palikai ir kokius draugiškus jausmus vi- 
siems įkvėpei. Visiems, pradedant Šventuoju Tėvu. Vos išgirdęs, 
jog atvykai išreikalauti kažkokios menkos skolos, jis, Dievo vie- 
tininkas, užsivertęs reikalais, iš šventojo Petro sosto aukštybių 
domisi tavo likimu, tavo gyvenimu, teikiasi prisiminti, jog tu 
kadaise turėjai kūdikį, susirūpina sužinojęs, kad esi nuo jo at- 
skirtas, aukoja tau kėlias tokias brangias savo minutes, duoda 
patarimų. „...Sūnų privalo auklėti tėvas“, — sakė jis tau ir įteikė 
pačią patikimiausią saugumo garantiją — popiežiaus pasiuntinio 
apsauginį raštą. 

„O Buvilis! Buvilis, kuriam tu atvežei popiežiaus Jono pa- 
laiminimą, pasitinka tave kaip seniai laukiamą bičiulį, apsia- 
šaroja tave išvydęs ir savo asmens sargybiniui įsako tave lydė- 
ti kelionėje, įteikia tau savo antspaudu užantspauduotą laišką 


broliams de Kresė, kad jie leistų tau pamatyti sūnų!.. 

Taigi aukščiausio rango žmonės rūpinosi Guču, be kita ko, jo 
manymu, be jokio išskaičiavimo, stačiai vedami draugiškų jaus- 
mų, kuriuos jis įkvėpė jiems, gerbdami jo guvų protą ir, be abejo, 
Dievo dovaną - gebėjimą bendrauti su šios žemės viešpačiais. 

Ak, kodėl jis nuleido sparnus! Juk būtų galėjęs tapti vienu 
tų didžiųjų lombardų, galybe prilygstančių kunigaikščiams, to- 
kiu kaip Mačis deji Mačis, dabartinis Prancūzijos karaliaus iždo 
saugotojas, arba kaip Freskobaldis, kuris nepranešęs, be niekur 
nieko, užeina pas Anglijos lordą kanclerį. 

O gal dar nevėlu? Širdies gilumoje Gučas jautėsi pranašes- 
nis už savo dėdę, tikras, kad gali dar aukščiau iškopti. Tiesą 
pasakius, mielasis dėdė Spinelas manėsi gana paprastu verslu. 
Paryžiaus lombardų kompanijos galva jis pasidarė tik sulaukęs 
garbaus amžiaus, be to, juo pasitikėjo dalininkai. Savaime su- 
prantama, jis buvo blaivaus proto ir nuovokus, tačiau neturėjo 
nei didelių siekių, nei talento jiems įgyvendinti. Dabar, kai sva- 
jonių metai liko praeityje, Gučas, jausdamasis subrendęs, žiū- 
rėjo į viską nešališkai. Taip, jis suklydo. Ir viską nulėmė skaudi 
neganda, ištikusi Mari de Kresė gimus kūdikiui. Ir, deja, nėra 
ko slėpti, tada jį buvo apėmusi baimė, kad jį mirtinai užkapos 
Mari broliai! 

Vėliau ilgus mėnesius jam nedavė ramybės mintis apie tą ne- 
lemtą įvykį. Apviltos meilės kartėlis, neviltis, nusiminimas, gėda 
susitikti su bičiuliais ir globėjais po tokios nelabai garbingos 
atomazgos, keršto svajonės... Jis tuščiai leido laiką, pradėdamas 
naują gyvenimą Sjenoje, kur apie jo meilės nuotykius Prancūzi- 
joje Žmonės žinojo tik tiek, kiek jis pats pasipasakojo. Ak, ji ne- 
numanė, toji nedėkingoji Mari, ji nenumanė, kokią gražią ateitį 
ji pražudė, tuomet atsisakiusi bėgti drauge su juo! Kiek kartų 
Italijoje jis karčiai apie tai godojo. Bet dabar jis atsikeršys... 

O jeigu Mari ims ir prisipažins, kad visados jį mylėjo, kad 
jo laukė ir kad vienintelė jų išsiskyrimo priežastis buvęs siau- 
bingas nesusipratimas? Taigi, jei taip atsitiktų? Gučas žinojo, 
jog tada neatsispirtų, jog pamirštų visas nuoskaudas ir išsivež- 
tų Mari Kresė į Sjeną, į giminės dvarą, Tolomėjų tvirtovę, kad 
galėtų pasididžiuoti savo gražiąja žmona prieš bendrapiliečius. 
Aprodytų Mari tą naują miestą, žinoma, ne tokį didelį kaip 
Paryžius ar Londonas, tačiau prilygstantį jiems savo grožiu, ką 
tik pastatytais Municipaliteto rūmais, kuriuose didysis Simo- 
nas Martinis nutapė vidaus freskas, juoda ir balta katedra, kuri, 
užbaigus fasadą, bus pati gražiausia Toskanoje. Ak, kaip gera su 
mylima moterimi dalytis tuo, ką pats myli! Ir ko gi jis tuščiai 
svajoja įsistebeilijęs į alavinį veidrodį, verčiau skubėtų į Kresė 
pilį ir pasinaudotų netikėta proga! 

Paskui Gučas susimąstė. Neįmanoma pamiršti kartėlio, grau- 
žusio devynerius metus, nei juo labiau baimės, vieną gražų rytą 
išvijusios jį iš to paties sodo. Svarbiausia — sūnus. Gal pasiųsti ser- 
žantą su grafo Buvilio laišku — taip atrodytų kur kas įspūdingiau. 
Ir, be to... ar po devynerių metų Mari tebėra tokia pat graži? Ar 
jis kaip ir anksčiau galės didžiuotis, vesdamasis ją už parankės? 

Gučas tarėsi subrendęs, suaugęs į metus, kai žmogus vado- 
vaujasi blaiviu protu. Vis dėlto, nors tarp antakių įsirėžė gili 
raukšlė, jis liko toks pats: klastingas ir drauge naivus, išdidus ir 
drauge svajingas. Gryna teisybė: metams bėgant, menkai kei- 
čiasi mūsų prigimtis, ir mes pridarome klaidų tiek jauni, tiek 
seni būdami. Plaukai pražyla greičiau, nei mes spėjame nusikra- 


tyti savo silpnybių. 

Žmogus devynerius metus svajoja apie kokį nors dalyką, 


laukia jo ir bijosi, kas dieną meldžia Dievą jį priartinti ir mel- 

džia Švenčiausiąją Mergelę jį atitolinti; rytą vakarą, dieną naktį 
kartoja žodžius, kuriuos ištars, jeigu ateis ilgai lauktoji valanda, 
kužda atsakymus į visus įsivaizduojamus klausimus; numato 
šimtus, tūkstančius atvejų, kaip tas dalykas galėtų įvykti... Ir 
štai atsitinka tai, ko jis laukė ir bijojo. Ir neišmano, ką daryti. 

Mari de Kresė sutriko tą rytą, kai tarnaitė, jos anų dienų 
laimės ir tragedijos patikėtinė, atėjusi pašnibždėjo į ausį, jog 
sugrįžo Gučas Baljonis. Žmonės matę ji ijojant į Noflio mies- 
telį. Atrodęs kaip tikras senjoras. Jį lydėję keli karaliaus palydos 
seržantai. Matyt, esąs popiežiaus pasiuntinys... Tokie sklindą 
gandai, o gandai dažniausiai pasitvirtina. Vaikigaliai aikštėje 
net išsižioję Žiopsoję į geltonos odos pakinktus su išsiuvinėtais 
šventojo Petro raktais, popiežiaus dovaną savo bankininko sū- 
nėnui. Visi žmonės miestelyje paleidę liežuvius. 

Ir tarnaitė stovi šalia uždususi, iš susijaudinimo blizgančio- 
mis akimis, išraudusiais skruostais, ir Mari de Kresė neišmano, 
kaip elgtis, ką reikėtų sakyti. 

Pagaliau ji tarė: 

— Suknelę! 

Tas žodis išsprūdo savaime, nė negalvojant, ir tarnaitė iškart 
viską suprato, nes, visų pirma, Mari turi tik kelias sukneles ir, 
kita vertus, gali prašyti tik suknelės, pasiūdintos iš Gučo pado- 
vanoto gražaus šilko, - kas savaitę išima ją iš skrynios, kruopš- 
čiai valo šepečiu, lygina, vėdina, kartais apsiverkia, bet niekad 
jos nesivelka. 

Gučas gali pasirodyti bet kurią akimirką. Gal tarnaitė jį ma- 
čiusi? Ne. Ji papasakojusi tik gandus, einančius iš lūpų į lūpas... 
O gal jis jau netoli! Jei Mari turėtų bent vieną dieną ir galėtų 
pasiruošti jį pasitikti! Ji laukė devynerius metus, o tai tik trum- 


pa akimirka. 

Ji net nepastebi, kad vanduo šaltas, šoka plautis krūtinę, 
pilvą, rankas, nekreipdama dėmesio į tarnaitę, ir toji nusisuka, 
netikėto šeimininkės nepadorumo nustebinta, paskui vogčio- 
mis nužiūri tą gražų kūną ir atsidususi pagalvoja: išties gaila, 
kad taip ilgai jo neglamonėjo vyras; jai truputį pavydu regint, 
koks jis tebėra lygus ir standus, nelyginant nuostabus, saulės 
nutviekstas vaisius. Vis dėlto krūtys sunkesnės nei kitados ir 
truputėlį nusvirusios, šlaunys taip pat nebe tokios glotnios, ant 
pilvo maži dryželiai - motinystės pėdsakai. Ką gi! Ir kilmingų 
merginų kūnai vysta, kas be ko, gal tik lėčiau nei tarnaičių, bet 
vis dėlto vysta, Dievas teisingas, kad visus sukūrė vienodus. 

Mari vargais negalais velkasi suknelę. Ar šilkas susitraukė, 
taip ilgai gulėjęs, ar pati Mari įkūnėjo? Ne, atrodo, kad jos 
kūno forma šiek tiek pasikeitė, linijos pasidarė kitokios, apvalu- 
mai atsirado ten, kur jų anksčiau nebuvo. Ji apskritai pasikeitė. 
Puikiai žino, kad virš lūpos sodriau prižėlė baltų pūkelių, kad, 
begyvenant gryname ore, veidą nubėrė strazdanos. Jos plaukai, 
vešlūs, aukso spalvos, skubiai supinti į kasas, nebeblizga kaip 
kadaise, nebe tokie švelnūs. 

Ir štai Mari stovi apsirengusi šventine suknele, šiek tiek per 
ankšta, paraudusiomis nuo namų ruošos rankomis, kyšančio- 
mis iš žalio šilko rankovių, tuščiomis rankomis, nešusiomis de- 
vynerių pražudyto gyvenimo metų naštą. 

Ką ji veikė visus tuos metus, kurie dabar atrodo kaip pa- 
prasčiausias atokvėpis? 

Gyveno prisiminimais. Kas dieną buvo soti tais keliais pa- 
tirtos meilės ir laimės mėnesiais, pernelyg anksti sukrautais į 
atminties aruodus. Permalė kiekvieną tų mėnesių akimirką at- 
minties girnomis. Iūkstančius kartų vaizdavosi, kaip jaunasis 


lombardas atvyksta reikalauti paskolos ir išveja bjaurųjį prevo. 

Tūkstančius kartų prisiminė jo pirmąjį žvilgsnį, išvaikščiojo pir- 
mojo pasimatymo vietas. Tūkstančius kartų kartojo savo įžadą, 
duotą nepažįstamam vienuoliui koplyčios tyloje ir nakties tam- 
soje. Tūkstančius kartų pergyveno tą baisiąją dieną, kada paste- 
bėjo esanti nėščia. Tūkstančius kartų smurtu išplėšta iš moterų 
vienuolyno Sen Marselio priemiestyje, uždarame palankine, 
glausdama prie krūtinės savo kūdikį, keliavo į Vensenus, į ka- 
ralių pilį. Tūkstančius kartų matė, kaip kūdikis vystomas į ka- 
rališkuosius vystyklus ir atnešamas negyvas, o jos širdis iki šiol 
tebekraujuoja. Ir ji vis dar neapkenčia grafienės Buvil, nors toji 
jau seniai palaidota ir, Mari manymu, kamuojasi pragare. Tūks- 
tančius kartų ji prisiekė Evangelija auginsianti mažąjį Prancūzi- 
jos karalių ir neatskleisianti kraupių karaliaus dvaro paslapčių, 
netgi per išpažintį, ir niekad nebesusitiksianti su Guču, ir tūks- 
tančius kartų save klausinėjo: „Kodėl visa tai atsitiko man?“ 

Ji klausinėjo beribį rugpjūčio dangų, žydrą ir nebylų, klau- 
sinėjo žiemos naktis, drebėdama iš šalčio vienatvėje tarp stan- 
grių paklodžių, klausinėjo vilties nežadančias aušras, klausinėjo 
vakaro sutemas po bevaisės dienos. Kodėl? 

Ji klausdavo kodėl, rinkdama baltinius skalbimui, maišy- 
dama padažus virtuvėje ant ugnies, sūdydama mėsą, klausdavo 
pilies papėdėje tekantį upeliūkštį, kurio pakrantėse sodiečiai 
procesijų dienomis rytais skina vilkdalgius ir nendres. 

Kartais ji neapkęsdavo Gučo, neapkęsdavo jau vien todėl, 
kad jis yra, kad pralėkė per jos gyvenimą, kaip vėtra kad prale- 
kia per namus atlapomis durimis; ir tuoj pat imdavo sau prie- 
kaištauti dėl tokių minčių, lyg būtų piktžodžiavusi. 

Ji tardavosi esanti tai baisi nusidėjėlė, kuriai Visagalis skyręs 
amžiną atgailą, tai kankinė, tai šventoji, Dievo Apvaizdos iš- 


rinkta išgelbėti Prancūzijos karūną, Liudviko Šventojo palikuo- 


222 


Maurice Druon 


nį, visą karalystę to mažo, jai patikėto kūdikio asmeny... Šitaip 
galima pamažu išprotėti, kad nė artimieji nepastebės. 

Apie tą vienintelį žmogų, kurį ji mylėjo, apie tą savo vyrą, 
kurio niekas nepripažino jos vyru, ji sužinodavo tik retkarčiais, 
banko tarnautojui keliais žodžiais persitarus su tarnaite. Gučas 
gyvas. Tik tiek ji žinojo. Kaip ji kankindavosi, stengdamasi jį įsi- 
vaizduoti ar, veikiau, neįstengdama jo įsivaizduoti tolimoje ša- 
lyje, svetimame mieste, ir galvodama, kad jis, ko gera, ten vedęs 
antrą kartą... Lombardai nelabai paiso įžadų! O štai dabar Gučas 
per ketvirtį mylios nuo čia! Bet ar tikrai dėl jos sugrįžo? O gal 
atvyko sutvarkyti kokio reikalo? Būtų baisiausia, jeigu jis būtų 
atvažiavęs ne dėl jos! Bet ar galėtų jam prikišti bent vienu žodžiu, 
pati atsisakiusi jį priimti prieš devynerius metus, pati negailes- 
tingai pareiškusi, kad niekad nesirodytų akyse, negalėdama jam 
atskleisti, kodėl taip žiauriai pasielgusi! Ir staiga ji surinka: 

— Vaikas! 

Juk Gučas tikrai norės pamatyti tą berniuką, kurį laiko savo 
sūnumi! Ar tik ne dėl to jis vėl pasirodė? 

Žanė čia pat, lankoje, kuri matyti pro langą, palei Moldrę, 
tą upelį, kurio pakrantės prižėlusios geltonų vilkdalgių, ir tokį 
seklų, kad nėra ko baimintis, jog gali paskęsti, žaidžia su arkli- 
ninko pagranduku, dviem račiaus berniukais ir malūnininko 
dukrele, apskritute kaip kamuoliukas. Keliai purvini, veidas 
taip pat, šviesūs pasišiaušę plaukai, ir tie purvini. To vaiko, kurį 
visi laiko nesantuokiniu, nuodėmės vaiku, skambus balsas ir 
tvirtos rausvos blauzdos. 

Bet kaipgi niekas nepastebi, kaip nepastebi Mari broliai, jų 
domeno valstiečiai, nofliečiai, kad Žanė plaukai ne auksiniai, 
ne rusvo atspalvio, kaip motinos, ir ne tamsūs ar beveik juodi 


kaip tėvo, ir iš veido jis nepanašus į tamsaus gymio Gučą? Kaip- 

gi niekas nepastebi, kad jis tikras mažasis Kapetingas — plataus 
veido, melsvų, tolokai viena nuo kitos įsodintų akių, geltonų 
kaip šiaudai plaukų, tvirto ir valingo smakro? Jo senelis buvo 
karalius Pilypas Gražusis. Stebuklai, ir tiek, kad žmonės nepra- 
sikrapšto akių ir visur mato tik tai, ką nori matyti! 

Kai Mari paprašė brolius nusiųsti Žan6 pas vienuolius į kai- 
myninį Augustinų vienuolyną, kad jis ten pramoktų rašyti, tie 
gūžtelėjo pečiais. 

— Mes mokame truputį skaityti ir neturime iš to jokios nau- 
dos; mes nemokame rašyti, bet, jei ir mokėtume, iš to netu- 
rėtume jokios naudos, — atsakė vyresnysis. — Kuriems galams 
Žan6, tavo manymu, turi būti už mus protingesnis? Mokytis 
pravartu klierikams, o tu negali jo leisti nė į klierikus, nes jis 
nesantuokinis! 

Vaikas nepatenkintas ėjo namo vilkdalgių lanka paskui tar- 
naitę, atėjusią jo parsivesti. Mojuodamas lazda, jis vaidino riterį 
ir kaip tik buvo bejveikiąs įtvirtinimus ir beįsiveržiąs į stoginę, 
kur piktadariai laikė pagrobę malūnininko dukrelę. 

Ber štai kaip tik, apėję laukus, grįžo Mari broliai, Žanė dė- 
dės, netgi nenumanantys, kad jie anaiptol ne dėdės. Abu pur- 
vini, juodomis panagėmis, dvokiantys arklių prakaitu. Pjeras, 
vyresnysis, iš akies trauktas tėvas: pilvas jau uždribęs ant diržo, 
barzda susivėlusi, dantys išgedę, trūksta abiejų iltinių. Jis lau- 
kia nesulaukia karo, trokšdamas parodyti, ką gali; ir kiekvieną 
kartą, išgirdęs kalbant apie Angliją ar Šventąją Romos Impe- 
riją, pratrūksta šaukti, jog karaliui reikia tik sukelti vyrus ant 
kojų, ir tada visi pamatys, ką sugeba riteriai. Beje, jis anaiptol 
ne riteris, tačiau galėtų tapti riteriu per kokį nors žygį. Deja, jis 
dalyvavo tik viename žygyje, vadinamajame Liudviko X klam- 


piajame žygyje, o kai buvo rengiamasi žygiui į Akvitanę, niekas 

jo nė neprisiminė. Kurį laiką jis dėjo viltis į kryžiaus žygį, pa- 
sak kalbų, rengiamą Valua grafo monsenjoro Karolio, — tačiau 
monsenjoras Karolis mirė. Ak, kodėl Aukščiausiasis neskyrė 
mums šito barono už karalių! 

Jaunesnysis brolis Žanas de Kresė buvo toks par liaunas, 
toks pat išblyškęs, tik rengėsi ne ką rūpestingiau nei brolis. Abu 
liko nevedę. Mirus motinai poniai Eliabelei, visi namų rūpesčiai 
užgulė sesers pečius, taigi jiems nereikėjo ieškoti žmogaus, ku- 
ris gamintų valgį, adytų ir lopytų jų storus baltinius, o kartais, 
progai pasitaikius, galėtų ant jo išlieti pyktį - žmona tikrai to 
nepakęstų. Prakiurus kelnėms, jie visą bėdą versdavo ant Mari: 
girdi, ji kalta, kad nesusiradę deramos žmonos, nes ji padariusi 
gėdą jų giminei. 

Šiaip jie gyveno gana pasiturimai, iš grafo Buvilio laiku 
siunčiamos pensijos jaunajai moteriai - kaip buvusiai karaliaus 
žindyvei, ir bankininko Tolomėjaus dovanų tariamam sūnėno 
sūneliui. Tad Mari nuodėmė pravertė abiem broliams. 

Monfor I'Amori miestelyje gyveno našlė, kurią Žanas kada 
ne kada lankydavo, ir tomis dienomis čiustydavosi nutaisęs kal- 
tą miną. Pjeras verčiau medžiodavo savo žemėse ir jausdavosi 
ponas bemaž už dyka: kaimyniniuose sodžiuose jau lakstė ne 
vienas berniūkštis, kaip du vandens lašai panašus į jį. Vis dėlto 
tai, kuo didžiuojasi bajoraičiai, daro gėdą bajoraitėms. Tai vi- 
siems aišku, ir nieko čia nepadarysi. 

Ir štai jiedu abu, Pjeras ir Žanas, nustemba išvydę seserį 
šilkine suknele ir Žanė, kuris nesileidžia tarnaitės prausiamas. 
Nejau jie būtų pamiršę, jog šiandien kokia šventė? 

— (Gučas Noflyje, — tarė Mari. 

Ir pasitraukė atatupsta baimindamasi, kad Pjeras neskeltų 


antausio. 

Betgi ne, Pjeras tylėjo žiūrėdamas į Mari. Ir Žanas taip pat. 
Abu stovėjo nuleidę rankas: buvo aišku, kad jie nesugeba per- 
prasti netikėtos žinios. Grįžo Gučas. Naujiena rimta, ir staiga 
jos nepermanysi. Ką bloga jis galėtų jiems padaryti?.. Noromis 
nenoromis jie pripažino, kad Gučas jiems patiko, kai drauge su 
jais jodavo į medžioklę, kai atveždavo sakalų iš Milano, patiko 
iki tol, kol jie pamatė, jog vaikinas bemaž panosėje mylisi su jų 
seserimi. Paskui jie nutarė jį nužudyti, kai ponia Eliabelė paste- 
bėjo dukters įsčiose bręstant nuodėmę. Vėliau labai gailėjosi dėl 
savo smurtingo elgesio, kai aplankė bankininką Tolomėjų Pary- 
žiuje ir pernelyg vėlai suprato, kad sesers vedybos su turtingu 
lombardu būtų buvusi mažesnė nešlovė nei motinystė be vyro. 

Ilgai svarstyti neteko, nes seržantas, vilkintis grafo Buvilio liv- 
rėja ir sulig klubais iškarpytu melsvos gelumbės palaidiniu, įjojo 
raitas ant stambaus juodbėrio į pilies kiemą ir šis kaipmat prisi- 
pildė žioplių. Valstiečiai nusitraukė kepures, pro praviras duris 
kaišiojo galvas vaikai, moterys šluostėsi rankas į prijuostes. 

Seržantas įteikė mesirui Pjerui du laiškus: vieną nuo Gučo, 
kitą nuo paties grafo Buvilio. Pjeras de Kresė nutaisė reikšmingą 
ir išdidžią miną kaip žmogus, gavęs svarbų laišką: suraukė anta- 
kius, atkišo storas lūpas, vos matomas per barzdą, ir labai garsiai 
įsakė pagirdyti ir pavalgydinti pasiuntinį, tarsi tas būtų sukoręs 
penkiolika mylių. Paskui priėjo prie brolio skaityti laiško. Dviese, 
ir tai nelengva, tad pasišaukė Mari, geriau kremtančią raštą. 


Ir Mari ėmė krėsti drebulys, nesutramdomas, nesiliaujantis. 


**xX* 


— Protas neneša, mesire. Mūsų sesuo staiga ėmė drebėti, lyg 
pats šėtonas būtų jai apsireiškęs, ir ji kaip kirviu nukirto — ne- 


norinti jūsų matyti, ir tiek. O paskui puolė į ašaras. 


227 


Maurice Druon 


Labai nesmagiai jautėsi broliai Kresė. Avėjo išblizgintais 
batais, o Žanas vilkėjo palaidiniu, kurį paprastai apsivilkdavo 
tik jodamas į Montforą pas našlę. Sumišę, prieštaringų jausmų 
draskomi, jie stovėjo antrajame Noflio kontoros kambaryje 
priešais Gučą, kuris žiūrėjo paniuręs į neprašytus svečius ir net 
nepasiūlė jiems sėstis. 

Prieš dvi valandas, gavę laiškus, jie svarstė, kaip galėtų ge- 
riau pasipelnyti leisdami seserį išvykti ir pripažindami santuo- 
ką. Tūkstančio livrų grynais — štai kiek jie užprašysią. Lombar- 
dui vieni juokai tiek pakloti. Tačiau Mari sugriovė jų viltis savo 
keistu elgesiu: užsispyrusi pareiškė, kad nieku gyvu nenorinti 
matyti Gučo. 

— Mes bandėme ją įtikinti, nors mums ir nenaudinga, nes, 
jeigu ji išvažiuotų, mums labai jos trūktų: ji prižiūri visą ūkį. 
Bet, šiaip ar taip, mes puikiai suprantame, kad, jeigu jūs po tiek 
laiko grįžtate, — vadinasi, ji teisėta jūsų žmona, nors jungtuvės 
buvo slaptos. Jau tiek daug laiko prabėgo... 

Kalbėjo barzdyla Pjeras, truputį pindamasis. Jaunesnysis 
brolis tik pritariamai linkčiojo galvą. 

— Nuoširdžiai jums sakome, — vėl prabilo Pjeras de Kre- 
sė, - mes padarėme klaidą, neleisdami seseriai už jūsų tekėti. 
Bet čia ne tiek mes kalti, kiek mūsų motina — amžiną jai atil- 
sį, — ji buvo baisiai užsispyrusi. Bajoras privalo prisipažinti kly- 
dęs, ir, jei Mari mūsų nepaisė, mes taip pat iš dalies kalti. Metas 
pamiršti senus nesutarimus. Visi mes pavaldūs laikui. O dabar 
ji pati nenori jūsų matyti, ir vis dėlto, kaip Dievą myliu, kito 
vyro ji neturi galvoje, nieku gyvu! Tad aš pats nieko nesupran- 
tu. Mūsų sesutė šiek tiek keistoka, ar ne, Žanai? 

Žanas de Kresė linktelėjo galvą. 

Gučas džiaugėsi gražiu kerštu matydamas, kaip tiedu vyrai, 


kitados vidury nakties atbėgę su mietais rankose jo nudėti ir 

išviję jį iš Prancūzijos, atgailauja vos liežuvį apversdami. Dabar 
jie nenori nieko kita, kaip atiduoti jam seserį; kad kiek, būtų 
meldę jį paspartinti įvykius, pačiam nujoti į Kresė, primesti 
savo valią ir pareikšti savo teisę į žmoną. 

Tokios mintys galėjo kilti nebent tam, kas menkai pažinojo 
Gučą ir jo liguistą savimeilę. Tiedu mulkiai jam buvo nė mo- 
tais. Jam rūpėjo Mari, o Mari jo nenorėjo, kai jis buvo čia pat, 
šalia, pasiryžęs užmiršti visas praeities užgaules. Nejau tie žmo- 
nės tokiais apsigimę, kad žemintų jį per kiekvieną susitikimą? 

— Monsenjoras Buvilis, maryt, tikėjosi, kad ji gali šitaip pa- 
sielgti, — tarė barzdyla, — nes savo laiške man jis rašo: „Jeigu 
ponia Mari nenorės matyti senjoro Gučo, o tai visiškai įmano- 
ma...“ Ar jūs žinote, kodėl jis taip rašo? 

— Ne, tikrai nežinau, — atsakė Gučas, — bet reikia manyti, 
jog ji prikalbėjo mesirui Buviliui dievaižin ką apie mane, jeigu 
jis taip įžvalgiai viską numatė! 

— Ir vis dėlto apie kitą vyrą ji nė negalvoja, — pakartojo 
barzdyla. 

Gučo širdyje kaupėsi pyktis. Juodi antakiai pamažu slinko 
artyn prie statmenos raukšlės, įsirėžusios viršunosėje. Šį kartą 
jis turi teisę be jokių ceremonijų atsiskaityti su Mari. Už savo 
žiaurumą ji dar skaudžiau nukentės. 

— Kur mano sūnus? - paklausė jis. 

— Štai ten. Mes jį atsivedėme. 

Gretimame kambaryje vaikas, įrašytas į karalių dinastijos 
sąrašą ir visos Prancūzijos laikomas mirusiu prieš devynerius 
metus, žiūrėjo, kaip tarnautojai tvarko sąskaitas, ir žaidė glosty- 
damas žąsies plunksną. Žanas de Kresė pravėrė duris. 

— Žano, eikš, — tarė jis. 

Gučas stengėsi įsiklausyti, kas dedasi jo širdyje, ir bent tru- 


putį susijaudinti. „Sūnus, tuoj pamatysiu savo sūnų“, — kartojo 

jis sau. Iš tikrųjų jis nieko nejautė. O juk šimtus kartų svajojo 
apie tą akimirką. Bet jis nesitikėjo išgirsti to tripenimo, tokių 
skubrių ir drauge kaimietiškai sunkių žingsnių. 

Vaikas įėjo. Jis dėvėjo trumpas kelnaites ir drobinę palaidi- 
nukę; neklusnūs šviesūs plaukai styrojo ant kaktos. Tikras kai- 
mo vaikas! 

Valandėlę visi trys vyrai stovėjo sumišę, ir vaikas labai gerai 
tai pastebėjo. Pjeras stumtelėjo berniuką prie Gučo. 

— Žanė, štai... 

Reikėjo kažką pasakyti, paaiškinti Žan6, kas yra Gučas, pa- 
sakyti gryną teisybę, daugiau nieko. 

— ...štai tavo tėvas. 

Kad ir kaip kvaila, Gučas tikėjosi, jog vaikas, išskėtęs ran- 
kas, puls jam į glėbį, apsiverks. Mažasis Žan6 kilstelėjo į jį nu- 
stebusias melsvas akis. 

— Betgi man sakė, kad jis miręs? — tarė jis. 

Sukrėstas Gučas pajuto, kaip širdyje auga baisus aklas pyktis. 

— Betgi ne, betgi ne, - paskubomis įsikišo Žanas de Kre- 
sė. — Jis buvo išvažiavęs ir negalėjo duoti žinios. Ar ne tiesa, 
mielasis Gučai? 

„Ir kokiu tik melu jį penėjo! - dingtelėjo Gučui. - Kantry- 
bės, kantrybės... Tie niekšai pasakė vaikui, kad jo tėvas miręs!“ 
Reikėjo pagaliau nutraukti slogią tylą, ir jis tarė: 

— Koks jis šviesiaplaukis! 

— Taip, iš akies trauktas dėdė Pjeras, amžinatilsį tėvo brolis, 
kurio vardu ir aš pakrikštytas, — atsakė barzdyla. 

— Žano, eikš pas mane, eikš, — tarė Gučas. 

Vaikas pakluso, bet jo mažytė šiurkšti ranka kaip svetima 
gulėjo Gučo delne, ir pabučiuotas jis tuojau pat nusišluostė 


skruostą. 

— Norėčiau pabūti su juo keletą dienų, — vėl prabilo Gu- 
čas, — nuvežti pas dėdę Tolomėjų, kuris trokšta jį pamatyti. 

Sulig tais žodžiais Gučas instinktyviai kaip ir Tolomėjus pri- 
merkė kairę akį. 

Žano išsižiojęs žiūrėjo į Gučą. Kiek dėdžių! Tik ir girdi 
aplink: dėdės ir dėdės. 

— O aš Paryžiuje turiu dėdę, kuris siunčia man dovanų, — 
tarė jis skambiu balsiuku. 

— Kaip tik tą mes ir aplankysime... Jei tavo dėdės neturi nie- 
ko prieš. Ar neturite nieko prieš? —- paklausė Gučas. 

- Žinia, ne, — atsakė Pjeras de Kresė. - Monsenjoras Buvilis 
užsimena apie tai savo laiške ir pataria patenkinti tą prašymą. 

Išties broliai Kresė bijo pirštą pakrutinti be Buvilio leidimo! 

Barzdyla jau svajojo apie dovanas, kuriomis bankininkas, 
be abejonės, apipils vaikaitį. Reikėjo tikėtis ir kapšo aukso, ku- 
ris būtų visai ne pro šalį, nes šįmet kaip tyčia galvijus užpuolė 
ligos. Ką gali žinoti? Bankininkas senas, ko gera, reikšdamas 
paskutinę valią, panorės užrašyti vaikui turto? 

Gučas jau mėgavosi savo kerštu. Bet argi kerštas kada nors 


suteikė paguodos meilės sužeistai širdžiai? 


x *xXX* 

Labiausiai vaiką sužavėjo Gučo žirgas ir popiežiaus dovano- 
ti pakinktai. Kaip gyvas jis nebuvo matęs tokio gražaus ristūno. 
Taip pat smalsiai grožėjosi lyg iš dangaus jam nukritusio tėvo 
drabužiais. Žiopsojo į aptemptas kelnes, nėmaž nesiraukšlėjan- 
čias ant kelių, minkštus tamsios odos batus ir keistą trumpą 
lamstuotą rudens lapų spalvos kelionės apsiaustą, susagstomą 
priekyje iki pat pasmakrės, su daugybe sagučių, su nuvožiamu 


gobtuvu. 

Kas be ko, grafo Buvilio seržanto drabužiai buvo kur kas 
ryškesni, kur kas labiau traukė akį savo mėliu, spindinčiu sau- 
lėje: rankovių atvartai ir palaidinio apačia apsiūti karpytais ap- 
vadais, ant krūtinės išsiuvinėtas grafo herbas. Bet vaikas bemat 
susivokė, kad seržantas klauso Gučo, ir ėmė didžiai gerbti tėvą, 
įsakmiai kalbantį su žmogumi, vilkinčiu tokiais prašmatniais 
drabužiais. 

Jie buvo jau nujoję daugmaž keturias mylias. Sen Nom la 
Bretešės smuklėje, kur jie užsuko pailsėti, Gučas, nekeldamas 
balso, įsakmiu tonu užsakė omletą su prieskoniais, koplūną, 
keprtą ant iešmo, sūrio. Ir vyno. Išvydus, kaip paslaugiai bėgioja 
tarnaitės, Žano pagarba Gučui dar labiau išaugo. 

— Kodėl jūs kalbate kitaip negu mes, mesire? — paklausė 
jis. — Jūs kitaip tariate žodžius. 

Gučą užgavo užuomina - juo labiau sūnaus — apie Toskanos 
tartį. 

— Todėl, kad esu iš Sjenos, iš Italijos, ten mano tėvynė, - iš- 
didžiai atsakė jis. — Ir tu būsi sjeniškis, laisvas pilietis, gyvensi 
mieste, kur mes visagaliai. Be to, vadink mane ne mesiru, o 
padre“. 

— Padre, - klusniai pakartojo vaikas. 

Jie susėdo prie stalo — Gučas, seržantas ir vaikas. Belaukda- 
mas omleto, Gučas ėmė mokyti Žano savo kalba vadinti aplin- 
kos daiktus. 

— Tavola**, — sakė jis, griebdamas už stalo krašto, — bortig- 


lia***, - keldamas butelį, — vino****... 


* Tėvu (žt.). 
** Stalas (7t.). 
*** Butelis (7t.). 
**** Vynas (t.). 

Jis varžėsi vaiko ir elgėsi nei šiaip, nei taip; bijojo, kad sūnus 
gali jo nepamilti, ir bijojo, kad jis pats nesugebės jo pamilti. 
„Čia mano sūnus“, — veltui kartojo sau ir nejautė nieko, tik 
begalinį priešiškumą jį išauginusiems žmonėms. 

Žanė dar niekad nebuvo gėręs vyno. Kresė pilėnai tenkin- 
davosi sidru arba netgi klevų gira, kaip valstiečiai. Jis nurijo ke- 
lis gurkšnius. Omletas ir sūris jam buvo ne naujiena, bet keptas 
koplūnas - šventinis valgis; be to, jam labai patiko pietūs pake- 
lės smuklėje. Jis nieko nebijojo ir, iškilęs į tokią malonią išvyką, 
visiškai pamiršo motiną. Tėvas pažadėjo, kad jie grįš po kelių 
dienų... Paryžius, Sjena — visi tie vardai ne kažin ką jam sakė, ir 
jis net nesuvokė, ar tie miestai toli nuo Kresė. Grįžęs šeštadienį, 
jis nueis prie Moldrės upelio ir pasigirs malūnininko dukrelei ir 
račiaus berniukams: „O aš sjenietis“, ir nieko nereikės aiškinti, 
nes jie dar mažiau apie tai išmano nei jis. 

Nuriję paskutinį kąsnį, nusivalę durklus į duonos minkšti- 
mą ir užsikišę juos už diržo, jie vėl sėdo ant žirgų. Gučas pakėlė 
vaiką ir pasisodino priešais save skersai balno. 

Nuo sočių pietų ir ypač vyno, kurio ragavo pirmą kartą, vai- 
kas apsnūdo. Dar nenujojęs nė pusės mylios, jis užmigo, nors ir 
kaip kratomas, žirgui bėgant smagia risčia. 

Niekas taip nejaudina kaip miegantis vaikas, ypač įmigęs 
dienos aky, kai suaugusieji apie miegą nė negalvoja ir ką nors 
veikia. Gučas ranka prilaikė mažylį: suglebęs, jis kratėsi balne, 
knapsėdamas nosimi, linguodamas į šalis. Gučas instinktyviai 
palietė smakru šviesius plaukus, dar tvirčiau apkabino kietai 
įmigusį vaiką, stipriau glausdamas prie krūtinės apskritą gal- 
vytę. Nuo mažo kūnelio svaigiai dvelkė vaikyste. Ir staiga Gu- 
čas pasijuto esąs tėvas, pasijuto toks išdidus, jog akis aptemdė 


ašaros. 

— Žanė6, mano Žanė, mano Džaninai, - sukuždėjo jis, lūpo- 
mis liesdamas švelnius šiltus plaukus. 

Jis paleido žirgą žingine ir davė ženklą seržantui taip pat 
lėčiau joti bijodamas, kad nepabustų vaikas, ir norėdamas pra- 
tęsti laimę. Didelio čia daikto, kada jie parjos! Rytoj Džaninas 
atsibus Lombardų gatvėje, dėdės namuose, kurie jam pasirodys 
kaip rūmai; tarnaitės jį apipuls, nupraus, aprengs kaip mažą 


senjorą, ir jam prasidės pasakiškas gyvenimas. 


**x* 


Tarnaitė tylėdama apmaudžiai žiūrėjo, kaip Mari de Kresė 
sulanksto nereikalingą suknelę. Ji irgi svajojo apie kitą gyvenimą, 
tikėdamasi išvažiuoti drauge su ponia, ir truputėlį ją smerkė. 

Mari nustojo drebėti, ir ašaros jau spėjo išdžiūti: ji apsi- 
sprendė. Palauks dar kelias dienas, daugių daugiausia savaitę. 
Šį rytą naujiena ją užklupo staiga: per tuos devynerius metus 
benarstydama tas pačias mintis, ji įsivarė baimę, todėl dabar 
taip kvailai, neprotingai atsisakė pasimatyti su Guču! 

Kita vertus, staiga ji prisiminė aną priesaiką, kurią ponia 
Buvil — toji bjaurybė — kadaise privertė duoti... Ir, be to, gra- 
sinimus. „Jei dar kartą susitiksite su tuo jaunuoju lombardu, 
dievaži, tai jam kainuos gyvybę...“ 

Bet po tiekos metų! Du karaliai pasikeitė soste, ir niekas 
nepasakė nė žodžio! Ir ponia Buvil jau seniai kapuose. Beje, 
ar ta siaubinga priesaika derinasi su Dievo įsakymais? Argi ne 
nuodėmė uždrausti žmogui išpažinti savo dvasios kančias nuo- 
dėmklausiui? Vienuolės, ir tos gali atsiimti savo įžadus. Be to, 
niekas neturi teisės atskirti žmoną nuo vyro! Tai juo labiau ne- 
krikščioniška. Ir grafas Buvilis ne koks nors vyskupas, beje, jis 


ir ne toks grėsmingas kaip jo velionė žmona. 

Visa tai Mari derėjo apgalvoti rytą ir sąžiningai prisipažinti, 
kad ji nebegalės gyventi be Gučo, kad jos vieta šalia jo, kad 
dabar, kai Gučas atvažiavo jos pasiimti, niekas, o niekas, jokia 
galybė pasaulyje — nei senos priesaikos, nei karūnos paslaptys, 
nei Dievo bausmė - nesutrukdys jai eiti su juo. 

Ji nemeluos Gučui. Vyras, kuris po devynerių metų tave dar 
myli, nevedė kitos moters ir atvažiuoja tavęs pasiimti, yra atvi- 
ros, ištikimos širdies, nelyginant tas riteris, kuris nugalėjo visas 
kliūtis. Tokiam vyrui galima patikėti paslaptį, nes jis ją išsaugos. 
Ir juo labiau jam nevalia meluoti, kad jis galvotų, jog jo sūnus 
gyvas, jog jis glaudžia jį prie krūtinės, nors tai netiesa. 

Mari mokės paaiškinti Gučui, kad kūdikį, jų pirmagimį... 
nes tas miręs kūdikis, jos įsitikinimu, yra jų pirmagimis... lem- 
tingai susiklosčius aplinkybėms, reikėjo atiduoti, apkeisti Pran- 
cūzijos tikrojo karaliaus gyvybei išgelbėti. Ir ji paprašys Gučą 
prisiimti jos priesaiką ir drauge saugoti paslaptį, ir jiedu kartu 
užaugins mažąjį Joną Pomirtinį, kuris valdė penkias pirmąsias 
savo gyvenimo dienas, augins, kol baronai ateis pamatyti savo 
valdovo ir grąžinti jam karūnos! Ir kiti jų vaikai, kurių jiedu su- 
silauks, vieną gražią dieną bus lyg ir tikri Prancūzijos karaliaus 
broliai. Juk likimo keliai nežinomi, jei gali ištikti nelaimė, tai 
kodėl negalėtų ištikti laimė? 

Štai ką paaiškins Mari Gučui po kelių dienų, kitą savaitę, 
kai jis grįš su Žano, kaip buvo sutaręs su broliais. 

Pagaliau ateitų ilgai laukta laimė; ir jeigu už džiaugsmą že- 
mėje reikia mokėti tokia pat dalimi kančių, jie jau iš anksto 
užsimokėjo — ir vienas, ir kitas — už visus būsimus džiaugsmus! 
Ar Gučas norės įsikurti Kresė? Žinoma, nenorės. Paryžiuje? 
Ten būtų pernelyg pavojinga mažajam Žano, be to, neverta per 


daug lįsti į akis grafui Buviliui! Jie keliaus Italijon. Gučas nu- 

siveš Mari į tą šalį, kurią ji pažįsta nebent iš gražių audinių ir 
nagingų auksakalių darbo. Kaip ji myli Italiją, juk iš ten atvyko 
paties Dievo jai skirtas vyras! Mari įsivaizdavo jau keliaujanti 
šalia atrasto vyro. Po savaitės, ji palauks dar vieną savaitę... 
Deja, mylint negana turėti tų pačių norų; juos reikia ir išsa- 


kyti tuo pačiu metu! 


III 
Tamplio karalienė 


Devynerių metų vaikui, kurio visas akiratis, kiek siekia jo atmin- 
tis, ribojasi vien upeliūkščiu, mėšlo duobėmis ir kaimo stogais, 
Paryžius atrodė tikras stebuklas. Juo labiau kad po jį vaikščiojo 
su tėvu, besididžiuojančiu savo sūnumi, tėvu, kuris aprengė jį 
gražiausiais drabužiais, apkirpo, išmaudė, iškvėpino, vedžiojo 
po puikiausias krautuves, vaišino saldumynais, nupirko prie dir- 
žo segamą piniginę su keliais tikrais pinigėliais ir išsiuvinėtus 
batelius! Žano, arba Džaninas, jautėsi devintame danguje. 

O po kokius gražius namus jį vedžiojo tėvas! Prasimetęs ko- 
kia dingstimi, o dažnai ir be jokios dingsties, Gučas ėjo per 
senus pažįstamus, stačiai trokšdamas pasididžiuoti: „Štai mano 
sūnus!“ ir parodyti tą stebuklą, tą vienintelį pasaulio lobį - ber- 
niuką, su ryškiu II de Franso akcentu jam sakantį: Padre mio. 

Jei kas imdavo stebėtis, kad Džaninas toks šviesbruvis, Gu- 
čas užsimindavo apie motiną, kilmingą damą; tuomet prabil- 
davo mįslingu tonu, kokiu paprastai kalbama apie nekuklius 


dalykus, ir nutaisydavo truputį pagyrūniškai paslaptingą miną, 

kokią paprastai nutaiso italai, dėdamiesi nutylį savo pergales. 
Tad visi Paryžiaus lombardai — Perudziai, Bokanegros, Mačiai, 
Albidziai, Ereskobaldžiai, Skamodziai ir netgi sinjoras Boka- 
čas — viską žinojo. 

Dėdė Tolomėjus — viena akimi atmerkta, kita primerkta, 
atsikišusiu pilvu, nepaslankia koja — neatsiliko nuo sūnėno. Ak, 
jei Gučas galėtų vėl įsikurti Paryžiuje, jo pastogėje, drauge su 
mažuoju Džaninu, koks laimingas būtų senasis lombardas liku- 
sias savo gyvenimo dienas! 

Bet tai buvo neįgyvendinama svajonė. Vaiką, kaip sutarta, 
reikėtų grąžinti kitai jo šeimai ir matytis su juo tik retkarčiais. 
Betgi kodėl ji nepanoro įteisinti vedybų, kodėl nepanoro gy- 
venti drauge su vyru, toji kvaiša, toji užsispyrėlė Mari de Kresė, 
kai dabar niekas nebesipriešino? Tolomėjus, kad ir bijodamas 
išvykti menkiausion kelionėn, siūlėsi nuvažiuoti į Noflį ir pa- 
bandyti paskutinį sykį juos sutaikinti. 

— Betgi dabar aš jos nebenoriu, dėde, - pareiškė Gučas. — Aš 
neleisiu žeminti savo orumo. Ir, be to, koks malonumas gyventi 
su moterimi, kuri manęs nebemyli? 

— Ar tu esi tuo tikras? 

Tik vienas dalykas, ko gera, vienintelis, kėlė Gučui abejonę. 
Ant Džanino kaklo jis aptiko mažytį škaplierių, kurį kitados 
jam padovanojo karalienė Klemansa, kai jis gulėjo Marselio 
ligoninėje, o jis savo ruožtu padovanojo jį Mari, kai ji buvo 
sunkiai apsirgusi. 

— Mama nusiėmė nuo kaklo ir užkabino man, kai dėdės 
vedė mane pas jus aną rytą, — paaiškino vaikas. 

Bet ar galima remtis tokiu menku įrodymu, tokiu poelgiu, 
kurį veikiausiai paskatino dievobaimingumas? 


Be to, grafas Buvilis griežtai pareiškė Gučui: 

— Jei norite išsaugoti vaiką, važiuokite su juo į Sjeną, ir kuo 
greičiau. 

Jie susitiko buvusio didžiojo kamerhero rūmuose, kitapus 
Prė o Klere. Buvilis vaikščiojo po sodą, iš visų pusių aprvertą 
aukšta mūrine siena. Akys jam pritvino ašarų, kai jis išvydo 
Džaniną. Jis pabučiavo berniukui iš pradžių ranką, paskui į abu 
skruostus ir, apžiūrėjęs jį nuo galvos iki kojų, sukuždėjo: 

— Tikras karalaitis, tikras karalaitis! 

Ir nusišluostė ašaras. Gučas nustebo pamatęs, jog tas vy- 
ras, kadaise ėjęs tokias atsakingas pareigas, didžiai graudinasi, ir 
buvo sujaudintas taip atvirai jam reiškiamos pagarbos. 

— Jūsų teisybė, mesire, tikras karalaitis, — atsakė laimingas 
Gučas. —- Net nuostabu, kai pagalvoju: juk jis gyveno kaime ir 
jo motina buvo viso labo valstietė! 

Buvilis palingavo galvą. Taip, taip, tikrai labai keista... 

— Išsivežkite jį, nieko geresnio nesugalvosite. Beje, argi 
Švenčiausiasis Tėvas nepareiškė savo aukščiausiojo pritarimo? 
Aš įsakysiu, jog dabar jus lydėtų du seržantai iki pat karalystės 
sienų, kad kokia bėda neištiktų nei jūsų, nei... vaiko. 

Jam, rodos, buvo per sunku ištarti: „Jūsų sūnaus“. 

— Sudieu, mano karalaiti, — tarė jis, vėl bučiuodamas Džani- 
ną. — Ar kada nors dar tave išvysiu? 

Ir sparčiai nužingsniavo šalin, nes didelės jo akys vėl pritvi- 
no ašarų. Išties tas vaikas toks panašus į didįjį karalių Pilypą, 
karalių Pilypą Gražųjį, kad net širdį gniaužia! 


x *x* 
— Ar grįžtame į Kresė? - paklausė Džaninas gegužės vienuo- 
liktąją; pamatęs namuose -kraunamus balnakrepšius ir didelį 
sambrūzdį, paprastai kylantį prieš kelionę. 


Jis, rodos, nelabai norėjo grįžti namo. 

— Ne, sūnau, - atsakė Gučas, — iš pradžių vyksime į Sjeną. 

— Ar ir mama keliaus su mumis? 

— Ne, ne dabar: ji atvažiuos vėliau. 

Vaikas nusiramino. Gučui dingtelėjo mintis, jog Džaninas, 
devynerius metus klausęsis melo apie tėvą, dabar ilgus metus 
klausysis melo apie motiną. O ką darysi? Vieną gražią dieną 
galbūt reikės berniukui pasakyti, jog motina mirė... 

Prieš kelionę reikėjo padaryti dar vieną vizitą, patį malo- 
niausią, jei ne patį svarbiausią, — nusilenkti karalienei Vengrijos 
Klemansai. 

— O kurgi toji Vengrija? — paklausė vaikas. 

— Labai toli. Rytuose. Savaičių savaites reikia joti, kol prijo- 
ji. Nedaug kas ten buvo nuvykęs. 

— Tai kodėl ji gyvena Paryžiuje, toji ponia Klemansa, jeigu 
ji Vengrijos karalienė? 

— Ji niekad ir nebuvo Vengrijos karalienė, Džaninai; jos tė- 
vas buvo Vengrijos karalius, o ji - Prancūzijos karalienė. 

— Vadinasi, ji - Karolio Gražučio žmona? 

Ne, karaliaus žmona — ponia d 'Evrė, kaip sykis šiandien vai- 
nikuojama karaliene; beje, jie tuoj pat eisią į karaliaus rūmus 
pažiūrėti tos ceremonijos Šventojoje koplyčioje, kad Džaninas 
išsivežtų paskutinį, patį įspūdingiausią prisiminimą. Gučui, 
tam nekantriajam Gučui, nebuvo nei nuobodu, nei sunku aiš- 
kinti tam žiopliukui dalykus, kurie atrodo savaime suprantami, 
bet iš tikrųjų visiškai nesuprantami vaikui, nieko nežinančiam 
apie juos nuo mažens. Taip vyksta pasaulio pažinimas. 

Tai kas gi tokia toji karalienė Klemansa, kurią jie ketina 
aplankyti? Ir kaip Gučas su ja susipažino? 

Einant Stiklių garve, nuo Lombardų gatvės iki Tamplio ne 
taip jau toli. Žingsniuodamas Gučas pasakojo vaikui, kaip jis ke- 


liavęs į Neapolį su grafu Buviliu... tuo storu ponu, na, pameni, 

tuo, pas kurį anądien buvom ir kuris tave pabučiavo... taigi jiedu 
keliavę prašyti princesės rankos amžinatilsį karaliui Liudvikui X. 
Gučas pasakojo, kaip drauge su ponia Klemansa plaukęs laivu į 
Prancūziją ir vos nežuvęs, netoli Marselio kilus audrai. 

— O šitą škaplierių, kurį tu nešioji ant kaklo, ji man padovano- 
jo atsidėkodama už tai, kad ją išgelbėjau, nes būtų nuskendusi. 

Ir paskui, kai karalienė Klemansa susilaukė vaikelio, Džani- 
no mama buvusi paskirta jo žindyve. 

— Mama man niekad to nepasakojo! — sušuko vaikas nuste- 
bęs. — Vadinasi, mama taip pat pažįstama su karaliene Klemansa? 

Viskas atrodė labai painu. Džaninas norėjo sužinoti, ar Nea- 
polis yra Vengrijoje. Be to, stumdėsi praeiviai; vaikas nespėdavo 
paklausti, o atsakymą nustelbdavo vandennešys, piršdamas savo 
prekę. Vaikui buvo nelengva viską suvokti. O po dvidešimties 
ar trisdešimties metų jis galbūt pasakys: „Man tėvas pasakojo 
Paryžiuje vieną dieną, kai mudu ėjome Tamplio gatve, bet aš 
tada buvau labai mažas; jis tvirtino, jog aš esu karaliaus Jono 
Pomirtinio pieno brolis...“ 

Džaninui buvo aišku, ką reiškia pieno brolis. Kresė pilyje jis 
dažnai girdėdavo tokias kalbas: kaime pieno brolių — devynios 
galybės. Na o karaliaus pieno brolis — tai jau visai kas kita. Čia 
tau ne juokai. Juk karalius — tai stiprus ir didelis žmogus su 
karūna ant galvos... Jam niekad neateidavo į galvą, jog karaliai 
galėtų turėti pieno brolių ar būti maži, o juo labiau numirti 
išgyvenę vos penkias dienas. 

— Mama man niekad to nepasakojo, - pakartojo jis. 

Ir širdelėje pajuto skriaudą, kad motina nuslėpė nuo jo tiek 
įdomybių. 

— O kodėl tas namas, kur mes einame, vadinamas Tampliu? 


— Jame gyveno tamplieriai. 

— Ak taip! Žinau, jie spjaudė ant kryžiaus, garbino katės gal- 
vą ir nuodijo vandenį šuliniuose, trokšdami pasiglemžti visus 
karalystės pinigus. 

Jis buvo prisiklausęs tokių dalykų iš račiaus sūnaus, kuris 
kartojo tai, ką paistė tėvas, prisigaudęs tų žinių dievaižin iš kur. 
Nelengva buvo Gučui tokioje spūstyje ir taip sparčiai einant gat- 
ve paaiškinti sūnui, kad iš teisybės viskas buvo kitaip. Ir vaikas 
niekaip negalėjo suprasti, kodėl karalienė, kurią jie pamatysią, 
gyvena pas tokius niekingus žmones. 

— Jų ten nebėra, fglio mio*. Jų apskritai nebėra; ten tik bu- 
vusi didžiojo magistro būstinė. 

— Magistro Žako de Molė? Vadinasi, jis buvo didysis ma- 
gistras? 

— Persižegnok, persižegnok, vaikeli, tardamas šitą vardą!.. 
Taigi karalius panaikino Tamplierių ordiną, juos pačius sudegi- 
no arba išvaikė, o Tamplį, jų pilį, pasisavino... 

— Koks karalius? 

Tų karalių tokia gausybė, jog vargšui Džaninui visi jie susi- 
maišė galvoje! 

— Pilypas Gražusis. 

— O tu ar matei karalių Gražųjį? 

Vaikas buvo šį tą girdėjęs apie tą nuožmųjį karalių, dabar 
po mirties taip didžiai šlovinamą; tačiau Pilypas Gražusis buvo 
vienas tų šešėlių, gyvenusių prieš jam gimstant. Ir Gučas susi- 
graudino. 

„Tikrai, - pagalvojo jis, - juk jis dar nebuvo gimęs; jam vis 
viena, ar karalius Pilypas Gražusis, ar Liudvikas Šventasis!“ 


Spūstyje šiek tiek sulėtinęs žingsnius, jis atsakė: 


* Sūneli (7t.). 

— Taip, mačiau. Kartą vos jo neparverčiau gatvėje, čia neto- 
liese, vedžiodamas ant pasaitų du skalikus tą dieną, kai - lygiai 
prieš dvylika metų — atvažiavau į Paryžių. 

Ir laikas užgriuvo jo pečius nelyginant aukšta banga, netikė- 
tai užliejanti nuo galvos iki kojų. Įtraukė į prisiminimų sūkurį. 
Vadinasi, jis jau subrendęs, turi ką prisiminti ir papasakoti! 

— Taigi, — toliau kalbėjo jis, - tamplierių būstinę pasisavino 
karalius Pilypas Gražusis, o paskui karalius Liudvikas, o paskui 
karalius Pilypas Ilgasis, valdęs prieš dabartinį karalių. O kara- 
lius Pilypas Ilgasis padovanojo Tamplį karalienei Klemansai 
mainais už Vensenų pilį, kurią ji paveldėjo iš savo vyro karaliaus 
Liudviko. 

— Padye mio, norėčiau vafliuko. 

Užuodęs gardų vaflių kvapą, sklindantį iš krautuvėlės, vai- 
kas ūmiai nustojo domėtis visais tais karaliais, kurie pernelyg 
greitai mirė vienas po kito ir keitė savo pilis. Be kita ko, jis 
žinojo, kad, pradėjęs kalbą padre mžo, tikrai gaus, ko tik širdis 
geidžia; bet šįsyk ta gudrybė nepadėjo. 

— Ne, nupirksiu, kai eisime atgal, nes dabar išsitepsi. Prisi- 
mink, ko tave mokiau. Kalbėk su karaliene tik tada, kai ji tave 
ko nors klaus, paskui atsiklaupk ir pabučiuok jai ranką. 

— Kaip bažnyčioje? 

— Ne, ne kaip bažnyčioje. Eikš, aš tau parodysiu, ne, geriau 
paaiškinsiu, nes man sunku klauptis - koją skauda. 

Praeiviai susidomėję spoksojo į žemaūgį juodbruvą svetim- 
šalį, pavartėje mokantį šviesiaplaukį berniuką priklaupti. 

— ...O paskui greitai atsistok, tik būk atsargus, nestumtelėk 


karalienės! 

Tamplio rūmai buvo gerokai pasikeitę nuo mesiro de Molė 
laikų ir, svarbiausia, paskirstyti dalimis. Karalienei Klemansai 
priklausė tik didelis ketvirtainis bokštas su keturiais sargybos 
kuorais, keli pagalbiniai pastatai ir arklidės aplink grįstą kiemą, 
sodas ir daržas. Kita rūmų dalis — riterių būstai, ginklų dirb- 
tuvės, ginklanešių kambariai, atitverti vienas nuo kito aukštais 
mūrais, turėjo kitą paskirtį. Ir tas milžiniškas kiemas, kuriame 
anksčiau išsirikiuodavo keli šimtai vyrų, dabar atrodė tuščias, 
lyg išmiręs. Iškilmių palankinas baltomis užuolaidomis, kuriuo 
karalienė Klemansa turėjo vykti į karūnavimo ceremoniją, atro- 
dė kaip laivas, pabėgęs nuo audrų į seniai visų užmirštą uostą. 
Ir, nors aplink palankiną stoviniavo keli štalmeisteriai ir tarnai, 
rūmai atrodė tylūs ir apleisti. 

Gučas ir Džaninas įėjo į Tamplio bokštą pro tuos pačius 
vartus, pro kuriuos prieš dvylika merų Žakas de Molė, išvilktas 
iš belangės, žengė į bausmės vykdymo vietą. Menės buvo at- 
naujintos, tačiau, nepaisant gobelenų, dailių dramblio kaulo, 
sidabro ir aukso dirbinių, sunkūs skliautai, siauri langai, sienos, 
slopinančios visus garsus, netgi pačios riterių būstinės propor- 
cijos netiko moters būstui, juo labiau trisdešimt dvejų metų 
moters būstui. Viskas čia priminė karingus vyrus su abitais ir 
kalaviju prie šalies, kadaise užtikrinusius krikščionybei vieš- 
patavimą buvusioje Romos Imperijoje. Jaunai našlei Tamplis 
buvo tikras kalėjimas. 

Svečiams neteko ilgai laukti ponios Klemansos. Ji pasirodė 
jau apsirengusi ceremonijai: balta suknele, trumpu šydu, sie- 
kiančiu krūtinę, karališka mantija ant pečių ir auksine karūna 
ant galvos. Tikra karalienė, kokia paprastai vaizduojama baž- 
nyčių vitražuose. Džaninas pagalvojo, jog karalienės kasdien 


vaikščioja taip apsirengusios. Graži, šviesiaplaukė, didinga, ne- 


243 


Maurice Druon 


pasiekiama, abejingu žvilgsniu, Vengrijos Klemansa šypsojosi 
ta dirbtine šypsena, kokia šypsosi lankytojams ir gerbėjams be 
valdžios, be karalystės likusi karalienė. 

Ta gyva mirusi moteris stūmė pernelyg ilgas dienas bepras- 
miškais užsiėmimais — kolekcionavo auksakalių dirbinius: ir tai 
buvo viskas, kas ją domino šiame pasaulyje, ar bent ji apsimetė, 
kad domina. 

Susitikimas veikiau nuvylė Gučą, kuris tikėjosi iš karalienės 
daugiau jausmo, o tuo tarpu vaikas priešingai — džiūgavo išvy- 
dęs šventąją, nužengusią iš dangaus su žvaigždėta mantija. 

Ponia Klemansa klausinėjo mandagiai, kaip valdovai pa- 
prastai kad klausinėja, neturėdami ką pasakyti. Veltui Gučas 
stengėsi nukreipti kalbą į bendrus atsiminimus, į Neapolį, į 
audrą, — karalienė aiškiai vengė tos temos. Tiesą pasakius, bet 
koks prisiminimas ją slėgė, ji ginė šalin juos nuo savęs. Ir kai 
Gučas, trokšdamas pasigirti Džaninu, paaiškino, jog tai — „jūsų 
amžinatilsį sūnaus pieno brolis, ponia“, akimirką gražus jos vei- 
das pasidarė bemaž atšiaurus. Karalienės neverkia visų akivaiz- 
doje. Tačiau buvo pernelyg žiauru rodyti jai šviesiaplaukį gyvą 
ir sveiką vaiką, tokio pat amžiaus, kokio būtų buvęs jos sūnelis, 
išmaitintas tuo pačiu pienu. 

Kraujo balsą nustelbė skausmas. Be to, gal pasitaikė netiku- 
si diena, nes Klemansa rengėsi dalyvauti jau trečios Prancūzijos 
karalienės vainikavimo ceremonijoje. Ji prisivertė mandagiai 
paklausti: 

— Ką gi jis veiks užaugęs, tas nuostabus vaikas? 

— Valdys banką, ponia, bent aš to tikiuosi, kaip ir jo tėvas, 
kaip ir yisi jo protėviai. 

Kaip ir visi jo protėviai! Priešais karalienę Klemansą stovėjo 


jos sūnus, bet ji jo nematė ir jai bus lemta niekada to nesužinoti. 

Ji manė, kad Gučas bus atėjęs pareikalauti apmokėti ko- 
kią nors skolą ar sąskaitą už kokią nors auksinę taurę ar šiaip 
kokį brangakmenį, kada nors užsisakytą pas jo dėdę. Ji seniai 
priprato prie tiekėjų reikalavimų! Ir nustebo supratusi, jog; tas 
jaunuolis norėjo ją pamatyti, ir tiek. Vadinasi, dar esama žmo- 
nių, kurie ateina tiesiog jai nusilenkti ir ničnieko neprašo — nei 
grąžinti skolos, nei kokios nors paslaugos? 

Gučas liepė vaikui parodyti karalienei škaplierių, kurį turėjo 
ant kaklo. Karalienė jo jau nebeprisiminė, ir Gučas turėjo jai 
priminti Marselio ligoninę, kur ji padovanojo jam tą škaplierių. 
„Tas jaunuolis buvo mane įsimylėjęs“, - dingtelėjo jai mintis. 

Tokia iliuzine paguoda džiaugiasi moterys, per anksti ne- 
tekusios laimės mylėti ir gyvenančios tik tais jausmais, kuriuos 
kadaise galėjo kam nors sukelti, netgi jei tie jausmai tokie silp- 
ni, kad jų nesuvokia netgi tie, kurių širdis jie buvo palietę! 

Ji pasilenkė vaiko pabučiuoti. Džaninas kaipmat priklaupė 
ir vėl pabučiavo jai ranką. 

Nejučiomis ji pasidairė dovanos vaikui, pastebėjo paauk- 
suoto sidabro dėžutę ir padavė ją tardama: 

— Tikriausiai mėgsti dražė? Imk saldaininę ir tesaugo tave 
Dievas! 

Atėjo laikas vykti į ceremoniją. Karalienė įsėdo į palankiną, 
įsakė užtraukti baltas užuolaidas ir tada skausmingai suvokė, 
kad gyvena veltui: skausmas persmelkė visą kūną - krūtinę, ko- 
jas, pilvą — visą tą niekam nebereikalingą grožį, ir pagaliau ji 
pravirko graudžiomis ašaromis. 

Tamplio gatve plaukė minia, plaukė viena kryptimi, link 
Senos, link Sitė, bent akies krašteliu paspoksoti į vainikavimą, 
nors visi puikiai suvokė, jog sugebės pamatyti nebent priešaky 


stovinčio kaimyno pakaušį. 

Gučas paėmė Džaniną už rankos ir nuskubėjo paskui baltąjį 
palankiną, lyg ir jis priklausytų karalienės palydai. Taip jiems 
pavyko pereiti Mainų tiltą, įsmukti į rūmų kiemą, ten jie susto- 
jo pažiopsoti į kilmingus didikus, kurie, apsirengę iškilmių dra- 
bužiais, traukė į Šventąją koplyčią. Gučas didumą jų pažinojo 
ir vardijo juos vaikui: Artua grahenė Mao, kuri su karūna ant 
galvos atrodė dar aukštesnė, ir grafas Roberas, jos sūnėnas, dar 
aukštesnis už savo tetą, monsenjoras Pilypas Valua, nūnai Pran- 
cūzijos peras, su šluba žmona, paskiau ponia Žana Burgundė, 
dar viena našlaujanti karalienė. O kas gi ta jauna pora — jis 
aštuoniolikos, o ji penkiolikos metų, — einanti iš paskos? Gučas 
pasiteiravo kaimynų. Jam atsakė, jog tai ponia Žana Navarietė 
ir jos vyras Pilypas, Evrė grafas. Tai bent! Metas pratintis prie 
gyvenimo staigmenų. Margaritos Burgundės duktė, sulaukusi 
penkiolikos metų, galų gale išteka po visų dinastinių dramų, 
kilusių dėl tariamai neteisėtos jos kilmės. 

Spūstis buvo tokia didelė, kad Gučas gavo užsikelti Džani- 
ną ant pečių, o jis pasirodė besąs sunkus, velniūkštis! 

Ak, štai eina Anglijos karalienė Izabelė, tam tyčia grįžusi iš 
Pontjė. Gučas nustebo išvydęs, kaip menkai ji pasikeitė nuo to 
laiko, kai susitiko su ja Vestminsteryje, kur užtruko tik tiek, 
kiek prireikė laiko grafo Robero laiškui įteikti. Šiaip ar taip, 
tuomet ji atrodė daug aukštesnė... Šalia ėjo jos sūnus, jaunasis 
Akvitanės kunigaikštis Edvardas. Ir staiga visų veidai ištįso, nes 
kunigaikščio mantijos šleifą nešė lordas Mortimeris, nelyginant 
koks sosto įpėdinio vyriausiasis kamerheras ar globėjas. Neregė- 
tas įžūlumas! Tik ponia Izabelė galėjo sviesti tokį iššūkį perams, 
vyskupams, visiems, gavusiems jos apgauto vyro laiškus. Lordo 
Mortimerio veidas švietė kaip nugalėtojo, bet vis dėlto nebuvo 


toks švytintis kaip karaliaus Karolio Gražiojo, nes, pasak gan- 

dų, minioje einančių iš lūpų į lūpas, galų gale jau du mėnesiai, 
kai Prancūzijos karalienė nėščia. Pagaliau! Ir tas oficialus jos vai- 
nikavimas, taip ilgai atidėliotas, buvo kaip ir karaliaus padėka. 

Džaninas staiga palinko prie Gučo ausies: 

— Padre, padre mio, — tarė jis, — va ten tas storas ponas, kuris 
anądien mane bučiavo sode, kai buvome pas jį apsilankę, jis į 
mane žiūri! 

Kokios gi miglotos ir skaudžios mintys sukosi šauniojo Bu- 
vilio galvoje, kai jis stovėjo suspaustas dignitorių minioje, regė- 
damas tikrąjį Prancūzijos karalių, visų manymu, palaidotą Sen 
Deni rūsyje, o iš tikrųjų sėdintį ant lombardo pirklio pečių, kai 
tuo tarpu vainikuojama antrojo sosto paveldėtojo žmona! 

Tą pačią popietę du grafo Buvilio seržantai lydėjo Sjenos ban- 
ko tarnautoją ir šviesbruvį berniuką Dižono keliu, pačiu ramiau- 
siu ir saugiausiu keliu į Italiją. Gučas Baljonis tarėsi pagrobęs 
savo sūnų, bet iš tiesų pavogė tikrąjį ir teisėtąjį sosto įpėdinį. Ir 
tą paslaptį žinojo tik prakilnusis senis Avinjono rūmuose, skam- 
bančiuose nuo paukščių giesmių, buvęs kamerheras, vaikščiojan- 
tis Prė o Klere po savo sodą, ir jauna moteris, galutinai puolusi į 
neviltį, II de Franso lygumoje. Našlaujanti karalienė, gyvenanti 


Tamplyje, ir toliau užpirks mišias už savo mirusį kūdikį. 


VI 
Posėdis Šali abatijoje 
Audra išgiedrino birželio pabaigos dangų. Šali abatijoje, tame 
Kapetingų įsteigtame cistersų vienuolyne, kuriame prieš kelis 


mėnesius buvo palaidoti Karolio Valua viduriai, karaliaus aparta- 

mentuose smilko žvakės, ir vaško aromatas maišėsi su lietaus per- 
merktos žemės kvapais ir smilkalais, kuriais paprastai būna pa- 
kvipusios visos bažnyčios ir abatijos. Virš degančių žvakių sukosi 
mašalai, priskridę pro gotiškus langus, slėpdamiesi nuo audros. 

Niūrus buvo vakaras. Veidai mąslūs, liūdni, nuobodžiau- 
jantys, skliautuota menė, plikos akmeninės sienos nukabinėtos 
senais, lelijomis išmargintais gobelenais, pagal užsakymą išaus- 
tais karaliaus rezidencijoms. Aplink karalių Karolį IV sėdėjo 
kokia dešimtis žmonių: Artua grafas Roberas, grafas Pilypas 
Valua, Bovė vyskupas Žanas de Marinji, Prancūzijos peras kan- 
cleris Žanas de Šeršmonas, pirmasis kamerheras raišasis grafas 
Liudvikas de Burbonas ir konerablis Gošė de Šatijonas. Pernai 
konetablis neteko sūnaus ir, kaip sakoma, staiga suseno. Da- 
bar jis atrodė maždaug septyniasdešimt šešerių metų, be to, vis 
prasčiau girdėjo ir kaltino dėl to anuos paraku užtaisomus pa- 
būklus, kurie jam užtrenkę ausis per Reolės apsiaustį. 

Posėdyje leista dalyvauti ir kelioms moterims, nes tą vakarą 
buvo numatyta svarstyti bylą, susijusią su visa karaliaus gimine. 
Tad čia sėdėjo trys Žanos, karalystės pirmosios damos: ponia 
Žana d'Evrė, karalienė, ponia Žana Valua, Robero žmona, va- 
dinama Bomono grafiene pagal oficialų savo vyro titulą, nors jis 
iš įpratimo vadinamas monsenjoru Artua grafu, ir dar pikčiur- 
na Žana Burgundė, šykščioji Liudviko Šventojo vaikaitė, raiša 
kaip ir pusbrolis Burbonas, Pilypo Valua žmona. 

Dalyvavo čia ir Mao, žilaplaukė Mao, vilkinti juodais ir 
violetiniais drabužiais, iškilia krūtine, plačiu užpakaliu, plačiais 
pečiais, storomis rankomis, tikra galiūnė! Į senatvę žmogus pa- 
prastai sudžiūva, bet Mao ši taisyklė netinka. Pastaraisiais mė- 
nesiais ji gerokai suseno, tačiau senstelėjusi tapo tikra galiūne 


ir atrodė kur kas grėsmingesnė negu jaunystėje. Pirmą kartą 

po ilgos pertraukos Artua grafienė pasirodė karaliaus dvare be 
karūnos, nors paprastai ją dėvėdavo per oficialias ceremonijas, 
kuriose privaloma dalyvauti pagal karalystės perės rangą; tiesą 
pasakius, po savo žento Pilypo Ilgojo mirties į Tarybos posėdį 
ji atėjo pirmą kartą. 

Ji atvyko į Šali gedulo apdaru, nelyginant gyvas katafalkas, 
panaši į bažnyčią, išpuoštą per Didžiąją savaitę. Prieš keletą die- 
nų mirė jos duktė Blanšė, mirė Mobiuisono abatijoje, kur galų 
gale pateko mainais į sutikimą nutraukti santuoką: Mao pastan- 
gomis ji buvo perkelta iš Šato Gajaro į ne tokį atšiaurų kalėjimą 
ties Kutansais. Tačiau Blanšė neilgai naudojosi ta malone. Įšven- 
tinta į vienuoles, kelis mėnesius praleido vienuolyne ir mirė iš- 
sekusi nuo ilgo kalinimo, siaubingų žiemos naktų Andeli tvirto- 
vėje, mirtinai sulysusi, kosulio draskoma, nelaiminga ir beveik 
išprotėjusi, mirė trisdešimties metų. Ir visa tai dėl vienerių metų 
meilės, jei galima pavadinti meile tą jos nuotykį su Gorjė d'Onė; 
ir visa tai dėl to, kad aštuoniolikos metų, tokio amžiaus, kai jau- 
nas žmogus dar nesuvokia savo veiksmų, neatsispyrė pagundai 
ir panoro pamėgdžioti savo svainę Margaritą Burgundę, trokš- 
dama nuo jos neatsilikti ir taip pat pasismaginti! 

Toji, kuri dabar būtų galėjusi būti Prancūzijos karalienė, 
vienintelė moteris, kurią Karolis Gražusis tikrai mylėjo, užgeso 
vos atgavusi šiokią tokią ramybę. Ir karalius Karolis Gražusis, 
kurio širdyje ta mirtis sužadino skaudžius prisiminimus, liūd- 
nas sėdėjo priešais savo trečiąją žmoną, kuri puikiai suprato, 
apie ką jis galvoja, bet apsimetė to nepastebinti. 

Mao pasinaudojo tuo gedulu kaip puikia proga. Ji, niekie- 
no nekviečiama ir iš anksto nepranešusi, jog ketina atvykti, 
tarsi vien širdies balso vedama, kaip kenčianti motina atvyko 


pareikšti užuojautos nelaimingajam buvusiam Blanšės vyrui, 

ir jiedu puolė vienas kitam į glėbį. Usuotoji Mao išbučiavo 
skruostus savo buvusiam žentui, o Karolis nelyginant vaikas 
priglaudė galvą prie galiūnės peties ir nuvarvino kelias ašaras 
ant katafalko drapiruotę primenančio jos apdaro. Taip keičiasi 
dviejų žmonių santykiai, kai mirtis suartina, nušluodama nesu- 
tarimų priežastis. 

Ponia Mao puikiai žinojo, ką daro, skubėdama į Šali, ir jos 
sūnėnas Roberas sunkiai slėpė apmaudą. Jis šypsojosi jai, jie- 
du šypsojosi vienas kitam, vadino vienas kitą „mieloji tetule“, 
„mielasis sūnėne“ ir rodė vienas kitam giminišką prieraišumą, 
kurio paisyti buvo pasižadėję tūkstantis trys šimtai aštuonio- 
liktųjų metų sutartimi. Jiedu nekentė vienas kito. Nužudytų 
vienas kitą, jei tik liktų vieni du. Iš tikrųjų Mao atvyko - to ji 
nesakė, bet Roberas puikiai numanė! — tik todėl, kad gavo laiš- 
ką. Beje, visi susirinkusieji gavo tokius pat laiškus, tik šiek tiek 
skirtingus, - ir Pilypas Valua, ir Žanas de Marinji, ir konetablis, 
ir karalius... Svarbiausia, karalius. 

Pro langus buvo matyti skaistus žvaigždėtas dangus. Jų de- 
šimt, vienuolika, patys įtakingiausi karalystėje žmonės, sėdėjo 
ratu po skliautais, tarp kolonų su raižytais kapiteliais, jų ne- 
daug, labai nedaug. Net jie patys niekada nesusimąstė, kokie iš 
tikrųjų yra galingi. 

Karalius, silpnabūdis ir riboto proto žmogus, be kita ko, 
neturėjo nei tikros šeimos, nei ištikimų pareigūnų. Kas gi jie, 
tie didikai ir dignitoriai, susibūrę aplink jį šį vakarą? Pusbroliai 
arba patarėjai, paveldėti iš tėvo ar dėdės. Nė vieno, kuris būtų 
jo paties išugdytas, jam atsidavęs. Jo tėvo Taryboje posėdžiau- 
davo trys sūnūs ir du broliai, ir, netgi kilus ginčams, ir netgi 
tada, kai velionis monsenjoras Valua keldavo audrą, tai būdavo 


tik šeimyninė audra. Liudvikas X turėjo du brolius ir du dėdes, 


250 


PRANCŪZIJOS VILKĖ 


Pilypas Ilgasis — tuos pačius dėdes, kurių kiekvienas savaip jį 
rėmė, ir brolį, Karolį, tai yra jį patį. Ir jis, pergyvenęs visus, 
nebeturėjo beveik nė vieno artimo žmogaus. Jo Taryba norom 
nenorom piršo mintį apie dinastijos pabaigą; vienintelė viltis 
tiesiogiai pratęsti giminės liniją glūdėjo įsčiose tos tylios, nei 
gražios, nei negražios moters, kuri sėdėjo šalia Karolio susidėju- 
si rankas, suvokdama, jog tapo karaliene tik todėl, kad geresnės 
nepavyko surasti. 

Tas laiškas, tas garsusis laiškas, kurį dabar jie ruošėsi svars- 
tyti, buvo parašytas birželio devynioliktąją Vestminsteryje; kan- 
cleris laikė jį rankoje, prie pergamento dar kabojo prilipę per- 
laužto žalios smalkos antspaudo krislai. 

— Tokį baisų pyktį karaliaus Edvardo širdyje, regis, bus su- 
kurstęs monsenjoras Mortimeris, laikydamas Akvitanės kuni- 
gaikščio mantijos kraštą per jos didenybės karalienės vainika- 
vimą. Ir, savaime suprantama, jo didenybė Edvardas pasijuto 
asmeniškai įžeistas, kad jo mirtinam priešui buvo suteikta garbė 
stovėti šalia jo sūnaus. 

Taigi prašneko monsenjoras Žanas de Marinji jam būdin- 
gu skambiu, melodingu balsu, retkarčiais pabrėždamas savo žo- 
džius dailių pirštų judesiais, ir tada ant vieno piršto sutviskėdavo 
vyskupo ametisto žiedas. Jo trijų sluoksnių drabužiai buvo pa- 
siūdinti iš plonos medžiagos, kaip dera metų laikui; trumpesnė 
viršutinė sutana krito gražiomis klostėmis. Nuo drabužio dvelkė 
aromatiniais aliejais, kuriais monsenjoras de Marinji mėgdavo 
įsitrinti nusiprausęs ar išsimaudęs; nuo reto vyskupo taip ma- 
loniai dvelkdavo. Jo veidas buvo labai taisyklingų bruožų: tiesi 
nosis, lygūs antakiai, dailiai nubrėžti link tarpuakio. Jei skulpto- 
rius sugebėtų perteikti monsenjoro de Marinji bruožus, išeitų be 


galo gražus antkapis... bet, žinoma, nėra ko skubėti, monsenjo- 

ras de Marinji dar jaunas. Jis sumaniai pasinaudojo brolio padė- 
timi, kai tas buvo Geležinio Karaliaus koadjutorius, ir reikiamą 
akimirką jį išdavė; jam nė kiek nerūpėjo permainos, vykstančios 
taip dažnai keičiantis valdovams, kol galiausiai, sulaukęs ketu- 
riasdešimties metų, jis tapo peru karaliaus Taryboje. 

— Šeršmonai, — kreipėsi karalius Karolis į savo kanclerį, — 
perskaitykite dar kartą tą vietą, kur mūsų brolis Edvardas skun- 
džiasi mesiru Mortimeriu. 

Žanas de Šeršmonas atskleidė pergamentą, prikišo prie žva- 
kės, perbėgo akimis murmėdamas panosėje, kol surado reikia- 
mas eilutes, ir perskaitė: 

— „Mūsų žmonos ir mūsų sūnaus ryšiai su mūsų mirtinais 
priešais ir išdavikais tapo plačiai žinomi tada, kai anksčiau pa- 
minėtas tasai išdavikas Mortimeris nešė Paryžiuje mūsų sūnaus 
šleifą viešai per iškilmingą mūsų didžiai gerbiamos sesers ir jūsų 
žmonos Prancūzijos karalienės vainikavimą, per praeitas Sekmi- 
nes, užtraukdamas mums didžią gėdą ir nešlovę. “ 

Palinkęs prie konetablio Gošė, vyskupas Marinji sukuždėjo 
jam į ausį: 

— Kaip netikusiai surašytas laiškas, o lotynų kalba suvis 
netikusi. 

Konetablis blogai nugirdo ir tik bumbtelėjo: 

— Išsigimėlis, sodomitas! 

— Šeršmonai, — vėl prabilo karalius, - kuo remdamiesi galė- 
tume nepatenkinti mūsų brolio Anglijos karaliaus reikalavimo 
nutraukti jo žmonos viešnagę mūsų šalyje? 

Tai, kad Karolis Gražusis kreipėsi į savo kanclerį, užuot atsi- 
gręžęs kaip paprastai į Artua grafą Roberą, savo pirmąjį patarėją 
ir dėdę iš žmonos pusės, liudijo, jog pirmą kartą jo galvoje su- 


brendo savarankiškas sprendimas. 

Žanas de Šeršmonas neatsakė, nes dar nevisiškai suvokė ka- 
raliaus ketinimus ir, kita vertus, bijojo įžeisti Artua grafą mon- 
senjorą Roberą; tad, prieš tardamas savo žodį, jis perskaitė laiš- 
ko pabaigą, lyg jam reikėtų apmąstyti paskutines eilutes. 

— „...Štai kodėl, didžiai gerbiamas broli, — garsiai skaitė kan- 
cleris, — mes jus prašome pakartotinai, kaip galima meiliau ir 
nuoširdžiau, išklausyti ir patenkinti, ir kaip galima greičiau ir pa- 
lankiau, idant niekas nepakenktų mūsų santykiams ir idant būtų 
išsaugota mūsų garbė...“ 

Žanas de Marinji dūsaudamas palingavo galvą. Jam tikra 
kančia buvo klausyti tokios šiurkščios, tokios negrabios ir ne- 
sklandžios kalbos! Bet, šiaip ar taip, kad ir prasčiausiai tas laiš- 
kas surašytas, jo turinys buvo aiškus. 

Artua grafienė Mao tylėjo ir nenorėjo per anksti triumfuoti, 
ir jos pilkos akys blizgėjo žvakių šviesoje. Pernai rudenį suregz- 
tas skundas ir machinacijos su Ekseterio vyskupu štai dar vasa- 
ros pradžioje davė vaisių, dabar beliko juos nuskinti. 

— Aišku savaime, jūsų didenybe, - galų gale ryžosi prabilti 
kancleris, nes niekas neatėjo jam į pagalbą, visi tylėjo, — aiš- 
ku savaime, jūsų didenybe, reikėtų nuraminti karalių Edvardą, 
remiantis Bažnyčios ir visų karalysčių įstatymais. Jis reikalauja 
savo žmonos... 

Žanas de Šeršmonas, dvasininkas, kaip ir dera jo pareigoms, 
pasisuko į vyskupą de Marinji, akimis melsdamas pagalbos. 

— Mūsų Šventasis Tėvas popiežius mums perdavė panašaus tu- 
rinio laišką per vyskupą Tibo de Šatijoną, — tarė Karolis Gražusis. 

Mar Edvardas kreipėsi netgi į popiežių Joną XXII, persiųsda- 
mas jam visos korespondencijos nuorašus, kuriuose aiškiai išdės- 
tyti jo šeimos nesklandumai. Ką galėjo daryti popiežius Jonas? Jis 


patvirtino, jog žmona privalo gyventi su savo vyru, ir tiek. 

— Vadinasi, poniai mano seseriai reikia grįžti į savo sutuok- 
tinio šalį, — pridūrė Karolis Gražusis. 

Jis kalbėjo į nieką nežiūrėdamas, įbedęs akis į savo išsiuvi- 
nėtus batus. Žvakidė virš krėslo apšvietė jo veidą, kuris ūmiai 
persimanė, kaip tai dažnai atsitikdavo jo priešgynai broliui ve- 
lioniui Liudvikui Vaidingajam. 

— Jūsų didenybe Karoli, — tarė Artua grafas Roberas, — pri- 
versdami ponią Izabelę grįžti į Angliją, mes atiduotume ją Dis- 
penseriams surištomis rankomis! Argi ne todėl ji atvyko pas mus 
prašyti prieglobsčio, kad baiminosi dėl savo gyvybės? Nežinia, 
kas gali jai ten nutikti! 

— Žinoma, jūsų didenybe pusbroli, jūs negalite... — pritarė 
Pilypas Valua, visad pasišovęs paremti Robero nuomonę. 

Tačiau Pilypo žmona Žana Burgundė timptelėjo vyrui už 
rankovės, ir jis čia pat nutilo; jei ne prietema, visi būtų pastebė- 
ję, kaip nukaito jo veidas. 

Artua grafas Roberas pastebėjo tą judesį, pastebėjo, kaip 
staiga nutilo Pilypas ir kaip Mao susižvalgė su jaunąja Valua 
grafene. Jeigu jis galėtų, tikrai nusuktų sprandą tai šlubei! 

— Mano sesuo galbūt perdeda pavojų, - atsiliepė karalius. — 
Tie Dispenseriai — ne tokie jau niekšai, kaip ji nušneka. Esu 
gavęs kelis itin malonius jų laiškus, kurie byloja, kad jie labai 
vertina mano draugystę... 

— ...Be to, jūs gavote ir dovanų, dailių auksakalių dirbinių, — 
sušuko Roberas stodamasis, ir žvakių liepsnos supleveno, visų 
veidais perbėgo šešėliai. — Jūsų didenybe Karoli, mano mielas 
broli, nejau dėl trijų auksuoto sidabro padažinių, kurių trūko 
jūsų indaujoje, jūs pakeitėte nuomonę apie tuos žmones, kurie 
prieš jus kariavo ir kaip ožiai aplink ožką šokinėja aplink jūsų 


svainį? Visi mes gavome iš jų dovanų, ar ne, monsenjore Bovė 

grafe, ir jūs, Šeršmonai, ir tu, Pilypai? Aną mėnesį vienas palū- 
kininkas — galiu netgi jo vardą pasakyti, tai metras Arnoldas, — 
gavo penkias statinaites sidabro penkių tūkstančių svarų ster- 
lingų vertės, kad nupirktų draugų Glosterio grafui Prancūzijos 
karaliaus Taryboje. Dovanos Dispenseriams nė kiek nekainuoja, 
nes jos apmokėtos iš Kornvalio Grafystės pajamų, o grafystė nu- 
savinta iš jūsų sesers. Štai, jūsų didenybe, ką turėtumėte žinoti ir 
atsiminti. Kokios ištikimybės tikitės iš tų Žmonių, kurie rengiasi 
moteriškais drabužiais, kad patenkintų iškrypėliškas savo pono 
aistras? Nepamirškite, kas jie tokie ir kurioj vietoj slypi jų galia. 

Roberas neatsispiria pagundai nepadoriai pajuokauti ir pa- 
kartoja: 

— „Kurioj vietoj!.. Va būtent, teisingai pasakyta! 

Tačiau jo juokas nesulaukė atbalsio, tik konetablis nusišai- 
pė. Kitados konetablis nemėgo Artua grafo Robero ir tai įrodė, 
padėdamas Pilypui Ilgajam, tuometiniam regentui, susidoroti 
su galiūnu ir įkišti jį į kalėjimą. Bet jau kuris laikas senajam 
Gošė Roberas patinka vien dėl to, kad jis vienintelis kalba taip 
garsiai ir kad gali be vargo jį išgirsti... 

Karalienės Izabelės šalininkus šį vakarą galima suskaičiuoti 
ant pirštų. Kancleris beveik nesikišo, veikiau jam rūpėjo išsau- 
goti savo pareigas, kurios priklausė nuo karaliaus malonės: jis 
palaikys stipresniųjų pusę. Nesikišo ir karalienė Žana; ji neno- 
rėjo nieko galvoti ir jaudintis, saugodama savo vaisių įsčiose. 
Ji - Artua grafo Robero dukterėčia, žavėjosi jo valdingumu, 
ūgiu, savimeile, tačiau, kita vertus, stengėsi parodyti, kad yra 
gera žmona ir apskritai smerkia neištikimas žmonas. 

Konetablis veikiau palaikė Izabelę. Visų pirma, dėl to, kad 
jis nekentė Anglijos karaliaus Edvardo — paleistuvio, netikusiai 


valdančio karalystę, nuolat atsisakančio duoti ištikimybės prie- 

saiką. Apskritai jis nemėgo visa ko, kas angliška, tačiau pripaži- 
no, kad Rodžeris Mortimeris nemažai pasitarnavo Prancūzijos 
karūnai: nedora būtų dabar palikti jį likimo valiai. Ir senis Gošė 
nesivaržydamas išdėstė savo nuomonę ir galų gale pareiškė, kad 
Izabelės nėra kuo kaltinti! 

— Juk ji moteris, velniai griebtų, o jos vyras tik vyru vadina- 
mas! Jis, jis kaltas dėl visko! 

Truputį pakėlęs balsą, monsenjoras de Marinji atsakė, jog 
karalienei Izabelei galima atleisti, netgi jis pasiryžęs duoti jai 
išrišimą, bet ponia Izabelė padariusi klaidą, labai didelę klaidą, 
iškeldama viešumon savo nuodėmę: karalienei nevalia sangu- 
liauti ir rodyti blogo pavyzdžio. 

— Ak teisybė, gryna teisybė! — tarė Gošė. — Jiems nereikėjo 
vaikščioti į visas ceremonijas susikibus už rankų ir, kaip šneka- 
ma, gulėti vienoje lovoje. 

Šiuo atžvilgiu jis pritarė vyskupui. Taigi konetablis ir prela- 
tas palaikė karalienę Izabelę, bet su labai didelėmis išlygomis. 
Pareiškęs savo nuomonę, konetablis nutilo. Jis galvojo apie ro- 
manų kalbos koležą, kurį įsteigė savo pilyje Šatijone prie Senos, 
seniai jau ten būtų, jei ne šis posėdis. Nieko baisaus, jis atgaus 
širdį, nuėjęs išklausyti vakarinių mišių ir vienuolių giesmių — 
gana keistas malonumas žmogui, kuris vis labiau kursta, bet 
keisčiausia, kad Gošė geriau girdi per triukšmą. Ir, be to, tas 
senas karys mėgsta meną: pasitaiko ir tokių dalykų. 

Bomono grafienė, jauna graži moteris, visada šypsanti tik 
lūpomis ir niekad akimis, sėdėjo labai patenkinta. Kaipgi tas 
galiūnas, atitekęs jai už vyrą, kuriam gyvenimas — tai amžinas 
teatras, išsisuks iš keblios padėties? Jis laimės, ji žino, kad jis 
laimės, - Roberas visada laimi. Ir ji jam padės, jei tik sugebės, 


tačiau, visiems girdint, netars nė žodžio. 

Pilypas Valua, jos netikras brolis, visa širdimi palaikė ponią 
Anglijos karalienę, bet, be abejo, ją išduos, nes jo žmona, ne- 
kenčianti Izabelės, kaip reikiant jį pamokė prieš Tarybos posė- 
dį ir šiąnakt, iškoneveikusi ir aprėkusi, neabejotinai jį atstums, 
jeigu jis išdrįs nepaklusti jos valiai. Ir ilganosis žaliūkas kažką 
lemeno sutrikęs, painiojosi. 

Liudvikas de Burbonas nepasižymėjo drąsa. Jo niekas jau 
nebesiuntė į kautynes, nes jis visad pabėgdavo. Karalienė Izabe- 
lė jo visiškai nedomino. 

Karalius buvo silpnavalis, tačiau kartais nežmoniškai užsi- 
spirdavo, kaip aną sykį, kai Karolio Valua ištisą mėnesį nenorė- 
jo paskirti karaliaus vietininku Akvitanėje. Jis buvo nusiteikęs 
prieš savo seserį, nes galų gale jį paveikė juokingi Edvardo laiš- 
kai, einantys vienas po kito, o be to, mirė Blanšė, ir jis vėl pri- 
siminė, kaip negailestingai pasielgė Izabelė, prieš dvylika metų 
atskleisdama Blanšės neištikimybę. Jeigu ne Izabelė, jis nieko 
nebūtų žinojęs, o jeigu ir būtų sužinojęs, būtų atleidęs, nenorė- 
damas jos prarasti. Argi reikėjo tiek siaubo, nešlovės ir kančių, 
galų gale nuvariusių ją į kapus? Silpnavaliai vyrai paprastai pa- 
kenčia neištikimybę, kol kas nors to nesužino. 

Izabelės priešų stovykloje buvo tik dvi moterys - Žana Rai- 
šoji ir Artua grafienė Mao, bet jas abi tvirtai siejo bendra nea- 
pykanta. 

Žodžiu, Artua grafas Roberas, po karaliaus pats galingiau- 
sias žmogus karalystėje, tam tikrais klausimais netgi svarbesnis 
už valdovą, visada tariąs paskutinį žodį, sprendžiąs visus vals- 
tybės reikalus, šokdinąs karaliaus vietininkus, teisėjus, seneša- 
lus, — Roberas staiga pasijuto esąs vienintelis Izabelės gynėjas. 

Toks likimas laukia visų įtakingų žmonių karaliaus dvare, 


kur viską lemia keistos ir nepastovios juos supančių asmenų 


292 


Maurice Druon 


dvasinės būsenos, tolydžio besikeičiančios pagal įvykių eigą ir 
privačius interesus. Ir malonė nejučia brandina nemalonės sėk- 
lą. Roberui dar negrėsė nemalonė, bet Izabelei jau grėsė pavo- 
jus. Tik prieš kelis mėnesius visi ją užjautė, globojo, teisino, 
žavėjosi ja, sveikino jos meilę kaip gražų kerštą karaliui, o štai 
dabar karaliaus Taryboje liko vienas vienintelis jos šalininkas. 
Priversti ją grįžti Anglijon — vadinasi, pakišti jos galvą po bude- 
lio kirviu Tauerio kieme, ir tai suprato visi. Bet staiga ji pasidarė 
nebemiela — pernelyg šventė savo pergalę. Niekas nebenorėjo 
dėl jos kompromituotis, niekas, išskyrus Roberą, bet ir jis ją 
rėmė tik todėl, jog taip jam buvo patogiau kovoti su Mao. 

Ir štai ji išsijuosė savo ruožtu ir pradėjo ilgai rengtą išpuolį. 

— Jūsų didenybe, mano brangusis sūnau, žinau, kaip jūs my- 
lite seserį, ir tai daro jums garbę, — tarė ji. — Bet reikia žiūrėti 
teisybei į akis: Izabelė negera moteris, per ją mes visi esame nu- 
kentėję ir dabar kenčiame. Matote, kokį pavyzdį ji rodo kara- 
liaus dvarui, čia viešėdama, ir prisiminkite, jog ta pati moteris 
kadaise purvais apdrabstė mano dukras ir štai čia esančios Žanos 
seserį. Kai tada sakiau jūsų tėvui —- amžiną jam atilsį! - kad duk- 
tė jį klaidina, argi ne mano buvo teisybė? Ji visus mus apšmeižė 
be jokio pagrindo, primesdama kitiems nedoras mintis, kurias 
iš tikrųjų pati puoselėjo, ir dabar aiškiai tai įrodė! Blanšė, tyro- 
ji Blanšė, kuri, kaip žinote, iki paskutinio atodūsio jus mylėjo, 
mirė šią savaitę! Ji buvo nekalta, mano dukterys buvo nekaltos! 

Storas ir tiesus kaip lazda Mao pirštas šaukėsi dangaus kerš- 
to. Ir, trokšdama paglostyti širdį savo laikinajai sąjungininkei, 
kreipėsi į Žaną Raišąją: 

— Tavo sesuo tikrai buvo nekalta, vargše mano Žana, ir visi 
mes nukentėjome nuo Izabelės šmeižtų, ir mano — motinos — 


širdis ligi šiol tebekraujuoja. 

Jeigu ji ir toliau taip kalbės, tai pravirkdys visus susirinku- 
siuosius; bet Roberas nutraukė ją: 

— Jūsų Blanšė nekalta? Labai norėčiau tuo patikėti, tetule, bet, 
šiaip ar taip, juk ne nuo Šventosios Dvasios ji pastojo kalėjime! 

Karalius Karolis Gražusis susinervino ir susiraukė. Roberas 
išties be reikalo visa tai priminė. 

— Betgi mano dukrelę pastūmėjo neviltis! — stojo piestu 
Mao. - Kas gi jai beliko daryti, mano mielai balandėlei, ap- 
šmeižtai, įkalintai tvirtovėje ir bemaž išprotėjusiai? Norėčiau 
pamatyti, kas įstengtų ištverti tokiomis sąlygomis? 

— Aš taip pat sėdėjau kalėjime, tetule, kur, jums pataikau- 
damas, jūsų žentas Pilypas Ilgasis mane buvo įkišęs. Ir vis dėl- 
to nuo manęs nepastojo kalėjimo sargo dukterys, ir, nevilties 
apimtas, neįsiverčiau į lovą to paties sargo, nors tokie dalykai, 
regis, nieko nestebina mūsų giminėje! 

Aha, konetablis vėl susidomėjo kilusiu ginču! 

— Beje, sūnėne, jeigu jau taip jums malonu dergti velionės 
atminimą, ar esate tikras, kad manoji Blanšė nepatyrė prievar- 
tos? Jos pusseserė buvo pasmaugta tame pačiame kalėjime, — 
tarė Mao, žiūrėdama Roberui į akis, — visai galimas daiktas, kad 
ji buvo išžaginta! Ne, jūsų didenybe mano sūnau, — kalbėjo ji 
toliau, kreipdamasi vėl į karalių, — jeigu jūs pakvietėte mane į 
Tarybos posėdį... 

— Niekas jūsų nekvietė, — tarė Roberas, — jūs pati atėjote. 

Bet senosios galiūnės taip greit nenutrauksi. 

— ...taigi aš patariu kaip tikra motina, nes širdyje visada puo- 
selėjau jums tokį jausmą, nieko nepaisydama. Sakau jums, jūsų 
didenybe Karoli, vykite lauk savo seserį iš Prancūzijos — kiek- 
vieną kartą, kai ji atvyksta, karalystę ištinka nelaimė! Tais me- 


tais, kai jūs buvote įšventintas į riterius drauge su jūsų broliais 

ir mano sūnėnu Roberu - jis turbūt to nepamiršo, - Mobiui- 
sone kilo gaisras, ir mes vos neiškepėme! Kitais metais sukėlė tą 
skandalą ir apdrabstė mus visus purvais, nors, kaip gera kara- 
liaus duktė ir gera brolių sesuo, privalėjo tylėti, nors ir būtų ten 
kruopelytė teisybės, užuot nešiojusi gandus, pasitelkusi vieną 
žmogų, kurio nenoriu dabar minėti! Prisiminkite, kas atsitiko 
jūsų brolio Pilypo valdymo laikais, kai Edvardas drauge su ja 
atvyko į Amjeną prisiekti ištikimybės? Piemenėliai nusiaubė 
karalystę! Ir dabar, kai tik ji atvažiavo, mane krečia šiurpas! Aš 
bijau dėl kūdikio, kurio jūs laukiate, ir, mes tikimės, berniuko, 
nes Prancūzijai turite užauginti karalių; taigi sakau jums, jūsų 
didenybe mano sūnau, laikykite tą nelaimės nešėją kuo toliau 
nuo savo žmonos! 

Ak ir taiklų šūvį ji paleido! Bet Roberas jai atsikirto: 

— O kai mirė mūsų pusbrolis Liudvikas, kur buvo Izabelė, 
mieloji tetule? Man regis, ne Prancūzijoje. O kai kūdikis, jo 
sūnus Jonas Pomirtinis, staiga užgeso jūsų rankose, kur buvo 
Izabelė, mieloji tetule? Kiek pamenu, jos nebuvo nei Liudviko 
kambaryje, nei tarp susirinkusių baronų. Gal mano atmintis 
trumpa, ir aš nebeprisimenu? Nebent, nebent, jūsų manymu, 
tos dviejų karalių mirtys neįeina į karalystės nelaimių skaičių. 

Niekšė kliudė dar didesnį niekšą. Dar pora žodžių, ir jiedu 
atvirai apkaltins vienas kitą žmogžudyste! 

Konetablis puikiai pažinojo karaliaus giminę jau bemaž šešias- 
dešimt metų. Jis primerkė akis užkritusiais kaip vėžlio vokais. 

— Nenuklyskime į šalį, — tarė, — ir kalbėkime apie reikalą, 
kurį turime spręsti, monsenjorai. 

Jo balsas kažkodėl priminė Geležinio Karaliaus Tarybos po- 
sėdžius. 


Karolis Gražusis perbraukė ranka sau per plyną kaktą ir tarė: 

— O jeigu mes patenkintume Edvardo norą ir paprašytume 
mesirą Mortimerį išvykti iš mūsų karalystės? 

Staiga prabilo Žana Raišoji. Jos balsas skambėjo raiškiai, ne- 
labai garsiai, bet po to baisaus dviejų Artua jaučių bliovimo visi 
mielai jos klausėsi. 

— Tai būtų tik nereikalingas vargas ir gaištas, — pareiškė ji. — 
Nejau manote, kad mūsų pusseserė atsiskirs nuo to žmogaus, 
tapusio jos ponu ir valdovu? Ji atsidavusi jam kūnu ir širdimi, 
juo vienu ir gyvena. Arba ji nenorės, kad jis išvyktų, arba išvyks 
drauge su juo. 

Žana Raišoji neapkentė Anglijos karalienės, ir ne tiek dėl 
savo sesers Margaritos, kiek dėl tos pernelyg gražios meilės pa- 
vyzdžio, kurį Izabelė parodė visai Prancūzijai. Ir vis dėlto Žanai 
Burgundei nebuvo ko skųstis — jos ilgšis Pilypas tikrai mylėjo 
ją visa širdimi, nepaisydamas to, kad ji raiša viena koja. Tačiau 
Liudviko Šventojo vaikaitė norėjo būti vienintelė mylima mote- 
ris pasaulyje. Ji nekentė visų kitų mylimų ir mylinčių moterų. 

— Reikia pagaliau nuspręsti, — pakartojo konetablis. 

Jis taip tarė todėl, kad jau buvo vėlus laikas ir kad šiame 
posėdyje moterys išties pernelyg daug kalbėjo. 

Karalius Karolis pritardamas linktelėjo galvą ir pareiškė: 

— Rytoj rytą mano sesuo bus nuvežta į Bulonės uostą, įso- 
dinta į laivą ir su palyda pargabenta pas teisėtą vyrą. Tokia 
mano valia. 

Jis pasakė: „Tokia mano valia“, ir visi susižvalgė, nes tokie 
žodžiai retai išeidavo iš Karolio Silpnavalio burnos. 

— Šeršmonai, — pridūrė jis, — paruoškite raštą dėl palydos, ir 
aš jį patvirtinsiu mažuoju antspaudu. 

Niekas nedrįso prieštarauti. Karolis Gražusis užsispyrė, nes 


jis — karalius ir retkarčiais tai prisimindavo; keisčiausia, jog 

tai atsitikdavo tada, kai jis prisimindavo pirmąją savo žmoną, 
kurią pats buvo išsirinkęs ir labai mylėjo, nors ji taip blogai 
su juo pasielgė. 

Tik grahenė Mao išdrįso įsiterpti: 

— Protingai nuspręsta, jūsų didenybe mano sūnau. 

Ir tada visi išsiskirstė net nepalinkėję vienas kitam labos 
nakties, aiškiai suvokdami, jog prisidėjo prie piktadarystės. At- 
stūmę krėslus, visi atsistojo, tylomis nusilenkė karaliui ir kara- 
lienei, kurie išėjo pirmieji. 

Bomono grafienė buvo nusivylusi. Ji tikėjosi, kad Roberas, 
jos vyras, paims viršų. Ji pažvelgė į jį, jis davė jai ženklą eiti į 
miegamąjį. Jis turįs dar persitarti vienu kitu žodžiu su monsen- 
joru de Marinji. 

Visi išėjo iš menės: konetablis vilkdamas koją, Žana Burgun- 
dė šlubuodama, Klermono grafas Liudvikas šlubčiodamas - ko- 
kie šleivakojai tie Liudviko Šventojo palikuonys! Ilgšis Pilypas 
sekė paskui žmoną kaip medžioklinis šuo, paleidęs laimikį. 

Artua grafas Roberas kažką pašnibždėjo į ausį Bovė vysku- 
pui, o šis klausydamasis iš lėto trynė savo ilgus pirštus. 

Netrukus vienuolyno koridoriais Roberas nuėjo į savo kam- 
barius. Tarp dviejų kolonų jis pastebėjo šešėlį — tai buvo mote- 
ris, žvelgianti į naktį. 

— Saldžių sapnų, monsenjore Roberai. 

Tas pašaipus ir podraug lėtas balsas buvo grafienės Mao 
dvaro damos Beatrisės d'Irson, kuri sėdėjo čia susimąsčiusi ir, 
regis, kažko laukė. Žinoma, Robero, jis tai puikiai suprato. Ji 
atsistojo, pasirąžė, aiškiai matoma po skliautais, žengė žingsnį, 
kitą, grakščiai siūbuodama klubais, ir jos suknelė nuslinko ant 
akmeninės aslos. 


— Kąjūs čia veikiate, malonioji kekšiuke? — paklausė Roberas. 

Ji atsakė ne iš karto. Žiūrėdama į žvaigždes tarė: 

— Tokią nuostabią naktį nemiela miegoti vienai. Karšta, 
miegas neima... 

Artua grafas Roberas priėjo artyn, visai prie pat jos, ir pa- 
žvelgė jai į akis, žvilgančias ir pliskinančias jį tamsoje, uždėjo 
savo galingą ranką rūmų damai ant liemens... ir staiga atitrau- 
kė, kratydamas ją, tarsi nudegęs pirštus. 

— Ei gražioji Beatrise, - sušuko jis juokdamasis, — greičiau 
nerkite į tvenkinį, atsivėsinkite savo lobį, nes užsidegsite! 

Beatrisė krūptelėjo nuo to grubaus prisilietimo ir nuo 
šiurkščių jo žodžių. Jau seniai ji laukė progos užkariauti galiū- 
ną; tuomet monsenjoras Roberas pakliūtų į grafienės Mao ran- 
kas, o ji, Beatrisė, galų gale numalšintų savo geismą. Deja, ir šį 
vakarą nepasisekė. 

Roberas turėjo svarbesnių reikalų. Jis grįžo į savo aparta- 
mentus, įėjo į grafienės savo žmonos miegamąjį, ir ji atsisėdo 
lovoje. Ji buvo visiškai nuoga — taip ji miegodavo visą vasarą. 
"Ta pačia ranka, kurią ką tik buvo uždėjęs Beatrisei ant liemens, 
Roberas atsainiai paglostė krūtį, teisėtai jam priklausančią pagal 
vedybų sutartį, kitaip tariant, palinkėjo labos nakties. Bomono 
grafienės ta glamonė nė kiek nesujaudino, bet jai buvo smagu; 
jai visad būdavo smagu žiūrėti į savo galiūną vyrą ir spėlioti, 
kokios mintys sukasi jo galvoje. Artua grafas Roberas išsidrėbė 
krėsle, atkišo į priekį savo dideliausias kojas ir, suglaudęs kul- 
nus, piktai dunkstelėjo į grindis. 

— Ar neisite gulti, Roberai? 

— Ne, mieloji, ne. Netgi paliksiu jus ir tuojau pat josiu į 
Paryžių, kai tik vienuoliai nustos giedoti savo bažnyčioje. 

Grafienė nusišypsojo. 

— Mielasis mano, ar jūs nemanote, kad mano sesuo Eno grafie- 


nė galėtų kurį laiką priglausti Izabelę, kol ji sutelks savo pajėgas? 

— Kaip tik apie tai galvojau, mano gražioji grafiene, kaip tik 
apie tai galvojau. 


Ką gi! Bomono grafienė rami: jos vyras laimės. 


x *x*xX* 


Tą naktį Artua grafas Roberas sėdo į balną, trokšdamas ne 
tiek pasitarnauti Izabelei, kiek išlieti neapykantą Mao. Ta gy- 
vatė užsimanė stoti prieš jį, kenkti tiems, kuriuos jis globoja, 
atgauti savo įtaką karaliui? Žiūrėsime, kas tars paskutinį žodį. 

Jis nuėjo pažadinti savo tarno Lormė. 

— Pasakyk, kad pabalnotų tris žirgus. Prikelk ginklanešį ir 
seržantą... 

— O aš? — paklausė Lormė. 

— Ne, tu nejosi, eisi miegoti. 

Roberas geras. Pagailėjo senstančio piktadarysčių bendrinin- 
ko, ėjusio ir asmens sargybinio, ir smaugiko, ir auklės pareigas. 
Lormė sirgo dusuliu, jį smaugte smaugdavo paryčiais kylantis 
rūkas. Senis suniurzgė. Jei grafas gali apsieiti be jo, tai kuriems 
galams reikėjo jį žadinti? Bet jis būtų dar labiau narnėjęs, jeigu 
būtų reikėję joti. 

Žirgai buvo greit pabalnoti; ginklanešys žiovavo, seržantas 
paskubomis sagstėsi šarvus. 

— Ant žirgų, — įsakė Roberas, — pasijodinėsim. 

Patogiai įsisėdęs į balną, jis patyliukais išjojo iš abatijos pro 
ūkinius pastatus ir dirbtuves. Paskui, vos tik nusigavęs į Smil- 
tynę, kuri driekėsi tarp baltų beržų tokia neįprastai šviesi kaip 
perlamutras naktyje — nuostabus kampelis fėjų sambūriams, — 
paleido žirgą šuoliais. Damartenas, Mitri, Onė, Sent Uanas — 
keturios valandos žygio šuoliuojant, o protarpiais ristele, kad pa- 
ilsėtų žirgai, ir nedidelis postovis smuklėje, kur paprastai naktį 


užsukdavo išmesti burnelę vežikai, gabenantys daržoves į turgų. 


264 


PRANCŪZIJOS VILKĖ 


Dar prieš auštant jie prijojo Sitė rūmus. Sargyba praleido pir- 
mąjį karaliaus patarėją. Roberas nudrožė tiesiai į karalienės apar- 
tamentus, žirgliodamas per koridoriuose ant grindų miegančius 
tarnus, perėjo rūmų damų miegamąjį — tos subruzdėjo kaip pa- 
baidytos vištos: „Ponia, ponia“, - bet galiūnas buvo jau už durų. 

Rodžeris Mortimeris miegojo karalienės lovoje. Kambario 
kampe degė naktinė lempelė. 

„Vadinasi, aš turėjau šuoliuoti visą naktį atmušdamas sau 
užpakalį, kad jiedu galėtų sau miegoti susikabinę!“ — pagalvojo 
Roberas. 

Kai, atsipeikėję iš nuostabos, Mortimeris su karaliene uždegė 
žvakes, niekam nė į galvą neatėjo varžytis - tam nebuvo laiko. 

Roberas paskubomis papasakojo meilužiams, kas buvo nu- 
spręsta Šali abarijoje ir kas rengiama prieš juos. Įdėmiai klau- 
sydamas ir klausinėdamas Mortimeris ėmė rengtis, nė kiek ne- 
sivaržydamas Artua grafo Robero, kaip karo stovykloje būdavo 
įprasta. Savo mylimosios, regis, taipgi nėmaž nesivaržė: jiedu 
išties gyveno kaip sutuoktiniai. 

— Tuojau pat dinkite iš Paryžiaus, mieli bičiuliai, štai ką galiu 
jums patarti, — tarė Roberas, — ir dumkite ieškoti prieglobsčio 
imperijos žemėse. Drauge su jaunuoju Edvardu. Galite pasiimti 
Kromvelį, Olspėjų ir Meltrevezą, kuo mažiau žmonių, kad nesi- 
trukdytumėte. Skuoskite tiesiai į Eno Grafystę, o aš pirma jūsų 
nusiųsiu žygūną su laišku. Grafas Gijomas Gerasis ir jo brolis 
Žanas — kilmingi didikai, ištikimi bičiuliai, be galo dori, blai- 
vaus proto žmonės, priešai jų privengia, o draugai myli. Grafe- 
nė mano žmona taip pat paprašys savo seserį jus paremti. Šiuo 
metu tai pats patikimiausias prieglobstis, kokį tik galite rasti. 
Aš įspėsiu mūsų bičiulį Kento grafą, ir jis prisidės prie jūsų, 
bet iš pradžių užsuks į Pontjė ir sutelks jums ištikimus riterius. 


O paskui... kaip Dievas duos!.. Aš pasistengsiu, kad Tolomėjus 

jums parūpintų lėšų, beje, kitaip elgtis jis nė negalėtų. Telkite 
kariuomenę, stenkitės iš paskutiniųjų, kaukitės. Ak, jei Prancū- 
zijos Karalystė nebūtų toks gardus kąsnis ir jei nebijočiau duoti 
valios savo gyvatei tetulei, mielai keliaučiau drauge su jumis. 

— Nusigręžkite, pusbroli, man reikia apsirengti, — tarė Izabelė. 

— Ką tai reiškia, pussesere, man nepriklauso jokio atlygi- 
nimo? Tas sukčius Rodžeris nori viską pasilaikyti sau? — tarė 
Roberas nusisukdamas. — Jis nenuobodžiauja, šelmis! 

Šįsyk jo blevyzgos nieko nepapiktino; priešingai, tas jo su- 
gebėjimas šmaikštauti tragiškiausią akimirką netgi kažkaip ra- 
mino. Niekšu ir nevidonu laikomas žmogus buvo linkęs daryti 
gera ir nepadoriais žodžiais kartais stengdavosi dangstyti savo 
tikruosius jausmus. 

— Jūs išgelbėjote man gyvybę, Roberai, — tarė Izabelė. 

— Ir jūs galėsite atsimokėti tuo pačiu, pussesere, ir jūs galėsi- 
te atsimokėti tuo pačiu! Ką gali žinoti, — sušuko jis per petį. 

Ant stalo jis pamatė vaisių dubenį, įsimylėjėliams padėtą 
nakčiai; stvėrė vieną persiką, suleido dantis, ir auksinės sultys 
trykštelėjo ant smakro. 

Koridoriuose kilo šurmulys, ginklanešiai bėgo į arklides, 
pasiuntiniai — pas anglų didikus, gyvenančius mieste, moterys 
paskubomis krovė mantą į lengvas skrynias, — didžiausias bruz- 
desys kilo toje rūmų dalyje. 

— Nevažiuokit per Sanli, — tarė Roberas, susikimšęs į burną 
dar vieną persiką. — Pernelyg arti mūsų gerasis karalius Karolis, 
ko gera, pasiųs būrį jums įkandin. Traukite per Bovė ir Amjeną. 

Atsisveikino paskubomis; aušra dar tik balino Šventosios 
koplyčios smailę, o kieme jau laukė pasirengusi palyda. Izabelė 
priėjo prie lango; susijaudinusi ji valandėlę žiūrėjo į parką, į 


upę, į sujauktą lovą, kurioje patyrė didžiausią laimę savo gyve- 

nime. Penkiolika mėnesių prabėgo nuo to pirmojo ryto, kai ji, 
stovėdama toje pat vietoje, mėgavosi tais nuostabiais kvapais, 
kuriuos skleidė pavasaris įsimylėjėliams. Rodžerio Mortimerio 
ranka palietė jos petį, ir karalienė prigludo prie jos lūpomis... 

Netrukus arklių pasagos nukaukšėjo Sitė gatvėmis, paskui 
Mainų tiltu šiaurės link. 

Monsenjoras Roberas grįžo į savo rūmus. Kai karalius su- 
žinos, jog sesuo pabėgusi, ji jau seniai bus toli ir nebepasiekia- 
ma; ir Mao turės nuleisti sau kraujo ir pasidaryti klizmą, kad 
neištiktų apopleksijos smūgis... „Ak gyvatė!..“ Roberas galėjo 
ramiai miegoti, miegoti kietai kaip bulius, kol varpai ims skam- 


binti vidurdienį. 


Ketvirta dalis 


ŽIAURUS ZYGIS 


Heridžas 


Tykodamos jūron išmetamų atliekų, žuvėdros krykdamos skrai- 
dė aplink laivų stiebus. Laivynas artėjo prie Heridžo uosto, nuo 
denio buvo matyti įlanka, į kurią įteka Orvelo ir Sturo upės, 
medinė prieplauka ir virtinė žemų trobesių. 

Du lengvi laivai jau stovėjo prie kranto, ir iš jų lipo lankininkų 
kuopa, įpareigota užtikrinti saugumą: pakrantėje nebuvo matyti 
ginkluotų vyrų. Iš pradžių krantinėje kilo sąmyšis: žmonės, subė- 
gę pažiūrėti daugybės arplaukiančių laivų, išsilakstė pamatę išsilai- 
pinančius karius, bet neilgai trukus vėl užtvindė prieplauką. 

Prie kranto priplaukė karalienės laivas su aukštai iškelta ilga 
vėliava su išsiuvinėtomis Prancūzijos lelijomis ir Anglijos liūtais. 
Jam įkandin plaukė aštuoniolika Olandijos laivų. Įgulos, paty- 
rusių jūreivių vadovaujamos, nuleido bures; iš abiejų laivo pusių 
ūmiai išniro ilgi irklai — tarytum paukštis būtų išskleidęs sparnus. 

Ant užpakalinio tiltelio stovėjo Anglijos karalienė drauge su 
sūnumi sosto įpėdiniu Edvardu, Kento grafu, lordu Mortimeriu, 
mesiru Žanu de Eno ir kitais anglų bei olandų didikais stebėdama, 


kaip manevruoja laivai ir pamažu artėja jos karalystės krantas. 

Pirmą kartą po pabėgimo Rodžeris Mortimeris vilkėjo nebe 
juodais drabužiais. Jis dėvėjo ne kirasą su uždaru šalmu, o pa- 
prastą mūšio aprangą: šalmą be antveidžio, su pritvirtinta Žvy- 
ninių šarvų pelerina ir šarvinius marškinius, virš kurių plaikstė- 
si raudono ir mėlyno brokato apsiaustas, papuoštas heraldiniais 
giminės ženklais. 

Lygiai taip pat buvo apsirengusi karalienė. Iš po šalmo bo- 
lavo skaistus smulkutis veidas, ji vilkėjo ilga, ligi pat žemės suk- 
nele, kojas, kaip ir vyrų, saugojo grandiniai antblauzdžiai. 

Jaunasis sosto įpėdinis Edvardas irgi vilkėjo riterio šarvais. 
Per tuos mėnesius jis gerokai paaugo ir suvyriškėjo. Jis žiūrėjo 
į žuvėdras, jo manymu, tokias pačias, taip pat kimiai krykian- 
čias, tokiais pat godžiai pražiotais snapais, kokios buvo anos, 
lydėjusios laivyną, išplaukiantį iš Mezos žiočių. 

Tie paukščiai jam priminė Olandiją. Beje, viskas — ir pilka 
jūra, ir pilkas dangus, rausvų debesėlių išmargintas, ir krantinė, 
nustatyta žemais plytiniais trobesiais, kur jie netrukus išsilai- 
pins, ir lagūnos, ir žalios kalvos, nusidriekusios toli už Heri- 
džo, - viskas gaivino prisiminimus apie tolimąją Olandiją. Ir 
jeigu jam pasitaikys proga išvysti kaitrios saulės išdegintą akme- 
ningą, smėlėtą dykumą, mintimis jis aplankys Brabanto, Ostre- 
vento, Eno žemes, kurias neseniai paliko. Jo didenybė Edvar- 
das, Akvitanės kunigaikštis ir Anglijos sosto įpėdinis, įsimylėjo 
Olandijoje, būdamas keturiolikos metų ir devynių mėnesių. 

Ir štai kaip viskas dėjosi ir kokie nepamirštami įvykiai liko 
jaunojo sosto įpėdinio Edvardo atmintyje. 

Ankstyvą rytą išplėšė visus iš miego monsenjoras Artua gra- 
fas savo griausmingu balsu, jie slapčiomis pabėgo iš Paryžiaus, 
skubėdami kuo greičiau nusigauti į Šventosios Imperijos žemes. 


Vakare jie pasiekė mesiro Estašo d'Obersikuro pilį, kur tas di- 

dikas su savo žmona vaišingai ir džiugiai pasitiko Anglijos kara- 
lienę ir jos palydą. Įkūręs kuo geriau nelauktus svečius, mesiras 
d'Obersikuras šoko į balną ir nujojo į Valansienų miestą, gra- 
fystės sostinę, įspėti grafo Gijomo Gerojo, kurio žmona buvo 
tikra karalienės Izabelės pusseserė. Rytojaus dieną atšuoliavo 
jaunesnysis grafo brolis mesiras Žanas de Eno. 

Tai buvo įdomus vyras ne tiek savo išvaizda, nes neatrodė 
kažkuo ypatingas — augalotas, apskrito veido, didelėmis akimis, 
kumpa nosimi, kyšančia virš trumpų šviesių ūsų, — kiek neį- 
prastu elgesiu. Jis atpuolė pas karalienę nušokęs nuo žirgo ir 
nė batų nenusiavęs, priklaupė ant akmeninės aslos ir, prisidėjęs 
ranką prie širdies, sušuko: 

— Ponia, jūs matote prie savo kojų riterį, pasiryžusį mirti 
dėl jūsų, jei net visi jūsų atsižadėtų. Ir aš panaudosiu visą savo 
galią ir, jūsų bičiulių padedamas, lydėsiu jus ir jo didenybę jūsų 
sūnų kitapus jūros į jūsų valstybę - Angliją. Ir visi tie, kuriuos 
aš sugebėsiu sukviesti, paaukos dėl jūsų gyvybę, ir, jei tokia bus 
Dievo valia, sutelksime didelę kariauną. 

Trokšdama atsidėkoti už tokią netikėtą pagalbą, karalienė 
buvo pati prieš jį besiklaupianti, bet mesiras Žanas de Eno ne- 
leido — apkabino ją per liemenį ir, nepaleisdamas jos ir kvėpuo- 
damas jai į veidą, pridūrė: 

— Dievas nepakęs, kad Anglijos karalienė turėtų kam nors 
lankstytis. Jūs, ponia, ir jūsų mielas sūnus galite būti ramūs, nes 
aš tesėsiu savo pažadą. 

Lordui Mortimeriui nejučia ištįso veidas, nes, jo manymu, 
mesiras Žanas de Eno pernelyg karštai siūlė damoms savo para- 
mą. Matyt, tas riteris išties laikė save pačiu Lanselotu, nes ūmiai 
pareiškė negalėsiąs miegoti tą vakarą su karaliene po tuo pačiu 


stogu — nenorįs jos sukompromituoti, — tarsi nebūtų matęs ša- 


270 


PRANCŪZIJOS VILKĖ 


lia jos bent šešių kilmingų didikų! Kaip koks nekaltas jaunuolis 
jis nuėjo į kaimyninę abatiją pernakvoti, o sugrįžo rytojaus rytą 
po ankstyvųjų mišių ir pusryčių lydėti karalienės ir visos jos 
draugijos į Valansienus. 

Ak, kokie puikūs žmonės buvo grafas Gijomas Gerasis, jo 
žmona ir keturios jų dukterys, gyvenantys baltojoje pilyje! Gra- 
fas ir grafhienė džiaugėsi savo laime; tai buvo matyti iš jų veidų ir 
kalbų. Jaunasis sosto įpėdinis Edvardas, iš mažumės kentęs dėl 
tėvų nesutarimų, žavėjosi ta darnia ir nuoširdžia sutuoktinių 
pora. Kokios laimingos tos keturios princesės de Eno, kad gimė 
tokioje šeimoje! 

Grafas Gijomas Gerasis pasisiūlė tarnauti karalienei Izabe- 
lei, tačiau ne taip iškalbingai, kaip brolis, kai ko atsiklausęs, nes 
nenorėjo užsitraukti nei Prancūzijos karaliaus, nei popiežiaus 
rūstybės. 

O mesiras Žanas de Eno stengėsi iš paskutiniųjų. Rašė laiš- 
kus visiems pažįstamiems riteriams prašydamas, kad tie garbės 
ir draugystės vardan prisidėtų prie jo žygio, nes jis prisiekęs pa- 
dėti karalienei. Jis sukėlė ant kojų Eno, Brabantą, Zelandiją ir 
Olandiją, net grafas Gijomas Gerasis sunerimo. Mesiras Žanas 
šaukė prie ginklo visos grafystės karius, visus riterius. Tad grafas 
paprašė brolį tvardytis, tačiau jis nenorėjo nieko klausyti. 

— Mesire broli, — sakė jis, - Viešpaties valia kiekvienas mirš- 
tame tik vieną kartą, ir esu pažadėjęs tai mielai damai lydėti ją 
į jos karalystę. Taip aš ir pasielgsiu, mirties nepaisydamas, nes 
prireikus kiekvienas riteris visomis išgalėmis privalo padėti ne- 
laimingoms ir skriaudžiamoms damoms ir mergelėms! 

Gijomas Gerasis nuogąstavo ir dėl savo iždo, nes visiems 
tiems riteriams, kurie dabar šveitė savo šarvus, tikrai reikėsią 


mokėti algą; tačiau jį nuramino lordas Mortimeris, regis, gavęs 

iš lombardų bankų ganėtinai pinigų tūkstančio iečių kariaunai 
pasamdyti. 

Tad karalienė su palyda puikiai praleido Valansienuose tris 
mėnesius, o Žanas de Eno kas dieną skelbė prisidėjus kokį 
naują prakilnų sąjungininką: čia Linės senjorą Mišelį, čia Saro 
senjorą, čia riterį Ulfarą de Gistelį, čia Persevalį de Semeri, čia 
Sansą de Busua. 

Visi kaip viena šeima nuvyko į Seburo bažnyčią, kur buvo 
saugomi šventojo Driuono palaikai, didžiai garbinami nuo to 
laiko, kai stebuklingai pasveiko grafo Gijomo senelis, Avenų 
grafas Žanas, sirgęs nepagydoma akmenlige. Regint visam dva- 
rui ir miestelėnams, Avenų ir Eno grafas Žanas atsiklaupęs prie 
kapo ir garsiai meldęsis, nuolankiai prašydamas šventojo pagal- 
bos, paskui, kai jis baigęs maldą, šventasis pašalinęs iš jo kūno 
tris akmenis, didumo sulig riešutu, ir skausmas kaipmat praėjęs 
ir daugiau jo nekamavęs... 

Iš keturių grafo Gijomo dukterų jaunajam sosto įpėdiniui 
Edvardui iškart patiko antroji, Pilypa. Ji buvo rusvaplaukė, put- 
li, plataus strazdanoto veido ir apvaliu pilvuku — mažytė Valua, 
bet beveik tikra brabantietė. Abu jaunuoliai tiko vienas kitam 
amžiumi; ir visi stebėjosi matydami, jog sosto įpėdinis Edvardas, 
paprastai nekalbus, neatstoja nuo storuliukės Pilypos ir kalba 
su ja, kalba ir kalba valandų valandas... Tas prieraišumas krito 
visiems į akis — tyleniai negali nekalbėti, kai tik atsiriša liežuvis. 

Todėl karalienė Izabelė ir Eno grafas greit sutarė ir sužadėjo 
vaikus, kuriuos taip traukė vienas prie kito. Taip Izabelė su- 
tvirtino sąjungą, vienintelę sąjungą, kuri suteikė jai galimybę 
atgauti Anglijos sostą, o Eno grafas mielai skolino savo riterius, 
nes jo duktė, susižadėjusi su sosto įpėdiniu, vieną gražią dieną 


turėtų tapti karaliene. 

Nors karalius Edvardas II kategoriškai uždraudė sūnui su- 
sižieduoti sava ar svetima valia be jo sutikimo, tačiau Šventojo 
Tėvo jau buvo paprašyta leidimo jųdviejų santuokai. Atrodė, jog 
likimo knygoje būtų įrašyta, kad sosto įpėdinis Edvardas ves Va- 
lua giminės merginą! Jo tėvas prieš trejus metus atsisakė sužadėti 
sūnų su jauniausiąja monsenjoro Karolio dukterimi ir gerai pa- 
darė, nes dabar jaunuolis galės susituokti su to paties monsenjo- 
ro Karolio vaikaite, juo labiau kad ji jam labai patiko. 

Nuo tos dienos žygis iškart įgavo naują prasmę sosto įpė- 
diniui Edvardui. Jei pasisektų išsilaipinimas, jei dėdė, Kento 
grafas, ir lordas Mortimeris, giminaičio, Eno grafo, padedami, 
įstengtų išvyti piktadarius Dispenserius ir užimti jų vietą, kara- 
lius norom nenorom turėtų pritarti vedyboms. 

Beje, niekas nebesivaržė kalbėdamas apie jo tėvo įpročius 
jaunuoliui girdint, ir jį apėmė siaubas ir pasišlykštėjimas. Kaip- 
gi vyras, riteris, karalius gali šitaip elgtis su savo valdiniu? Sosto 
įpėdinis nutarė, jog, atėjus jo laikui karaliauti, nepakęsiąs tų 
šlykštybių tarp baronų: gyvendamas su Pilypa, parodysiąs tik- 
ros, gražios ir ištikimos vyro ir moters, karaliaus ir karalienės 
meilės pavyzdį. Ta apvalaina rusvaplaukė storuliukė, pažiūrėti 
jau beveik subrendusi mergina, Akvitanės kunigaikščiui atrodė 
visų gražiausia pasaulyje ir turėjo jam nepaprastą galią. 

Jaunuolis troško apginti savo teisę mylėti, todėl ir karas su 
tėvu atrodė nebe toks atgrasus. 

Taip laimingai prabėgo trys mėnesiai, be abejo, patys gra- 
žiausi sosto įpėdinio Edvardo gyvenime. 

Eno riteriai telkėsi Dordrechte, prie Mezos, gražiame mies- 
te, pilname kanalų ir tvenkinių, kur palei kiekvieną gatvę drie- 
kėsi kanalas, kur visų jūrų laivai ir plokščiadugniai upių luo- 


tai be burių galėjo priplaukti beveik prie pat bažnyčių. Tame 

turtingame prekybiniame mieste, kur senjorai vaikštinėjo prie- 
plaukose tarp vilnų ryšulių ir prieskonių dėžių, kur prekyvietėse 
kvepėjo šviežia ir sūdyta žuvimi, kur jūreiviai ir krovikai gatvėse 
valgė ką tik keprą gardžią baltą žuvį, vadinamą jūrų liežuviu, 
žmonės, išėję po mišių iš didelės plytinės katedros, žiopsojo į 
karių pulkus, lyg per stebuklą atsiradusius po jų namų langais. 
O virš namų stogų siūbavo laivų stiebai. 

Kaip ilgai teko vargti ir rėkauti, kol į laivus, apvalius kaip 
Olandijoje avimos klumpės, persikėlė raitija su visa savo pada- 
ryne: ginklų dėžėmis, skryniomis su kirasomis, maisto atsargo- 
mis, virtuvėmis, su šimtine kalvių su savo kalvėmis, žaizdrais, 
priekalais, dumplėmis ir kūjais! Paskui reikėjo suvesti į laivus 
stambius flandrų žirgus, tuos patvarius sarčius, kurie, saulės nu- 
tvieksti, atrodo bemaž raudono plauko, truputį šviesesniais, lyg 
nublukusiais plevėsuojančiais karčiais, apžėlusiomis kojomis ir 
plačiais mėsingais sturpliais, žvilgančiais kaip šilkas, tikrus rite- 
rių žirgus: uždėk balną aukšta guga, apdaryk geležiniais šarvais, 
įsodink šarvuotą vyrą, ir lėks šuoliais, kaip niekur nieko nešda- 
mi keturis šimtus svarų! 

Žirgų buvo daugiau kaip tūkstantis, nes mesiras Žanas de 
Eno, laikydamasis žodžio, subūrė tūkstantį riterių, lydimų gin- 
klanešių, parankinių, tarnų — viso labo du tūkstančius septynis 
šimtus penkiasdešimt septynis samdinius, kaip liudijo Džerar- 
do Olspėjaus sąrašas. 

Laivų jutuose buvo įrengti apartamentai žygyje dalyvaujan- 
tiems kilmingiesiems senjorams. 

Rugsėjo dvidešimt antrosios rytą per lygiadienį laivai iškėlė 
bures, visą dieną plaukė Mezos upe ir vakare nuleido inkarus 
prie Olandijos dambų. Žuvėdros krykdamos sukiojosi virš lai- 
vų. Rytojaus dieną išplaukė į atvirą jūrą. Oras atrodė gražus, 

tačiau vakarop papūtė šoninis vėjas, kurį laivams buvo sunku 
įveikti; bangos įsišėlo, ir visus žygio dalyvius pakirto liga ir di- 
delė baimė. Riteriai vėmė persisvėrę per turėklus, jei tik pakak- 
davo jėgų prie jų prieiti. Netgi jūreiviai sunegalavo, o iš triumų, 
kur stovėjo žirgai, sklido bjauri smarvė. Nakčia audra įsisiautėjo 
dar labiau negu dieną. Kapelionai ėmė melstis visu balsu. 

Mesiras Žanas de Eno rodė drąsos stebuklus, guodė karalie- 
nę Izabelę, netgi persistengdamas, nes kartais vyrų paslaugumas 
damoms gali įkyrėti. Karalienė lengviau atsiduso, kai mesiras 
de Eno taip pat apsirgo jūros liga. 

Tik lordo Mortimerio negalėjo įveikti darganos: pavyduo- 
lių jūros liga negriebia, bent taip sakoma. Džonas Meltreve- 
zas, priešingai, praaušus atrodė apgailėtinai: veidas dar labiau 
ištįsęs, dar labiau išgeltęs, plaukai nukarę ant ausų, šarviniai 
marškiniai dėmėti, — sėdėjo plačiai išsižergęs ant lynų ritinio ir 
tarytum laukė mirties skausmingai vaitodamas sulig kiekviena 
atsiritančia banga. 

Galiausiai šventasis Jurgis pasigailėjo keliauninkų, ir, nu- 
ščiuvus jūrai, visi galėjo bent kiek apsitvarkyti. Ilgai netrukus 
stebėtojai, įsikorę į stiebus, pamatė Anglijos krantus tik per ke- 
lias mylias į pietus nuo tos vietos, kur buvo numatyta plaukti. 
Jūreiviai nukreipė laivus į Heridžo uostą, kur vyko išsilaipini- 
mas ir kur dabar karalienės laivas iškeltais irklais šonu trynėsi į 
medinę prieplauką. 

Jaunasis Akvitanės kunigaikštis Edvardas svajingai stebėjo 
viską aplink pro ilgas šviesias blakstienas, nes visa tai, ką regėjo 
akys, atrodė apvalu, rusva arba rausva — ir rugsėjo vėjo nešami 
debesys, ir nuleistos išsipūtusios paskutinių laivų burės, ir Flan- 
drijos sarčių sturpliai, ir mesiro Žano de Eno skruostai — viskas 


jam priminė jo mylimąją Olandiją. 

Dėdamas koją ant Heridžo krantinės, Rodžeris Mortime- 
ris pasijuto esąs visiškai panašus į savo protėvį, prieš du šimtus 
šešiasdešimt metų drauge su Vilhelmu Nukariautoju pasiekusį 
Anglijos krantus. Tai buvo matyti iš jo veido išraiškos, balso ir 
noro viską suimti į savo rankas. 

Jis vadovavo žygiui drauge su Žanu de Eno lygiomis teisė- 
mis, ir tai buvo savaime suprantama, nes Mortimeris, išskyrus 
kilnų tikslą, savo žinioje turėjo kelis anglų senjorus ir lombardų 
pinigus, o Žanas de Eno vedėsi kautis pasiryžusius du tūks- 
tančius septynis šimtus penkiasdešimt septynis vyrus. Vis dėlto 
Mortimeris buvo įsitikinęs, jog Žanas de Eno privalo visą dė- 
mesį skirti kariuomenės aprūpinimui, o jis pats atsako už kovos 
veiksmus. Kento grafas, rodės, nelabai troško vadovauti, nes, 
priešingai gautiems duomenims, dalis bajorijos buvo ištikima 
karaliui Edvardui ir jo kariuomenei vadovavo Anglijos marša- 
las, Norfolko grafas, kitaip tariant, tikras Kento grafo brolis. 
Taigi, maištauti prieš netikrą brolį, blogą karalių ir dar dvide- 
šimčia metų vyresnį — viena, o apnuoginti kardą prieš mylimą 
brolį, vos vieneriais metais vyresnį, — visai kas kita. 

Norėdamas gauti žinių, Mortimeris nusiuntė žygūną pa- 
kviesti Heridžo lordą merą. Ar jis žinąs, kur esanti karaliaus 
kariuomenė? Kurioje artimiausioje pilyje galėtų prisiglausti ka- 
ralienė, kol išsilaipins vyrai ir bus iškrauti laivai? 

— Mes atvykome čionai padėti karaliui Edvardui atsikratyti 
blogų patarėjų, kurie žlugdo karalystę, o karalienei — atgauti 
jai deramą padėtį, — pareiškė Mortimeris lordui merui. — Tad 
mūsų ketinimai atitinka baronų ir visos Anglijos tautos valią. 

Štai šitaip trumpai ir aiškiai Rodžeris Mortimeris per kiek- 
vieną postovį ir aiškins žmonėms, kad niekas nesistebėtų pama- 


tęs svetimšalių kariauną. 

Lordas meras, žilaplaukis garbanotas senukas, drebėjo, bet 
ne tiek nuo šalčio, kiek bijodamas atsakomybės, ir, regis, ne 
kažin ką žinojo. Karalius, karalius?.. Sklinda gandai, kad jis lyg 
Londone, lyg Portsmute... Greičiausiai Portsmute, ten ketina- 
ma sutelkti didelį laivyną, nes praeitą mėnesį gautas įsakymas 
visiems laivams ten plaukti prancūzų antpuoliui atremti: todėl 
uoste ir buvo taip mažai laivų. 

Lordas Mortimeris tą valandėlę išdidžiai atsitiesė ir iš aukšto 
pažvelgė į mesirą Žaną de Eno. Per savo žvalgus jis apsukriai 
paskleidė gandus, jog ketina išsilaipinti pietiniame pakraštyje, 
ir gudrybė pavyko. Bet Žanas de Eno taip pat galėjo didžiuo- 
tis: nepaisydami audros, olandų jūreiviai sėkmingai atplaukė į 
numatytą uostą. 

Grafystė nebuvo saugoma; lordas meras apylinkėse nepaste- 
bėjęs kariuomenės, tik gavęs įprastinį potvarkį sergėti pakrantę. 
Kur būtų geriausia įsikurti? Lordas meras pasiūlė apsistoti Vol- 
tono abatijoje, esančioje už trijų mylių į pietus. Širdies gilumo- 
je jis troško visą atsakomybę užkrauti vienuoliams. 

Reikėjo sudaryti apsaugos būrį karalienei. 

— Aš vadovausiu būriui! - sušuko Žanas de Eno. 

— O Eno riterių išsilaipinimas, mesire? — tarė Mortimeris. — 
Kas juo pasirūpins? Ir kiek laiko jis užtruks? 

— Tris dienas, anksčiau jie nebus pasirengę išžygiuoti. Aš 
įgaliosiu Pilypą de Šato, savo vyriausiąjį štalmeisterį. 

Mortimeris ypač nerimavo dėl slaptų pasiuntinių, kuriuos 
buvo išsiuntęs iš Olandijos pas vyskupą Orletoną ir Lankasterio 
grafą. Ar jiems pasisekė įteikti laiškus ir laiku įspėti? Kur dabar 
jie galėtų būti? Per vienuolius, be abejo, būtų įmanoma sužino- 
ti ir nusiųsti žygūnus, kurie, jodami iš vieno vienuolyno į kitą, 


susisiektų su maištininkų vadais. 

Valdingas, pažiūrėti ramus Mortimeris vaikščiojo didžiąja He- 
ridžo gatve, apstatyta žemais namukais: tai nekantraudamas grįžta 
pažiūrėti, kaip sudaromas apsaugos būrys, tai eina į uostą paragin- 
ti, kad arklininkai paskubėtų kuo greičiau išvesti žirgus į krantą, 
tai vėl skuba į „Trijų kaušų“ smuklę, kur karalienė ir sosto įpėdinis 
Edvardas laukia savo žirgų. Tą gatvę, kurią jis nekantriai matavo 
ilgais žingsniais, kelis šimtmečius minės Anglijos istorija*. 

Pagaliau apsaugos būrys pasiruošė: riteriai išsirikiavo gretomis 
po keturis visu Aukštutinės gatvės pločiu. Šalimais bėgo ginkla- 
nešiai, segdami paskutinę gūnios sagtį; ietys siūbavo prieš siaurus 
langus, kardai žvangėjo, daužydamiesi į geležinius antkelius. 

Karalienė užsėdo ant savo eidininko, ir būrys nujojo per 
kalvotus laukus, pro medžių guotus, per jūros potvynių užlieja- 
mus smiltynus, pro išsimėčiusias trobas šiaudiniais stogais. Už 
žemų aptvarų palei sūraus vandens klanus rupšnojo žolę tan- 
kiavilnės avys. Apskritai kraštas atrodė gana nykus, tolumoje, 
upės žiočių kitame krante, kilo jūros rūkas. Tačiau Kento gra- 
fas, Kromvelis, Olspėjus, saujelė anglų ir netgi Meltrevezas, dar 
neatsigavęs nuo jūros ligos, žiūrėjo į tą kraštovaizdį ir vienas į 
kitą ašarų sklidinomis akimis. Juk tai jų Anglija! 

Ir staiga, kai vienoje sodyboje, pro arklidės duris iškišęs gal- 
vą, sužvengė arklys, pajutęs raitelių būrį, Rodžerio Mortime- 
rio širdį užplūdo atgautos gimtinės meilė. Tą šitaip ilgai lauktą 
džiaugsmą, kurio nepajuto anksčiau, turėdamas tiek reikalų ir 
rūpesčių, jis patyrė vidury laukų, mažame kaimelyje, sužvengus 


anglų arkliui, užuodusiam flandrų žirgus. 


* Per Šimtametį karą iš jo plauks Prancūzijon Anglijos karo laivai. XVI a. 
jame susitiks tyrinėtojas seras Martinas Frobišeris ir seras Frensis Dreikas, 
sutriuškinęs Ispanijos karaliaus Pilypo V „Nenugalimąją Armadą“. Jame 
taip pat lankysis admirolas Nelsonas. 

Treji metai gyvenimo svetur, treji metai tremties, laukimo, 
vilčių! Mortimeris staiga prisiminė tą naktį, kai, pabėgęs iš Tau- 
erio, kiaurai peršlapęs, jis plaukė valtimi per Temzę, o kitame 
krante jo laukė žirgas. Ir štai dabar jis grįžta su išsiuvinėtu her- 
bu ant krūtinės, vedinas tūkstančiu riterių, pasiryžusių dėl jo 
stoti į kovą. Grįžta drauge su mylimąja karaliene, apie kurią 
aistringai svajojo kalėjime. Gyvenimas kartais atrodo panašus 
į sapną, ir tik tada, kai jis išsipildo, žmogus gali laikyti save iš 
tikrųjų laimingu. 

Dėkingumo ir meilės kupina širdimi jis nukreipė žvilgsnį 
į karalienę Izabelę, jos gražų profilį, nelyginant safyrai spin- 
dinčias akis. Staiga jis pamatė, kad ir mesiras Žanas de Eno, 
jojantis iš kitos pusės, nenuleidžia nuo jos akių, ir jo didis 
džiaugsmas iškart išblėso. Jam dingtelėjo mintis, jog kadaise 
jis jau patyrė kažką panašaus, pergyveno tokią pat akimirką, ir 
jis sutriko, nes, tiesą pasakius, toks keistas jausmas sudrums- 
čia mums ramybę, kai, pirmą kartą keliaudami nepažįstama 
vietove, staiga suvokiame, jog viskas aplink mums pažįstama. 
Ir Mortimeris prisiminė kelią į Paryžių, prisiminė tą dieną, 
kai jojo pasitikti atvykstančios Izabelės, prisiminė Artua grafą 
Roberą, kuris risnojo šalia karalienės, kaip dabar kad risnojo 
Žanas de Eno. Kadaise patirtas nemalonus jausmas vėl pabu- 
do Mortimerio širdyje. 

Jis išgirdo karalienę sakant: 

— Mesire Žanai, aš jums dėkinga už viską, o labiausiai už tai, 
kad esu čia. 

Izabelė taip pat jaudinosi, jodama savo karalystės žeme. 
Mortimeris paniuro, apniuko ir visą kelią, kol prijojo Voltono 
abatiją, kur visi įsikūrė — kas celėse, kas svečių kambariuose, o 


diduma karių daržinėse, - buvo rūstus ir pasipūtęs. Karalienė 

Izabelė pastebėjo netikėtai pasikeitusią jo nuotaiką ir vakare, 
likusi viena su mylimuoju, paklausė: 

— Kas gi jums atsitiko į dienos pabaigą, mielasis Mortimeri? 

— Ponia, aš tikėjausi, kad ištikimai tarnavau savo karalienei 
ir bičiulei. 

— O kas jums sakė, kad ne, jūsų šviesybe? 

— Aš maniau, ponia, kad man turėtumėte būti dėkinga už 
tai, jog grįžote į savo karalystę. 

— O kas gi sako, jog nesu dėkinga? 

— Jūs pati, ponia, jūs pati, kai, man girdint, pareiškėte mesi- 
rui de Eno, jog esate jam dėkinga už viską. 

— Ak Mortimeri, mano mielasis bičiuli, jums kelia įtarimą 
kiekvienas žodis! —- sušuko karalienė. — Kas gi čia bloga, jei pa- 
dėkojau žmogui, kuris iš tikrųjų daro gerus darbus? 

— Man kelia įtarimą tai, ką aš matau, — atkirto Mortime- 
ris. — Man kelia įtarimą ir žodžiai, ir žvilgsniai, kuriuos, mano 
supratimu, turėtumėte skirti vien tik man. Jūs koketė, ponia, o 
to aš nesitikėjau. Jūs koketuojate! 

Karalienė jautėsi nuvargusi. Trys paros audringoje jūroje, 
nerimas dėl pavojingo išsilaipinimo ir galiausiai keturių mylių 
žygis raitomis ją visai nugalavo. Ar daug tokių moterų, kurios 
tiek ištvertų nesiskųsdamos nei teikdamos kam nors rūpesčių? 
Ji labiau tikėjosi pagyrimų dėl savo ištvermės negu pavydulin- 
gų priekaištų. 

— Koketė, mielasis bičiuli? Ką jūs sakote? — tarė ji suirzu- 
si. — Nekalta mesiro de Eno draugystė gali tik juoką sukelti, bet 
ji nuoširdi, ir, be kita ko, nepamirškite, kad tik jos dėka mes 
turime kariuomenę. Tad pakęskite bent tai, kad aš, jo neskatin- 
dama, jam šiek tiek atsilyginu draugiškumu, ir paskaičiuokite, 
kiek mūsų kariuomenėje anglų ir kiek Eno riterių. Tik dėl jūsų 


aš šypsausi tam žmogui, kuris taip jus suerzino! 

— Blogą elgesį visada galima labai gražiai pateisinti. Supran- 
tama, mesiras de Eno tarnauja jums, didelės meilės vedamas, 
bet neatsisako aukso, kurį jam už tai mokame. Tad nėra reikalo 
taip švelniai jam šypsotis. Jaučiuosi įžeistas, kad jūs smukote 
mano akyse iš tų tyrumo aukštybių, į kurias buvau jus iškėlęs. 

— Jūs nė kiek neįsižeidėte, mielasis Mortimeri, kai aš nu- 
smukau iš tų tyrumo aukštybių tą dieną tiesiai jums į glėbį? 

Tai buvo pirmas ginčas. Nejau jis turėjo kilti kaip tik tą 
dieną, kurios jiedu taip laukė ir bendromis pastangomis siekė 
keliolika mėnesių? 

— Mielasis, — švelniau pridūrė karalienė, — galbūt jūs taip 
siaubingai pykstate todėl, kad aš dabar būsiu arčiau vyro ir my- 
lėtis mudviem bus ne taip lengva? 

Mortimeris nuleido galvą, suraukęs vešlius antakius. 

— Išties manau, ponia, jog dabar, kai esate savo karalystės 
žemėje, mums derėtų miegoti skyrium. 

— Kaip tik to ir aš norėjau jus prašyti, mano mielasis bičiuli, 
— atsakė Izabelė. 

Jis išėjo pro duris. Nebematys, kaip verkia mylimoji. Kurgi 
pradingo palaimingosios Prancūzijos naktys? 

Abatijos koridoriuje Mortimeris susidūrė kaktomuša su jau- 
nuoju sosto įpėdiniu Edvardu; žvakė rankoje apšvietė smulkų 
išblyškusį jo veidą. Nejau jis juos sekė? 

— Jūs nemiegate, milorde? - paklausė Mortimeris. 

— Ne, aš ieškojau jūsų, milorde, kad man kuo skubiausiai 
atsiųstumėte savo sekretorių... Norėčiau šį vakarą, grįžęs į kara- 


lystę, parašyti laišką poniai Pilypai... 

II 
Sviesiausia gyvenimo valanda 


„Tauriajam ir galingajam senjorui Gijomui, Eno, Olandijos ir 
Zelandijos grafui. 
Sveikas, brangusis ir mylimasis broli, tesaugo tave Dievas. 
Taigi tuo metu, kai mes dar rikiavome savo pulkus prie He- 
ridžo jūros uosto, įkurdinę karalienę Voltono abatijoje, atėjo 
gera žinia, jog monsenjoras Henrikas, Lankasterio grafas, kara- 
liaus Edvardo pusbrolis, visų čia vadinamas lordu Kreivakakliu, 
nes jo galva pakreipta į šoną, skuba mūsų pasitikti su visa ka- 
riauna baronų ir riterių, ir vyrų, pašauktų prie ginklo jų žemėse, 
ir taip pat Heriferdo, Noridžo ir Linkolno vyskupai, trokšda- 
mi tarnauti karalienei, mano valdovei Izabelei. Ir monsenjoras 
Nortolko grafas, Anglijos maršalas, pareiškė savo ruožtu, jog, tų 
pačių ketinimų vedamas, atžygiuoja su savo narsia kariauna. 
Mūsų ir lordų Lankasterio ir Norfolko pulkai susijungė aikš- 
tėje, vadinamoje Bari Sent Edmondsu, kur tą dieną kaip tik vyko 
mugė, tokia didelė, jog pirkliai išsidėstė gretimose gatvėse. 
Susitikimas buvo toks džiugus, jog neįstengiu to aprašyti. 
Arpažinę vieni kitus, riteriai nušoko nuo kovos žirgų, glėbes- 
čiavosi ir bučiavosi, monsenjoras Kento grafas ir monsenjoras 
Nortolko grafas puolė vienas kitam į glėbį su ašaromis akyse, 
kaip tikri ilgai nesimatę broliai, ir mesiras Mortimeris apsikabi- 
no su senjoru Heriterdo vyskupu, ir monsenjoras Kreivakaklis 
išbučiavo skruostus sosto įpėdiniui Edvardui, ir visi veržėsi prie 
raitos katalienės jos pasveikinti ir paliesti lūpomis suknios kraš- 
to. Nenusivyliau atvykęs į Anglijos Karalystę, nes, pamatęs jau 


vien tai, kaip džiaugsmingai pasitinkama ir mylima mano val- 

dovė Izabelė, supratau, jog esu atlygintas už visus savo vargus. 
Juo labiau kad Sent Edmondso gyventojai, palikę paukščius ir 
daržoves ant prekystalių, džiaugėsi kartu, ir iš visų aplinkinių 
kaimų be perstojo plaukė žmonės. 

Karalienė labai maloniai pristatė mane visiems anglų sen- 
jorams, apiberdama liaupsėmis, juo labiau jog už mano pečių 
buvo tūkstantis mūsų olandų iečių, ir aš didžiavausi, mano my- 
limasis broli, kad mūsų riteriai tokie taurūs atrodo tiems užjū- 
rio senjorams. 

Karalienė nedovanojo nepareiškusi savo giminaičiams ir 
šalininkams, jog tiktai lordo Mortimerio dėka ji sugrįžusi, ir 
dar remiama tokios galybės; ji didžiai įvertino mesiro Mortime- 
rio nuopelnus ir įsakė visame kame klausyti jo patarimų. Beje, 
mano valdovė Izabelė nieko nesprendžia pati viena, iš anksto 
su juo nepasitarusi. Ji myli jį ir to neslepia, bet toji meilė tyra, 
kad ir kiek kalbų priaustų pikti žmonių liežuviai, o jei būtų 
kitaip, ji stengtųsi slėpti savo meilę; tai puikiausiai matau iš jos 
akių, žvelgiančių į mane, juk negalėtų šitaip žiūrėti, jei jos sąži- 
nė nebūtų gryna. Voltone buvau truputį benuogąstaująs, kad jų 
draugystė, ko gera, kiek atvėsusi nežinia dėl kokios priežasties; 
tačiau dabar iš visa ko matyti, jog viskas gerai, jog juodu sieja 
tvirti saitai, ir aš tuo džiaugiuosi, nes mano valdovę Izabelę sa- 
vaime dera mylėti dėl visų jos didžių ir neprilygstamų dorybių, 
ir aš norėčiau, kad kiekvienas ją taip mylėtų, kaip aš myliu. 

Senjorai vyskupai atsigabeno ganėtinai pinigų ir žadėjo dar 
surinkti aukų savo vyskupijose, ir aš dabar ramus dėl atlygini- 
mo mūsų riteriams, nes jau buvau bepradedąs būgštauti, kad 
mesiro Mortimerio lėšos, gautos iš lombardų, ko gera, pernelyg 
greit išsibaigs. Tai, apie ką dabar rašau, įvyko rugsėjo dvidešimt 


aštuntą dieną. 

Paskui, patraukę toliau, pergalingai žygiavome per Nju- 
marketo miestą, kuriame labai gausu smuklių ir užeigų, ir per 
taurųjį Kembridžo miestą, kur visi šneka lotyniškai — stačiai 
stebuklas, — ir viename koledže ten daugiau mokslo vyrų nei 
visoje mūsų Eno Grafystėje. Visur paprasti žmonės ir senjo- 
rai, sutikdami mus, džiūgauja, o tai aiškiai rodo, jog karalius 
ten nemylimas, jog dėl savo blogų patarėjų jis nekenčiamas ir 
niekinamas; tad mūsų pulkai sveikinami šauksmais: „Išsiva- 
davimas!“ 

Mūsiškiai Eno riteriai „nenuobodžiauja“, kaip sako mesiras 
Henrikas Kreivakaklis, kuris, kaip matote, puikiai kalba pran- 
cūziškai, ir, tą jo žodį išgirdęs, juokiausi kokį pusvalandį ir da- 
bar kartais nusijuokiu, jį prisiminęs! Anglijos merginos myli 
mūsų riterius, ir tai labai svarbu, nes pakyla ūpas kariauti. Aš 
negaliu smagintis, nes parodyčiau blogą pavyzdį ir prarasčiau 
garbę, kuri vadui būtina, kai reikia sudrausminti savo kariauną. 
Ir, be to, neleidžia įžadas, kurį esu davęs savo valdovei Izabelei, 
tad, jeigu jį sulaužyčiau, nuo mūsų veikiausiai nusigręžtų sėk- 
mė. Žodžiu, kartais naktimis geismai man neduoda ramybės, 
tačiau, kadangi daug jodinėju, kelionės nuvargina, ir nemiga 
manęs manęs nekankina. Tikiuosi grįžęs iš šio žygio vesti. 

Dėl vedybų turiu jums pasakyti, brangusis broli ir brangioji 
sese grafiene, kad monsenjoras jaunasis sosto įpėdinis Edvardas 
tebepuoselėja tuos pačius jausmus jūsų dukteriai Pilypai ir kas 
mielą dieną klausinėja mane naujienų, o visos jo širdies godos 
tik jai vienai skirtos: geras ir naudingas dalykas buvo jų sutartu- 
vės, ir jūsų duktė, esu tikras, džiaugsis ištekėjusi. Aš suėjau į di- 
delę draugystę su jaunuoju sosto įpėdiniu Edvardu, kuris, regis, 
manim labai žavisi, nors yra nekalbus; jis dažniausiai tyli kaip, 


pasak jūsų pasakojimų, galingasis karalius Pilypas Gražusis, jo 

senelis. Visai galimas daiktas, jog vieną gražią dieną jis bus toks 
pat didis valdovas, koks buvo karalius Pilypas Gražusis, ir, ko 
gera, tai įvyks anksčiau, nei Dievo lemta jam įžengti į sostą, jei 
tikėsime tuo, kas kalbama anglų baronų Taryboje. 

Nes, sprendžiant iš paskutinių įvykių, karalius Edvardas pa- 
sirodė besąs tikras menkysta. Mums išsilaipinus, jis bemat pa- 
bėgo iš Vestminsterio ir pasislėpė Taueryje, o visiems šerifams, 
valdantiems jo karalystės grafystes, įsakė paskelbti visose viešose 
vietose — aikštėse, prekyvietėse ir mugėse - potvarkį, kurio nuo- 


rašą jums siunčiu: 


Turint galvoje, kad Rodžeris Mortimeris ir kiti karaliaus ir 
jo karalystės priešai bei išdavikai smurtingai išsilaipino Anglijos 
Karalystėje ir svetimšalių kariuomenės priešaky žygiuoja nuversti 
karaliaus valdžios, karalius įsako visiems savo valdiniams kovo- 
t su priešais visomis išgalėmis ir juos sunaikinti. Gyvus palikti 
vien karalienę, jos sūnų ir Kento grafą. Visi, kas imsis ginklo 
prieš grobikus, gaus didelį atlyginimą, o tam, kas atneš karaliui 
Mortimerio lavoną ar bent jo galvą, pažadėtas tūkstančio svarų 


sterlingų atlygis. 


Karaliaus Edvardo įsakymų niekas neklausė, bet užtat jų 
dėka dar labiau išaugo mesiro Mortimerio šlovė, nes visi pa- 
matė, kaip brangiai įvertinta jo gyvybė, ir įsitikino, jog karalius 
laiko jį mūsų vadu, nors taip nėra iš tikrųjų. Karalienė davė 
atkirtį, žadėdama du tūkstančius svarų sterlingų tam, kas atneš 
Hju Dispenserio Jaunesniojo galvą, šitaip įkainodama žalą, ku- 
rią tasai senjoras padarė, paverždamas jos vyro meilę. 

Londoniečiai liko abejingi ir nesirengia gelbėti karaliaus, 


kuris nė neketina atsižadėti savo klaidų. Protingiausia būtų 

išvyti Dispenserį, kuriam taip tinka jo pavardė*; bet karalius 
Edvardas laikosi jo įsikibęs sakydamas, kad praeityje buvęs gana 
gerai pamokytas, turėdamas galvoje riterį Gavestoną, kurį jis 
sutikęs nušalinti, ir vis dėlto tas riteris vėliau buvęs nužudytas, o 
jam, karaliui, buvusi primesta chartija ir Priežiūros taryba, pas- 
tarosios jis tik vargais negalais atsikratęs. Dispenseris jį skatina 
nenusileisti, ir jiedu, pasak kalbų, verkę apsikabinę; Dispenseris 
netgi šaukęs, jog jam daug mieliau mirti ant karaliaus krūtinės, 
nei išsiskirti su juo. Ir, savaime aišku, jis turėjo pagrindą taip 
sakyti, nes karaliaus krūtinė — jo vienintelė atrama. 

Taigi, dabar likę vieni, nes visi nuo jų nusigręžė, jiedu ir toliau 
mėgaujasi savo gėdinga aistra, nesitraukia nuo jų tik Dispenseris 
Senasis, Erendlio grafas, Dispenserio giminaitis, Voreno grafas, 
Erendlio grafo svainis, ir kancleris Baldokas, kuriam nieko kita 
nebelieka, kaip ištikimai tarnauti karaliui, nes žmonės taip jo ne- 
kenčia, jog sudraskytų į gabalus, kad ir kur jis pasirodytų. 

Taueryje karalius pasijuto nesaugus ir pabėgo su negausia svi- 
ta į Velsą, kur ketina telkti kariuomenę, rugsėjo trisdešimtąją pa- 
garsino mūsų Šventojo Tėvo bulę, kuria remiantis visi karaliaus 
ir karalystės priešai atskiriami nuo Bažnyčios. Neimkite į galvą 
to pagarsinimo, mielas broli, gavęs šią žinią, nes ta bulė skirta 
ne mums, karalius Edvardas ją išprašė, kariaudamas prieš škotus, 
tačiau nieko neapgavo taip apgaulingai ją panaudojęs, ir kaip ir 
anksčiau visur ir visiems kunigai ir vyskupai duoda Komuniją. 

Taip niekingai sprukdamas iš Londono, karalius paliko val- 
džią arkivyskupui Reinoldsui, vyskupui Džonui Stretfordui ir 
Steipldonui, Ekseterio vyskupui ir karalystės iždininkui. Ta- 


čiau, sparčiai artėjant mūsų kariuomenei, vyskupas Stretfordas 


* Veltkleidys (sen. pranc. k.). 

atvyko nusilenkti karalienei Izabelei, o arkivyskupas Reinold- 
sas, pabėgęs į Kento Grafystę, išsiuntė prašymą jam atleisti. 
Tad Londone liko vienas vyskupas Steipldonas, įsitikinęs, kad 
ji apgins jo bendrininkai, su kuriais jis išvogė karalystės iždą. 
Sukilus miestiečių rūstybei, jis pagaliau ryžosi sprukti, o minia 
puolė jį vytis, sučiupo Čipsaido priemiestyje ir nukankino. Jo 
kūnas buvo sudarkytas neatpažįstamai. 

Tatai įvyko spalio penkioliktąją, kai karalienė buvo Volingfer- 
de, pylimais iš visų pusių apsuptame mieste, kur mes išvadavome 
mesirą Tomą Berklį, mesiro Mortimerio žentą. Sužinojusi apie 
Steipldono mirtį, karalienė pasakė, jog nesą ko gailėtis žmogaus, 
kenkusio jai visomis išgalėmis, o mesiras Mortimeris pareiškė, 
kad tokio galo sulauksią visi, kurie norėjo juos pražudyti. 

Užvakar Oksfordo mieste, kuriame mokslo vyrų dar daugiau 
nei Kembridžo mieste, mesiras Orletonas, Heriterdo vyskupas, 
kreipėsi iš sakyklos į mano valdovę Izabelę, Akvitanės kuni- 
gaikštį, Kento grafą ir visus senjorus ir pasakė ilgą pamokslą, 


*, paimtais iš šventos 


pradėdamas žodžiais: „Caput meum doleo“ 
Karalių knygos, — atseit, kad kiekvienas suvoktų, jog Anglijos 
Karalystė pūvanti nuo galvos ir nuo jos reikią pradėti gydyti. 
Tas pamokslas padarė didelį įspūdį susirinkusiesiems, nes 
buvo apsakytos ir išvardytos visos karalystės opos ir negandos. 
Ir, nors mesiras Orletonas, kalbėdamas ištisą valandą, nė sykio 
neištarė karaliaus vardo, visi be žodžių suprato esant jį tų ne- 
gerovių kaltininką, ir baigdamas vyskupas sušuko, jog dangaus 
rykštė ir žmogaus kalavijas nubaus tuos išpuikusius ramybės 
drumstėjus ir karaliaus suvedžiotojus. Didžiai dvasingas vyras 


yra tasai monsenjoras Heriferdo vyskupas, ir aš turiu garbės 


* „Ai, mano galva, mano galva!“ (2 Karalių knyga, 4 skyrius, 19 eil.) 

dažnai su juo kalbėtis, nors jis, regis, nelabai turi laiko šnekėti 
su manimi; tačiau aš visad išgirstu kokį išmintingą posakį iš 
jo lūpų. Štai anądien jis man sako: „Kiekvienam iš mūsų šimt- 
mečio įvykiuose skirta šviesiausia mūsų gyvenimo valanda. Tai 
monsenjorui Kento grafui, tai monsenjorui Lankasterio grafui, 
vienam anksčiau, kitam vėliau tenka garbė būti kokio įvykio 
dalyviu ir didvyriu. Taip kuriama šio pasaulio istorija. Taigi, 
mesire de Eno, galbūt atėjo ir jūsų šviesiausia valanda.“ 

Sukrėsta, kaip ir visi, to pamokslo, po dviejų dienų kara- 
lienė paskelbė iš Volingferdo atsišaukimą, kaltindama Dispen- 
serius, kad jie apiplėšę Bažnyčią ir karalystę, nekaltai nuteisę 
„ mirti daugybę ištikimų valdinių, įkalinę ir ištrėmę kilmingus 
karalystės senjorus ir pasiglemžę jų turtus, skriaudę našles ir 
našlaičius, alinę tautą mokesčiais ir duoklėmis. 

Tuo pat metu atėjo žinia, jog karalius, iš pradžių susiradęs 
prieglobstį Glosterio mieste, pavaldžiame Dispenseriui Jau- 
nesniajam, persikėlęs į Vestberį ir ten jo palyda'persiskyrusi. 
Dispenseris Senasis įsitvirtinęs jam pavaldžiame Bristolio mies- 
te, savojoje pilyje, kur ketina užtverti mums kelią, o Vorino ir 
Erendlio grafai išvykę į savo valdas Šropšyre. Tad Velso Markos 
ginamos iš šiaurės ir iš pietų, o karalius su Dispenseriu Jaunes- 
niuoju ir kancleriu Baldoku telkiąs kariuomenę Velse. Tiesą pa- 
sakius, niekas nežino, kur jis yra. Sklinda gandai, jog tikriausiai 
bus išplaukęs į Airiją. 

Tuo tarpu, kai keli anglų pulkai, Čarltono grafo vadovauja- 
mi, išžygiavo link Šropšyro susiremti su Erendlio grafu, vakar, 
spalio dvidešimt ketvirtąją, lygiai po mėnesio mums išvykus iš 
Dordrechto, laisvai įžengėme į Glosterio miestą, džiugiai svei- 
kinami jo gyventojų. Šiandieną mes patrauksime į Bristolį, kur 


įsitvirtinęs Dispenseris Senasis. Aš vadovausiu tvirtovės šturmui 

ir galų gale turėsiu progą stoti mūšin dėl savo valdovės Izabelės 
ir parodyti jai savo drąsą, nes iki šiol sutikdavome labai mažai 
priešų savo kelyje. Aš pabučiuosiu Eno vėliavą, plazdančią ant 
mano ieties, ir pulsiu į mūšį. 

Prieš išvykdamas pranešiau jums, brangusis ir mylimasis 
broli, savo paskutinę valią, pareikštą testamente, ir nieko neno- 
riu keisti nei pridurti. Jei man bus lemta mirti, žinokite, jog mi-. 
riau nesielvartaudamas ir nesigailėdamas, kaip ir dera riteriui, 
tauriai ginančiam damas ir vargšus skriaudžiamuosius, ir jūsų 
garbę, mano brangiosios sesers, jūsų žmonos, ir mano dukterė- 
čių — jūsų mylimų dukterų garbę, ir tesaugo jus Dievas. 

Surašyta Glosteryje tūkstantis trys šimtai dvidešimt penk- 
taisiais metais spalio dvidešimt penktąją. 


Žanas. 


**xX* 


Mesirui Žanui de Eno neteko rodyti savo drąsos rytojaus 
dieną, ir jo gražus dvasios polėkis nuėjo perniek. 

Tą rytą, kai jo vadovaujami pulkai pasirodė prie Bristolio 
su plazdančiomis vėliavomis ir žibančiais šalmais, miestas jau 
buvo priėmęs sprendimą pasiduoti ir buvo paimtas, taip sakant, 
plikomis rankomis. Notabliai paskubėjo išsiųsti parlamentarus, 
kuriems nebent rūpėjo, kur riteriai pageidautų apsistoti, per 
vienas kitą rodė savo atsidavimą karalienei ir siūlėsi tučtuojau 
išduoti Hju Dispenserį Senąjį, savo senjorą, nes, jų žodžiais ta- 
riant, tik dėl jo kaltės anksčiau negalėjo pareikšti karalienei savo 
ištikimybės. 

Miesto vartai kaipmat atsidarė, ir riteriai įsikūrė gražiausiuo- 
se Bristolio rūmuose. Dispenseris Senasis buvo suimtas savo pi- 


lyje ir keturių riterių saugomas, o karalienė, sosto įpėdinis ir 

kilmingiausi baronai įsikūrė jo rūmuose. Karalienė susirado ten 
savo kitus tris vaikus, kuriuos Edvardas II bėgdamas buvo pali- 
kęs Dispenserio priežiūrai. Ji stebėjosi, kad jie taip paaugo per 
tuos dvidešimt mėnesių, žiūrėjo į juos negalėdama atsižiūrėti ir 
bučiavo. Staiga ji žvilgtelėjo į Mortimerį, tarsi prasikaltusi dėl 
savo begalinio džiaugsmo, ir sumurmėjo: 

— Ak, kaip aš norėčiau, mielasis, kad iš Dievo malonės jie 
būtų gimę nuo jūsų. 

Lankasterio grafui pasiūlius, pas karalienę tuojau pat buvo 
sušauktas Tarybos posėdis, kuriame dalyvavo Heriterdo, Nori- 
džo, Linkolno, Ilio ir Vinčesterio vyskupai, Dublino arkivys- 
kupas, Nortolko ir Kento grafai, baronas Rodžeris Mortimeris 
Vigmorietis, seras Tomas Veikas, seras Viljamas Zušas Ašlietis, 
Robertas Monteltas, Robertas Merlis, Robertas Vortvilis ir sen- 
joras Henrikas de Bomonas. 

Remdamasis įstatymu, posėdis nutarė paskelbti jaunąjį sosto 
įpėdinį Edvardą karalystės valdovu ir gynėju tam laikotarpiui, 
kol šalyje nėra tikrojo valdovo karaliaus Edvardo II, ir nesvar- 
bu, ar jis Velse, ar Airijoje. Tuojau pat buvo paskirstytos svar- 
biausios administracinės pareigos, ir Adamas Orletonas, maišto 
vadovas ir įkvėpėjas, didumą jų paėmė į savo rankas, pradedant 
Lordo iždo saugotojo pareigomis. 

Tiesą pasakius, jau seniai buvo laikas pertvarkyti valstybės 
valdymą. Stačiai stebuklas, kad visą tą mėnesį, kol karalius 
slapstėsi, ministrai išsilakstę, o per Angliją kariaunos priešaky 
žygiavo karalienė su baronais, muitinės veikė kaip veikusios, 
mokesčių rinkėjai rinko mokesčius, kariai miestuose ėjo sargy- 
bą, ir apskritai visuomenės gyvenimas tekėjo savo vaga. 

Karalystės gynėjui, laikinajam valdovui, po mėnesio turėjo 


sueiti penkiolika metų. Savo įsakus jis tvirtino asmeniniu ant- 

spaudu, nes valstybės antspaudus išsivežė karalius ir kancleris 
Baldokas. Jaunasis sosto įpėdinis pradėjo valdyti tą pačią die- 
ną — pirmininkavo Hju Dispenserio Senojo teismo procesui. 

Kaltintojas buvo seras Tomas Veikas, rūstus pagyvenęs rite- 
ris, karaliaus kariuomenės maršalas. Jis pripažino Dispenserį, 
Vinčesterio grafą, kaltą dėl Tomo Lankasterio nužudymo, kaltą 
dėl Rodžerio Mortimerio Vyresniojo mirties Taueryje (senasis 
Čirko lordas nepamatė savo sūnėno pergalingo sugrįžimo — už- 
geso prieš kelias savaites savo kameroje). Dispenseris Senasis 
taip pat buvo kaltinamas tuo, kad jo patarimu daug kitų sen- 
jorų buvo įkalinta, ištremta arba nubausta mirtimi, karalienės 
ir Kento grafo turtai nusavinti, pražūtingai tvarkomi valstybės 
reikalai, pralaimėti karai Škotijoje ir Akvitanėje. Tokius pat kal- 
tinimus buvo numatyta pareikšti ir kitiems karaliaus Edvardo 
patarėjams. 

Raukšlėtas, susikūprinęs, jau beveik praradęs balsą, Hju Se- 
nasis, tiek metų dėjęsis nužemintai nuolankus karaliui, tvirtai 
ir griežtai atmetė visus kaltinimus. Jis neturėjo ko prarasti, tad 
gynėsi iš paskutiniųjų. 

Pralaimėti karai? Pralaimėti dėl baronų bailumo. Mirties 
bausmės, įkalinimai? Tokių priemonių imtasi prieš išdavikus ir 
maištininkus, kurie, sukilę prieš karaliaus valdžią, griovė valsty- 
bės pamatus. Feodai ir pajamos nusavintos todėl, kad karūnos 
priešai neturėtų lėšų kariuomenei telkti. Jis kaltinamas grobsty- 
mu ir plėšikavimu, na o kaip reikėtų žiūrėti į tai, jog tūkstantis 
trys šimtai dvidešimt pirmaisiais metais čia pat esantys Morti- 
meris, Lankasteris, Meltrevezas ir Berklis apiplėšė ir sudegino 
jam ir jo sūnui priklausančias dvidešimt tris pilis gerokai prieš 
tai, kai mūšiuose ties Šruzberiu ir Boraubridžu patyrė triuškina- 


mą pralaimėjimą? Jis tik išlyginęs nuostolius, kurie, jo apskai- 

čiavimu, sudarę keturiasdešimt tūkstančių livrų, o ką kalbėti 
apie smurtą ir prievartą, kurią patyrė jo Žmonės. 

Jis baigė tokiais žodžiais, kreipdamasis į karalienę: 

— Ak ponia! Dievas mus nuteis. Jei nėra teisybės šioje žemė- 
je, tikrai ją rasime aname pasaulyje! 

Jaunasis sosto įpėdinis įdėmiai klausėsi, pro ilgas blakstienas 
žvelgdamas į kaltinamąjį. Teismas nutarė Hju Dispenserį Senąjį 
vilkti gatvėmis, virve pririštą prie arklio, paskiau nukirsti galvą 
ir pakarti. Išklausęs nuosprendį, jis su panieka tarė: 

— Aš matau, milordai, kad, jūsų akimis žiūrint, nukirsti 
galvą ir pakarti yra du skirtingi dalykai, na, o mano nuomo- 
ne, — tai viena mirtis! 

Tie, kurie anksčiau jį pažinojo kitokiomis aplinkybėmis, iš 
jo elgesio staiga suprato, kodėl jis turėjo tokią didelę įtaką kara- 
liui. Tas padlaižys kurtizanas nebuvo bailys, tas visų nekenčia- 
mas ministras buvo nekvailas. 

Sosto įpėdinis Edvardas pritarė nuosprendžiui, tačiau pats 
jau pradėjo mąstyti, stebėti, susidaryti nuomonę, kaip ir dera 
elgtis žmonėms, užimantiems aukštas pareigas. Prieš tariant 
savo žodį — išklausyti, prieš ką nors sprendžiant — viską išsi- 
aiškinti, prieš ką nors nutariant - įsigilinti ir suprasti, ir visada 
turėti galvoje, kad žmogus linkęs tiek į gera, tiek į bloga. Štai 
valdovo išminties pagrindas. 

Vargu ar kam nors, nė penkiolikos neturint, būtų pasitaikę 
nuteisti žmogų myriop. Edvardas, Akvitanės kunigaikštis, pir- 
mąją savo valdymo dieną gavo puikią pamoką. 

Pririštas už kojų prie arklio pakinktų, Dispenseris Senasis 
buvo velkamas Bristolio gatvėmis. Paskiau sutrūkinėjusiomis 
sausgyslėmis, sulaužytais kaulais atvežtas į aikštę priešais pilį ir 


paklupdytas prie trinkos. Budelis su raudonu gobtuvu užvertė 

aukštyn žilus plaukus, kad apsinuogintų sprandas, ir, užsimojęs 
plačiu kardu, nukirto jam galvą. Paskiau krauju plūstantį kūną 
pakabino už pažastų kartuvėse. Raukšlėtą kruviną galvą pamo- 
vė šalimais ant ieties. 

Ir visi riteriai, šventajam Jurgiui prisiekę ginti damas, mer- 
geles, skriaudžiamuosius ir našlaičius, džiūgavo žiūrėdami į su- 


darkytą senio lavoną ir, smagiai juokdamiesi, laidė sąmojus. 


III 


Heriferdas 


Naujasis Anglijos karaliaus dvaras Visų Šventųjų dieną įsikūrė 
Heriferde. 

Jei, pasak Adamo Orletono, to miesto vyskupo, kiekvienam iš 
mūsų šimtmečio įvykiuose skirta šviesiausia mūsų gyvenimo va- 
landa, tai dabar jam išmušė ta valanda. Po tiekos neregėtų išban- 
dymų — padėjęs pabėgti vienam kilmingiausių karalystės senjorų, 
stojęs prieš Parlamento teismą ir buvęs Bažnyčios perų koalicijos 
išteisintas, sukurstęs maištą — grįžo kaip nugalėtojas į savo vyskupi- 
ją, kur tūkstantis trys šimtai septynioliktais metais buvo paskirtas 
prieš karaliaus Edvardo valią ir kurią valdė kaip visagalis valdovas. 

Kaip džiaugėsi tas neaukštas, bet tvirtas kūnu ir dvasia vy- 
ras, vėl vilkintis vyskupo drabužiais, su mitra ant galvos ir pas- 
toralu rankoje, eidamas per miestą, kurio labui padėjo nemažai 
pastangų! 

Kai tiktai karališkoji palyda užėmė pilį, stovinčią miesto cen- 


tre, Vajo upės kilpoje, Orletonas panoro valdovei parodyti savo 

veiklos vaisius, svarbiausia — didžiausią katedros puošmeną, di- 
delį trijų aukštų ketvirtainį bokštą su didelėmis strėlinėmis arko- 
mis. Kiekviename bokšto kampe buvo dar trys bokšteliai - du 
mažesni iš kraštų ir trečias aukštesnis vidury, — tad dangų rėmė 
dvylika špilių. Lapkričio šviesa krito ant rausvų plytų, kurios, 
būdamos amžinai drėgnos, išsaugojo pirmykštę spalvą. Aplink 
bokštą plytėjo tamsiai žalia, dailiai nupjauta veja. 

— Gražiausias bokštas jūsų karalystėje, ponia, ar ne? — tarė 
Adamas Orletonas, naivaus statytojo išdidumo pilna širdimi, 
žiūrėdamas į tą didingą griežtų linijų statinį, kuriuo niekada 
nesiliovė žavėjęsis. — Žiūrėdamas į šią katedrą suvokiu, jog ne 
veltui nugyvenau savo amžių. 

Orletonas nebuvo iš kilmingųjų, bajoro titulą jis gavo bai- 
gęs Okstfordą. Jis turėjo tai galvoje ir norėjo pateisinti tą aukštą 
padėtį, kurią, būdamas garbėtroška, pasiekė anaiptol ne per in- 
trigas, bet proto ir išmanymo dėka. Orletonas puikiai suprato 
esąs pranašesnis už visus jį supančius žmones. 

Jis pertvarkė katedros biblioteką, kurioje stori foliantai, išri- 
kiuoti lentynose nugarėlėmis į vidų, buvo prikaustyti grandinė- 
mis, kad niekas jų nepavogtų. Joje buvo beveik tūkstantis nuosta- 
biomis miniatiūromis papuoštų, iliustruotų rankraščių: čia buvo 
surinkta viskas, ką sukūrė žmogaus protas per paskutinius pen- 
kis šimtmečius filosofijos, religijos ir amatų srityje, nuo pirmojo 
Evangelijos vertimo į saksų kalbą, kurio pirmieji puslapiai buvo 
išgražinti runų rašmenimis, iki naujausių lotynų kalbos žodynų, 
buvo ir Dangiškoji hierarchija, ir šventojo Jeronimo raštai, ir šven- 
tojo Jono Auksaburnio kūriniai, ir Dvylika Mažųjų pranašų... 

Karalienė grožėjosi dar nebaigta kapitulos sale ir garsiuoju 
pasaulio žemėlapiu, kurį Ričardas Belas, be abejo, nupiešė Die- 


vo įkvėptas, nes jis, pasak žmonių, jau darė stebuklus. 

Taigi Heriferdas beveik ištisą mėnesį buvo laikinoji Anglijos 
sostinė. Mortimeris jautėsi ne mažiau laimingas negu Orleto- 
nas, nes atgavo Vigmoro pilį, esančią per kelias mylias, ir gyve- 
no beveik savo valdose. 

O tuo metu visur ieškota karaliaus. 

Velso riteris Risas ap Ovelas vieną dieną atvykęs pranešė, 
jog Edvardas II slapstosi vienoje abatijoje, Glemorgeno Gra- 
fystėje, jūros pakrantėje, kur audra nubloškė jo laivą, kuriuo jis 
tikėjosi pasiekti Airiją. 

Tučtuojau, priklaupęs prieš ponią Izabelę, Žanas de Eno 
pasisiūlė sučiupti neištikimą vyrą, pasislėpusį Velse, savo lindy- 
nėje. Tik vargais negalais pavyko jį įtikinti, jog nedera svetim- 
šaliui imti nelaisvėn karaliaus ir jog tokiam nedėkingam darbui 
geriau tinka kuris nors karaliaus giminės narys. Tad Henrikui 
Kreivakakliui teko nenoromis sėstis į balną ir, lydimam Zušo 
grafo ir Rišo ap Ovelo, iššniukštinėti vakarų pakrantę. 

Beveik tuo pat metu iš Šropšyro atvyko Čarltono grafas, pa- 
ėmęs nelaisvėn Erendlio grafą — jį atsivedė sukaustytą grandinė- 
mis. Rodžeriui Mortimeriui tai buvo džiugi diena, nes kaip tik 
Edmondui Eicelenui, Erendlio grafui, karalius atidavė didžiąją 
dalį nusavintų jo turtų ir Velso krašto Didžiojo teisėjo titulą, 
anksčiau priklausiusį senajam Mortimeriui Čirkiečiui. 

Rodžeris Mortimeris ištisą ketvirtį valandos žiūrėjo į prie- 
šais stovintį priešą, tačiau nesakė jam nė žodžio, tik varstė aki- 
mis nuo galvos iki kojų: taip gera buvo matyti gyvą priešą, kuris 
netrukus bus nebegyvas priešas. 

Teismas apkaltino Erendlio gratą kaip karalystės priešą ir labai 
greitai nuteisė remdamasis tais pačiais kaltinimais, kurie buvo pa- 
reikšti Dispenseriui Senajam. Visi Heriferdo gyventojai ir mieste 


apsistoję kariai džiugiai stebėjo, kaip budelis nukerta jam galvą. 

Visi pastebėjo, kad, vykdant mirties nuosprendį, karalienė 
ir Rodžeris Mortimeris laikėsi susiėmę už rankų. 
sukako penkiolika metų. 

Galiausiai lapkričio dvidešimtąją atėjo ilgai lauktoji žinia: 
Lankasterio grafas suėmė karalių Edvardą Nito cistersų abatijo- 
je, Tau slėnyje. 

Karalius gyveno ten su savo numylėtiniu ir kancleriu kelias 
savaites, persirengę vienuolių abitais. Laukdamas geresnių laikų 
ir trokšdamas nuginti šalin įkyrias mintis, Edvardas darbavosi 
abatijos kalvėje. 

Nuogas iki juosmens, žaizdro nušviesta krūtine ir barzda, 
ant klubų nuslinkusiu abitu, karalius triūsė stovėdamas ki- 
birkščių debesyse, kancleris dūmė dumples, o Hju Jaunesnysis 
sielvartingu veidu padavinėjo jam į rankas įrankius. Tuo metu 
tarpduryje išdygo Henrikas Kreivakaklis su šalmu, beveik sie- 
kiančiu petį, ir tarė: 

— Jūsų didenybe, mano pusbroli, atėjo laikas atsiteisti už 
savo piktus darbus. 

Karalius paleido iš rankų kūjį; ant priekalo gulėjo raudonai 
įkaitintas geležies gabalas. Ir Anglijos valdovas, visas drebėda- 
mas, perbalęs paklausė: 

— Pusbroli, pusbroli, kas man bus? 

— Ką nuspręs jūsų karalystės didikai, — atsakė Kreivakaklis. 

Suimtas karalius — vis dar su savo numylėtiniu ir kancle- 
riu — laukė Tarybos sprendimo įtvirtintoje Manmauto pilaitėje, 
už kelių mylių nuo Heriferdo, kur juos nuvežęs uždarė Lankas- 
terio grafas. 

Arkidiakono Tomo Čendo ir vyriausiojo kamerhero Vil- 


jamo Blanto lydimas Adamas Orletonas nedelsdamas išvyko į 

Manmautą išreikalauti karalystės antspaudų, kuriuos tebelaikė 
Baldokas. 

Orletonui išdėsčius savo prašymą, Edvardas nuplėšė nuo Bal- 
doko diržo odinį maišelį, kuriame buvo antspaudai, apsivyniojo 
apie riešą jo raištelius, lyg pasiryžęs su juo gintis, ir sušuko: 

— Mesire išdavike, netikęs vyskupe, jei norite mano ant- 
spaudo, atimkite jį jėga, tegu visi pamato, kad Bažnyčios tarnas 
pakėlė ranką prieš savo karalių! 

Iš tikrųjų likimas lėmė monsenjorui Adamui Orletonui 
didžius darbus. Ne kiekvienam pasitaiko atimti iš karaliaus jo 
valdžios atributą. Orletonas stovėjo prieš tą įsiutusį raumeningą 
vyrą silpnas ir bejėgis, neturėdamas kito ginklo, tik savo pasto- 
ralą trapia dramblio kaulo rankena. 

— Jūs privalote atiduoti antspaudus savo valia, liudytojams 
matant, — atsakė Adamas Orletonas. — O gal pageidaujate, jūsų 
didenybe Edvardai, kad jūsų sūnus, nūnai jau valdantis kara- 
lystę, užsisakytų karaliaus antspaudą anksčiau, nei ketino. Šiaip 
ar taip, aš galiu įsakyti suimti lordą kanclerį ir lordą Dispenserį, 
nes turiu įsakymą pristatyti juos karalienei. 

Sulig tais žodžiais Edvardas nustojo domėtis antspaudu, ir 
jo mintys nukrypo į numylėtinį. Jis nusirišo nuo riešo odinį 
maišelį, sviedė jį kaip niekam nereikalingą daiktą kamerherui 
Viljamui Blantui po kojomis, ir, išskėtęs rankas, puolė prie Hju 
šaukdamas: 

— O ne! Jūs neatimsite jo iš manęs! 

Hju Jaunesnysis, visas drebėdamas, persimainęs, puolė ka- 
raliui ant krūtinės. Jis kaleno dantimis ir kone alpdamas gailiai 
aimanavo: 


— Tu matai, tavo žmona to nori! Ji viskuo kalta, toji Prancū- 


zijos vilkė! Ak Edvardai, Edvardai, kodėl tu ją vedei? 

Henrikas Kreivakaklis, Orletonas, arkidiakonas Čendas ir 
Viljamas Blantas žiūrėjo į tuos du apsikabinusius vyrus, niekaip 
negalėdami suvokti juodu siejančios aistros, kuri, kad ir pasi- 
bjaurėtina, atrodė kraupiai didinga. 

Galų gale Kreivakaklis priėjęs paėmė Dispenserį už rankos 
ir tarė: 

— Na, metas skirtis. 

Ir nusitempė jį. 

— Sudiev, Hju, sudiev! — šaukė Edvardas. - Daugiau tavęs 
nematysiu, mano gyvenime, širdie mano! Jie viską iš manęs at- 
ėmė, viską! 

Per jo šviesią barzdelę ritosi ašaros. 

Palydos riteriai paėmė Hju Dispenserį savo žinion, ir už- 
maukšlino jam ant galvos grubų sodietišką vilnonį gobtuvą, ty- 
čiodamiesi išpaišė ant jo karaliaus padovanotų grafysčių herbus 
ir emblemas. Paskui užkėlė surištomis už nugaros rankomis ant 
perkarusio kuino, paties mažiausio ir narčiausio, kokį tik galė- 
jo aptikti kaime. Hju kojos buvo labai ilgos, tad jis turėjo jas 
pariesti arba vilkti per purvą. Taip jie keliavo iš miesto į miestą 
per visą Manmautšyrą ir Heriferdšyrą, sustodami aikštėse, kad 
žmonės galėtų pasismaginti, kiek širdis geidžia. Trimitininkai 
ėjo priešaky belaisvio, pūsdami trimitus, o šauklys skelbė: 

— Žiūrėkite, gerieji žmonės, žiūrėkite į Glosterio grafą, lordą 
kamerherą, žiūrėkite į piktadarį, pridariusį šitiek žalos karalystei! 

Kancleris Robertas Baldokas buvo slapta nugabentas į Lon- 
dono vyskupiją ir ten įkalintas, nes arkidiakono titulas saugojo 
jį nuo mirties nuosprendžio. 

Tad visa neapykanta nukrypo į Hju Dispenserį, tebevadina- 
mą Jaunesniuoju, nors jau lenkė trisdešimt šeštus ir nebeturėjo 


tėvo. Jo byla buvo paskubomis išklausyta Heriferde, ir teisėjų 

paskelbtas nuosprendis niekam nekėlė abejonių. Visi jį laikė 
kalčiausiu dėl visų klaidų ir negandų, ištikusių Angliją, todėl 
jam skyrė įmantriausią bausmę. 

Lapkričio dvidešimt ketvirtąją pilies aikštėje buvo sukaltos 

tribūnos ir gana aukšta ešafoto pakyla, kad gausi žiūrovų minia 
galėtų matyti menkiausią egzekucijos smulkmeną. Karalienė 
Izabelė sėdėjo didžiosios tribūnos pirmojoje eilėje tarp Rodže- 
rio Mortimerio ir sosto įpėdinio Edvardo. Lynojo. 
Jaunesnįjį ir nuvilko drabužius. Kai jis, aukštas, liemeningas, 
apvaliais klubais ir šiek tiek įdubusia krūtine, pasirodė nuogas 
tarp budelių raudonais apsiaustais ir virš iečių miško — aplink 
ešafotą stovėjo tuntas lankininkų, — minioje nuskardėjo ne- 
švankus juokas. 

Palinkusi prie Mortimerio, karalienė Izabelė sušnibždėjo: 

— Gaila, kad Edvardas nemato. 

Prašiepusi smulkius plėšrius dantis ir suvariusi nagus myli- 
majam į delną, ji žiūrėjo blizgančiomis akimis, gėrėdamasi kiek- 
viena keršto smulkmena. 

Sosto įpėdinis Edvardas pagalvojo: „Nejau šitas žmogus pa- 
tiko mano tėvui?“ Jis jau matė dvi mirties bausmes ir žinojo, 
kad ištvers iki galo ir nesusivems. 

Vėl sugaudė ragai. Budelio parankiniai paguldė Hju ant 
šventojo Andriaus kryžiaus ir pririšo rankas ir kojas. Budelis 
neskubėdamas galąstuvu pagalando platų peilį, panašų į mė- 
sininko, ir nykščiu perbraukė per ašmenis. Minia užgniaužė 
kvapą. Paskiau vienas budelio parankinis priėjęs su replėmis 
nugnybė nuteistajam varpą. Per minią perbėgo isterijos ban- 
ga, nuo kojų trepsėjimo sudundėjo tribūnos. Ir, prašokdamas 


tą triukšmą, nuskardėjo širdį veriantis Hju klyksmas, šiurpus 

ir trumpas; staiga jis nuščiuvo, iš žaizdos trykštelėjus kraujo 
čiurkšlei. Tuomet parankinis išplėšė kiaušelius, bet Hju jau gu- 
lėjo be sąmonės, o nukirstas kūno dalis sumetė į žarijų pilną 
gorę, kurią dumplėmis dūmė kitas parankinis. Šauklys, stovin- 
tis prieš ragų pūtikus, paskelbė, jog taip buvo pasielgta todėl, 
kad „Dispenseris buvo pederastas ir palenkė karalių į pederastiją, 
ir išgujo karalienę iš sutuoktinio guolio“. 

Paskiau budelis pasirinko patį plačiausią ir sunkiausią pei- 
lį, skersai perkirto krūtinę ir išilgai — pilvą, tarsi išdarinėda- 
mas kiaulę, žnyplėmis sugriebė dar plastančią širdį, išplėšė iš 
ląstos ir nusviedė į gorę ant žarijų. Sugaudė ragai, duodami 
žodį šaukliui, kuris paskelbė, jog „Dispenseris buvo klastingos 
širdies ir išdavikas ir savo išdavikiškais patarimais pažemino ka- 
ralystės šlovę“. 

Paskui iš pilvo išplėšė vidurius, dar spurdančius, žvilgančius 
it perlamutras, ir parodė žmonėms, nes „Dispenseris mito ne tik 
didikų, bet varguolių labu“. Ir viduriai taipgi pavirto tirštais gai- 
liais dūmiais, susimaišiusiais su lapkričio dulksna. 

Paskiau nurėžė galvą, bet ne vienu kardo kirčiu, nes karojo 
persisvėrusi tarp kryžiaus atšakų, o peiliu, nes „Dispenseris įsakė 
kapoti galvas kilmingiausiems Anglijos baronams ir iš jo galvos 
išėjo visi blogi patarimai“. Hju Dispenserio galvos budelis nesu- 
degino - atidėjo į šalį, nes buvo nutarta nugabenti ją į Londoną 
ir pamauti ant mieto prie tilto, kad visi matytų. 

Galiausiai to ilgo blyškaus kūno likučiai buvo sukapoti į 
keturis gabalus — vienas petys su ranka, kitas petys su ranka 
ir kaklu, kiekviena koja su puse pilvo, — visa tai buvo nutarta 
nugabenti į keturis didžiausius karalystės miestus. 

Minia nulipo nuo tribūnų pavargusi, išsekusi, pasisotinusi. 


Sįkart, regis, buvo pasiekta žiaurumo viršūnė. 

Mortimeris pastebėjo, kad po kiekvienos mirties bausmės 
tame krauju užlietame kelyje karalienė Izabelė mylėjosi vis ais- 
tringiau. Tačiau tą naktį po Hju Dispenserio mirties ji troško 
tiek meilės, taip pašėlusiai reiškė savo dėkingumą mylimajam, 
jog Mortimeris sunerimo. Vadinasi, kadaise, matyt, ji labai my- 
lėjo savo vyrą, jeigu taip neapkentė to žmogaus, paveržusio iš 
jos Edvardą. Ir pavydžioje Mortimerio širdyje gimė planas: jis 
pasižadėjo jį įgyvendinti, nors ir kiek reikėtų laukti. 

Rytojaus dieną Henrikas Kreivakaklis, įpareigotas saugoti 
karalių, gavo įsakymą nuvežti jį į Kenilvorto pilį ir ten laikyti 


uždarytą. Karalienė jo niekada nebepamatė. 


IV 
Vox populi* 


— Ką norėtumėte turėti karaliumi? 

Tą lemtingą klausimą, nuo kurio priklausė valstybės ateitis, 
monsenjoras Adamas Orletonas ištarė didžiojoje Vestminsterio 
abatijos salėje tūkstantis trys šimtai dvidešimt septintų metų 
sausio dvyliktąją, ir jo žodžiai aidu atsiliepė po senoviniais 
skliautais. 

— Ką norėtumėte turėti karaliumi? 

Anglijos Parlamentas posėdžiauja jau ištisą savaitę, atideda 
posėdį ir vėl posėdžiauja, ir Adamas Orletonas, eidamas kancle- 


rio pareigas, vadovauja debatams. 


* Tautos balsas (/ot.). 

Praeitą savaitę per pirmąjį posėdį buvo pareikalauta, kad 
karalius stotų prieš Parlamentą. Adamas Orletonas ir Džonas 
Stretfordas, Vinčesterio vyskupas, nuvyko į Kenilvortą pranešti 
Edvardui II Parlamento sprendimo. Karalius Edvardas atsisakė. 

Jis atsisakė atvykti ir pasiaiškinti dėl savo veiksmų lordams, 
vyskupams, miestų ir grafysčių atstovams. Orletonas perdavė 
Parlamentui karaliaus atsakymą, padiktuotą baimės arba pa- 
niekos. Tačiau Orletonas buvo tvirtai įsitikinęs — ir tai jis jau 
pareiškė Parlamentui, — kad jeigu karalienė bus priversta susi- 
taikyti su savo vyru, jos laukia neišvengiama mirtis. 

Tad dabar buvo svarstomas svarbiausias klausimas; mon- 
senjoras Orletonas baigė savo kalbą ir patarė Parlamentui išsi- 
skirstyti iki ryto, kad kiekvienas ramiai per naktį, atsiklausęs 
sąžinės, galėtų apgalvoti savo sprendimą. Rytoj Parlamentas 
paskelbsiąs, ar pageidauja, kad Edvardas II Plantagenetas iš- 
saugotų karūną ar kad perduotų ją vyriausiajam sūnui Edvar- 
dui, Akvitanės kunigaikščiui. 

Ne, tą naktį Londone neįmanoma buvo ramiai pasitarti su 
savo sąžine. Iki pat ankstaus ryto didikų rūmuose, abatijose, 
turtingų pirklių namuose, smuklėse vyko karšti ginčai. Visi tie 
baronai, vyskupai, riteriai, skvairai ir šerifų atrinkti miestų at- 
stovai iš tikrųjų buvo Parlamento nariai tik karaliaus potvarkiu 
paskirti ir dalyvaudavo posėdžiuose su patariamojo balso teise. 
Bet dabar valdovas nebeturėjo nei valdžios, nei galios: jis buvo 
viso labo bėglys, sučiuptas už karalystės ribų; ir dabar ne kara- 
lius sušaukė Parlamentą, bet Parlamentas nutarė pasišaukti ka- 
ralių, o jis nesiteikė paklusti. Taigi tą naktį aukščiausioji valdžia 
priklausė visiems tiems žmonėms, tautos atstovams, susirinku- 
siems iš įvairių karalystės pašalių, skirtingiems pagal kilmę ir 


turtinę padėtį. 

„Ką norėtumėte turėti karaliumi?“ 

Visi iš tikrųjų svarstė šį klausimą, ir netgi tie, kurie garsiai 
linkėjo greito galo Edvardui II, kurie po kiekvieno skandalo, po 
kiekvieno naujo mokesčio, po kiekvieno pralaimėto karo šaukė: 
„Kad jis padvėstų, kad Dievas pagaliau mus nuo jo išvaduotų!“ 

Tačiau Dievui nebereikėjo kištis: dabar viskas priklausė nuo 
jų pačių, ir staiga jie suvokė, kokia svarbi jų valia. Jų linkėjimai 
ir prakeiksmai, pamažu kaupdamiesi, pagaliau išsipildė. Argi ka- 
ralienė būtų sugebėjusi užimti visą karalystę, netgi Eno riterių 
remiama, jei baronai ir paprasti žmonės būtų palaikę Edvardą? 

Tačiau nuvainikuoti karalių ir visam laikui atimti iš jo val- 
džią — tai be galo drąsus žingsnis. Daugelis Parlamento narių 
išsigando, vis dėlto vainikavimas — šventa apeiga, o karaliaus 
valdžia - nuo Dievo. Be to, jaunasis sosto įpėdinis, siūlomas ka- 
raliumi, dar labai jaunas! Kas apie jį žinoma, išskyrus tai, kad jį 
valdo motina, o ją valdo lordas Mortimeris? Savaime supranta- 
ma, Vigmoro baronas, Airijos nukariautojas ir buvęs jos Didysis 
teisėjas kelia pagarbą ir susižavėjimą, jo pabėgimas iš Tauerio, 
tremtis, grįžimas, netgi meilė padarė jį legendiniu didvyriu, 
žmonių akimis žiūrint, jis buvo išvaduotojas, bet daugelis bijojo 
jo kieto būdo — žiaurumo, negailestingumo; jam ir dabar pri- 
kaišiojama dėl pastarosiomis savaitėmis beatodairiškai vykdomų 
bausmių, nors iš teisybės jis tik tenkino tautos norus. Tie, kurie 
ji gerai pažinojo, ypač bijojo jo valdžiotroškos. Gal jis paslap- 
čia pats geidžia tapti karaliumi? Būdamas karalienės mylimasis, 
jis pernelyg arti sosto. Kaip tik todėl daugelis nesiryžo nuvaini- 
kuoti Edvardo II, žinodami, juo tuo atveju visa valdžia atitektų 
Mortimeriui. Štai dėl ko ginčijosi žmonės prie aliejinių lempų 
ir žvakių, prie alavinių puodelių, tolydžio pripildomų alaus; ir 


žmonės ėjo gulti nuovargio palaužti, bet nieko nenutarę. 

Tą naktį visa valdžia priklausė Anglijos tautai, tačiau ji, ne- 
išmanydama, kaip pasielgti, nesugebėjo nuspręsti, kam patikėti 
valdžią. 

Istorija staigiai pažengė į priekį. Svarstomi klausimai, ir tai 
jau savaime reiškė, jog radosi nauji principai. Tauta nepamiršta 
tokių precedentų, niekada nepamirš nė Parlamentas tų galių, 
kurias turėjo tomis dienomis. Tauta niekada nepamiršta, jog 
kartą per Parlamentą ji pati buvo savo likimo šeimininkė. 

Tad rytojaus dieną, kai monsenjoras Orletonas, paėmęs jau- 
nąjį sosto įpėdinį Edvardą už rankos, pristatė jį Parlamentui, 
vėlei susirinkusiam Vestminsteryje, salėje ilgai netilo ovacijos. 

— Mes jo norime, mes jo norime! 

Londono, Jorko ir dar du vyskupai protestavo, kaip argu- 
mentą pateikdami teisinius ištikimybės priesaikos nuostatus 
ir vainikavimo šventumą. Bet vyskupas Reinoldsas, kuriam 
Edvardas II pabėgdamas buvo patikėjęs valdžią, norėdamas įro- 
dyti nuoširdžiai perėjęs karalienės pusėn, sušuko: 

— Vox populi, vox Dei!“ 

Ir beveik pusvalandį lyg iš sakyklos rėžė pamokslą ta tema. 

Tuomet Džonas Stretfordas, Vinčesterio vyskupas, surašė 
ir perskaitė šešis punktus, kuriais remiantis nuvainikuojamas 
Edvardas II Plantagėnetas. 

Primo, karalius nesugeba valdyti karalystės; viešpataudamas 
jis buvo pasidavęs netikusių patarėjų valiai. 

Secundo, jis visą laiką skyrė gėdingiems darbams ir užsiėmi- 
mams, nederantiems karaliui, ir nesirūpino karalystės reikalais. 

Tertio, jis prarado Škotiją, Airiją ir pusę Gijenos. 


Ozaarto, jis nusikalto Bažnyčiai, įkalindamas jos tarnus. 


* Tautos balsas - Dievo balsas! (Lot.) 

Ouinto, jis įkalino, ištrėmė, nuteisė gėdingai mirčiai daug 
savo kilmingų vasalų ir nusavino jų turtus. 

Sexto, jis sužlugdė karalystę, yra nepataisomas ir nesugeba 
pasitaisyti. 

Tuo metu Londono miestelėnai, sunerimę ir susipriešinę — 
argi jų vyskupas nestojo prieš nuvainikavimą? — susirinko Gild 
Hole. Juos daug sunkiau valdyti negu grafysčių atstovus. O 
jeigu jie pasipriešins Parlamento valiai? Rodžeris Mortimeris, 
neturėdamas jokių įgaliojimų, bet iš tikrųjų turėdamas neri- 
bortą valdžią, nuskubėjo į Gild Holą, padėkojo londoniečiams 
už jų paramą ir garantavo, jog jiems bus išsaugotos paprotinės 
miesto laisvės. Kieno vardu, kuo remdamasis davė jis tą garan- 
tiją? Paauglio, kuris dargi nėra karalius, kuris tik neseniai visų 
balsais paskirtas įpėdiniu. Mortimerio vardas, jo valdingumas 
darė įspūdį Londono miestelėnams. Jis jau buvo vadinamas 
lordu globėju. Kieno globėju? Sosto įpėdinio, karalienės, ka- 
ralystės? Jis lordas globėjas, ir tiek. Istorijos iškeltas žmogus, 
į kurio rankas kiekvienas įduoda dalį savo galių, savo teisę 
vykdyti teisingumą. 

Ir nelauktai įvyko netikėtas dalykas. Jaunasis sosto įpėdinis, 
jau laikomas karaliumi, išblyškęs jaunikaitis ilgomis blakstie- 
nomis, tylomis sekantis įvykių raidą ir, visų manymu, svajo- 
jantis tik apie ponią Pilypą de Eno, — Akvitanės kunigaikštis 
Edvardas staiga pareiškė motinai, lordui globėjui, monsenjorui 
Orletonui, lordams vyskupams, visiems aplink jį susibūrusiems 
didikams, kad jis niekad neims karūnos be savo tėvo sutikimo, 
be raštiško ir oficialaus jo atsisakymo nuo sosto. 

Visų veidai sustingo iš nuostabos, nusviro rankos. Ką? Tiek 
dėta pastangų, ir viskas veltui? Kai kas įtarė karalienę. Ko gera, 


jinai bus slapčiomis paveikusi sūnų, pagauta netikėtai atgijusios 

meilės, kaip moterims kartais atsitinka? Gal ji susipyko su lordu 
globėju tą naktį, kai kiekvienas turėjo įsiklausyti į savo sąžinę? 

Deja, ne, tas penkiolikmetis berniukas pats vienas suvokė, 
kokią svarbą turi jo valdžios teisėtumas. Jis nenorėjo atrody- 
ti uzurpatoriumi nei gauti skeptro Parlamento valia, nes tasai 
užsimanęs gali bet kada jį atimti taip pat lengvai, kaip ir davė. 
Jis reikalavo savo pirmtako sutikimo. Ir ne todėl, kad mylėjo 
tėvą, anaiptol, jis turėjo apie jį savo nuomonę. Tačiau jis turėjo 
nuomonę ir apie kiekvieną žmogų. 

Daugelį metų jis matė tiek niekšybių ir todėl iš mažens iš- 
moko vertinti žmonių poelgius. Jis žinojo, jog žmogus negali 
būti visiškai kaltas arba visiškai nekaltas. Aišku, tėvas skriaudė 
motiną, užtraukė jai nešlovę, apiplėšė ją; tačiau kokį pavyzdį 
rodo motina, dabar mylėdamasi su lordu Mortimeriu? Nejau 
ir ponia Pilypa ims taip elgtis, jei kada nors jis kuo nors jai 
nusikals? Argi tie baronai, tie vyskupai, nūnai taip įniršę ant 
karaliaus Edvardo, nevaldė kartu su karaliumi? Norfolkas, Ken- 
tas, jauni jo dėdės, ėjo jiems patikėtas pareigas; Vinčesterio ir 
Linkolno vyskupai vedė derybas karaliaus Edvardo vardu. Dis- 
penseriai negalėjo visur spėti, ir netgi jeigu jie ir įsakinėjo, tai 
patys nevykdė savo įsakymų! Ar atsirado tokių drąsuolių, kurie 
išdrįso nepaklusti? Pusbrolis Lankasteris Kreivakaklis, taip, tas 
buvo narsus vyras, ir lordas Mortimeris — jis atpirko savo maiš- 
tą, ilgai kalėdamas Taueryje. Tačiau, be tų dviejų, kiek daug 
atsirado atsivertėlių, kurie stengiasi pasinaudoti proga ir savo 
kaltę suversti valdovui! 

Bet kuris kitas princas, juo dėtas, būtų apsvaigęs, jeigu, 
tokio amžiaus būdamas, būtų pamatęs, kad jam siūloma vie- 
na garbingiausių karūnų pasaulyje, ir dar nešama jam tiekos 


rankų. Jis kilstelėjo ilgas blakstienas, įdėmiai apsižvalgė aplink, 

kiek nukaito dėl savo drąsos, bet atkakliai laikėsi žodžio. Tada 
monsenjoras Orletonas pasišaukė Vinčesterio ir Linkolno vys- 
kupus, didįjį kamerherą Viljamą Blantą, įsakė paimti iš Tauerio 
iždinės ten saugomus karūną ir skeptrą, sudėti juos į skrynią, 
užkelti ant mulo ir pats, susikrovęs tai ceremonijai deramus 
drabužius, iškeliavo į Kenilvortą išgauti iš karaliaus atsisakymo 


nuo sosto. 


V 
Kenilvortas 


Išorinės sienos, juosiančios didelę kalvą, supo aptvertus sodus, 
lankas, arklides ir tvartus, kalvę, kluonus ir kepyklas, malūną, 
vandens saugyklas, tarnų būstus ir kareivines — ištisą kaimą, be- 
veik didesnį už tą, kurio čerpėmis dengti nameliai glaudėsi prie 
kits kito. Atrodė, kad ten, už mūrų, tose trobelėse, gyvena visai 
kita žmonių giminė nei grėsmingoje tvirtovėje, raudonomis sie- 
nomis remiančioje žiemos dangų. 

Kenilvortas buvo pastatytas iš sukepusio kraujo spalvos 
akmenų. Tai buvo viena iš tų legendinių pilių, pastatytų netru- 
kus po Nukariavimo, kai saujelė normandų, Vilhelmo bendra- 
žygių, turėjo įkvėpti žmonėms baimę tomis didelėmis pilimis, 
stūksančiomis ant kalvų. 

Kenilvorto keep*, arba donžonas, kaip jį vadina prancūzai, 


neturėdami geresnio pavadinimo, nes tokių statinių Prancūzi- 


* Bokštas (angl.). 

joje išvis nebuvo ar jau nebebuvo, - taigi 4eep buvo ketvirtainis, 
svaiginamo aukščio bokštas, Rytų keliautojams primenantis 
Egipto šventovių pilonus. 

To titaniško statinio proporcijos buvo tokios, kad pačiose 
sienose per visą jų storį buvo įrengti erdvūs kambariai. Tačiau 
įeiti į tą bokštą galėjai tik siaurais laiptais, kuriuose vargais ne- 
galais prasilenkdavo du žmonės; raudonos jų pakopos vedė į 
antrą aukštą, kur prie durų su nuleidžiamomis geležinėmis gro- 
tomis stovėdavo sargyba. Bokšto vidiniame kieme, po atviru 
dangumi, buvo sodas, tiesą pasakius, kvadratinė šešiasdešimties 
pėdų ilgio veja. 

Nebuvo karinių statinių, geriau pritaikytų ilgai apgulai iš- 
laikyti. Jei priešui pavyktų paimti pirmąjį apvadą, įgula galėtų 
pasislėpti pačioje pilyje, apsuptoje griovių; o jei priešui pavyktų 
prasiveržti ir pro antrąjį apvadą, tuomet, palikus gyvenamuo- 
sius kambarius, didelę menę, virtuves, didikų miegamuosius, 
koplyčią, buvo galima įsitvirtinti storose kampinio bokšto sie- 
nose ir žaliajame kieme, kur buvo šuliniai. 

Kenilvorte gyveno įkalintas karalius. Jis gerai pažinojo tvir- 
tovę, anksčiau priklausiusią Tomui Lankasteriui, maištingųjų 
baronų vadui. Nukirtus Tomui galvą, Edvardas nusavino pilį ir 
praleido joje tūkstantis trys šimtai dvidešimt trečių metų žie- 
mą, o kitais metais atidavė ją Henrikui Kreivakakliui drauge su 
visomis kitomis Lankasterio valdomis. 

Henrikas III, Edvardo senelis, kadaise ištisą pusmetį laikė 
apgulęs Kenilvortą, norėdamas jį atsiimti iš savo svainio sūnaus 
Simono de Montoro; ir įveikė jį ne kariuomenė, bet badas, ma- 
ras ir baimė būti atskirtam nuo Bažnyčios. 

Edvardo I karaliavimo pradžioje pirmojo Lankasterio grafo 


vardu tvirtovę valdė Cirko lordas Rodžeris Mortimeris, neseniai 

miręs Tauerio kalėjime, ir joje rengdavo garsiuosius turnyrus. 
Edvardas negalėjo susitaikyti su tuo, jog vienas išorinio apvado 
bokštas buvo pavadintas Mortimerio vardu! Kaip koks pasity- 
čiojimas ir iššūkis rytą vakarą jis dunksojo karaliui Edvardui 
prieš akis. 

Šis kraštas žadino karaliui Edvardui II ir kitokius prisimi- 
nimus. Už keturių mylių į pietus, Voriko pilyje, kurios baltas 
bokštas buvo matomas iš raudono Kenilvorto bokšto, baronai 
nužudė Gavestoną, jo pirmąjį numylėtinį. Galimas daiktas, ne- 
toliese esanti pilis nukreipė karaliaus mintis kita linkme. Edvar- 
das tarytum visiškai pamiršo Hju Dispenserį, bet užtat kaip 
apsėstas įniko be galo pasakoti Henrikui Lankasteriui, savo sar- 
gybiniui, apie Pjerą de Gavestoną. 

Edvardas ir jo pusbrolis Kreivakaklis dar niekada negyveno 
taip ilgai drauge ir tokioje vienatvėje. Niekada Edvardas nebu- 
vo patikėjęs tiek paslapčių savo vyresniajam giminaičiui. Kar- 
tais jam ūmiai nušvisdavo protas, jis imdavo negailestingai save 
smerkti, nepaprastai nustebindamas ir sujaudindamas Lankas- 
terį. Lankasteris pradėjo suprasti kai kuriuos dalykus, kurie an- 
glams atrodė nesuprantami. 

Edvardo žodžiais tariant, Gavestonas buvo kaltas, kad jis 
nuėjo kreivais gyvenimo keliais. Ar bent jau pastūmėjo jį eiti 
tuo keliu. 

— Jis mane karštai mylėjo, — kalbėjo belaisvis karalius, — be 
to, būdamas toks jaunas, aš tikėjau visais ir nesipriešinau tokiai 
nuostabiai meilei. 

Ir netgi dabar jis negalėjo ištverti nesusigraudinęs, prisimin- 
damas tą žavųjį Gaskonės riterį, atėjusį iš prastuomenės, „naktinį 
drugelį“, pasak baronų, - nepaisydamas kilmingiausiųjų karalys- 
tės didikų prieštaravimo, Edvardas padarė jį Kornvalio grafu. 


309 


Maurice Druon 


— Jis labai norėjo to titulo! - sušuko Edvardas. 

O koks akiplėša buvo tas Pjeras ir kaip Edvardas žavėjosi jo 
akiplėšiškumu! Net karalius negalėjo taip elgtis su savo kilmin- 
gaisiais baronais, kaip elgėsi jo numylėtinis! 

— Ar prisimeni, Kreivakakli, kad Glosterio grafą jis vadi- 
no benkartu? Ir kaip jis šaukdavo Voriko grafui: „Dumk iš čia, 
šunsnuki!“ 

— O kaip jis įžeidė mano brolį, pavadinęs jį raguotu! Tomas 
niekad negalėjo jam atleisti, nes tai buvo teisybė. 

Pjeras nieko nebijojo, vogė karalienės brangenybes ir niekam 
nešykštėjo įžeidimų, kaip kiti kad nešykšti išmaldos, nes buvo 
tikras, kad karalius jį myli! Iš tiesų negirdėtas įžūlumas. Ir, be to, 
visko prisigalvodavo, pramogos dėlei liepdavo savo pažams nusi- 
rengti plikai, apsikarstyti perlų vėriniais, nusidažyti lūpas, duo- 
davo po lapuotą šakelę pilvui prisidengti, ir tuomet surengdavo 
jų medžioklę miške. Mėgdavo šlaistytis po blogos šlovės namus 
Londono uoste, kur susiremdavo su krovikais, nes buvo stiprus 
žaliūkas! Ak, kokią gražią jaunystę jis padovanojo karaliui! 

— Tikėjausi, kad toks bus ir Hju, bet, man regis, jis nebuvo 
toks, veikiau aš pats jį tokį įsivaizdavau. Matai, Kreivakakli, Hju 
tuo ir skyrėsi nuo Pjero, kad buvo kilęs iš tikros kilmingų baronų 
giminės ir niekad to nepamiršdavo. Bet jei aš niekada nebūčiau 
susitikęs Pjero, tikrai būčiau buvęs visiškai kitoks karalius. 

Be galo ilgais žiemos vakarais, jiemdviem bežaidžiant šach- 
matais, Henrikas Kreivakaklis, kresrelėdamas ant dešiniojo 
peties nutįsusius plaukus, klausydavosi, kaip išpažįsta savo 
nuodėmes karalius, ūmiai pasenęs nuo likimo permainų, savo 
galybės žlugimo ir kalėjimo, raumeningas jo kūnas atrodė su- 
glebęs, o veidas — paburkęs, ypač paakiai. Ir vis dėlto Edvardas 


dar buvo toks pat žavus kaip anksčiau. Jis geidė meilės, ir tai 

buvo jo gyvenimo nelaimė! Kaip gaila, kad taip neprotingai 
išnaudojo savo meilę, ieškodamas paramos ir paguodos nie- 
kingų žmonių širdyse! 

Kreivakaklis bergždžiai stengėsi įtikinti Edvardą stoti prieš 
Parlamentą. Tas silpnavalis karalius sugebėjo parodyti savo tvir- 
tybę tik priešindamasis. 

— Aš puikiai žinau, kad jau praradau sostą, Henrikai, - sakė 


jis, - bet niekada jo neatsižadėsiu. 


*x**xX* 


Nešami ant pagalvėlės, Anglijos karūna ir skeptras iš lėto, 
laiptelis po laiptelio, kilo aukštyn siaurais Kenilvorto bokšto 
laiptais. Už jų prieblandoje siūbavo mitros ir žėrėjo pastoralų 
brangakmeniai. Pasikėlę virš blauzdų auksu siuvinėtas manti- 
jas, trys vyskupai kopė į bokštą. 

Erdvios menės gale, tarp dviejų kolonų, remiančių aukštas 
strėlines arkas nelyginant katedroje, krėsle, panašiame į sostą, 
nes kitokio nebuvo, sėdėjo karalius ir laukė rankomis susiėmęs 
galvą, visas sugniužęs. Viskas aplink buvo neregėtų proporcijų. 
Blausi sausio šviesa vos vos smelkėsi pro aukštus ir labai siaurus 
langus, — atrodė, jog leidžiasi vakaras. 

Lankasterio grafas, nulenkęs galvą, stovėjo šalia savo pus- 
brolio drauge su trim tarnais, kurie netgi nepriklausė valdovo 
dvarui. Raudonos sienos, raudonos kolonos, raudonos arkos 
atrodė lyg kraupus fonas, kuriame lemta įvykti Anglijos kara- 
liaus atsižadėjimo nuo sosto scenai. 

Pamatęs, kaip pro atviras dvivėres duris vyskupai neša karū- 
ną ir skeptrą, panašiai kaip atnešė juos prieš dvidešimt metų į 
skliautuotą Vestminsterio abatijos menę, Edvardas atsitiesė krės- 


le, ir jo smakras suvirpėjo. Jis nukreipė akis į pusbrolį Lankaste- 

rį, tarsi melsdamas pagalbos, tačiau Kreivakaklis nusuko žvilgsnį 
į šalį - toks nepakeliamas buvo tas bežadis maldavimas. 

Paskui prie valdovo priėjo Orletonas, tas pats Orletonas, 
kuris, per pastarąsias savaites pasirodydamas Edvardui, kiekvie- 
nąsyk atima dalį jo valdžios. Karalius pažvelgė į kitus vyskupus 
ir didįjį kamerherą, tada, sukaupęs jėgas, oriai paklausė: 

— Ką pageidaujate man pasakyti, milordai? 

Tačiau išblyškusios lūpos po šviesiais ūsais vos krutėjo, tar- 
damos tuos žodžius. 

Vinčesterio vyskupas perskaitė raštą, kuriame Parlamentas 
reikalavo, kad valdovas pasirašytų atsižadėjimą nuo sosto ir at- 
leistų vasalus nuo jam duotos ištikimybės priesaikos, pripažintų 
sūnų Anglijos karaliumi ir atiduotų pasiuntiniams tradicinius 
karaliaus valdžios simbolius. 

Vinčesterio vyskupui baigus skaityti, Edvardas ilgokai tylėjo. 
Visas jo dėmesys tarytum buvo sukauptas į karūną. Jis kentėjo, 
ir tas skausmas buvo toks akivaizdus, taip aiškiai atsispindėjo 
veide, jog visi suprato, apie ką jis galvoja. Vis dėlto jis tarė: 

— Karūna jūsų rankose, milordai, ir aš priklausau nuo jūsų ma- 
lonės. Darykite, ką norite, tačiau mano sutikimo jūs negausite. 

Tuomet, žengęs žingsnį į priekį, Adamas Orletonas pareiškė: 

— Jūsų didenybe Edvardai, Anglija nebenori, kad jūs bū- 
tumėte karalius, o Parlamentas pasiuntė mus pareikšti jums šį 
sprendimą. Parlamentas sutinka, kad karaliumi taptų jūsų vy- 
riausiasis sūnus Edvardas, Akvitanės kunigaikštis, kurį aš jam 
pristačiau, tačiau jūsų sūnus sutinka priimti karūną tik su jūsų 
pritarimu. Jei jūs ir toliau spirsitės, tauta turės pasirinkimo lais- 
vę ir galės iš karalystės didikų išsirinkti valdovu tą, kuris jai 
labiausiai tiks, tačiau tada tas karalius galėtų būti ir ne iš jūsų 


dinastijos. Jūs pernelyg sujaukėte valstybės gyvenimą; po dau- 

gybės jūsų veiksmų, pakenkusių karalystei, dabar tai būtų vie- 
nintelis veiksmas, galintis grąžinti jai taiką ir ramybę. 

Edvardo akys vėl nukrypo į Lankasterį. Nerimo apimtas, 
karalius vis dėlto suprato įspėjimą, slypintį vyskupo žodžiuo- 
se. Jei Edvardas nesutiks atsisakyti sosto, Parlamentas, ieškoda- 
mas kito karaliaus, ko gera, pasirinks maištininkų vadą Rodžerį 
Mortimerį, kuris ir šiaip jau valdo karalienės širdį. Karaliaus 
veidas pasidarė gelsvas kaip vaškas, persimainė, smakras ėmė 
dar labiau virpėti, nosis pasmailėjo. 

— Monsenjoras Orletonas teisybę sako, — tarė Kreivakak- 
lis, — jūs privalote atsisakyti sosto, pusbroli, kad Anglijoje vėl 
įsivyrautų taika ir toliau karaliautų Plantagenetai. 

Tada visi pamatė, jog Edvardas, negalėdamas ištarti nė žo- 
džio, ženklu įsakė atnešti karūną ir nulenkė galvą lyg norėda- 
mas, kad jį apvainikuotų paskutinį kartą. 

Vyskupai susižvalgė nežinodami, ką daryti nei kaip elgtis 
tokiomis aplinkybėmis, neturėjusiomis precendentų karalių ri- 
tualų istorijoje. Tačiau karaliaus galva vis labiau linko, kol visai 
nusviro ant kelių. 

— Jis miršta! — staiga sušuko arkidiakonas Čendas, laikyda- 
mas pagalvėlę su skeptru ir karūna. 

Kreivakaklis ir Orletonas puolė prie nualpusio karaliaus ir 
pačiupo tuo metu, kai jis buvo kakta beatsitrenkiąs į akmeninė- 
mis plokštėmis išklotą aslą. 

Jiedu pasodino karalių į krėslą, paplekšnojo per skruostus, 
davė pauostyti acto. Pagaliau jis giliai atsikvėpė, atsimerkė, ap- 
sidairė ir staiga pratrūko raudoti. Jį apleido ta paslaptingoji ga- 
lia, kurią karaliams suteikia patepimas ir pašventinimas, galia, 
turinti padėti lemtingą akimirką. Atrodė, kad jis staiga neteko 


visų karaliaus galių ir vėl tapo paprastu mirtinguoju. 

Jis prakalbo rydamas ašaras: 

— Aš žinau, milordai, aš žinau, kad pats esu kaltas dėl savo 
nelaimės ir kad privalau susitaikyti su likimu ir kentėti. Bet 
man be galo skaudu, kad manęs taip neapkenčia tauta, kurią aš 
visada mylėjau. Aš įžeidinėjau jus, nepadariau gerų darbų. Jūs 
gerai darote, milordai, labai gerai darote, gerai, kad esate ištiki- 
mi mano vyriausiajam sūnui, kad visad jį mylėjote ir geidžiate 
jo savo karaliumi. Tad aš sutinku patenkinti jūsų norus. Aš at- 
sisakau visų savo teisių į karalystę jūsų akivaizdoje; aš atleidžiu 
visus savo vasalus nuo ištikimybės priesaikos, kurią jie man yra 
davę, ir prašau, kad jie man dovanotų. Prieikite... 

Ir vėl ženklu paliepė atnešti valdžios simbolius. Jis nutvėrė 
skeptrą, ir jo ranka bejėgiškai nusviro, tarsi jis būtų pamiršęs skep- 
tro svorį. Paduodamas skeptrą Vinčesterio vyskupui, jis tarė: 

— Atleiskite, milorde, atleiskite, kad buvau jus įžeidęs. 

Jis ištiesė savo ilgas baltas rankas prie pagalvėlės, pakėlė ka- 
rūną ir pabučiavo, kaip bučiuojama patena; paskui, paduoda- 
mas ją Adamui Orletonui, tarė: 

— Imkite ją, milorde, ir uždėkite mano sūnui ant galvos. Ir 
atleiskite už visą blogį ir neteisybę, ką esu jums padaręs. Teat- 
leidžia man mano tauta nelaimės valandą. Melskitės, milordai, 
už mane, nes dabar jau esu niekas. 

Visus pritrenkė tie kilnūs žodžiai. Edvardas ėmė elgtis kaip 
karalius tik tada, kai neteko karaliaus vainiko. 

Tuomet seras Viljamas Blantas, didysis kamerheras, lūku- 
riavęs kolonų šešėlyje, žengė į priekį, atsistojo tarp karaliaus 
Edvardo II ir vyskupų ir sulaužė, įrėmęs į kelį, savo raižytą laz- 
dą, pareigų ženklą, — taip būtų padaręs, jei būtų pasibaigęs vieš- 


patavimas ir karaliaus kūnas būtų gulėjęs kape. 

VI 
Puodų karas 


„Kadangi jo didenybė Edvardas, buvęs Anglijos karalius, savo 
valia ir visuotiniu patarimu, ir prelatų, grafų, baronų ir kitų 
bajorų, ir visos karalystės bendrijos pritarimu, atsisakė karaliaus 
sosto ir sutiko, ir norėjo, kad tosios karalystės valdymas atitektų 
jo didenybei Edvardui, jo vyriausiajam sūnui ir įpėdiniui, ir kad 
tasai valdytų ir būtų vainikuotas karaliumi — dėlei to visi didi- 
kai davė jam ištikimybės priesaiką, mes skelbiame ir garsiname 
mūsų senjoro jo didenybės Edvardo sūnaus taiką ir įsakome jo 
vardu visiems, kad niekas neprivalo pažeisti mūsų senjoro ka- 
raliaus taikos, nes jis yra pasiryžęs ginti kiekvieno ir visų tosios 
karalystės žmonių — ir mažų, ir didelių — teises. Ir jei kas nors 
reikalaus ko nors iš kito žmogaus, privalo daryti tai pagal įstaty- 
mą, nevartodamas jėgos ar kitokio smurto.“ 

Tas kreipimasis buvo perskaitytas tūkstantis trys šimtai dvi- 
dešimt septintų metų sausio dvidešimt ketvirtą dieną Anglijos 
Parlamente, ir nedelsiant buvo sudaryta karalienės vadovaujama 
dvylikos asmenų Regentystės taryba, į kurią, be Kento, Norfolko 
ir Lankasterio grafų, maršalo sero Tomo Veiko, įėjo ir visų įrakin- 
giausias didžiūnas Rodžeris Mortimeris, Vigmoro baronas. 

Sekmadienį, vasario pirmąją, Vestminsteryje įvyko Edvar- 
do III vainikavimas. Dar iš vakaro Henrikas Kreivakaklis įšven- 
tino į riterius jaunąjį karalių ir tuo pačiu žygiu tris vyresniuo- 
sius Rodžerio Mortimerio sūnus. 

Dalyvavo ir ledi Žana Mortimer, atgavusi laisvę ir turtus, 
bet netekusi vyro meilės. Ji nedrįso pakelti akių į karalienę, o 


karalienė nedrįso žvilgtelėti jos pusėn. Ledi Žana negalėjo susi- 

taikyti su mintimi, kad ją išdavė mylimiausi žmonės, kuriems 
ji ištikimai tarnavo. Argi tokio atlygio ji nusipelnė už penkioli- 
kos metų ištikimybę karalienei Izabelei, už draugystę ir drauge 
patirtus pavojus? Argi taip liūdnai turėjo baigtis dvidešimt treji 
santuokos metai su Mortimeriu, kuriam ji pagimdė vienuolika 
vaikų? Po to didelio sukrėtimo, apvertusio karalystės likimą ir 
suteikusio aukščiausią valdžią jos vyrui, ledi Žana, visada tokia 
nuoširdi ir atsidavusi, atsidūrė tarp nugalėtųjų. Ir vis dėlto ji 
atleido jiems ir oriai pasišalino, nes tik tais dviem žmonėmis 
labiausiai žavėjosi ir suprato, kad tiedu žmonės pamilo vienas 
kitą neišvengiama meile, kai tik lemtis juos suvedė. 

Po vainikavimo miniai buvo leista įsiveržti į Londono vys- 
kupystę ir susidoroti su buvusiuoju kancleriu Robertu Baldo- 
ku, o mesiras Žanas de Eno po savaitės gavo tūkstančio svarų 
sterlingų rentą, mokamą iš muito mokesčių, Londono uoste 
surenkamų už vilnas ir odas. 

Mesiras Žanas de Eno mielai būtų dar paviešėjęs Anglijos 
karaliaus dvare. Bet jis buvo pažadėjęs nuvykti į didelį turnyrą 
Kondė prie Šeldės, kur turėjo suvažiuoti visas pulkas princų, 
taipgi Bohemijos karalius. Ten laukė kovos su ietimis, paradai, 
gražios damos, suvažiavusios iš visos Europos pažiūrėti, kaip 
rungiasi gražiausi riteriai, paflirtuoti, pašokti, pasimėgauti 
šventėmis ir vaidinimais. Mesiras Žanas de Eno negalėjo pra- 
leisti tokios progos pasipuikuoti plunksnomis papuoštu šalmu 
smėlėtose grumtynių aikštėse. Jis sutiko vestis penkiolika anglų 
riterių, panūdusių dalyvauti turnyre. 

Kovo mėnesį galiausiai buvo pasirašyta sutartis su Prancūzi- 
ja dėl Akvitanės, didžiai nenaudinga Anglijai. Tačiau argi Mor- 
timeris galėjo Edvardo III vardu atsisakyti tų sutarties sąlygų, 


dėl kurių anksčiau pats dėrėjosi, primygtinai primesdamas jas 

Edvardui II? Tai buvo blogo valdymo palikimas, ir jį reikėjo ap- 
mokėti. Be kita ko, Mortimeriui nelabai rūpėjo Gijena, kur jis 
neturėjo valdų, dabar, kaip ir prieš kalėjimą, jam rūpėjo Velso 
kraštas ir Velso Markos. 

Pasiuntiniai, atvykę į Paryžių ratifikuoti sutarties, rado ka- 
ralių Karolį IV labai nuliūdusį ir susikrimtusį - lapkričio mėne- 
sį Žanai d'Evrė gimė mergaitė, nors jis taip laukė berniuko, bet 
ir ji mirė po dviejų mėnesių. 

Gyvenimas Anglijos Karalystėje jau buvo beveik bejeinąs į 
vėžes, tačiau senasis Škotijos karalius Robertas Briusas, pridaręs 
nemažai nemalonumų Edvardui II, nors jau įtrenkęs į metus 
ir, be to, sergantis raupsais, apie balandžio pirmąją, iki Velykų 
likus dvylikai dienų, paskelbė karą jaunajam Edvardui III ir pa- 
reiškė ketinąs pulti jo šalį. 

Pirmiausia Rodžeriui Mortimeriui šovė į galvą mintis per- 
kelti nuvainikuotąjį karalių Edvardą II į kitą buveinę. To reika- 
lavo atsargumas. Iš tikrųjų Henrikas Lankasteris su savo pulkais 
buvo reikalingas kariuomenei, be to, pasak pranešimų iš Ke- 
nilvorto, Lankasteris, regis, pernelyg švelniai elgėsi su kaliniu, 
susilpnino apsaugą ir leido buvusiam karaliui užmegzti ryšius 
su išoriniu pasauliu. Ne visi Dispenserių šalininkai buvo nu- 
bausti mirtimi: štai kad ir Vorino grafas, laimingesnis už savo 
svainį Erendlio grafą, sugebėjo pasprukti. Kai kurie slapstėsi 
savo pilyse arba draugų valdose laukdami, kol praeis audra; kiti 
gyveno tremtyje, pabėgę iš karalystės. Galimas daiktas, senasis 
Škotijos karalius paskelbė karą jų sukurstytas. 

Kita vertus, didis tautos džiugesys po išsivadavimo pradė- 
jo greitai slūgti. Po pusės metų valdymo Rodžeris Mortimeris 
buvo jau nebe taip mylimas, nebe taip godojamas, nes kaip ir 


anksčiau reikėjo mokėti mokesčius, o nemokančiuosius sodino 


317 


Maurice Druon 


į kalėjimą. Valdančiuosiuose sluoksniuose pradėta prikaišioti 
Mortimeriui dėl itin griežtų priemonių, tolydžio griežtėjančių, 
ir dėl jo didžių siekių, kurių jis nė neketino slėpti. Jis atgavo 
visus turtus, Erendlio grafo užgrobtus, prisidūrė Glemorgeno 
Grafystę ir didumą Hju Jaunesniojo valdų. Trys jo žentai — 
Mortimeris turėjo tris ištekėjusias dukteris — lordas Berklis, 
Čarltono grafas ir Voriko grafas taip pat stengėsi plėsti savo že- 
mes. Susigrąžinęs Velso Didžiojo teisėjo pareigas, kurios anks- 
čiau priklausė jo dėdei Cirko lordui, ir prisijungęs dėdės žemes, 
Mortimeris svajojo sukurti Markų Grafystę, o tai būtų beveik 
nepriklausoma pasakiška kunigaikštystė karalystės vakaruose. 

Be kita ko, jis jau spėjo susipykti su Adamu Orletonu, nes 
tas, išsiųstas į Avinjoną kuo greičiau gauti leidimo jaunojo kara- 
liaus jungtuvėms, stengėsi išsirūpinti iš popiežiaus laisvą Vusterio 
vyskupo vietą. Mortimeris įsižeidė, kad Orletonas neatsiklausė 
jo sutikimo, ir pasipriešino jo planams. Ne kitaip su Orletonu 
andai elgėsi ir Edvardas II, keršydamas už Heriferdo apgulą. 

Žavėjimasis karaliene taip pat nuslūgo. 

Ir štai vėl grėsė karas, dar vienas karas su Škotija. Vadinasi, 
niekas nepasikeitė. Per daug buvo dėta vilčių, kad jos išsipildy- 
tų. Jei prasidėtų bruzdėjimas kariuomenėje arba būtų surengtas 
sąmokslas Edvardui II išvaduoti, škotai tuojau pat sudarytų są- 
jungą su Dispenserio senąja partija ir turėtų palankų sau kara- 
lių, kuris vėl kaipmat sėstų į sostą ir mielai atiduotų jiems šiau- 
rines provincijas, atsimokėdamas už laisvę ir atgautą valdžią. 

Balandžio ketvirtosios naktį buvęs karalius buvo prikeltas iš 
miego ir paprašytas kuo skubiausiai apsirengti. Prieš Edvardą 
stovėjo dramblotas prakaulus riteris ilgais pageltusiais dantimis, 
tamsiais šiurkščiais plaukais, užkritusiais ant ausų, žodžiu, be 


galo panašus į arklį. 

— Kur tu nori mane nugabenti, Meltrevezai? — siaubo perim- 
tas, paklausė Edvardas, atpažinęs keršto ištroškusį baroną, kurį 
kitados buvo apiplėšęs ir ištrėmęs, dabar ketinantį jį nužudyti. 

— Aš ketinu tave nugabenti, Plantagenetai, ten, kur tau bus 
saugiau; o kad būtų visiškai saugu, tau nevalia žinoti, kur ke- 
liauji, nes, ko gera, tavo galva patikės tą paslaptį liežuviui. 

Meltrevezas turėjo nurodymą lenktis miestų ir ilgai negaišti 
kelyje. Balandžio penktąją, visą kelią lėkęs risčia arba šuoliais 
ir tik vieną kartą sustojęs abatijoje netoli Glosterio, buvęs ka- 
ralius atsidūrė Berklio pilyje, kur pakliuvo į Mortimerio žento 


rankas. 


x *X* 


Anglijos pašauktinių kariuomenė, turėjusi telktis Niukast- 
lyje Dangun Žengimo dieną, susirinko Jorko mieste per Sek- 
mines. Ten persikėlė ir karalystės vyriausybė, ten posėdžiavo 
Parlamentas, kaip ir nuvainikuotojo karaliaus laikais, užpuolus 
Škotijai. 

Neilgai trukus atskubėjo pagalbon pašauktas mesiras Žanas 
de Eno su savo riteriais. Tad atvyko seni pažįstami, raiti ant stiprių 
sarčių, dar neatvėsę po Kondė prie Šeldės didžių turnyrų — Linės, 
Engieno, Monso ir Saro senjorai, ir Gijomas de Bajelis, Persevalis 
de Semeri ir Sansas de Busua, ir Ulfaras de Gistelis, grumtynėse 
ietimis laimėję pergales Eno Grafystes vėliavoms, ir mesiras Tjeri 
de Valekuras, Rasas de Grezas, Žanas Pilastras ir trys broliai Har- 
lebekai, atvykę su Brabanto vėliavomis, dar senjorai iš Flandrijos, 
Kambrezi, Artua, o drauge su jais ir Žiuliė markizo sūnus. 

Žanui de Eno reikėjo nebent juos pašaukti, kai jie dar buvo 
Kondė. Iš karo į turnyrą, iš turnyro į karą! Ak, Dieve mano, 


kokia pramoga, koks taurus žygis! 

Eno riterių grįžimo proga Jorke buvo didelė šventė. Jie ap- 
sistojo geriausiuose būstuose, linksminosi ir ūžavo puotose, kur 
stalai lūžo nuo žvėrienos ir paukštienos. Gaskonės ir Reino vy- 
nai srūte sruvo iš praimtų statinių. 

Matydami, jog taip vaišinami svetimšaliai, be galo suirzo 
anglų lankininkai, kurių buvo per šešis tūkstančius, diduma 
jų —- mirties bausme nubaustojo Erendlio grafo seni kareiviai. 

Vieną vakarą kilo muštynės — kaip paprastai atsitinka per ka- 
riuomenės postovius — tarp anglų lankininkų ir vieno Brabanto 
riterio ginklanešių, kurie susikivirčijo lošdami kauliukais. Anglai, 
tik ir laukę dingsties, pasišaukė į pagalbą draugus; visi lankininkai 
puolė pamokyti tuos žemyno kareivas, o tie tuoj pat atsitraukė į 
savo stovyklą ir ten įsitvirtino. Puotaujantys riteriai, išgirdę triukš- 
mą, išėjo į gatves, ir juos kaipmat užpuolė anglų lankininkai. Jie 
taip pat puolė slėptis į savo būstus, bet negalėjo patekti, nes saviš- 
kiai buvo užsibarikadavę. Ir štai Flandrijos bajorijos žiedas pasi- 
juto be ginklų ir apginties! Tačiau tai buvo šaunūs vyrai. Mesirai 
Persevalis de Semeri, Fastras de Riu ir Sansas de Busua, pas račių 
apsiginklavę sunkiomis ąžuolinėmis ienomis, sustojo pasienyje ir 
trise išguldė apie šešiasdešimt Linkolno vyskupo lankininkų! 

Tas nedidelis sąjungininkų kivirčas abiem pusėms atsiėjo 
daugiau kaip tris šimtus gyvybių. 

Visiškai pamiršę karą su Škotija, šeši tūkstančiai lankinin- 
kų tik ir svajojo išžudyti Eno riterius. Mesiras Žanas de Eno, 
įsižeidęs, įsiutęs, ketino grįžti namo, tačiau jo stovyklą laikė ap- 
gulę lankininkai! Galiausiai, vieną kitą pakorus, viskas nurimo. 
Anglijos damos, lydinčios vyrus į žygį, meiliai šypsojosi Eno 
riteriams ir, braukdamos ašaras, melste meldė dar pabūti. Eno 
riteriai apsistojo per pusę mylios nuo kitos kariuomenės, ir taip 


visą mėnesį anglai gyveno su jais kaip šuo su kate. 

Galų gale buvo duotas įsakymas išžygiuoti. Jaunasis karalius 
Edvardas III per pirmąjį savo karą jojo priešaky aštuonių tūks- 
tančių šarvuotų riterių.ir trisdešimties tūkstančių pėstininkų. 

Deja, škotai nesirodė. Tie atšiaurūs žmonės kariavo be veži- 
mų ir gurguolių. Greiti jų būriai vežiojosi tik po plokščią akme- 
nį, pakabintą prie balno, ir maišelį miltų; jie mokėjo keletą die- 
nų puikiausiai išsiversti: užmaišydavo tešlą su upelio vandeniu 
ir kepdavo papločius ant įkaitinto akmens. Škotai tyčiodavosi 
iš gremėzdiškos anglų kariuomenės: užpuldavo iš pasalų, su- 
siremdavo ir tuojau pat atsitraukdavo, per upes persikeldami 
brastomis arba plaukte perplaukdami, įviliodavo priešą į rais- 
tus, tankius miškus, siaurus tarpeklius. Taip anglai klaidžiojo 
ant nuomonės nuo Taino upės iki Čevioto kalnų. 

Vieną dieną, anglams žygiuojant per mišką, pasigirdo di- 
delis triukšmas. Suskardėjo pavojaus signalas. Riteriai nuleido 
antveidžius ir, nieko nelaukdami, su ietimis rankose puolė į 
priekį, pasikabinę skydus ant kaklo, ir baisiausiai susigėdo išvy- 
dę būrį elnių, kurie bėgo pasibaidę šarvų žlegėjimo. 

Vis sunkiau darėsi prasimanyti maisto. Kraštas buvo neder- 
lingas, maisto atsargas atgabendavo pirkliai, bet plėšdavo koja 
primynę. Arkliams stigo avižų ir šieno. Galiausiai pratrūko lyti 
ir žliaugė be perstojo ištisą savaitę; balnai permirko, klampo- 
dami per purvynę, arkliai liko be pasagų, kariuomenė pakriko. 
Vakare riteriai turėdavo statytis lapines, kardais prisikirtę šakų. 
O škotų nebuvo nė kvapo! 

Kariuomenės maršalas seras Tomas Veikas puolė į neviltį. 
Kento grafas beveik ilgėjosi Reolės: ten bent oras buvo gražus. 
Henrikui Kreivakakliui reumatas susuko sprandą. Mortimeris 
irzo, be paliovos jodinėdamas tarp kariuomenės ir Jorkšyro, 


kur buvo karalienė ir aukščiausieji valdžios pareigūnai. Ka- 

riuomenę apėmė neviltis, kurstanti nesantaiką, pasklido kal- 
bos apie išdavystę. 

Vieną dieną, kai pulkų vadai suirzę svarstė, kas nepadaryta 
ir ką reikėtų daryti, jaunasis karalius Edvardas III sukvietė 
kelis daugmaž savo amžiaus ginklanešius ir pažadėjo riterio ti- 
tulą bei žemę su šimto livrų pajamomis tam, kuris aptiks Ško- 
tijos kariuomenę. Gal dvidešimt vaikinų nuo keturiolikos ir 
aštuoniolikos metų pasklido šniukštinėti po laukus. Pirmasis 
sugrįžo toks Tomas Roksbis; išvargęs, vos gaudydamas kvapą, 
sušuko: 

— Jūsų didenybe Edvardai, škotai už keturių mylių nuo 
mūsų, viename kalne, jau visą savaitę trypčioja vietoje nežino- 
dami, kur jūs esate, kaip ir jūs nežinote, kur jie yra! 

Jaunasis Edvardas tučtuojau liepė pūsti ragus, žygiuoti į vie- 
tovę, vadinamą „baltąja smiltyne“, ir pulti škotus. Išgirdę tokį 
įsakymą, įžymieji turnyrų dalyviai apstulbo iš nuostabos. Ta- 
čiau Roberto Briuso kariai iš tolo išgirdo toli kalnuose žlegant 
geležinius šarvus. Anglų lankininkai ir Eno riteriai užjojo ant 
kalvų ir, kai jau buvo besileidžią žemyn, staiga pastebėjo visą 
škotų kariuomenę, išsirikiavusią mūšiui, su įtemptais lankais. 
Ir vieni, ir kiti žiūrėjo iš tolo, nedrįsdami susiremti, nes vietovė 
netiko riterių puolimui; taip jie žiūrėjo vieni į kitus dvidešimt 
dvi dienas! 

Škotai, regis, nė neketino palikti patogių pozicijų, o rite- 
riai nenorėjo kautis lauke, kur negalėjo išsiskleisti grandine; tad 
priešininkai stovėjo abipus kalvų ir laukė, kol kuri nors pusė 
pajudės iš vietos. Vyko tik nedideli susirėmimai, paprastai nak- 
timis, ir tik tarp pėstininkų. 

Didžiausią žygdarbį tame keistame kare, vykusiame tarp 


aštuoniasdešimtmečio raupsuoto senio ir penkiolikmečio ka- 

raliaus, atliko škotas Džekas Duglas, kuris mėnesėtą naktį su 
dviem šimtais savo klano raitelių užgriuvo anglų stovyklą, vers- 
damas viską, kas pasitaikė kelyje, ir šaukdamas: „Duglas! Du- 
glas!“ nukirto tris karaliaus palapinės virves ir pasitraukė. Po tos 
nakties anglų riteriai eidavo gulti apsišarvavę. 

O paskui vieną rytą, apyaušriu, buvo sučiupti du škotų ka- 
riuomenės „slapukai“, du žvalgai, kurie, regis, iš tikrųjų troško 
įkliūti ir, atvesdinti pas Anglijos karalių, jam pasakė: 

— Jūsų didenybe, ko jūs čia ieškote? Mūsų škotai sugrįžo į kal- 
nus, o jo didenybė Robertas, mūsų karalius, įsakė jums pranešti, 
kad su jumis šiemet nekariaus, jeigu neimsite jo persekioti. 

Bijodami pasalos, anglai atsargiai nužygiavo į priekį ir atsi- 
dūrė priešais keturis šimtus puodų mėsai virti, kuriuos škotai 
buvo sukabinę virtine ir palikę, kad neapsunkintų žygyje ir 
nežvangėtų traukiantis. Taip pat anglai aptiko penkis tūks- 
tančius — ištisą kalną — senų neišdirbtos odos batų: prieš išžy- 
giuodami škotai persiavė. Iš gyvųjų stovykloje buvo tik penki 
anglų belaisviai, pririšti nuogi prie mietų, vėzdais sulaužyto- 
mis kojomis. 

Būtų buvusi gryna beprotybė persekioti škotus kalnuose, 
toje šalyje, kur keliai nepažįstami, gyventojai nusiteikę prieš 
anglus ir kas žingsnis išvargusios kariuomenės tykotų pasalos, 
o taip kariauti ji nebuvo išmokyta. Karalius paskelbė, jog žygis 
baigtas, kariuomenė, grįžusi į Jorką, išsiskirstė. 

Mesiras Žanas de Eno paskaičiavo, kiek žirgų krito ir buvo 
suluošinta, ir pateikė sąskaitą keturiolikai tūkstančių livrų. Jau- 
nasis karalius Edvardas neturėjo tiek pinigų ižde, juo labiau kad 
privalėjo išmokėti algas savo kariuomenei. Tada mesiras Žanas 
de Eno kaip paprastai kilniaširdiškai laidavo savo riteriams už 


savo būsimo giminaičio skolas. 

Nė kiek nesidomėdamas karalystės šiaurine dalimi, vasaros 
pabaigoje Rodžeris Mortimeris sudarė taikos sutartį. Edvar- 
das III turėjo atsisakyti siuzereniteto Škotijai ir pripažino Ro- 
bertą Briusą tos šalies karaliumi, o su tuo Edvardas II niekada 
nebūtų sutikęs; be to, Deividas Briusas, Roberto sūnus, vedė 
Žaną, antrąją karalienės Izabelės dukterį. 

Nejau dėl viso to buvo verta atimti valdžią iš buvusio kara- 


liaus, dabar kalinamo Berklyje? 


VII 
Šiaudinė karūna 


Rausva aušra gaisravo horizonte už Kostveldo kalvų. 

— Tuoj patekės saulė, sere Džonai, — tarė Tomas Gvernis, 
vienas iš dviejų raitelių, risnojančių eskorto priešaky. 

— Taip, saulė patekės, mano bičiuli, o iki tos vietos dar tolo- 
ka, sere Tomai, - atsakė Džonas Meltrevezas, jojantis šalimais. 

— Įdienojus žmonės gali atpažinti tą, kurį vežame, — tarė vėl 
pirmasis. | 

— Visai galimas daiktas, mano bičiuli, o kaip tik to mums 
reikėtų išvengti. 

Jiedu kalbėjosi garsiai, pernelyg garsiai, kad girdėtų belais- 
vis, jojantis iš paskos. 

Vakare seras Tomas Gvernis atjojo į Berklį, perlėkęs pusę 
Anglijos: iš Jorko atvežė naują Rodžerio Mortimerio potvarkį 
Džonui Meltrevezui dėl nuvainikuoto karaliaus saugojimo. 

Gvernis nebuvo labai patrauklus: nosis trumpa ir priplota, 


apatiniai dantys ilgesni už viršutinius, oda rausva, strazdanota, 

apžėlusi rudais kaip kiaulės šeriais, pernelyg vešlūs, vario spal- 
vos plaukai kyšojo kuokštais išlindę iš po šalmo. 

Tomui Gverniui į pagalbą Mortimeris priskyrė Oglą, buvu- 
sį Tauerio barzdaskutį, įsakęs taip pat ir pasekti jį. 

Sutemus, kai valstiečiai, pavalgę sriubos, ėjo gulti, nedidelis 
būrelis išjojo iš Berklio ir leidosi į pietus per ištuštėjusius lau- 
kus ir miegančius kaimus. Meltrevezas ir Gvernis jojo priešaky. 
Karalių supo dešimtis kareivių, kuriems vadovavo jaunesnysis 
karininkas, pavarde Tauverlis, galiūnas žema siaura kakta, men- 
kos nuovokos, bet labai stiprus vyras. Tauverlis buvo paklusnus 
ir pravartus atlikti tokius darbus, kur reikėjo kuo mažiau galvo- 
ti. Eskorto gale jojo Oglas drauge su vienuoliu Viljamu, kuris 
nebuvo vienas sumaniausių vienuolyne. Bet jis galėjo praversti 
prireikus suteikti paskutinį patepimą. 

Kiaurą naktį buvęs karalius veltui stengėsi įspėti, kur jis ve- 
žamas. Pagaliau išaušo rytas. 

— Ką daryti, kad žmogaus niekas neatpažintų? — svarstė 
Meltrevezas. 

— Reikia pakeisti išvaizdą, sere Džonai, nieko kita nepada- 
rysi, — atsakė Gvernis. 

— Reikėtų jį ištepti degutu arba suodžiais. 

— Tada valstiečiai pagalvos, kad mes vežame maurą. 

— Deja, neturime deguto. 

— Galėtume jį nuskusti, — tarė Tomas Gvernis, šelmiškai pa- 
merkdamas akį. 

— Gerai sakai, mano bičiuli! Juoba kad čia pat turime barz- 
daskutį. Dievas mums padeda. Oglai, Oglai, čionai!.. Ar turi 
dubenėlį, skustuvus? 

— Turiu, sere Džonai, - atsakė Oglas, prijojęs prie riterių. 


— Tai sustokime čia, štai prie šio seklaus upeliūkščio. 

Viskas buvo sutarta jau iš vakaro. Būrelis sustojo. Oglas ir 
Gvernis nušoko nuo žirgų. Gvernis buvo plačiapetis, trumpo- 
mis kreivomis kojomis. Šlaite ant žolės Oglas paklojo drobę, 
išdėliojo ant jos savo įrankius ir ėmė iš lėto galąsti skustuvą, 
nenuleisdamas akių nuo buvusio karaliaus. 

— Ko iš manęs norite? Ką man darysite? - sunerimęs paklau- 
sė Edvardas. 

— Norime, kad nuliprumei nuo savo ristūno, tavo prakilny- 
be, ir mes tau pagražinsime veidą, kad niekas tavęs neatpažintų. 
Va kaip sykis tau geras sostas, — tarė Tomas Gvernis, bato kulnu 
trypdamas kurmiarausį. — Na, sėskis! 

Edvardas pakluso. Iš pradžių jis lyg ir nesiryžo sėstis, bet 
Gvernis taip jį pastūmė, kad jis nuvirto aukštielninkas, ir ap- 
saugos kareiviai prapliupo juoktis. 

— Eli jūs, stokit ratu, — tarė jiems Gvernis. 

Kareiviai sustojo ratu, o galiūnas Tauverlis prictūpė už kara- 
liaus, kad prireikus galėtų užgulti jo pečius. 

Oglas pasisėmė ledinio vandens iš upeliūkščio. 

— Gerai sudrėkink jam veidą, — tarė Gvernis. 

Barzdaskutys šliūkštelėjo vandenį iš dubenėlio Edvardui į 
veidą. 

Paskui ėmė grubiai gramdyti skruostus. Šviesių plaukų 
kuokštai krito į žolę. 

Meltrevezas sėdėjo balne. Rankomis pasirėmęs į gugą, ant 
ausų nukarusiais plaukais, mėgaudamasis žiūrėjo, kaip darbuo- 
jasi barzdaskutys. 

Vos pradėjus skusti, Edvardas sušuko: 

— Man labai skauda! Ar negalėtumėte bent sudrėkinti šiltu 
vandeniu? 


— Siltu vandeniu? — sušuko Gvernis. - Atsirado mat lepūnėlis. 

Ir Oglas, prikišęs savo apskritą balsvą hzionomiją prie kara- 
liaus veido, sušvokštė jam į akis: 

— O kai milordas Mortimeris buvo Taueryje, ar jam šildė 
vandenį skutimuisi? 

Ir gramdė toliau, smagiai bruoždamas skustuvu. Kraujas 
sroveno veidu. Edvardas pravirko iš skausmo. 

— Oho, žiūrėkit, koks apsukrus! - sušuko Meltrevezas. — Vis 
dėlto susiprato, kaip susidrėkinti skruostus šiltu vandenėliu! 

— Plaukus irgi nuskusti, sere Tomai? — paklausė Oglas. 

— Žinoma, žinoma, plaukus taip pat, — atsakė Gvernis. 

Skustuvas nuvarė garbanas nuo kaktos iki pat sprando. 

Po kokių dešimties minučių Oglas atkišo savo klientui ala- 
vinį veidroduką, ir buvęs Anglijos valdovas nustebęs išvydo 
savo tikrąjį veidą — vaikišką ir podraug senstelėjusį, siaurą ir 
pailgą pliką galvą. Barzdelė nebeslėpė ištįsusio smakro, bylojan- 
čio apie jo silpną charakterį. Edvardas pasijuto kaip nuluptas, 
juokingas, nelyginant nuskustas šuo. 

— Aš savęs nebeatpažįstu, — tarė jis. 

Vyrai aplink jį nusikvatojo. 

— Labai gerai! — tarė Meltrevezas nuo žirgo. — Jei tu pats sa- 
vęs nebepažįsti, tie, kurie, ko gera, tavęs ieško, juo labiau tavęs 
nepažins. Štai kas atsitinka, kai užsimanai pabėgti. 

Kaip tik dėl to jis buvo perkeliamas į kitą vietą. Keli Velso 
senjorai, tokio Riso ap Grafido vadovaujami, susimokė išlais- 
vinti nuvainikuotą karalių, bet Mortimeris gavo žinią apie tą 
sąmokslą. Tuo pat metu Edvardas, pasinaudojęs Tomo Berklio 
neapdairumu, vieną dieną paspruko iš savo kalėjimo. Meltre- 
vezas tučtuojau puolė jam iš paskos ir sučiupo vidury miš- 
ko, - Edvardas dūmė kaip užvarytas elnias link upės. Buvęs 


karalius ketino nusigauti prie Severno žiočių, tikėdamasis ten 

rasti kokį laivą. Dabar Meltrevezas keršijo, bet po valandėlės 
jam pasidarė karšta. 

— Stokis, tavo didenybe karaliau, ir sėsk galų gale į balną. 

— Kur mes sustosime? — paklausė Edvardas. 

— Ten, kur būsime tikri, kad nebegalėsi sutikti draugų. Ir ga- 


lėsi sau ramiai miegoti. Pasitikėk mumis, mes tave saugosim. 


xXx 


Kelionė truko beveik visą savaitę. Naktį jojo, dieną ilsėjo- 
si arba kokioje patikimoje pilaitėje, arba net kokioje pastogėje 
laukuose ar nuošalioje daržinėje. Penktos dienos rytą Edvardas 
išvydo milžinišką pilką tvirtovę, dunksančią ant kalvos. Vėjo 
gūsiai nešė gaivų, drėgną, sūrų jūros orą. 

— Betgi čia Korfas! — tarė Edvardas. — Nejau čia mane vežate? 

— Aišku, Korfas, — tarė Tomas Gvernis. — Regis, tu gerai 
pažįsti savo karalystės pilis. 

Siaubo riksmas ištrūko iš Edvardo lūpų. Jo astrologas kadai- 
se jam buvo pataręs niekada neapsistoti Korfe, nes toji viešnagė 
jam būsianti pragaištinga. Tad važinėdamas po Dorsetą ir De- 
vonšyrą, Edvardas II kelis kartus buvo priartėjęs prie Korfo, bet 
užsukti atkakliai atsisakydavo. 

Korfo pilis buvo senesnė, didesnė, kraupesnė negu Kenil- 
vortas. Iš milžiniško jos bokšto vėrėsi vaizdas į visas apylinkių 
žemes, visą Perbeko pusiasalį. Kai kurie įtvirtinimai buvo pasta- 
tyti dar prieš normandų užkariavimą. Ja naudotasi kaip kalėji- 
mu, pavyzdžiui, Jonas Bežemis prieš šimtą dvidešimt metų joje 
numarino badu dvidešimt du prancūzų riterius. Korfas atrodė 
tam tyčia pastatytas piktadarystėms daryti. Prietaringą šlovę pi- 
lis įgijo tada, kai joje buvo nužudytas penkiolikmetis karalius 
Edvardas, vadinamas Kankiniu, Saksų dinastijos Edvardas II, 


prieš tūkstantuosius metus. 

Toji legenda apie žmogžudystę dar buvo gyva krašte. Edvar- 
do Sakso, karaliaus Edgaro įpėdinio, nekentė pamotė karalienė 
Elfrida, antroji jo tėvo žmona. Kartą, kai jis grįžo iš medžioklės 
ir, troškulio kankinamas, prikėlė prie lūpų ragą su vynu, kara- 
lienė Elfrida įsmeigė jam durklą į nugarą. Staugdamas iš skaus- 
mo ir pentinais ragindamas arklį, jaunasis karalius nušuoliavo 
į mišką. Nusilpęs, plūsdamas krauju, jis nuslydo nuo balno, 
bet koja liko įstrigusi kilpoje, ir pasibaidęs arklys dar gerą galą 
vilko jį žeme, o jo galva trankėsi į medžius. Valstiečiai surado jo 
kūną pagal kruviną brydę žolėje ir paslapčia jį palaidojo. Prie jo 
kapo įvyko ne vienas stebuklas. Vėliau karalius Edvardas buvo 
paskelbtas šventuoju. 

Tas pats vardas, Edvardas, irgi Antrasis, tik kitos dinastijos; 
tas sutapimas, juo baisesnis dėl astrologo pranašystės, kėlė šiur- 
pą karaliui belaisviui. Nejau Korfe žus dar vienas Edvardas II? 

— Į tą gražią tvirtovę privalai įžengti su karūna, mano kil- 
nusis valdove, — tarė Meltrevezas. — Tauverli, atnešk šieno iš 
pievos! 

Galiūnas atnešė glėbį šieno, ir Meltrevezas, nupynęs karūną, 
užmovė karaliui ant skustos galvos. Žolių stambai įsmigo į odą. 

— O dabar jok ir nepyk, kad neturim trimitų! 

Gilus griovys, tvirtovės siena, pakeliamasis tiltas tarp dviejų 
apskritų storų bokštų, status žalias šlaitas, dar vienas griovys, 
kiti vartai, kitos pakeliamosios grotos ir vėl žole apžėlę šlaitai: 
atsigręžęs galėjai pamatyti mažyčius kaimo trobesius, dengtus 
pilkomis akmeninėmis plokštėmis nelyginant čerpėmis. Kaip 
tokios mažos trobos gali išlaikyti tokius sunkius stogus? 

— Jok! — suriko Meltrevezas, smogdamas kumščiu Edvardui 
per strėnas. 

Šieno karūna susvyravo. Žirgai ėjo siaurais kreivais kori- 


doriais, grįstais apskritais akmenimis, tarp milžiniškų klaikių 

mūrų, ant kurių sutūpę šalia vienas kito varnai, tartum juoda 
briauna ant pilkų akmenų sienos, žiūrėjo iš penkiasdešimties 
pėdų aukščio į apačioje slenkančią vorą. 

Karalius Edvardas II neabejojo, kad jį netrukus nužudys. 
Tačiau nužudyti žmogų galima visaip. 

Tomui Gverniui ir Džonui Meltrevezui buvo įsakyta ne nu- 
žudyti karalių, bet nuvaryti jį į kapus. Tad jie pasirinko lėtą 
mirtį. Buvęs valdovas dukart per dieną gaudavo šlykštaus ru- 
ginio srėbalo, o sargai, jam matant, prisikimšdavo visokiausių 
gardumynų. Ir vis dėlto kalinys kentė ir tą nesveiką maistą, ir 
patyčias, ir smūgius. Kad ir kaip keista, jis buvo nepaprastai 
tvirtas ir kūnu, ir dvasia. Kitas, juo dėtas, jau seniai būtų iš- 
sikraustęs iš proto, o jis tik dejavo. Tačiau netgi tas dejavimas 
bylojo, kad jis sveiko proto. 

— Ar esu taip sunkiai nusidėjęs, kad nesu vertas nei gailes- 
čio, nei paguodos? Ar jau nebeturite nei krikščioniško gailes- 
tingumo, nei gerumo? — kalbėjo jis savo kalintojams. — Jeigu 
aš nebesu valdovas, tai vis dėlto esu tėvas ir vyras. Nejau dar 
keliu baimę žmonai ir vaikams? Nejau jiems nepakanka to, ką 
iš manęs atėmė? 

— Ko tu skundiesi, tavo didenybe karaliau, savo žmona? 
Argi ponia karalienė neatsiuntė tau gražiausių drabužių ir mei- 
lių laiškų, kuriuos tau skaitėme? 

— Niekšai, niekšai, — tvirtino Edvardas, — jūs parodėte man 
tuos drabužius, bet jų neatidavėte, ir pūdote mane su tais bjau- 
riais skarmalais. Nejaugi manote, kad aš nesuprantu, kodėl ta 
ragana man atsiuntė tuos laiškus? Ji nori turėti įrodymą, jog 
mane užjautė. Juk ji, ji ir tas piktadarys Mortimeris jums įsakė 
mane kankinti! Jeigu ne ji, jeigu ne tas išdavikas, esu tikras, 


vaikai atskubėtų manęs apkabinti! 

— Karalienė tavo žmona ir tavo vaikai, — tarė Meltrevezas, — 
labai bijo žiauraus tavo būdo. Jie patyrė tiek tavo piktadarysčių 
ir neapykantos, kad vargu ar pageidautų tave aplankyti. 

— Džiaukitės, niekšai, džiaukitės, — kalbėjo karalius. — At- 
eis laikas, ir jums bus atlyginta už tas kančias, kurias nuo jūsų 
patyriau. 

Ir jis pravirkdavo susiėmęs rankomis skustą smakrą. Jis ver- 
kė, bet nė neketino mirti. 

Gvernis ir Meltrevezas nuobodžiavo Korfe, nes viskas ap- 
karsta, netgi malonumas kankinti karalių. Be to, Meltrevezas 
buvo palikęs žmoną Evą Berklyje pas svainį, kita vertus, Korto 
apylinkėse pasklido gandai, jog pilyje kalinamas nuvainikuo- 
tasis karalius. Tuomet, davę žinią Mortimeriui, gavo įsakymą 
nugabenti Edvardą atgal į Berklį. 

To paries eskorto lydimas, tik labiau sulysęs, truputį labiau 
sulinkęs, karalius Edvardas II vėl perėjo pro grotinius vartus, per 
pakeliamuosius tiltus, abu apvadus ir be galo lengvai atsiduso, 


jausdamasis lyg būtų išvaduotas. Jo astrologas sakė neteisybę. 


VIII 
„Bonum est“ 


Karalienė Izabelė jau gulėjo lovoje, jos dvi auksinės kasos dryk- 
sojo ant krūtinės. Rodžeris Mortimeris įėjo nepranešęs iš anks- 
to, nes turėjo tokią privilegiją. Pamačiusi jo veidą, karalienė su- 
prato, apie ką jis kalbės, teisingiau pasakius, apie ką vėl kalbės. 

— Gavau žinių iš Berklio, — tarė jis dirbtinai ramiu ir atsai- 


niu balsu. 

Izabelė neatsakė. 

Už praviro lango alsavo gaivi rugsėjo naktis. Priėjęs prie lan- 
go, Mortimeris atlapojo jį iki galo ir valandėlę žiūrėjo į Linkol- 
no miestą, didelį ir tankiai apstatytą, kur ne kur tebešviečiantį 
žiburiais slėnyje priešais pilį. Linkolnas savo svarbumu buvo 
ketvirtasis karalystės miestas po Londono, Vinčesterio ir Jorko. 
Kaip tik čia prieš dešimt mėnesių buvo atsiųstas viena Hju Dis- 
penserio Jaunesniojo kūno dalis. Karaliaus dvaras jame įsikūrė 
prieš savaitę, važiuodamas iš Jorko. 

Izabelė žiūrėjo į plačius Mortimerio pečius ir garbanotus 
plaukus, į jo profilį priešais langą naktinio dangaus fone. Tą 
valandėlę ji jo nemylėjo. 

— Jūsų vyras, regis, atkakliai laikosi gyvenimo, — vėl prakal- 
bo Mortimeris atsigręždamas, — ir, kol jis gyvas, karalystė ne- 
turės ramybės. Velso pilyse rengiami sąmokslai jam išvaduoti. 
Dominikonai drįsta už jį melstis netgi pačiame Londone, o ten 
vėl gali atsinaujinti tie neramumai, kaip pamenate, vykę liepos 
mėnesį. Pats Edvardas nebepavojingas, aš sutinku su jumis, bet 
jis duoda dingstį mūsų priešams kelti galvą. Malonėkite paga- 
liau paklausyti mano patarimo ir duoti tą įsakymą, be kurio 
nebus saugu nei jums, nei jūsų sūnui. 

Izabelė sunkiai atsiduso. Kodėl gi jis pats neįsako? Kodėl 
pats nenusprendžia, juk jis viską rikiuoja karalystėje! 

— Mielasis Mortimeri, — ramiai tarė ji, — aš jau sakiau, kad iš 
manęs to įsakymo nesulauksite. 

Rodžeris Mortimeris uždarė langą; jis nuogąstavo, kad gali 
nesusitvardyti. 

— Betgi kodėl, patyrusi tiek kančių ir pavojų, dabar pati ne- 
sirūpinate savo saugumu? — sušuko jis. 


Ji papurtė galvą. 

— Aš negaliu. Kad ir grėstų didžiausi pavojai, bet aš nenoriu 
to daryti. Maldauju, Rodžeri, nesusitepkime rankų jo krauju. 

Mortimeris šyptelėjo. 

— Kodėl gi taip staiga imi gerbti savo priešų kraują? - atkirto 
jis. - Kai Erendlio grafo, Dispenserių, Baldoko kraujas liejosi 
miestų aikštėse, tu nenuleisdavai nuo jo akių. Kartais naktimis 
netgi man būdavo toks įspūdis, jog tau patinka žiūrėti, kaip lie- 
jasi kraujas. O jo, brangiausiojo didenybės, rankos ar ne labiau 
suteptos krauju nei mudviejų? Ar jis nebūtų mielai praliejęs 
mano kraujo ir tavojo, jei tik būtume suteikę jam tokią progą? 
Tas, kas bijo kraujo, Izabele, negali būti karaliumi nei kara- 
liene; tokiems žmonėms geriau pasitraukti į kokį vienuolyną, 
apsivilkti vienuolio abitą ir atsisakyti meilės ir valdžios! 

Jųdviejų žvilgsniai susidūrė. Titnago spalvos vyzdžiai piktai 
spindėjo po vešliais antakiais žvakių šviesoje; veidas su baltu 
randu ant lūpos atrodė žiaurus. Izabelė pirmoji nuleido akis. 

— Prisimink, Mortimeri, kad kitados jis tau dovanojo gy- 
vybę, — tarė ji. — Dabar jis turbūt mano, kad jei tada nebūtų 
klausęs baronų, vyskupų, o ir mano maldavimų ir būtų įsakęs 
nukirsti tau galvą, kaip Tomui Lankasteriui... 

— Kurgi ne, kurgi ne, atsimenu ir kaip tik todėl nenorėčiau 
vieną gražią dieną gailėtis, kaip jis kad dabar gailisi. Man atrodo 
keista, kad tu šitaip jį užjauti ir atkakliai gini. 

Jis nutilo. 

— Vadinasi, tu jį tebemyli? — pridūrė jis. — Kitos priežasties 
nematau. 

Ji gūžtelėjo pečiais. 

— Štai kodėl tu toks! — tarė ji. — Trokšti dar vieno meilės įro- 
dymo! Vadinasi, niekada neužges tavo pavydas? Ar negana tų įro- 


dymų, kuriuos daviau prieš visą Prancūzijos Karalystę, prieš visą 

Anglijos Karalystę ir netgi prieš sūnų, kad širdyje nepuoselėju 
meilės niekam kitam, tik tau vienam? Ką dar turėčiau padaryti? 

— Tai, ko prašau, ir nieko daugiau. Bet aš matau, jog tu negali 
ryžtis. Matau, jog priesaika, kurią mudu davėme vienas kitam, 
priesaika, kuri turėjo mudu amžinai susieti ir įkvėpti tą patį siekį, 
buvo paprasčiausia apgaulė. Dabar aš matau, jog likimas mane 
suklaidino, paskatindamas pasitikėti tokia silpna būtybe! 

Taip, jis pavydus, paprasčiausiai pavydus, ir tiek! Mortime- 
ris kaip ir anksčiau pavyduliavo Izabelei, nors buvo visagalis 
regentas, dalijo pareigas ir postus, valdė jauną karalių, kaip 
sutuoktinis gyveno su karaliene, nesidrovėdamas baronų!.. „O 
gal jo teisybė?“ — staiga dingtelėjo karalienei. Juk pavydas tuo 
ir pavojingas, kad skatina žmogų, į kurį jis nukreiptas, ieškoti 
to pavydo priežasčių. Tuomet išaiškėja tam tikri jausmai, ku- 
rie anksčiau atrodė lyg neverti dėmesio... Kaip keista! Izabelė 
buvo įsitikinusi, jog neapkenčia Edvardo, kaip tik žmona gali 
neapkęsti vyro; ji galvojo apie jį su panieka, pasišlykštėjimu ir 
pagieža. Ir vis dėlto... Ir vis dėlto, prisimindama sumainytus 
žiedus, vainikavimą, motinystę, prisimindama ne jį, bet save, 
anų dienų Izabelę, prisimindama, kad tarėsi jį mylinti, dabar 
ji jautėsi bejėgė. Ji nesiryžo įsakyti nužudyti savo vaikų tėvą... 
„Ir jie dar vadina mane Prancūzijos Vilke!“ Šventasis niekada 
nebūna toks šventas, o žiauruolis toks žiaurus, kaip manoma, ir 
niekas negali įžvelgti, kas kartais dedasi kito žmogaus širdyje. 

Be to, Edvardas, nors ir nuvainikuotas, vis dėlto buvo 
karalius. Kad ir nuverstas nuo sosto, apiplėštas, įkalintas, jis 
priklausė karalių luomui. Ir pati Izabelė buvo karalienė, ir iš- 
auklėta būti karaliene. Vaikystėje ji turėjo gyvą pavyzdį tikros 
karališkos didybės, įkūnytos žmoguje, kuris suvokė savo kilme 


ir vainikavimu pranokstąs visus kitus žmones ir to neslėpė. Kė- 

sinimasis į valdinio, kad ir kilmingiausio karalystės didiko, gy- 
vybę visada būdavo laikomas nusikaltimu. Tačiau atimti gyvybę 
karaliui — vadinasi, daryti šventvagystę, kitaip tariant, nepaisyti 
valdovams suteiktos neliečiamybės. 

— Tu, Mortimeri, to negali suprasti, nes nesi karalius ir nesi 
gimęs būti karaliumi. 

Ji pernelyg vėlai susiprotėjo galvojanti balsu! 

Markų baronas, Vilhelmo Nukariautojo bendražygio pali- 
kuonis, Velso krašto Didysis teisėjas buvo įžeistas ligi širdies 
gelmių. Atšokęs du žingsnius atgal, jis nusilenkė. 

— Man atrodo, ponia, sostą jums grąžino ne karalius, bet, 
regis, veltui gaištu laiką laukdamas, kol jūs tai pripažinsite. 
Nesu karalius nei karaliaus sūnus, tad visos mano pastangos 
ne kažin ko vertos. Ką gi, tegu jūsų priešai išvaduoja jūsų vyrą 
karalių arba verčiau jūs pati jį išlaisvinkite! Jūsų galingasis bro- 
lis Prancūzijos karalius tikrai jus paglobos, kaip globojo, kai 
turėjote bėgti į Eno, o aš turėjau prilaikyti jus balne. Morti- 
meris — ne karalius, vadinasi, jo gyvybei grės pavojus, jei laimė 
nuo jo nusigręš; jis, ponia, kol nevėlu, eina ieškoti prieglobsčio 
kitur, už karalystės ribų, nes karalienė jį taip menkai temyli, jog 
jam nebėra čia ko veikti. 

Sulig tais žodžiais Mortimeris nuėjo prie durų. Netgi įsiu- 
tęs, jis mokėjo tvardyti pyktį: netrinktelėjo ąžuolinėmis duri- 
mis, bet iš lėto jas privėrė, ir jo žingsniai nutolo. 

Izabelė gerai pažinojo išdidųjį Mortimerį, tad suprato, kad 
jis nebegrįš. Ji šoko iš lovos, vienmarškinė nudūmė pilies ko- 
ridoriais, pasivijo Mortimerį, nutvėrė jį už drabužių ir pakibo 
jam ant rankų. 

— Pasilik, pasilik, mielasis Mortimeri, maldauju! - sušuko ji 


nesirūpindama, jog kas nors gali išgirsti. —- Aš tik moteris, man 

reikia tavo patarimų ir tavo paramos! Pasilik, pasilik, dėl Dievo 
meilės, ir daryk, kaip išmanai! 

Apsipylusi ašaromis, ji glaudėsi prie jo krūtinės, prie širdies, 
be kurios negalėjo gyventi. 

— Aš noriu to paties, ko ir tu nori! — pridūrė ji. 

Pasirodė tarnai, išgirdę triukšmą, ir tučtuojau pranyko ne- 
smagiai pasijutę, kad mato įsimylėjėlių ginčą. 

— Tu tikrai nori to, ko ir aš noriu?.. — paklausė jis, delnais 
suimdamas jos veidą. — Puiku! Sargyba! — suriko jis. — Tučtuo- 


jau pašaukite man monsenjorą Orletoną! 


**xX* 


Jau kelis mėnesius Mortimerio ir Adamo Orletono santykiai 
buvo gana šalti dėl nesusipratimo, dėl tos Vusterio vyskupijos, 
kurią prelatas išsiprašė iš popiežiaus, o tuo tarpu Mortimeris 
buvo ją pažadėjęs kitam kandidatui. Jei Mortimeris būtų ži- 
nojęs, kad jo bičiulis nori tos vyskupijos, viskas būtų buvę la- 
bai paprasta! Tačiau Orletonas veikė slapčiomis, ir Mortimeris, 
davęs žodį, dabar nebenorėjo jo atsiimti. Tą klausimą jis buvo 
iškėlęs Parlamente, susirinkusiame dar Jorke, ir įsakęs konfis- 
kuoti Vusterio vyskupijos pajamas. Orletonas jau nebebuvo 
Heriferdo vyskupas ir juo labiau netapo Vusterio vyskupu; tad, 
jo manymu, labai nedėkingai pasielgė tas žmogus, kuriam jis 
padėjo pabėgti iš Tauerio. Byla dar buvo sprendžiama, ir Orle- 
tonas važinėjo paskui keliaujantį karaliaus dvarą. 

„Vieną gražią dieną Mortimeriui manęs prireiks, — kalbėjo 
jis pats vienas, — ir tada aš pats pasirinksiu vyskupiją!“ 

Ta.diena, veikiau — ta naktis, atėjo. Orletonas tai suprato 
vos įžengęs į miegamąjį. Karalienė Izabelė jau gulėjo lovoje, o 


Mortimeris vaikščiojo ilgais žingsniais. Karalienės ašaros dar 

nebuvo išdžiūvusios. Jeigu taip nesivaržoma prelato, vadinasi, 
jis labai reikalingas! 

— Turėdama galvoje tam tikras intrigas, ponia karalienė, — 
pareiškė jam Mortimeris, - pagrįstai mano, kad, kol jos vyras 
gyvas, karalystėje nebus ramybės, ir yra labai susirūpinusi dėl 
to, kad Dievas taip ilgai neužmigdo jo amžinu miegu. 

Adamas Orletonas pažvelgė į Izabelę, Izabelė pažvelgė į 
Mortimerį, paskui nukreipė akis į vyskupą ir linktelėjo galvą. 
Orletonas šyptelėjo, bet ne piktai, netgi ne pašaipiai, greičiau 
su droviu liūdesiu. 

— Ponia karalienė susiduria su labai sunkiu uždaviniu, daž- 
nai iškylančiu tiems, kurie užsikrauna atsakomybę už valstybės 
likimą, — atsakė jis. — Ar reikia paaukoti vieną gyvybę, kad ne- 
begrėstų pavojus daugybei kitų? 

Mortimeris pasigręžė į Izabelę ir tarė: 

— Jūs girdite? 

Jis buvo labai patenkintas vyskupo parama, tik gailėjosi, jog 
pats nesusiprotėjo pateikti šio argumento. 

— Čia sprendžiamas tautos saugumo klausimas, — prabilo 
vėl Orletonas, — ir paprastai į mus, vyskupus, visi kreipiasi no- 
rėdami sužinoti Viešpaties valią. Aišku, Dešimt Dievo Įsakymų 
mums draudžia pagreitinti bet kieno mirtį. Tačiau Dievo Įsaky- 
mai netaikomi karaliams, kai jie nusižengia nuteisdami mirties 
bausme savo valdinius... Vis dėlto, milorde, aš maniau, jog sar- 
gyba, kurią jūs paskyrėte prie nuvainikuoto karaliaus, išvaduos 
jus nuo tokių klausimų sprendimo. 

— Sargyba, regis, jau išbandė visas priemones, — atsakė 
Mortimeris. — Ir jie daugiau nieko nedarys, negavę nurodymo 
raštu. 


Orletonas palingavo galvą, bet nieko neatsakė. 

— O toks įsakymas, — kalbėjo toliau Mortimeris, — gali pa- 
kliūti ne į tas rankas, kurioms jis skirtas, ir netgi virsti ginklu 
tiems, kurie tą įsakymą vykdys, ir nukreiptu prieš tuos, kurie 
tokį įsakymą davė. Jūs suprantate, ką aš turiu galvoje? 

Orletonas vėl šyptelėjo. Nejau jie mane laiko kvailiu? 

— Kitaip tariant, milorde, — tarė jis, — jūs norite išsiųsti įsa- 
kymą ir drauge jo neišsiųsti. 

— Tiesą pasakius, norėčiau išsiųsti įsakymą, kuris būtų aiš- 
kus tik tiems, kurie privalo jį suprasti, ir nesuvokiamas tiems, 
kam nėra skirtas. Kaip tik dėl to noriu su jumis pasitarti, nes 
esate sumanus žmogus, žinoma, jeigu sutinkate man padėti. 

— Ir jūs prašote to, milorde, vargšą vyskupą, kuris neturi 
netgi krėslo nei vyskupijos, kur galėtų pastatyti savo pastoralą? 

Tuomet nusišypsojo Mortimeris. 

— Na, na, milorde Orletonai, apie tai nebekalbėkime. Jūs 
pats žinote, kodėl ant jūsų supykau. Jeigu bent būtumėte pasa- 
kęs, ko pageidaujate! Bet jeigu jūs vis dar to paties pageidaujate, 
aš nebesipriešinsiu. Vusteris priklauso jums, duodu žodį... Su 
Parlamentu aš susitarsiu... Jūs visada buvote ir būsite mano bi- 
čiulis, tai jūs irgi žinote... 

Vyskupas linktelėjo galvą. Taip, jis tai žinojo; jis buvo Mor- 
timerio bičiulis kaip ir anksčiau; tas nesusipratimas nieko ne- 
pakeitė, ir jiedu tai suvokė, vos tik susitikę akis į akį. Juos siejo 
pernelyg daug prisiminimų, jiedu drauge nuveikė nemažai dar- 
bų ir savotiškai žavėjosi vienas kitu. Netgi tą patį vakarą, galų 
gale išplėšęs iš karalienės taip ilgai lauktą sutikimą ir susidūręs 
su sunkumais, ką pasišaukė Mortimeris? Vyskupą, gunktelė- 
jusį žmogelį, anties eisena ir silpnu regėjimu, sugadintu ilgo 
rankraščių skaitymo Oksforde. Jie buvo tokie geri draugai, jog 
netgi pamiršo, kad į juos didelėmis melsvomis akimis žiūri ka- 


ralienė, gana nesmagiai jausdamasi. 

— Niekas nepamiršo to jūsų gražaus pamokslo „Caput meum 
doleo“, kuris padėjo nuvainikuoti netikusį karalių, - tarė Morti- 
meris. — Ir jūsų pastangų dėka jis atsisakė sosto. 

Pagaliau pripažįstami jo nuopelnai! Orletonas nusilenkė, 
klausydamasis pagyrų. 

— Vadinasi, jūs norite, kad aš iki galo įvykdyčiau savo užda- 
vinį, — tarė jis. 

Kambaryje buvo rašomasis stalas, plunksnų ir popieriaus. 
Orletonas paprašė peilio, nes galėjo rašyti vien paties nusmai- 
linta plunksna. Drožiant buvo lengviau mąstyti. Mortimeris 
jam netrukdė. 

— Įsakymas neturi būti ilgas, — tarė jis po valandėlės. 

Jis sėdėjo akis įsmeigęs į tolį, smagiai nusiteikęs. Regis, vi- 
siškai pamiršo, kad sprendžiamas žmogaus gyvybės klausimas; 
buvo išdidus, patenkintas, kaip rašto žmogus, ką tik suradęs 
tinkamą stilių. Palinkęs prie stalo, labai dailiu braižu jis parašė 
vieną vienintelį sakinį, pabarstė sausinamaisiais milteliais ir at- 
kišo lakštą Mortimeriui tardamas: 

— Sutinku patvirtinti šį laišką savo antspaudu, jei jūs ar po- 
nia karalienė manysite, jog nedera jo tvirtinti jums. 

Išties jis atrodė patenkintas savimi. 

Mortimeris priėjo prie žvakės. Laiškas buvo parašytas lo- 
tyniškai. Jis iš lėto perskaitė. Eduardum occidere nolite timere 
bonum est. Paskui, žvelgdamas į vyskupą, tarė: 

— Eduardum occidere — tai gerai suprantu; molite — nedaryki- 
te... žimere — bijoti... bonum est - gerai. 

Orletonas šypsojosi. 

— Kaip reikia suprasti: „Nebijokite, nužudyti Edvardo nerei- 
kia“, — paklausė Mortimeris, — ar „Nebijokite nužudyti Edvar- 
do, bijoti nereikia? Kur kablelis? 

— Jo nėra, - atsakė Orletonas. - Kaip laiško gavėjas jį supras, 
tokia bus Dievo valia. O prie paties laiško ar galima prikibti? 

Mortimeris stovėjo sumišęs. 

— Tik aš nežinau, — tarė jis, - ar Meltrevezas ir Gvernis gerai 
moka lotyniškai. 

— Gana gerai moka brolis Viljamas, kurį jūs prašėte prie 
jų priskirti. Be to, pasiuntinys galės perduoti žodžiu, bet tiktai 
žodžiu, kad, vienaip ar kitaip įvykdžius šį įsakymą, neturi likti 
pėdsakų. 

— O jūs tikrai pasiryžęs jį patvirtinti savo antspaudu? — pa- 
klausė Mortimeris. 

— Aš taip ir padarysiu, — atsakė Orletonas. 

Jis buvo išties puikus bendražygis. Mortimeris jį nulydėjo iki 
laiptų, drauge nulipo žemyn, paskui grįžo į karalienės miegamąjį. 

— Mielasis Mortimeri, — tarė jam Izabelė, — nepalikite šią- 
nakt manęs miegoti vienos. 

Rugsėjo naktis nebuvo tokia jau žvarbi, kad ji būtų bijojusi 


sušalti. 


IX 
Įkaitinta geležis 


Berklis — visai mažytė pilis, palyginti su milžiniškomis Kenil- 
vorto arba Korfo tvirtovėmis. Sumūryta iš rausvųjų akmenų, 
pagal dydį ji visiškai tinkama gyventi. Ji visai netoli bažnyčios, 
stovinčios vidury kapinių, kur antkapiai jau apžėlę žaliomis, 


švelniomis kaip šilkas samanėlėmis. 

Tomas Berklis, gana šaunus jaunuolis, nėmaž negeidė pik- 
ta savo artimui, vis dėlto neturėjo jokio pagrindo puoselėti 
itin gerų jausmų buvusiam karaliui Edvardui II, kuris pūdė jį 
ketverius metus Volingferdo kalėjime drauge su tėvu, Morisu 
Berkliu, šis ir mirė kameroje. Ir, priešingai, buvo visa širdimi 
atsidavęs savo visagaliui uošviui Rodžeriui Mortimeriui, nes 
tūkstantis trys šimtai dvidešimtaisiais metais vedė vyresniąją jo 
dukterį, prisidėjo prie maišto ir buvo išvaduotas pernai. Tomas 
gaudavo didoką sumą — šimtą šilingų per dieną — už nuvaini- 
kuoto karaliaus saugojimą ir priežiūrą. Ir jo žmona Margarita 
Mortimer, ir jo sesuo Ieva, Meltrevezo žmona, taip pat buvo 
labai doros moterys. 

Edvardui II įkalinimas būtų buvęs visai pakenčiamas, jei 
būtų reikėję turėti reikalų vien su Berklių šeima. Deja, kartu 
buvo ir trys jo kankintojai: Meltrevezas, Gvernis ir barzdasku- 
tys Oglas. Jie neduodavo nė valandėlės ramybės buvusiam ka- 
raliui, stengėsi kuo išradingiau jį kamuoti ir netgi rungtyniavo, 
kuris prasimanys įmantresnių kankinimų. 

Meltrevezui šovė į galvą mintis įkurdinti Edvardą kelių pėdų 
skersmens apskritoje bokšto patalpoje, kurios vidury buvo senas 
pusiau užgriuvęs šulinys, į kurį anksčiau mesdavo pasmerktuo- 
sius myriop. Neapsižiūrėjęs kalinys galėjo kaipmat įkristi į tą 
gilią duobę. Tad Edvardas turėdavo be perstojo saugotis, ir tas 
keturiasdešimt ketverių metų vyras, iš pažiūros atrodęs vyresnis 
nei šešiasdešimties, tysojo ten ant glėbio šiaudų, prisiglaudęs 
prie mūrinės sienos. Jeigu kartais suimdavo miegas ir jis nejučia 
užsnūsdavo, kaipmat nubusdavo, išpiltas prakaito, bijodamas, 
jog bus nuslinkęs prie šulinio. 

Prie to kankinimo baime Gvernis pridūrė kitą - kankinimą 


smarve. Jis liepdavo prirankioti laukuose dvokiančių stipenų, 

opšrų, įkliuvusių į spąstus, lapių, šeškų, padvėsusių paukščių, 
sumesdavo juos į šulinį, kad dvėselienos tvaikas visiškai apnuo- 
dytų orą, kurio ir taip trūko. 

— Dar truputis žvėrienos pusgalviui! — džiūgaudavo trys 
kankintojai, kas rytą gaudami naujos dvėsenos. 

Jų pačių uoslė nebuvo itin jautri, nes jie visi, čia drauge, čia 
pakaitomis, sėdėdavo bokšto viršuje, kambariuke, virš laiptų, 
vedančių į tą kamerą, kur pamažu geso karalius. Retkarčiais ir 
jie užuosdavo šleikščią smarvę ir turėdavo gerą proga įžūliai pa- 
juokauti. 

— Kad ir dvokia tas pusgalvis! - šaukdavo daužydami į stalą 
kauliukus ir pliumpindami alų. 

Tą dieną, kai atėjo Adamo Orletono laiškas, jie ilgokai tarė- 
si. Brolis Viljamas jiems išvertė jį, nėmaž neabejodamas tikrąja 
įsakymo prasme, bet paaiškino, kad gana išmaningai ir dvipras- 
miškai jis surašytas. Trys piktadariai veik pusvalandį stebėjosi, 
pliauškindami sau per šlaunis ir kartodami: „Bonum est... Bo- 
num est", ir raitėsi iš juoko. 

Pažiūrėti gana žioplas žygūnas, atvežęs laišką, žodžiu perda- 
vė, kas jam buvo įsakyta: „Be pėdsakų!“ 

Kaip tik dėl to jie ir tarėsi. 

— Išties jie keistai reiklūs, tie dvariškiai, vyskupai ir visokie 
lordai! — tarė Meltrevezas. — Liepia nužudyti, bet taip, kad ne- 
būtų matyti. 

Ką daryti? Nuo nuodų kūnas pajuosta, be to, nuodų reikėtų 
ieškoti pas žmones, kurie galėtų viską išplepėti. Uždusinti? Ant 
kaklo lieka raiščio žymė, ir lavono veidas pamėlsta. 

Geniali mintis dingtelėjo Oglui, buvusiam Tauerio barz- 
daskučiui. Tomas Gvernis pasiūlė šiokių tokių pataisų, ir ilgšis 
Meltrevezas ėmė kvatoti, taip kvatojo visa gerkle, jog buvo ma- 
tyti ne tik ilgi kai arklio dantys, bet ir dantenos. 

— Bus nubaustas per tą vietą, su kuria nusidėjo! — sušuko jis. 

Ta mintis jam pasirodė tikrai išmaninga. 

— Bet reikės mažių mažiausia keturių vyrų, — tarė Gvernis. — 
Tavo svainis Tomas galėtų mums pagelbėti. 

— Et, tu žinai, koks tas Tomas, - atsakė Meltrevezas. — Gauti 
tai gauna penkis svarus per dieną, bet jo širdis labai jautri. Bet 
kada gali nualpti, kai imsimės darbo. 

— Manau, kad dručkis Tauverlis mums mielai padės, jei pa- 
žadėsim gerai prikimštą kapšą, — tarė Oglas. — Be to, jis toks 
mulkis, jog niekas nepatikės jo kalbomis, jeigu ir prasitartų. 

Jie nutarė palaukti vakaro. Virtuvėje Gvernis pataisė ka- 
liniui gerą vakarienę: minkštutėlio pyrago, ant iešmo keptų 
paukščiukų, jaučio uodegą su padažu. Edvardas nebuvo valgęs 
tokių patiekalų nuo anų vakarų Kenilvorte, kur puotaudavo 
su savo pusbroliu Kreivakakliu. Jis labai nustebo, netgi trupu- 
tį sunerimo, paskui pasistiprino tomis neįprastomis vaišėmis. 
Užuot atnešę dubenį srėbalo ir pastatę ant šiaudų, pasodino 
gretimame kambaryje ant taburetės, o tai jam atrodė neapsa- 
koma prabanga, ir jis gardžiavosi tais skanėstais, kurių skonį 
buvo jau beveik pamiršęs. Jam netgi vyno įpylė, gero klareto, 
atgabento iš Akvitanės Tomo Berklio užsakymu. Trys kalintojai 
vaišinosi drauge, tolydžio susimerkdami. 

— Jis nespės netgi suvirškinti, ką sušveitęs, — šnipštelėjo Mel- 
trevezas Gverniui. 

Milžinas Tauverlis stovėjo užtvėręs duris savo kūnu. 

— Na, dabar geriau jaučiamės, ar ne, milorde? — paklausė 
Gvernis, kai buvęs valdovas pavalgė. —- Tuoj nuvesim į gerą 
kambarį, kur tavęs laukia lova su pūkiniais patalais. 

Skustagalvis kalinys nustebęs pažvelgė į savo sargus, jo pail- 
gas smakras suvirpėjo. 


— Jūs gavote naujų įsakymų? — paklausė jis. 


343 


Maurice Druon 


Jo balsas buvo kupinas baugštaus nuolankumo. 

— Na, žinoma, gavom įsakymą ir gerai su tavimi elgsimės, 
milorde! — atsakė Meltrevezas. — Paliepėm netgi ugnį užkurti 
tavo kambaryje, nes vakarai ima vėsti, tau bus šalta miegoti, ar 
ne, Gverni? Et, nieko nepadarysi, ruduo — ne brolis, jau rugsėjo 
pabaiga. 

Sargų vedamas, karalius nusileido siaurais laiptais, paskui 
perėjo žalią bokšto kiemelį ir vėl užlipo į viršų kitoje pusėje, kur 
buvo mūro siena. Jo sargai teisybę sakė — ten buvo kambarys, 
žinoma, ne toks kaip rūmuose, bet, šiaip ar taip, geras, švarus, 
išbaltintas kalkėmis, stovėjo lova su storu plunksniniu čiužiniu 
ir gorė, pilna karštų žarijų. Kambaryje buvo beveik per karšta. 

Karaliaus galvoje sukosi miglotos mintys, nuo vyno truputį 
svaigo galva. Vadinasi, gerai pavalgius, vėl atsiranda noras gy- 
venti? Bet kokie tie nauji nurodymai? Kas atsitiko, kad staiga, 
nei iš šio, nei iš to, juo imta taip rūpintis? Galbūt karalystėje 
kilo maištas arba Mortimeris pateko į nemalonę... Ak, jeigu 
taip būtų! O gal jaunasis karalius pagaliau susirūpino savo tėvo 
likimu ir įsakė, kad su juo būtų elgiamasi žmoniškiau... Tačiau, 
jei netgi kiltų maištas ir visa tauta stotų jo pusėn, Edvardas 
niekada nesutiktų vėl sėsti į sostą, niekada, jis prisiekė Viešpa- 
čiui Dievui. Juk vėlei tapęs karaliumi, imtų daryti klaidas: jis 
nemoka karaliauti. Ramaus vienuolyno - štai ko jis norėtų, eiti 
pasivaikščioti po gražų sodą, gardžiai pavalgyti... taip pat pasi- 
melsti. O paskui užsiželdyti barzdą ir atsiauginti plaukus, jei tik 
nereikės išskusti tonzūros, tačiau ne, jis nenori, kad skustuvas, 
kas savaitę šliauždamas galva, jam gaivintų pernelyg siaubingus 
atsiminimus. Koks apsileidęs ir nedėkingas žmogus, pamiršęs 
padėkoti Kūrėjui už paprasčiausius dalykus, teikiančius norą 
gyventi: už gardų maistą, už šiltą kambarį... Iš rusenančių gorė- 


je žarijų kyšojo žarsteklis... 

— Gulkis, milorde! Pamatysi, kokia minkšta lova, — tarė 
Gvernis. 

Ir iš tikrųjų čiužinys buvo minkštas. Kokia laimė vėl atsigul- 
ti į tikrą lovą! Bet ko visi trys čia tebestovi? Meltrevezas nukaru- 
siais ant ausų plaukais, susidėjęs rankas tarp kelių, atsisėdo ant 
taburetės ir sužiuro į karalių. Gvernis maišė ugnį. Barzdaskutys 
Oglas laikė rankoje jaučio ragą ir pjūkliuką. 

— Miegok, tavo didenybe Edvardai, nesirūpink mumis, mes 
turime darbo, — primygtinai siūlė Gvernis. 

— O ką tu ten darai, Oglai? - paklausė karalius. — Ar pjaustai 
ragą vynui gerti? 

— Ne, milorde, ne vynui gerti. Pjaustau ragą, ir tiek. 

Pasigręžęs į Gvernį ir nykščio nagu brėžtelėjęs per ragą, 
barzdaskutys paklausė: 

— Aš manau, nebus per trumpas. O kaip jūs manote? 

Rudaplaukis kiaulės snukiu pažvelgė per petį ir atsakė: 

— Taip, manau, tiks. Bonum est. 

Ir ėmė dumti ugnį. 

Barzdaskutys pjūklu džirino jaučio ragą. Perpjovęs pusiau, 
padavė smailųjį galą Gverniui; tas paėmė, apžiūrėjo, pervėrė 
įkaitintu žarstekliu. Kambarys kaipmat prisipildė gailaus tvai- 
ko. Žarsteklis išlindo pro išdegintą skylę rage. Gvernis vėl įkišo 
ji į gorę. Argi karalius galėjo užmigti, kai aplink virė toks dar- 
bas? Gal jį išsivedė iš to dvėsenų šulinio, norėdami dabar aprū- 
kyti svylančio rago dūmiais? Staiga Meltrevezas, tebesėdėdamas 
ant taburetės ir nenuleisdamas nuo Edvardo akių, paklausė: 

— Ar tavo mylimas Dispenseris turėjo gerą įnagį? 

Kiti du nusikvatojo. Išgirdęs tą pavardę, Edvardas staiga pa- 
juto, lyg perkūnas jį būtų trenkęs, ir suprato, jog tie žmonės 
neilgai trukus jį nužudys. Nejau jie rengiasi taip pat kraupiai jį 


kankinti, kaip Hju Jaunesnįjį? 

— Juk jūs to nedarysite? Juk jūs manęs nežudysite? — suriko 
jis, staiga pašokdamas lovoje. 

— Kad mes tave žudytume, karaliau Edvardai? — tarė Gver- 
nis, nė neatsigręždamas. — Kas tau šovė į galvą?.. Mes gavom 
įsakymą. Bonum est, bonum est... 

— Na, gulkis, — tarė Meltrevezas. 

Bet Edvardas nesigulė. Plikai nuskustas, sublogęs, kaip žvė- 
ris, pakliuvęs į spąstus, žvilgčiojo čia į rusvą Tomo Gvernio 
sprandą, čia į pailgą išgeltusį Meltrevezo veidą, čia į rausvus 
barzdaskučio skruostus. Išsitraukęs žarsteklį iš gorės, Gvernis 
apžiūrėjo įkaitusį galą. 

— Tauverli! — pašaukė jis. — Stalą! 

Milžinas, laukęs gretimame kambaryje, žengė į vidų, neši- 
nas sunkiu stalu. Meltrevezas nuėjęs uždarė ir raktu užsuko du- 
ris. Kam reikalingas tas stalas, ta stora ąžuolinė lenta, paprastai 
dedama ant ožių? Juk čia ožių nėra. Ir, nors kambaryje aplink 
karalių dėjosi keisti dalykai, tasai stalas, milžino nešamas viena 
ranka, atrodė pats neįprasčiausias, pats baisiausias. Kaip galima 
nužudyti su stalu? Tokia buvo paskutinė aiški karaliaus mintis. 

— Pradedam! - tarė Gvernis, duodamas ženklą Oglui. 

Jiedu priėjo iš šalių prie lovos, užgriuvo Edvardą ir apvertė 
jį kniūbsčią. 

— Ak niekšai, niekšai! — suriko jis. — Ne, jūs manęs nenužu- 
dysite! 

Jis mosikavo rankomis, grūmėsi; tad Meltrevezas prišoko 
jiems padėti, bet ir trijų nebuvo per daug; milžinas Tauverlis 
jau buvo beeinąs artyn. 

— Ne, Tauverli, stalą! - suriko Gvernis. 

Tauverlis prisiminė, kas jam buvo įsakyta. Jis pakėlė storą 


lentą ir užvertė gulsčią ant karaliaus pečių. Gvernis kilstelėjo 

kaliniui marškinius, nutraukė išdilusias kelnes. Atsivėrė pasi- 
gailėtinas komiškas vaizdas, bet dabar žudikai jau nebuvo nu- 
siteikę juokauti. 

Beveik apsvaigęs nuo smūgio, karalius duso po sunkia len- 
ta, veidu įsikniaubęs į čiužinį, daužėsi, spardėsi. Kiek dar jėgų 
turėjo! 

— Tauverli, laikyk jį už blauzdų! Ne, ne taip, išskėsk ko- 
jas! - įsakė Gvernis. 

Pritrūkęs oro, karalius vargais negalais išspraudė nuskustą 
galvą iš po lentos. Meltrevezas abiem rankomis prispaudė jo 
galvą. Griebęs įkaitintą žarsteklį, Gvernis įsakė: 

— Oglai! Dabar įsmeik ragą. 

Karalius Edvardas krūptelėjo, beviltiškai sukaupęs jėgas, 
kai įkaitinta geležis pervėrė jam vidurius; riksmas, ištrūkęs iš jo 
krūtinės, nuaidėjo toli už bokšto mūrų, per kapines, virš akme- 
ninių paminklų, pažadino žmones net bažnytkaimio trobose. Ir 
žmonės, išgirdę tą pratisą, kraupų, siaubingą klyksmą, beregint 
suvokė, kad žudomas karalius. 

Rytojaus rytą berkliškiai atėjo į pilį pasiteirauti, kas atsitiko. 
„Jiems buvo atsakyta, jog tikrai buvęs karalius nakčia staiga pa- 
simirė, baisiai klykdamas. 

— Ateikit, žiūrėkit, prieikit arčiau, — sakė Meltrevezas ir 
Gvernis notabliams ir dvasininkams. — Kaip sykis jį dabar šar- 
vojame. Įeikit, visi gali įeiti. 

Ir bažnytkaimio žmonės įsitikino, jog nematyti jokių smur- 
to pėdsakų, nei kruvinų žaizdų, nei įdrėskimų, nors mazgoja- 
mas kūnas buvo vartomas ir šiaip, ir taip, prie visų akių. Tik 
klaikaus skausmo grimasa buvo iškreipusi velionio veidą. 

Tomas Gvernis ir Džonas Meltrevezas susižvalgė: šauni 


mintis buvo šitaip jį persmeigti žarstekliu pro jaučio ragą. Išties 

mirtis be pėdsakų, ir tais tokiais išradingais žudymo laikais jie 
išrado tobulą žudymo būdą. 

Jiems nerimą kėlė tik tai, kad Tomas Berklis apyaušriu iš- 
vyko į gretimą pilį, prasimetęs kažkokiais svarbiais reikalais. Be 
to, Tauverlis, milžinas žema kakta, atgulė į lovą ir be perstojo 
kelias valandas verkė. 

Dieną Gvernis išjojo raitas į Notingemą pranešti karalienei 
apie vyro mirtį. 

Tomas Berklis ištisą savaitę negrįžo namo ir sakėsi nebuvęs 
pilyje mirties valandą. Parvykęs jis nemaloniai nustebo radęs 
lavoną. Joks apylinkės vienuolynas nenorėjo rūpintis velionio 
laidotuvėmis. Berklis dar visą mėnesį turėjo saugoti karstą su 
lavonu, kas dieną gaudamas savo šimtą šilingų. 

Pagaliau visa karalystė sužinojo apie buvusio valdovo mirtį; 
keisčiausios kalbos, beveik artimos teisybei, sklido apie tą mirtį, 
ir žmonės šnibždėjosi, jog toji žmogžudystė neatnešianti laimės 
nei tiems, kurie ją padarė, nei tiems, kurie, nors ir kaip aukštai 
sėdi, ją užsakė. 

Galiausiai kūno atvažiavo vienas abatas, įgaliotas Glosterio 
vyskupo, kuris sutiko priimti jį į savo katedrą. Karaliaus Edvardo 
II palaikai buvo įkelti į vežėčias, apdengti juoda marška. Juos 
lydėjo Tomas Berklis su savo šeima ir apylinkių žmonės. Ten, kur 


kas mylią eisena sustodavo, valstiečiai pasodindavo ąžuoliuką. 


Praslinko šeši šimtai metų, ir kai kurie ąžuolai tebestūkso, 
klodami didelius juodus šešėlius ant kelio, vedančio iš Berklio 


į Glosterį. 

